
1.CHARLOTTESJÄL 


See suvitusrajoon Vaasa külje all neelas neli Lundi tüdrukut. Koos nende väikeste luude 
ja päevitusrandiliste nahkadega haihtus terve ajastu. Kuus kilomeetrit looklevat 
rannajoont, viiekümnendatel populaarne ujumiskoht; riietuskabiinide ri - vid, 
kõrkjapuhmad sahisevad tuules. Sa mine otsi sealt üles see aeg, mida konservatiivid taga 
nutavad. Siis kui vanemad said lapsed järelevalveta randa saata, kaks reaali jäätise- ja 
bussiraha suvepükste taskus. Isa-ema vangutasid murelikult pead ja peit - sid laste eest 
uudiseid Messinast, Graadist, Gottwaldist, kus — nii neile tundus — iga nädal leiti kellegi 
soemüüri sisse valatud pisikesed skeletid. Iga nädal pääses seal kellegi kolmkümmend 
aastat keldris peetud tütar tänavale ja hüüdis appi. 

Aga mitte siin. 

Siin on sotsiaaldemokraatia. Ja sotsiaaldemokraatia pehmed virsikuõied, leebed 
ühiskondlikud programmid, nendest prog - ressiivsetest asjadest hakkab inimese katkisel 
hingel hea. Siia ääremaale ei ulatu iialgi see kummastav tehniline kihk konst - rueerida 
maa-alune salatuba. Ventilatsioonisüsteemiga, mille avad aiamurul on maskeeritud 
savist miniatuurtuulikuteks. 

Need mõistuse tumedad palavikuhood, nad jahtuvad ääremaa jahedas udus; 
kaugete siniste liustike hingus, ta jäätab need haiged mõtted mehe peas. Vaasa. Sa elaksid 
parema meelega seal. 

Ja siis, ühel teisipäevahommikul, kui sinises taevas on valged pilved, lähevad neli 
õde — Maj (5), Anni-Elin (12), Mälin (13) ja Charlotte Lund (14) — koos randa ujuma. Kaasa 
võtavad nad kaks reaali sularahas, neli paari ujumisriideid, süüa-juua ja kaks suurt 
päevalina kahes rannakotis. Kell 9.30 astuvad nad Lovisast, Vaasa äärelinnast 
hobutrammile. Tramnijuht mäletab neid hästi. Täna, kakskümmend aastat hiljem on see 
vanadekodus elava Rolandi päeva suurhetk, kui ta sellest rääkida saab: «Kõige vanem 
ostis piletid kõigi eest. Charlottesjäli. Nelikümmend senti. Kümme senti pilet. Oleks 
kasvõi üks peatus kaugemale võtnud, oleks kakskümmend senti pilet. Ma mäletan seda 
väga hästi. Sealt algavad maaliinid, tariif on kaks korda kõrgem. Aga issand, mis piltilus 
tüdruk! Nii viisakas ka veel! See vanim neist, Šar-lot-ta!» põristab vanamees rütmikalt. 
«Seda ma siis veel ei teadnud, hiljem ajalehest lugesin. Ja siis läksin kohe otse politseisse, 
hetkegi viivitamata, iga sekund luges.» 

Kell 10.25 astuvad tüdrukud Charlottesjäli rannas maha. Nad tänavad kõik järjest 
trammijjuhti, hea lastetoaga, nagu nad on. Rannas on tol hommikul palav ja inimesi vähe. 

Järgmisena kohtab tüdrukuid jäätisepoe müüja Agnetha. Agnetha on 
kakskümmend aastat tagasi veel üliõpilane ja töötab jäätisepoes suvetööna. Mälin ja 
Anni-Elin ostavad neli jäätist: kaks vanilje, üks laimi ja üks šokolaadiga. Ülejäänud 
tüdrukuid pole poest näha. Akendel on päikesekatteks rulood ette tõmmatud, ainus 
katmata aken on leti kõrval, kaubandusliku väljapanekuga. Tööpäeva hommikul on 
klientuur hõre, noor Agnetha teab tüdrukuid ja nende väljakujunenud maitse-eelistusi. 
Piparmünti, Mälini lemmikut, tol päeval ei ole ja nii tekib väike segadus. Peale jäätise 


ostavad tüdrukud ebaharilikul kombel ka kolm õlitaignas lihapirukat. See tõstab arve 
ühele reaalile ja viiekümnele sendile. Tüdrukud lähevad poest välja ja leti kõrvalt ruloota 
aknast märkab Agnetha nende seltskonnas Meest. Midagi enamat Agnetha Mehe kohta 
meenutada ei suuda. Vanust, kasvu, riietust, kas Mehi oli rohkem kui üks - või nagu 
Agnethale hiljem tunduma hakkas — kas üldse oligi mingi Mees? 

See on viimane kord, kui keegi tüdrukuid näeb. 

Kaks päeva tagasi haridusministri ametisse vannutatud Ann-Margreti ja 
paberitööstur Karl Lundi neli tütart haihtuvad. Ajakirjandusel algab juhtumi 
kajastamisega aastaid kestnud armulugu. Iga väiksemgi detail tuuakse leheveergudel 
välja ja nii kanduvad Lundi tüdrukud sügavale rahvuse mällu. Haihtumisloost endast 
saab üks prestiižsemaid lahendamata juhtumeid üle reaalvööndi. 


Umbes kell 12.40, viis tundi ja kakskümmend minutit enne kella kuute, kui 
tüdrukuid koju Lovisasse oodatakse, ja umbes kolmkümmend minutit enne jäätisepoodi, 
istuvad kolm poissi ühes elutoas. Tuba on ribikardinatest kullatriibuline, poisid on 
õdedest kahe jaoks klassivennad. Pikka kasvu tedretähnilisel on telefonitoru kõrva ääres. 
«Kuule, helista juba, suva,» utsitab blond teda tagant. 

«No nii ei jää ju eriti šikk mulje, kui ma mingi kolm tundi varem helistan, kui 
kokku lepitud sai.» 

Paks iilmaraa immigrant sikutab pikka selle peale varrukast: «Päriselt, Tereesz, 
helista. Midagi on valesti!» 

«Ma tean, ma tean,» ütleb Tereesz ja terasest numbriketas heliseb ta sõrme all. 

Läheneb aja kohutav müra, vägivaldseim heli maailmas. Akendest ei vaju kuldse 
toa peale mitte valgus, vaid ülisüvahall. Kõik vahemaad on seal ületamatud, iga ühe ja 
teise eseme vahel on horror vacui. 


2. KLASSI- 
KOKKUTULEK 


Mmayat Khan valab endale morssi. Pisut roosat vedelikku tilgub lõualt kravati peale. 
Ülikond istub halvasti ja nööbid kisuvad. Jääb mulje, nagu ta oleks idioot. 

«Paks helesinise kravatiga idioot,» mõtleb ta. «Poleks pidanud tulema.» 

«Mine ikka, näed oma sõpru! Kes nad sul olid seal? See von Fersen, see oli tore 
poiss ja...» 

«... tast on nüüd väga lugupeetud meesterahvas sirgunud...» 

«Karjerist on tast sirgunud, jälk tüüp, rassist ka veel. Ma mäletan küll, milleks ta 
mind kutsus, tahad ma räägin sulle, ema, milleks ta mind kutsus?» 

«...ja Tereesz ja Jesper! Kuule, Jesper on ju ka tuntud nüüd...» 


«Kaamlisitaks. Ema, ta kutsus mind kaamli sitaks.» 

Khan vaatab, kuidas magnetlint lugeja vastas libiseb. Plastikust kettad pöörlevad 
masinas hüpnotiseerivalt, magnetist saab muusika, aeglane laul, ja hetkeks tundub talle, 
nagu aula seintel ja põrandal hiiliksid jälle need valgusest täpid. Nagu tähed taevas või 
millimallikate parv sügaval vee all. Täpid libisevad Mälin Lundi valgel kleidil, ta käsi 
muutub tüdruku talje peal higiseks. Mida öelda? Aeg seisab paigal, muusika kaob ja 
Khani paksu raamiga diamaterialistiprillidel peegelduvad Mälin Lundi tumerohelised 
silmad. 

Hälla mig här... 

«Aa...» Keegi naisterahvas, vist paralleelklassist, jääb mehe kõrvale seisma. Ta 
hakkab midagi ütlema, aga teeb siis nagu ulataks hoopis suupiste järele. Kumbki ei 
tulnud. Khan on üksi, pükskostüümis naisterahvas on pükskostüümis. Niisama passida 
ka ei saa, peab kuidagi toime tulema. 

Ta tõmbab taskust võlu-pastaka. Seal klaasi all naeratab Samara Rahvavabariigi 
presiidiumi esimees Sapurmat Knežinski oma rammusat ajaloomustvalget naeratust, 
otse kaamerasse. Temast vasakul toetub laevareelingule salapolitsei mustas nahkmantlis 
rotinäoga mees. «Näe vaata, haihtuv komissar!» ütleb Khan ja pöörab pastakat. 
Rotinäoga mees klaasi all haihtub. Ainult presiidiumi esimees Sapurmat Knežinski ise, 
koos erakordselt piinlike kriitikate esitamises vilunud lömitise, Uhotomskiga, jääb tekile. 
Seal, kus enne oli komissar, on nüüd tühi reeling. Näha on ka seda osa sillast, mida 
komissar enne varjas. 

«Väga huvitav,» ütleb pükskostüümis naisterahvas ja vaatab otsivalt üle õla. Khan 
pühib laubale kleepunud juuksesalku. Teises käes hoiab ta ikka veel pastakat, mida nüüd 
ise unustava naeratusega vaatama jääb, pomisedes endanisi: «On komissar, ei ole 
komissari.» 

Naeratus vireleb hetkeks ja kaob siis mehe topeltlõuaga näolt. Khani suured 
kurvad silmad vaatavad täiskasvanud inimeste saginat aulaparketil. Viiekümne kuuenda 
aasta lend hüüab seal üksteise nimesid. Vahetatakse käepigistusi, näidatakse laste pilte 
rahakottide vahel. 


Komissar on, komissari pole. 


Avaras toas parketil istub kolmekümnendates mees. Parkett on värskelt lakitud, 
blond tukk langeb sisedisaineri laubale. Ta istub rätsepistes, peened valged käed rüpes. 
Kui mees pilgu tõstab, peegeldub toa sisekujundus talle maast laeni akendelt vastu. Selja 
taga hämaras paistavad disainmööbli minimaalsed skeletid, kivilauaga kööginurk ja 
analoogkeskuse kõlarid nagu kaks tumma obeliski. Üksik vaim ripub toa kohal. Nagis 
ripub beež Perseus Blacki poolmantel ja kingariiulis on kolmetuhandereaalised valgest 
seemisnahast kingad. 

Ta käsi on dimmer switchil, valgus tuhmub. Toa peegeldus kaob ja väljas maani 
akna taga algab sõnajalgade meri. Tumeroheline laotus hajub pimedusse kuuskede all. 
Tavaliselt istub ta siin ja kuulab muusikat, aga täna õhtul on nii vaikne, et on kuulda, 
kuidas vihm krabiseb sõnajalgadel. 


Jesper de la Guardie tegi kahekümnendates, siis kui ta koos mõttekaaslastega 
maailmakuulsa Illdad minimaldisainikeele välja töötas, ka palju ninakomni. Siis nad 
saalisid koos Arhitektide Liidu kohviku ja maineka sisekujundusbüroo tualettruumide 
vahet, õnnitlesid üksteist tuleviku leiutamise eest ja rüüpasid pudelivett peale: «See 
projekt, mida me teeme, see valitseb, läbi selle kujundite keele määrame me inimese 
visuaalse tunnetuse järgmiseks aastasajaks» ja «Ühel päeval ma kirjutan sellest raamatu! 
Maitsetud inimesed on õelad inimesed, kurjus on maitsetu. Kas on siis tõesti nii 
mõeldamatu, et lihtne ja puhas sisekujundus maailma paremaks kohaks muudab?» 

Siis läks ninakomm moest välja, aga pudelivesi jäi. Jesper rüüpab sõõmu ja tõuseb 
püsti, kohendab lipsusõlme sviitri Vkaeluses, tõstab telefoni hargilt ja kutsub endale 
takso. 

Betoonist kuubik kuuskede all kustub, kui masin koos Jesperiga pimedasse 
metsatukka vuriseb. Õue jääb kütusepõlemisaurust pahvakas maha. Tühjas majas 
klaasseinte vahel tiriseb telefon — valge aparaat erakordselt kauni süüga puidust 
lauakuubikul. 


Pimetab. 

Koostööpolitsei agent Tereesz Machejek astub magneesivaksalis rongi tohutult 
liistakalt maha. Järjest tihenev vihm paneb vagunite terasest monoliidid läikima. Seal 
nad kõrguvad, trossiderägastikuga taeva alla riputatud perrooni kohal. Vagunite alt, 
voolukuumadelt magnetitelt tõuseb auru, triivib pahvakatena perrooni asfaldil. 
Machejek võtab vagunisaatjalt oma kohvrid ja liigub koos rahvamassiga jaamahoonesse. 

Münt kukub taksofoni metallist pilusse. Toon kutsub ja Koostööpolitsei agent 
harjutab vastu kõnetoru normaalselt ja pingevabalt «tere» ütlemist. Tedretähnid ta 
põskedel ja ninajuurel on ajaga täielikult haihtunud, suukriipsakas alaliselt murelik. 
Keegi ei vasta, mees võtab portfellist aadressi koos juhenditega ja otsustab trammi 
kasuks. 

Magneesivaksali tume kuju kõrgub linna kohal. Helendavaid liftikabiine laskub ta 
kõhust alla Vaasasse nagu võilillevihmavarje. Ühes neist vaatab agent Machejek, kuidas 
põhjamaade ainus metropol ta jalge all kumab. Liftiaken nõretab vihmast, taamal 
Põhjameres laguneb madal tasane linn valgusarhipelaagiks laiali. Telefunkeni sihvakas 
mast üksi kerkib hoonestuse saturniinrohelisest massiivist. Mootortsüklid looklevad seal, 
hõõguvad kuldselt, liiklus tsüklitel on sile nagu uni. Seal on Königsmalm - 
kommertskeskus - ja otse alla jääb Saalem, immigrantide rajooni värvilisi tulesid voolab 
asfaldil. Hobutrammid ilmuvad manešcži varikatuse alt, rühivad nõlvadest üles ja kaovad 
lõginal läikivroheliste kastanite alla. Rööpad hajuvad Lovisa kümnete ja sadade parkide 
vahel, viivad ülikoolisaartele ja sotsiaalmajade rajoonidesse, kus linn vaikselt 
okaspuumetsadele teed annab. Kaugel aedlinnades kustuvad tuled ja Machejek tunneb 
suvitusrajoone, tühje randu ja männikuid vihma käes lõdisemas. Sealt algab tõeline Katla 
ja üle ta mustavate laanemassiivide, raiesmike ja orgude läheneb teiselt poolt talve 
orbiiti juba septembri lõpus suur külm. 

Kastanilehti tuiskab maneežihoone varikatuse alla ootepaviljoni, kus kiisuhäälega 
tüdruk teatab valjuhääldist marsruutide numbreid ja hilinemisi. Hoone sõrestik kajab 


talle vastu, lehti kleepub paviljoni klaasile ja hobutrammide akendele, õhk on nende 
kõdu lõhna täis. 

Koostööpolitsei agent astub tuubil täis vagunisse, reisikohver käes. Kohvri peal 
moodustavad reaalvööndi iisolate kontuurid lendu tõusva röövlinnu — Koostööpolitsei 
vapi. 


«Eradetektiiv,» valetab Khan. Ta ei ole eradetektiiv. Eradetektiiv on fantastiline 
sulam. See laenab ülekaalulisuse ja õlised juuksed ta enda karjäärist vanematekodu 
keldris haihtumismemorabiilia kogujana ja segab sinna tast edukama klassivenna, 
Tereesz Machejeki, ametiposti rahvusvahelise Koostööpolitsei Kadunud inimeste 
osakonnas. Fantastiline sulam on Khani mitmel korral truult teeninud. See ei ole üks 
nendest kordadest. 

«Vabandust, ma ei kuulnud hästi?» Pükskostüünis naisterahvas on hajevil. 

«Eradetektiiv. Täpsemalt — ma otsin kadunud inimesi. Siis, kui politsei ja 
jõustruktuurid on alla andnud, siis sõbrad või perekonnad, enamasti perekonnad, 
tulevad minu juurde. Ja siis ma... ma annan endast parima.» Taustal kingib Sven von 
Fersen kunagisele klassijuhatajale oma vaimukate juhtinmisalaste artiklite kogu, endal 
selline kosmopoliitlik nägu peas. Ei oskakski arvata, et kollaka naha ja eksootilise nimega 
inimesed ta sõnavaras kaamlisitad on. 

«Ahah...» pöörab ta Khani poole. «Sa siis otsid neid taga. Ikka veel.» 

«Jah, okei, nii see oli, alguses. Tõsi. Aga ma olen seda õppinud ka ja... üks asi viis 
teiseni.» Helesinise kravatiga mees higistab. Ta hakkab kannatust kaotama. «Ja pealegi — 
mis siis, kuula! Pooled vestlused siin käivad sellel teemal. Ütle nüüd, et sind ei huvita.» 

«Esiteks, pooled vestlused ei käi siin sellelteemal. Sa arvad, et käivad, aga ei käi. 
Ja teiseks, muidugi huvitab, aga minu meelest on kogu see asi, noh, kurb.» 

«Mis asi on kurb?» 

«See teema. Need inimesed, kes seda käiavad. Ikka veel kirjutavad ajalehte, et nad 
nägid kuskil mingit naist ja see nägi välja nagu Mälin või Anni nüüd välja näeks ja nii 
edasi.» 

«A käi perse kuule!» 

Mimesed suupistete laua vahetus ümbruses vaikivad ja vaatavad Khani ja von 
Ferseni suunas. Pükskostüümis naisterahval hakkab ebamugav. Ta vaatab mujale. 
Diamaterialistiprillidega higistav mees pistab ülejäänud poole soolakringlist endale 
põske ja seab sammud garderoobi 


Kastanid gümnaasiuni ees õõtsuvad tuules. Lehti lendab paraadkäigu trepile, 
kõnniteele ja poriloikudesse. Veepind virvendab, sahmakas peatuva masina rataste alt 
lõhub tänavavalgustuse sõõrid. Kostab taksoukse sulgumist ja siis astub lompi 
kolmetuhandereaaline valgest seemisnahast kingapaar. Sajatades teeb sisedisainer kolm 
pikka sammu. Poripritsmetele nördinult käega löönud, paneb ta mapi kaenla alla ja 
jalutab trepist üles paraadukseni. 


Sees on soe, lõhnab liimi järgi. Jesper läheb läbi fuajee, vahetusjalanõudest 
kulunud parkett kingade all naksumas. Ta võtab naeratavalt aktivistilt nimesildi ja paneb 
selle oma pükste tagataskusse. 

«Ikka rinda pane, need selleks ju ongi, et kõik üksteist ära tunneksid.» 

«Jah,» ütleb Jesper. Ja jätab sildi taskusse. 

Stendil on aastaraamatu portreed ja klassipildid rivis. VIII B. Kleenukesel blondil 
poisil on oma õlgade jaoks liiga suur pea ja kõrva taha lakutud tukk. Tast vasakul on 
kohutava kravatiga ülekaaluline Iilmaraa immigrantide laps. Väike Khan vaatab häguse 
pilguga kaamerast mööda. Pikka kasvu tedretähniline kojko tagumises «lattide» reas 
soovitas tal prillid ära võtta. Et vähem nõme välja näeks. 

Nõks nõksu haaval liigub mehe pilk VIII B rividel, ärevus kasvab ta südames. Juba 
jõuabki kujutlus tast ette. Kuskilt tüdrukute rea keskpaigast särab massiivne 
vesinikutuuma reaktsioonide klaster, kauge tähtkuju, ainelaulatus. 

See oli kaheksa aastat tagasi, kui Jesperi terane visaaž ilmus esimest korda 
disainikuukirja klantspaberist kaanel. Tõsi küll, rambivalgust tuli jagada veel kahe 
silmini koksis visionääriga. Seal nad siis olid, kolmekesi shootil, oma lipulaev-sohva peal. 
Softbox difuseeris, mängis Fakkengaff ja alla oli kirjutatud «pioneerid», «tulevik», 
«väljapeetud» ja veel palju muudki, mis tal kõik väga hästi meeles on. Kaks tundi hiljem 
istus Jesper üksi oma helendavas kuubikus, patsikumm pihus, morbiidsevõitu 
mõõtmetes klassipiltide ja ajaleheväljalõigete virnal. Üks pilk tuules kiikuvatele 
kuusepuudele ja kiusatus veel kord vaadata, ega lõhn kulunud pole, sai võidetud. 
Patsikumn sorteeriti lahtrisse «olmejäätmed» ja tüdrukute kaust pakendite alla. Jesper 
seisis keset tuba ja hingas sügavalt välja. Aitab sellest. Sellega on nüüd ühel pool. 

Aga kus nad on? Miks neid ei ole siin? Miks neid kumbagi ei ole? Pettunud Jesper 
teeb juba eemalepöördunult sammu tagasi stendini, et see asi korralikult ette võtta, kõik 
pildid üle vaadata, kui järsku peatub kesk fuajeed kolmekümne nelja aastane mees. See 
mees elab ikka veel oma ema juures. 


Varakevad, kakskümmend aastat tagasi. 

Väike Inayat Khan kukub külg ees jääkirmega kaetud mudaloiku. Põhjapõtradega 
kampsun on porine, ninast tilgub tumepunast verd. Keset arvukaid heidutusi ja 
murelikke soovitusi maas püsida ajab poiss ennast siiski püsti. Aeglaselt, korraks uuesti 
maha lihisedes. Viimaks seisab ta Sven von Ferseniga silmitsi, vaid mõne meetri 
kaugusel. Pori kuivab väikse Khani näol, käed tõusevad ebakorrektsesse lahingasendisse. 
Rusikad värisevad vihast ja alandusest. 

«Kuule, tead, mis ta ütles või?» Von Fersen hakkab jälle pihta. 

Vastik väike lakei teab küll, mis Khan ütles, aga küsib ikkagi: «Räägi, mis ta ütles, 
Sven?» 

Sven ei ole kitsi vastama: «Ta saatis Mälini koju ja suudles teda. Saad aru, Kaan 
saatis, Kaan suudles!» 

Kostab naerulaginat ja lakei sekundeerib koheselt: «Miks sa pead sellist haiget 
juttu ajama, ütle? See on su oma viga! Kui sa sellist haiget juttu ajad, siis on see su oma 
viga. Mis sa arvad, et Mälinil on jube mõnus kuulda sellist haiget juttu? Eh? On või?» 


Vihapisarad veavad jutte põhjapõdra-kampsuniga poisi põskedele. Eile pärast 
kooli lasi Khan oma fantaasial lennata. See oli kohutav viga. Päike tuleb pilve tagant välja 
ja juba ta näebki, pealtvaatajate sõõrist mõnekümne meetri kaugusel, kuidas Mälin 
Lundi blondid juuksed seal aupaistena helendavad. Tüdruk punastab häbist. Charlotte, 
õdedest vanim, paneb käe Mälini õlgadele ja nad pööravad koos oma kevadmantlikestes 
seljad. 

«Sul mingid, ma eitea, kaamlid ei peaks seal kampsunil olema või?» 

Karjatus sähvib nagu kõver mõ%k läbi koolihoovi. Khan alustab meeleheitlikku 
sööstu von Ferseni suunas. Kuigi ta libastub veidi, siis mõttesilmas näeb ta ikka veel, 
kuidas Amistadi kangelaseepose Ramout Karzai terav oda vaenlase rinda tungib. 

Vahemaa kahaneb, elajalik kokkupõrge näib vältimatu. Kuid järsku, ta vihast 
kahanenud vaatevälja nurgast ilmub miski tundmatu tegur ja peatab ta, teine käsi 
stoppmärgiks von Ferseni kummis rinna vastas. 

Väljasirutatud kätega Jesper, blond salk näo ees, sülitab nätsu suust välja ja toob 
kuuldavale turmtule «Pohhui, Sven, ära hakka nussima» argumente. Khan katsub 
pinginaabri haardest vabaneda, marraskil põsk ja verine nina määrivad Jesperi õlga. 

Nii nad seisavad. Kell heliseb ja söögivahetund saab läbi. Õu voolab lastest tühjaks 
ja Jesper pühib salvrätikuga oma sviitri õlga: «Suudlesid siis Mälinit või?» 

«Ei. Aga koju saatsin küll. Ja hästi läks ka. Väga hästi.» 

«Ainult, et niihästi ei läinud.» 

«Jah.» 

«See on seesama särk! Ütle, Khan, et see ei ole ikka veel seesama särk!» 

«Jesper!» 

Kaks täiskasvanud inimest seisavad garderoobis ja kätlevad üle aastate esimest 
korda. Jesperi võbelevas naeratuses on gramm südamlikkust. Ta alustab: «Ma vist 
käitusin veidi ebaviisakalt, kui me viimane kord nägime. Ma mõistan nüüd - see oli 
viga.» 

Khan lihtsalt naerab selle peale. Ta paaripäevahabe rapub koos sõbraliku 
topeltlõuaga. 

«Ma jätsin endast nõmeda mulje.» See öeldud, jääb Jesper hetkeks mõtlema, mis 
tal järgmisena kavas oli: «Mul on uudiseid. Midagi uut.» Ta osutab mapile ja vaatab 
küsivalt Khani suunas: «Või oled sa, ma ei tea, kokaks hakanud vahepeal?» 

«Sa tead, ma olen alati hardcore.» 

Vähimagi viiteta klassikokkutulekule võtab Khan garderoobist oma jope ja nad 
suunduvad ukse poole. 

«Näe vaata, haihtuv komissar!» 

«Ei ole väga mage.» 

«Ma tegin Tereeszile ka ühe. See on eri spets variant. Sama pilt, aga arva ära, mis 
siis juhtub, kui veidi edasi keerata?» 

«Mis siis juhtub?» 

«Uhotomski kaob ka ära! Üks tuvi ka. Ta on poolenisti Uhotomski taga.» 

«Muidu jääks pool tuvi õhku rippuma.» 

«Täpselt.» 


Agent Machejeki vihmavarjult tilgub piiskasid, suitsupahvak hõljub varju kuplis ja 
kaob siis tuulde. «Astra» hambus, voldib mees kaardi kokku ja pistab portfelli. Ta ees 
avaneb gümnaasiumimuru, sealt jookseb kaks meest läbi hõbedase vihmakardina, otse 
ta suunas. Hallis kalasabamustrilises mantlis kojko astub sammu tagasi. Ta teeb 
vihmavarju all ruumi, see on üüratu. Koostööpolitsei standardväljaanne. 

«Vabandasid?» 

«Vabandas,» vastab Khan Jesperi eest. 

«On seal... Jahe?» Machejek osutab peaga koolimaja suunas. 

Khan raputab pead ja Jesper täpsustab: «Läheks hoopis linna. Üks koht on. Üks 
uus koht.» 

Kolm meest astub suure vihmavarju all fookusest välja. Kauge aisakellade valing 
läheneb sedamööda, kuidas hõbekardinaid sõprade selja taga kokku tõmmatakse... 


Kaheksa aastat tagasi. 

... kuni Stereo 8 formaadis lint klõpsab vastu magnetlugejat, nõelad lambikeste all 
löövad kaksteist detsibelli. Biit on väljakannatamatult sile, moodsam veel kui ninakomn. 
Või mine sa tea, raske on öelda. Biit tuleb siitsamast, Vaasa maailmakuulsatest 
salvestusstuudiotest. Biidi tegi keegi poolmüütiline isik, Fakkengaff, kes võib küll olla 
oranje immigrant, diskor ja muusikaprodutsent, ent on pigem siiski grupp inimesi või 
masin taevas. Ninakomn aga tuli piraatristlejal läbi kaardistamata halli. Ninakommi 
tegid matšeete käes revolutsioonist unistav ori ja kubjas, kes karabiiniga põlde valvab. 
Fakkengaff tegi hiidi selleks, et tüdrukud tantsima hakkaksid ja poistel hea vaadata oleks. 
Matšeetega ori tegi ninakomni selleks, et La Puta Madreta perekonda mahalaskmissalga 
ette ei saadaks. Kuus kuud küpses ninakomm Irmala kõrgmäestikuplatool, kuldse 
päikese kiirtes. Päikest hoidis türkiissinisest taevast alla sadamast maailmakotkas oma 
tuhandekilomeetristel tiibadel. Selle koha, kus biit pooleks minutiks justkui vee alla 
läheb ja siis uuesti — nii uskumatu, kui see ka ei oleks! — veel ägedamana tagasi tuleb, 
sosistas Fakkengaffi kõrva liiderlikkuse vaim. Tal olid ingli valged tiivad, aga hingeõhk 
vastu miksimispuldi taga küürutava diskori kõrvalesta oli innast kuum, lõhnas kaneeli ja 
ürgkurjuse järgi. 

Issand jumal, kui mõnus tuim on ninas. Issand jumal, kui hea on see koht, kus biit 
vee alt välja tuleb. Nii kurb. Veel ägedam kui varem. Kui lahe ma olen?! Ma olen seal 
kaane peal, ma olen nii lahe seal kaane peal. Ma olen valgusest piilar, vertikaalne, ja 
minu ümber on pime tuba. Ja see ongi kõik, rohkem ei ole, saad aru? 

Külalised Jesperi valgel diivanikuubikul ja multifunktsionaalse lauamooduli taga 
vahetavad maailmanäituse muljeid. Kõlistatakse ka šampanjasotsialismi pokaale. Jesper 
üksi vehib tantsu nagu harvaesinev albiino-kukk. Veepudelist ta paremas käes lendab 
pärlendavaid piisku akendele. 


Nagu aega, mis on olnud juba ja siis läinud, libiseb Vaasa tänavaid takso küljeakna 
taga. Suur must hobune puristab, hingeauru tõuseb ta sõõrmeist. Miski magus imbub 
Koostööpolitsei agendi purukspekstud südamesse. Vihm vaibub ja noored inimesed 
pimedas tõmbavad aeglaselt vihmavarje kokku. Metroosissekäigud, tuttavad kohanimed. 


Tüdruk jalgrattal pöörab kõrvaltänavasse, kus kollased valgustablood märjast auravad. 
Liiklus peegeldub majade, suletud kaupluste akendelt, kuni mootortsükkel tõuseb 
jalakäiguteede kohale. Mööduv linn vilksatab kivist ääretise piludest ja väike poiss 
mööduva masina aknast lehvitab Machejekile. 

Königsmalmi sillal saab mööduvast tänavavalgustusest punktiirjoon. Üle vee 
kõrgub maineka elamurajooni hall siluett, seal oli ka Tereeszi kodu, kui ta veel lapsena 
Vaasas elas. Eespool mootorkaariku tuuleklaasi taga algab saarerajoon, mis 
kakskümmend aastat tagasi veel kahtlast mainet kandis. Nagu Jesper nüüd seletab, on 
hoolikas arendustöö ja mõned läbimurdelised galeriid Östermalmist järgmise 
«tendentsrajooni» teinud. 

«Pursui-boheemia, sa mõtled?» 

Taksomeeter tiksub, salongis on soe ja pime. Jesper ei tee Tereeszi vaimukust 
kuulmagi. 

«Kuule, räägi siis,» annab Khan linnaarenduse ja klassikokkutuleku 
segateemalisele vestlusele ootamatu pöörde. 

«Mul on projektorit vaja. Üks lint on ka, «Kinos» räägin.» 

«Aga näita siis kummi.» 

«Just, morbiidseks kisub, Jesper, näita kumnii, näita juuksekummi,» liitub Tereesz 
lunimisega. 

«Ah, ole nüüd, ei hakka pihta. Ma ei kanna seda kaasas, ma viskasin ära selle. See 
oli üldse mingi väga imelik aeg...» 

Khani näole ilmub kaval naeratus: «Jesper, ära ole kadekops!» 

«Jah, ära ole kadekops, näita klassile ka.» 

Jesper vaatab küljeaknast välja: «Ei.» 

Möödub vaikne hetk. Rataste kahin teel, suunatuli klõpsib. Khan ja Tereesz 
vaatavad muiates teineteise poole ja Jesper teeseldud ükskõiksusega aknast välja. Alles 
veidi aja pärast tunneb ta jutu ülesvõtmise kohustust oma õlgadel. 

«Mis sa siis Fersenile rääkisid? Detektiivilugu?» 

«Kumm, Jesper, kummi! Näita!» 

Resigneerunud moel pistab sisekujundaja käe Perseus Blacki poolmantli põue ja 
toob sealt nähtavale sõrmusekarbi. 


Alles oli nii hea olla ja nüüd on nii kurb. Noore kinnisvaraarendaja fotograafist 
naisega akna all funk!esteetikast ja futurismist rääkides oli selline tunne, et nüüd ongi 
kogu aeg nii, tavaline ei tule enam kunagi tagasi. Praegu aga ütleb kiisu hääl 
kõlarimonoliitidest kümme tuhat korda järjest, et ta on armunud, armunud, armunud... 
Akna taga vajub hommikuhall sõnajalgade kohal pimedusest läbi, külm ja rõske. Üldse ei 
teki enam sellist tunnet nagu enne. Et see Jesperi kohta käiks. Lihtsalt mingi laulja kuskil 
stuudios. Peaks vist peale tegema. Just tegin ka ja üldse ei hakanud paren.. Ei tea, peaks 
vist ikka tegema. 

Minuti aja pärast seisab toa keskel piimjashallis valguses vastselt kõrgliigasse 
astunud kahekümne kuue aastane versioon Jesper de la Guardie'st. Tal on kohvivärvi 
triiksärk eest lahti, ninasõõrmed punetavad ja suunupp vihaselt torus. 


«Nii. Pidu on läbi. Lähme koju.» 

Keegi ei kuule, Fakkengaff on liiga valjult. Stereo 8 formaadis magnetlindimängija 
STOPP-nupp näpu all, seisab valgusest piilar järsku vaikuse keskel. Pead pöörduvad. 

«Pidu läbi. Koju tagasi, saast.» 

Piinlikku väljumist, riiete ja käekottide otsimist saadavad Jesperi klaasised silmad 
ja monstroosselt põlastavaks kaareks vajunud suu. Kaasvisionääri õlalepatsutuse peale 
saab too sellise põhjatust süvikust kerkiva pilgu osaliseks, mis inimestevahelised suhted 
igaveseks ära rikub. 

Kinnisvaraarendaja fotograafist naine jääb maja ees seltskonnast veidi maha ja 
pöördub siis tagasi kuubiku betoonkatuse alla. «Jalavõru!» petab ta. 

Pikad rihmikutes jalad, hõbeketike pahkluu ümber, raamivad järgmist nukrat 
vaatepilti. Kööginurgas laiali puistatud prügisorteerimiskottide vahel istub Jesper. 
Õunasüdamete, tühjade veepudelite ja käsitsikeeratud pasta paberkottide keskelt vaatab 
ta kinnisvaraarendaja naise lahkesse näkku. Lainepiiskadest udune septembrikuu rand 
silmade taga annab teada, et Jesper pole huvitatud. Teie kaastunnet — tänan, ei. Kõrkjaid 
kahiseb tuules, kahkjalt valge taeva all seisavad riietumiskabiinide siluetid rivis. Neli 
tüdrukut jookseb üle liiva ja haihtub õhku. 

Paremas käes hoiab sisedisainer heleroosat patsikummi. 

Khan tõstab pilgu Jesperile, sõrmusekarp nina all pihus. Ta kulmupuhmad on 
kipras, ta on mures. Salongist käib nõksatus läbi, kui masin peatub. Taksojuht pistab pea 
juhilavatsilt salongi, aga pöörab siis kiirelt ära, nähes ilmeid seltskonna nägudel. 

«Lõhn on läinud,» ütleb Khan. 

«Ma tean.» 

«Midagi on väga valesti sellega.» 

«Ma tean.» 


3.NON-ENTITEET 


Romangorodi konverents eristab kümmet eri tüüpi kadunud inimesi. Nendest üheksas, 
non-entiteet, on jämedas vastuolus rahvusvahelise inimõiguste deklaratsiooniga. Selline 
inimene pole mitte ainult mingi riigi vägivallaorgani poolt kõrvaldatud, kaotatud on ka 
dokumentatsioon tema kunagisest olemasolust. See poliitilise haihtumise erijuht, mälu 
needmine, on vahelduva eduga saanud osaks mitmetele ajaloolistele figuuridele. 
Meskiriigi puhul näiteks on statistiliselt püstitatav tervelt kümneprotsendiline kadu kogu 
selle kultuuri ajaloolisest mastaabist. Õnnestunud näidetel me pikemalt ei peatu — oleks 
võimatu rääkida päevast, mis olemata jäi. Aga väikesed märgid jäävad meist kõigist 
maha ja ka tsensor on inimene. 

Nii võib sündida, et kodanik kustutatu on tänu nonentiteetlusele 
märkimisväärselt tunnustatun ajalooline figuur, kui ta lihtsalt jäätmehoidla taga kuuli 
pähe saanud kolleeg. Mis muu silmapaistev narratiiv see Samara Kommunistliku Partei 
kõrilõikaja Julius Kuznitski ajaloo obskuuriast päästnud oleks, kui mitte see naljakas 


foto? Jäädvustustehnika arenedes on kunagisele keisri pea müntidelt mahaviilimise 
käsitööle lisandunud veel sootuks keerulisemad protsessid. Ühele hästiõlitatud 
degenereerunud-bürokraatlikule tööliste riigile ei paku erilist väljakutset oma 
perfokaartides väike kevadpuhastus teha. Aga foto- ja mõne eriti kurioosse näite puhul 
ka filmimaterjaliajastul omandavad puhastustööd teatud tehnilise peensuse varjundi. 
Sellise, mida me võime imetleda juba eelpoolmainitud haihtuva komissari Julius 
Kuznitski puhul, kelle retušeerija võlukepike tol sombusel pühapäevahommikul auriku 
«Mazov» pardalt haihtuma pani. 

Julius oli vastik inimene, harimatu mats. Maailmarevolutsiooni ta noored silmad 
ei näinud — komissari tähelend algas hiljem, Samaras. Omamata vähimatki kujutlust 
Mazovi ideest, ei pidanud ta siiski paljuks ohvritele poliitiliselt süüdistava 
konnotatsiooniga tiitleid jagada. See talle viimaks siis saatuslikuks saigi. Ilmselt ei 
suutnud presiidiumi esimees Knežinski ükspäev lihtsalt enam seda piinlikkust taluda. 
«Räägi, Kusnja, kuidas saab see olla, et sm. Zdorov on kontrrevolutsionäär, kui 
revolutsioon oli viiskümmend aastat tagasi ära? Ja miks on sm. Bronski 
maazovlik-knežinskilikud tõekspidamised «pöördumatult kitsarinnalised»? Mina olen 
Knežinski, Sapurmat Knežinski, seeon minunimi!» 

Teatud ringkonnas on neist kahest pildist — originaalist ja retušeeringust kõrvuti -— 
lausa populaarkultuuriline fenomen saanud. Kurioosumile lisab vaimuväärtust see ilge 
rotinaeratus, mille Kuznitski tol päeval oma näole manas. No vaata teda! Kes ei sooviks 
seda vastikut nirki ajaloost pühkida? 

Sootuks kurvemad lood on kolmanda figuuriga selsamal saatuslikul fotol. Aram 
Uhotomski, Mazovi truu revolutsiooniline sõber Üheteistkümne päeva valitsusest, 
silmapaistvalt andekas agronoom, geneetik, üks kolmest Ulani kollase kartulisordi 
aretajast. Harukordselt apoliitiline kuju, kelle pretensioonitu käitumine ja asendamatu 
panus kogu maailma töölisklassi toidulauale päästis ta kokku kolmest kaadripuhastusest. 
Seda kõike, kuni Uhotomski teaduslik erapooletus XXI geneetikute pleenumil kellegi 
tundeid riivas. Tuleb välja, et moodne geneetika lihtsalt ei olegi ühilduv knežinskiliku 
tabula rasa filosoofiaga, kus revolutsioonilise vaimu seisundis saab ka tikriseemned 
viigimarjadeks ümber veenda. 

Õudusega avastas Uhotomski end presiidiumi ees sõna võttes väikeseks 
plastiliinist ussikeseks tituleerimas. Olemata varem enda kohta kriitikaid kirjutanud, 
pingutas vaene haritlane nii räigelt üle, et isegi toonases lopsaka enesealanduse 
õhkkonnas oli kohalolijatel ta sõnu raske kuulata. Sellest meeldejäävast esinemisest 
peale samastub Uhotomski nimi just nimelt lömitamise epiteediga. Ajalooline tegelaskuju 
täielikult kompromiteeritud, otsustas armulik esimees Knežinski endast vanema ja 
kunagi nii palju väärikama seltsimehe mälestust säästa, saatis ta Üheksa protsessil 
jäätmehoidla taha ja lasi hiljem kõik märkmed Uhotomski olemasolust kõrvaldada. Kuid 
ajaloovõltsing ebaõnnestus, retušeerijad jätsid hajameelsusest töötlemata ühe 
tähelepanuväärse foto, kus Uhotomski ikka veel peal oli. Sellesama, kust komissar Julius 
Kuznitski varemalt unustusse astus. 

Tehniliselt kõige muljetavaldavam on aga Ignus Nilseni — Mazovi kooliõpetajast 
prohveti — kaanonist langemise lugu. Ka muidu märkimisväärne figuur kommunistliku 


liikumise ajaloos, muutus ta Vaasa tsensorite käe all lausa kehatuks vaimuks. 
Sotsiaaldemokraatliku põhjamaa imidžile muutus Mazovi apokalüptilise veristaja 
karakter järsku kuidagi koormavaks. Nii nad siis sepistasidki vastselt revolutsiooni tagasi 
löönud Graadiga Nilseni haihtumise. Tsensorite meelehärmiks vändati tehniliselt 
edumeelse Üheteistkümne päeva valitsuse ajal Mazovist kümnete tundide jagu 
kinomaterjali, kus revolutsioonilist ikooni saatis peaaegu alati ta parim sõber ja 
võitluskaaslane, Nilsen. Kogu materjali hävitamine oleks kahtlust äratanud. Nii sündiski, 
et Mazovist paremat kätt hõljub alaliselt tontlik hall tsütoplasma. Ajaloolastel läks 
aastakümneid, et see kõhe müsteerium lahendada. 

Ka tänapäeval usuvad paljud, et tsütoplasma näol on tegemist Kommunismi 
endaga. 


4.VIDKUN HIRD 


Kaheteistmillimeetrine film suriseb projektoris. Valgekanga kõrval diivanil istub Khan 
Machejeki kõrval ja vaatab umbusklikult oma neljakandilist kohvitassi neljakandilisel 
alustaldrikul. Ta tõstab suhkru segamiseks lusika ja läheneb ettevaatlikult tassile. Kohvik 
«Kinos» on kõik kas klaasist või valge. Tool, kus Jesper istub ja projektorit krutib, on 
valge, boksi helikindlad seinad on klaasist. Klaasist on tabloo, millele valgekangas 
langeb, valge on diivan, kus Khan ja Machejek ennast ebamugavalt tunnevad. Kohviku 
keskel klaasivitriinis on albiinotiigri topis. Vaata ainult, et sa midagi katki ei tee — see 
läheb sulle kalliks maksma. 

«Las ma arvan,» agent keerutab «Astrat» näppude vahel selliseks pehmeks, nagu 
talle meeldib, «sinu kujundus?» 

«Üks mu õpilane tegi. See koht on nagu kinolina, valge leht, meid on siia 
projitseeritud, tunned? Kuidas on olla? Kuidagi ei ole, kinolina, saad aru?» 

«Saan jah, ebamugav on.» 

«Eks ta veidi närviline ole jah, aga poiss on andekas. Talle oli sellist suure 
nähtavusega projekti vaja. Ja see on ainuke koht, kus kiiresti projektori taha saab. Nii et 
katsuks, tead küll, avatud olla,» vaatab Jesper koos tiigriga Khani suunas. Tiigri klaasist 
silmad on veel heledamad sinised kui sisedisaineril. 

«Hei, mees, ma olen avatud!» 

Machejek võtab pintsakutaskust hariliku pliiatsi ja märkmiku. 

«Niisiis,» alustab Jesper, «Ühe mu töökaaslase sugulane töötab operaatorina. Teeb 
dokke. Eelmine sügis rääkis ta mulle oma uuest projektist. Koos Gesslega. Konrad Gesslet 
teate?» 

«Ta teeb krimiasju põhiliselt, eksju?» 

«Mitte ainult. Gösta, see on mu operaatori nimi, räägib mulle, kuidas ta kardab 
seda teha ja küsib mult, kas ikka peaks tegema. Tal on nüüd laps ka ja nii edasi. Asi on 
selles, et film räägib — ja siis mul tekkis huvi — Vidkun Hirdist.» 

«Issand jumal!» 

«Ei taha Vidkun Hirdist!» 


«Oot-oot! Sama siin, see on lähikäidud teema, ta oli Ardas siis, ei saanudki kuidagi 
Vaasas olla ja nii edasi. Aga ma ikkagi otsustasin silma peal hoida sel, saad aru? Ja siis, 
kaks nädalat tagasi tuleb Gösta muga juttu rääkima. Et nad olevat läbimurde serval seal. 
Kuus kuud on Vidkun Hirdiga Kronstadtis istunud...» 

«Ei ole nii!» 

«...ja neil olevat seal selline strateegia: avaldavad Hirdile muljet. Vidkunile Gessle 
meeldib, Gessle on põhjamaalane, valge nagu luni, palju lugenud ja hea väitleja. Nii. 
Hird tahab intervjueerijale muljet avaldada, hakkab lobisema. Hooplema. Gessle jätab 
sellist muljet, et eks neid lennuka fantaasiaga vägistajaid ole omajagu nähtud ka, mis see 
Vidkun Hird nüüd ka ära ei ole.» 

«Jaa-jah...» 

«Kolm esimest kuud Vidkun lihtsalt vihjab, tekitab huvi, poetab kahtlasi 
kuupäevasid, räägib rannas käimisest. Gessle ei tee tähelegi panema, arutab Vidkuniga 
filosoofiat, hea ja kurja ületamist, mul on see kõik siin kirjas.» Jesper patsutab kaustale 
klaasist lauakuubikul. «Siis ühel päeval viskab Vidkunil üle.» 

Mees klõpsab lülitit ja väike pirn projektori südames süttib. «Ma pean teid nüüd 
hoiatama,» vaatab ta Khani suunas. «Need meist, kelle elukutse ei sisalda kraave ja 
kadunud lapsi, võivad mõningaid Vidkuni sõnavõtte südamesse võtta.» 

Tereesz kuhjab oma musta kohvi sisse kuuendat lusikatäit suhkrut ja peatub 
hetkeks. Pärast kõigi jaoks märgatavat pausi pistab ta nõelterava HB pliiatsiteritajasse ja 
teeb, nagu tegeleks sellega, endal kibe naeratuseraas näol. 

«Tüüp, millal sa ükskord aru saad? Kraavid ja kadunud lapsed — see on sinu teema 
ka.» 

«Okei, Khan,» ohkab Jesper, «kraavid ja kadunud lapsed. See on minu teema.» 

«Kraavid ja kadunud lapsed?» tõstab Tereesz järsku rõõmsalt oma suhkrust 
veniva kohvitassi õhku ja jääb ootama. 

«Skäl!» hüüatab Khan 

«Skäl,» nendib Jesper ja kougib laimiviilu veeklaasist välja. Kulm hapust maitsest 
mõtlikult kipras, jääb ta seda närima. 

«Lint, Jesper?» 

«Oehh...» 


Valgele linale kangastub üliinimene, vägistaja, lapsevägistaja, NFD fašistliku partei 
«Hjelmdall» endine liige Vidkun Hird. Üks käsi raudadega tooli küljes, teine 
härrasrahvalikult põsakil, on tulevikufilosoof teadlik ka kaamera kohalolekust. Sellega 
arvestades tõstab ta oma põhjamaise buldogipõskedega lõua teatud aadelliku nurga alla; 
sinna heidab ta ülalt alla pilke oma silmakoobaste süvikuist. Juuksed kolmkümmend 
aastat vana tegumoe järgi hoolikalt küljele kammitud ja jalg üle põlve. Võib öelda, et 
Vidkun on edev mees. Keeldunud ajalukku astumast oma koodvärvidega märgitud 
vanglakombinesoonis, vestleb ta Konrad Gesslega nüüd hoopis mustsärklase univormis. 
See oli vaid üks tema mitmest tingimusest. 


«Mõned inimesed sünnivad postuumselt,» suurustab ta muistses arda murdes. 
Arhailine kõnepruuk sisestab ta tänapäevaselt peenesse sentimenti ohtralt ruraalset 
sarmi. Kuuekohaline kell laual näitab, et käimas on 12. augusti intervjuu kolmas tund. 

«Kas sa teadsid, Vidkun, et ma olen vanema arda kohta magistritöö teinud? Ma 
võin sulle selle kohta kirjandust sisse smugeldada.» 

«Oh, see oleks sinust äärmiselt meeldiv, Konrad, sa ju tead, kuidas ma suhtun 
siinse raamatukogu valikusse.» Nad mõlemad muhelevad justkui mõistmises. 

«Arda on meie hõimu loomuomane keel,» jätkab Vidkun deklareerival toonil, 
«Selle sõnavara kohandasid ja arendasid välja muistsed mammutikütid, kes Katla laaned 
aastatuhandete eest asustasid. Ardal on teatud tähenduslikke eeliseid tarkusearmastuse 
põhiküsimustes, eeliseid, mis mandrikeelkondadel puuduvad. Arda on meie loomus, 
tänapäeva vaasa — metropoliitne värdjas. Taandarenenud mandriliseks, Graadist läbi 
imbunud. See lahjendatud keel ei ole võimeline tõde väljendama. Kõik laused selles 
düsgeenilises kompotis väljendavad lõpuks üht ja sama: rahvusvahelist häma. Järgmine 
aastasada veel näeb meie hõimu naasmist oma lähtekeele juurde. Sellest saab sündima 
uus ajajärk tarkusearmastuse mõttes!» 

«sa oled sellest rääkinud juba üpris palju. Ma lugesin ka su märkmeid sel teemal. 
See kõik on väga huvitav, aga kas sa ei arva, et su enda ajalooline karakter saboteerib su 
õpetuse peenemaid tahke?» 

«Misasja?» Hirdi silmad lähevad järsku põlema. Sügavad vaod ta põskedel 
venivad pikemaks ja suu paotub põlastavalt. 

Konrad teeb, nagu ei märkaks Vidkuni tujukust ja jätkab: «Kuigi ma näen loogikat 
su tähelepanekutes, kas sa ei arva, et inimestel on raske nentida selle teaduslikku 
paikapidavust, kui see tuleb süüdimõistetud lapsevägistaja suust?» 

«Paaritumine on meie hõimule sootuks teistsugune tava kui moodsa aastasaja 
sotsiaalporno-propaganda seda oma romantika ja ma ei tea millega meile ette söödab. Sa 
ju tead seda, Konrad. Ükspäev, siis kui nende suguvõimetud moraalid on 
mandrirahvused väljasuremiseni viinud, siis sa veel näed, mida ma sulle räägin.» 

«No kuule, vaadakem nüüd hetkeks tavakodaniku pilguga...» 

«Tavakodanik laseb oma tütrel koos kiptide ja kojkodega koolis käia, lapsest peale, 
rassikatlas. Tavakodanik laseb oma last ruberoididel seal vägistada. Sa ju saad aru, et nii 
on, kui neli tüdrukut pannakse sellisesse kooli.» 

Konrad märkab küll, mis filosoofihärral huultelt lipsas, aga jätab selle 
tähelepanuta. «Tavakodanik on see, keda sa tulevikus oma lugejaks pead. Tavakodanik 
valib, kas sinu nägemus läheb käiku või mitte. Sa räägid ju rahvusest! Ja kas sa tõesti 
arvad, etta ei pane tähele? Autor on fašist...» 

«Rahvuslane.» 

«Fašist ja metoodiline vägistaja, vähemalt nelja mõrva eest eluaegse 
vanglakaristusega Kronstadtis, ja raamat on segu ajaloofilosoofiast, eugeenikast ja 
vägistamisest!» 

«Ajaloost. Ajaloost, Konrad. Sa oled tark mees, aga su lilla haridus annab ennast 
tunda. Sa ikka veel arvad, et ajalugu tehakse magistritööde ja ma eitea millega...» 


«No millega seda siis tehakse?» ei kaota paljunäinud intervjueerija närvi. 
«Vägistamisega?» 

Vidkun krahmab Gessle nina alt märkmeplokist lehe. Tumesinises mundris 
kordnik hüppab järsu liigutuse peale kaadrisse ja virutab hõimlasele kumminuiaga 
randme pihta. Hird vingahtab haavunult, leht lendab õhku. Kolmekordne Oskar Zorni 
auhinna nominent, maailmakuulus dokumentalist Konrad Gessle tõstab käe kordniku 
suunas. Too langetab küll nuia, kuid jääb oma rannet silitava mehe kõrvale valvesse. 

«Pastakat,» vaatab Vidkun vihaselt Gessle suunas. 

Kirjapulka rusikas pigistades heidab kinnipeetu kordniku suunas võidukaid pilke: 
«Sina! Ole hea, ulata mulle nüüd mu leht ka.» Kumminui on juba ähvardavalt õhku 
tõusnud, kui Gessle rebib kärmelt uue lehe ja asetab selle terasest lauale Hirdi ette. 

«Näed nüüd? Ristaretamine.» Vidkuni hoolikalt kammitud juuksed on rüseluses 
sassi läinud, üksik helepruun salk kõlgub silme ees. Küünarnukiga lehte libisemast 
hoides katsub Hird pastakat paberile panna, see tundub ta käes terav ja ohtlik. Mees 
vihastab järsku: «Vabastage palun mu teine käsi. Ma ei saa niimoodi.» 

Gessle paluva pilgu peale võtab kordnik vöölt võtmerõnga. Nüüd adresseerib Hird 
otseselt vaatajat: «Tuhandete aastate eest tulid siia, maale maailma serval, meie 
esivanemad. Nad tulid siia koerarakenditel, läbi tohutu halli. Ainult kõige rangema 
tahtega isendid säilitasid selle kangelasliku siirde vältel oma meelteterviku. Nõrga 
vaimuga, kontinentaalsed isendid jäetigi sinna, halli meelevalda. Meie distsiplineeritud 
esivanemad lihtsalt eraldasid nad karjast. Need, kes mõistuse kaotasid. Nii astusidki 
hallist Katla mullale vaid puhastunud, vankumatu hinge ja murdmatu tahtega Haakonid, 
Gudrunid. Poolesaja aastaga küttisid need primogeenid surnuks kõik Katla mammutid. 
Nad õilmitsesid.» Vidkun Hird ringutab võidukalt oma vabastatud käsi ja asub 
paberilehele pisikesi täpikesi joonistama. 

«See on elementaarne eugeeniline seaduspära, Konrad, elementaarne. Mida 
suurema väljakutse esitab keskkond, seda kaugemale stepimuuralist inimisend areneb. 
Siin pimedas, lumises avaruses... Inimene pole siia elamiseks mõeldud. Juba puhtalt 
ellujäämiseks peab tekkima üliinimlik tendents.» 

Gessle tõstab ootusärevalt õlgu, ta ei sega vahele ja noogutab mõistvalt. 

«Üliinimlik tendents ei ole moraaliiganditega piiritletud. Üliinimlik tendents on 
kaalutletud iha. Kõik on talle võimalik, miski pole keelatud. Mööda verd, öödepimedas, 
ühest talvest teise kandub ta põlvkonnast põlvkonda. Ka sinus, Konrad, on üliinimlik 
tendents.» 

Konrad noogutab. Vidkun Hirdi näol levib ebaterve punetus. Punetus on kuskil 
palaviku ja allergilise lööbe vahemail. «Kõik meist, ka sina oled kohustatud võimendama 
endas seda ürgset ollust. Nagu kiskja lõuad kasvavad liha närides sitkemaks. Kohustus... 
kohustus on sul pesakonna ees. Et neilgi tuleks lõuad suured, sellised, kuhu mahub palju 
liha.» 

Vidkun jääb kunstitööd imetlema, uhke naeratusega, mis ta näole kuidagi sobida 
ei taha. Kaamerasse pole veel täpselt näha, mis lehel toimub, aga Gessle naaldub pildile 
lähemale. 

«Üks harukordne olevus. Keskmine neist. Kordumatu aare.» 


Projektor suriseb, Jesper võtab kaustast kiletatud koopia Vidkuni lehest ja asetab 
ta kohvikulauale. Lehel on hoolikalt kaardistatud miski võõras tähtkuju, kümnetest 
täpikestest elegantne konstellatsioon. Khani suu vajub õudusest lahti. Koostööpolitsei 
agent Tereesz Machejek teeb oma märkmikku külma rahuga ülestähenduse. 

«Sa ei kujuta ette, Konrad, kui kõvasti ma teda keppisin. Sa ei kujuta ette...» jõuab 
veel Vidkun Hirdi suukriipsult kosta, kui Jesper kiirustades projektori välja lülitab. 

Juuni, kakskümmend aastat tagasi. 

Rannaäärse kalju peal männikus on hämar ja jahe. Mändide latvade kohal on 
kõrvetav päike, aga siia juurterägastikust läbi põimitud liiva jõuavad tast vaid üksikud 
valguslaigud, nagu ookeani kuldsesse põhja. Hetkeks on puude all täielik vaikus. Saja 
meetri pealt on kuulda, kuidas kanarbik krabiseb lähenevate poiste ketside all, kuni 
meretuul männiku okastest lae jälle sahisema paneb. Puude tüved õõtsuvad kergelt, 
tumeoranžide sammaste rägastik, päiksest kuldsed triibud külgedel. Vaigu magus lõhn 
hõljub metsa all. Kummeli tolmune kõrvalmaitse, armas ja mõru bukett väikse Tereeszi 
sõõrmetes. Süttib tikk ja paksud pahvakad isalt varastatud «Astrat» pühivad kõik lõhnad 
kõrvale, suitsuviirge joonistub üksikus valgusvihus selgelt välja. Tereesz mõnuleb, 
tuulejope pea all. Ta harjutab valgussäras suitsurõngaste tegemist. Siit vaid mõne 
kilomeetri kaugusel asulas on ta isa diplomaadisuvila. See maja, populaarsele 
suvitusrannale nii lähedal, tegi Tereeszist kolm nädalat tagasi, suvevaheaja alguses 
järsku popi poisi. Just siis, kui teiste samme künka tagant juba selgelt kuulda on, puhub 
Tereesz väikse rõnga suurest loperdavast suitsumillimallikast läbi. 

«Oh! Välja tuli...» hüüab ta ja purustab sellega oma meistriteose. 

«Misasi?» küsib künkale jõudnud Jesper, lühikestes pükstes ja madrusesärgis. «Mis 
sul välja tuli?» 

«Suitsurõngas läks teisest läbi.» 

«Sa suitsetad nüüd?!» on Jesper jahmunud. 

«Tahad ka? «Astra». See on kõige kangem.» 

«Anna, Tereesz, ma küll võtaks ühe,» jõuab lõõtsutav Khan Jesperi kõrvale. Khani 
kaelas ripub nahast paelaga binokkel. 

«Säh,» viskab Tereesz paki Khani suunas, kes pudistab seda püüdes käte vahel. 
Keel pingutusest suust väljas saab poiss paki siiski maha pillamata kätte ja tõstab ta oma 
prillide alla. «Lahe,» annab Khan kartongile professionaalse hinnangu. Valged 
taevatähed jooksevad seal sinise papi peal. 

«Mõttetu,» poetab Jesper suunurgast ja astub Tereeszist edasi, teise künka otsa 
maad uurima. 

«See sinu särk, vot see on mõttetu,» ajab Tereesz ennast laisalt küünarnukkidele ja 
pakub Khanile tikutoosist tuld. 

Jesper vidutab silmi ja tõstab käe kaptenlikult palgele, uurides enda ees laotuvat 
metsaalust. «Mõttetu, jah? Anni ei arvanud nii. Tead, ta komplementeeris mind selle eest. 
Viimasel päeval.» 

«Arvad sa?» 

Jesper pöördub Khani poole. Poiss tõmbab algajalikult suitsu. «Kuule, Khan, 
mäletad, garderoobis, Anni ütles, et see on ilus särk?» 


«Ütles küll. Tereesz, ta tõesti ütles seda.» 

«Fersen hüppas vahele nagu lollakas ja ütles Annile minu eest, et tal on ilus kleit. 
Ja midagi ta juuste kohta ka. Väga naljakas oli.» 

«Võimalust viisakas olla ei saa kunagi kasutamata jätta,» teatab Khan naeratades 
ja köhib veidi suitsu välja. 

«Lähme.» 

Kolm poissi liiguvad puude all libisevates valguslaikudes üles pangaäärse poole. 
Khan viskab suitsu ebaõnnestunud nipsuga minema ja hakkab binoklit paela otsas 
keerutama. Ta seljakott rapub, kui ta laskudes kiirendab. Nõlvadest alla joostes 
hüppavad ülejäänud poisid üle kanarbikupõõsaste, ainult Jesper muretseb oma valgete 
pükste pärast ja patseerib väärikalt, käed taskus, nagu õhtusel jalutuskäigul. 
Ookeanimühin puudes järjest kasvab, mida lähemale nad oma harjumuspärasele kohale 
kaljunukil jõuavad. 

Palkidest piirdel on varisemisohu märgid, kus mehike pudenevalt nõlvalt alla 
sajab. Üle jalakäigutee, otse märgi alt põõsastesse ronides seletab Khan Tereeszile: 
«Vaata, nad kutsuvad seda Põhjamereks, aga see on tegelikult ookean, teoreetiliselt läheb 
ta hallis teie Igressi mereks üle. Jõuab Graadi välja. See teeb Põhjamerest interisolaarse. 
Seega tegelikult ookeani. Klassifikatsiooni küsimus.» 

Kolmekesi koos olles katsuvad nad juba kolmandat nädalat järjest vestlust 
võimalikult akadeemilisena hoida. Et sügisel tagasi tulles kõigile oma asise iseloomuga 
muljet avaldada. Jesper tagapool, ettevaatlikult läbi põõsaste nihkudes, jätkab samas 
vaimus: «Meil Katlas polnud sellist sõna nagu ookean, meie jaoks oli kõik meri.» 

Tohutu akvamariinne veekogu avardub poiste ees kõrgelt kaljuservalt. Pilved 
rebenevad kahvatult sinises taevas, säravvalge päike peegeldub triibuna alla vee peale. 
Ookeanilainetus uhub seal laisalt ja majesteetlikult pikka liivariba. Charlottesjäl. Tuul 
kaob hetkeks ja kuumapahvakas lööb poistele näkku. Õitsvate metskibuvitste lehestikust 
tõuseb putukaid. Rand kalju all kaardub pikalt mere poole, kuni Havsänglari hotellini 
poolsaare tipus. Liival on väiksed inimtäpid punavalgetriibuliste päevavarjudega. 

Poisid võtavad istet murulapil kibuvitste vahel, kus muredast liivakivist järsak 
kiiresti silme alt kaob. Tereesz on mitu korda teoretiseerinud, kuidas mööda seda pehmet 
kaljunõlva saaks põhimõtteliselt ka alla hüpata — ta maanduks kolme meetri pealt 
laugeks muutuval liivavallil ja sealt edasi libistaks juba kandadel. Jesper muretseb 
sellisel puhul oma hilpude pärast ja Khan paistab lihtsalt argusega silma. 

Ka nüüd istub Tereesz äärele kõige lähemal, samas kui Jesper nuiab Khani käest 
binoklit. Agregaadi kumeratel putukasilmadel peegelduvad päikeselaigud. Klaaside 
tumedas, jahedas südames võimendub pilt inimestest all rannas, suvistest 
põhjamaalastest oma rätikute ja päevavarjudega. Kujutis teravneb omakorda Khani 
jaoks vastuvõetavaks ta vasak: +7, parem: +4 prilliklaasides. Binokli ostis Khan päris oma 
raha eest. Vaasast, jahimeeste poest. 

Kui ka Jesper on randa seirates käsi laiutanud, on Tereeszi kord. Kummist 
pehmendused silmakoopaisse surutud ja päiksest aina tedretähnilisemad põsed 
kissitamisest pingul, peab ta nentima: «Pole vist veel, kell on alles kümme ka. Küll 
tulevad.» 


Samal ajal kui Khan ja Tereesz suitsumarke võrdlevad — vaasa jamps olla lahja, 
graadi kraam jälle kangem, Khan noogutab õhinal ja kiidab kõigele takka — sihib Jesper 
binokli snaipritähikuga randa. Seekord allaandmatult. Ristike peatub valgel päevavarjul, 
ent ei leia sealt neid punaseid lillekesi, mida otsib. Vertikaalsed jooned liiguvad üle 
noorte perekondade, varisevate liivalosside ja pruuni kehaga päikeseümmardajate, 
jäävad seisma kahel blondil tüdrukul, aga libisevad siis edasi — ei ole nemad. Vist sai liiga 
kaugele triivitud. Jesper fokuseerib lähemale. Kuskil kahesaja meetri pealt tärkab ta 
südame hämaras tuttav eelaimdus, kauge tähtkuju, ainelaulatus. Ta annab käega 
vehkides poistele teada, et midagi on toimumas. Khan ja Tereesz varjavad käega silmi 
päikese eest ja vaatavad alla randa. 

Zeul-läätsede fookust veel kord täpsustades teravneb kahvaturoosa loor Jesperi 
silmis kõhuümaruseks. Hingamine raputab okulaare tüdruku nabalt päikesepõimiku 
kohale, kus rinnakorvi kumerjoon koondub päevitusriiete ülaosa kokku hoidvaks 
rõngaks. Valged paelad lõikavad õlgadel nahka ja rinnanääpsud trikooriide all tõusevad, 
kui tüdruk hingab. Ratas vaatetorude koondumiskohas klõksab kaks korda ja laienenud 
nägenisalas, beežil rannalinal, keerab tüdruk end kõhuli. Välksatab tuhkblond peanupp 
ja tuttavad põseümarad päikeseprillide all. Laisalt tõstab Anni-Elin Lund ennast 
küünarnukkidele ja pistab pea tüdrukuteajakirja. Ta väikese tagumiku kohal algab 
eriskummaliselt peen sünnimärkidest tähtkuju, mis jookseb seljal kuni tiivanukini välja. 


Jahe õudus imbub klaaside tihendustest kohvikusse «Kino», kus kolm mõistust 
katsuvad kahekümnendat aastat oma hakkamasaanise pindpinevust säilitada. Khan 
väristab õlgasid: «Kes teab seda? Kes teab? Ma pole kogu see aeg sellest ühtegi rida 
lugenud. Kuskil pole seda öeldud!» 

Tereesz paneb hariliku pliiatsi lauale. «Sellist asja kutsutakse kontrollfaktiks. See 
jäetakse meelega isikukirjeldustest välja. Isegi ametlikust dokumentatsioonist. Mul on 
need kolmkend kausta peas ja seal pole ühte rida selle kohta. Ta teab seda. Vaata teda!» 

Jesperi nägu püsib klaar. Tema jaoks on see kõik juba läbitud etapp. «Sellepärast 
see Gösta mu juurde tuligi. Ametnikud kehitasid õlgu lihtsalt. Eks ta siis kuskil töö juures 
kuulis, et ma tüdrukuid tundsin. Nad olid seal parajas segaduses kõik. Hird ka ei seletand 
midagi rohken. Ja muuseas, ma ei usu seda jama. Mingid poisid tal seal põhimõtte pärast 
olid küll, aga Hirdile meeldivad tegelt ikka suurte rindadega Gudrunid.» 

«Ei sobi profiili, ei ole ajaliselt võimalik,» elavneb Khan, «Ta oli viis tundi varem 
kuuesaja kilomeetri kaugusel ja ostis oma kuradi vägistamise masina jaoks väntvõlle ja 
tihendi... ma eitea, mingeid tihendinukke.» Kurikuulsa vägistamise masina ehitusmüra 
peale kutsus Vidkun Hirdi naabrimees viimaks talle ka politsei ja just see oligi tema jaoks 
lõpu algus. Inayat Khan aga vaatab Koostööpolitsei agendile tõsise pilguga silma. 

«Tereesz. Sa pead kausta lahti tegema nüüd. Uurimist jätkama. Kuidagi ta peab 
seda teadma ja see on sellest kirjadejamast peale ainus tõsiseltvõetav liin praegu. Sa 
pead.» 

«Te ei kujuta ette, kui kehvalt asjad praegu on. See on kõige halvem aeg mingeid 
vanu asju lahti kangutada. Mundilt ei tule mingit toetust enam, kõik on poolenisti 


sõjaseisukorras. Keegi ei tea, kas näiteks Oranjenrijk üldse veel olemas on. Nad lasevad 
mind lahti, kui ma seda jama jälle ajama hakkan...» 

«Ei, Tereesz, sa võiksid ju ikkagi nagu teha midagi selles suhtes.» Nüüd juba veidi 
ärritunud Jesper ei ole ähvardavast ilmasõjast huvitatud. «Sa ju teed seda, see ongi su 
töö. Tee seda!» 

«Oota nüüd, oodake! Muidugi ma võtan selle ette. Mul oli kohe algusest peale 
selline tunne sees, kui sa mind oma klassikokkutuleku asjale kutsusid. Mis sa arvad, et 
ma mõtlesin, et sul tuli nostalgia peale või? Mul endal on see kaust kogu aeg lahti, sa 
tead, et see kaust ei käi kinni. Peab lihtsalt lootma, et kohalikud teevad rahulikult kaasa. 
Nad niikuinii vihkavad Koostööd. Väga harva viitsib keegi kontrollida, kas mingid 
ülekuulamispaberid on seal allkirjastatud.» 

Khan naeratab kavalalt. «Ülekuulamispaberid? Et sa siis ikkagi lähed sinna, 
Kronstadti?» 

«Homme.» 

«Hea teada, et sa ikka veel lahe oled, Tereesz.» 

Ka Jesper naeratab, kerge ebamugavustundega oma punetavate põskede ja suruva 
tooni pärast. «Aga kõva ju! Sellega on siis hästi.» 

Tereesz nõustub. «See on väga hea asi. Kakskend aastat. Selle aja peale ei tohiks 
enam mingit lootust olla.» 

«Aga lootust on siis?» kallutab Jesper arukalt ikka veel õlgade jaoks pisut liiga 
suurt pead. 

«Jah. Väga tubli, Jesper. Sa oled väga tubli olnud.» 

«Arve!» nipsutab viimase kahe aastaga tegevtööst kõrvale jäänud sisekujundaja 
ettekandjale näppe ja osutab nimetissõrmega lauale. Õhtud ei ole talle kergelt tulnud. 
Aga täna on kõik teisiti. Täna õhtul võib Jesper endale väikesi kompvekke lubada. Väikesi 
rumalaid kompvekke. Tuleb öö kuubiku akende taga, pimedas, kus kõik on võimalik. 
Võimalik on seegi, et kuskilt selle maailma peidetud sopist, Vostoki järve igijää alt või 
Ergi kõrbest, kuhu Ramout Karzai teadmata kadunuks jäi, sügavalt Graadi kopsudest... 
kuskilt võib ikka veel nad üles leida. Sellistena, nagu nad siis olid. Väikestena. Ja seeläbi 
ise ka väikesteks tagasi saada. Pealpool pilvi, Corpus Mundi jalamil tuleb aine 
vihmagpiiskadest loori vaid õige veidi kergitada ja juba sa puudutadki neid... Kui tublid te 
olite, et te alla ei andnud! Kõik teised muudkui unustasid meid, öötaevas oli külmadest 
tähtedest täpiline, taeva tumesinine kuppel keerles meie peakeste kohal, aga me 
teadsime, et teie ikka veel otsite meid. 


5. ZA/UM 


Anni-Elin Lund võtab päikseprillid eest ja üürike valgusesähvatus pimestab ta. 
Rohe-kolla-sinine värvirägu tüdruku iiristes tuiskab pupillide peale, suitsune silmameik 
sädeleb valguse käes. Anni väle peake pöördub kärmelt nagu kassipojal. Päikesejänku 


hüpleb tüdrukuteajakirjalt rannaliivale, liivalt päevavarjule, kui tüdruk seda pilguga 
taga ajab. 

«Mis toimub?» küsib Tereesz ja kõlgutab järsaku serval jalgu. 

«Ma ei tea, Mälin on nüüd ka seal. Ta seisab...» 

«Seda ma näen siit ka, et ta seisab,» segab Khan kannatamatult vahele. 

«Ta seisab, ja ma pean tunnistama, see punasemummuline trikoo, ta ei näe selles 
just mage välja. Kaheosaline, nagu neil kombeks on ja 00! Ta on ikka... kurat!» Mälini 
suukaar binoklisilmas muutub muigeks, seal sähvatab ta kurjasid kikusid. Käsi tõuseb 
silmavarjust demonstratiivseks lehvituseks pea kohale. Pilt kaob, kui Jesper reetlikud 
läätsed kõhu alla peidab. 

«Maha, kõik pikali!» 

Khan kuuleb oma vere kohinat kõrvus ja tunneb tuiksoont tuksumas käe all, keha 
poolest saati okkalises kibuvitsapõõsas. Tereesz, kes heitis ennast lihtsalt kärmelt selili, 
vaatab nüüd üles kahvatusse juunilõputaevasse. Kõrgel ta kohal liugleb üksik merikotkas 
briisil. Tundub, nagu lind lihtsalt ripuks õhus. 

«Khan, vaata, kotkas!» 

«Mis kuradi kotkas, ai!» Kibuvitsapõõsas tuletab ennast Khanile järsult meelde. 

«Ära tõmble, sa rabistad põõsast,» toriseb Jesper keskel, kõhuli binokli otsas. 

«No kui nad juba nägid meid, siis suurt vahet pole, kas ma rabistan põõsast või ei 
rabista. Kuule, vaata, mis nad teevad!» 

«Vaata ise,» libistab Jesper Khanile binokli 

Põõsas rapub jälle, kui lohvakas suvesärgis Khan ennast sealt välja ajab. Poiss 
tõuseb küünarnukkidele ja roomab ettevaatlikult, binokkel käes, serva poole. See palgele 
tõstetud, proovib ta murututi taha varjudes nähtamatuks jääda. Kiirustades liigub 
binoklisilm all rannaliival punaste lilledega päevavarjule ja peatub linal. Seal istub ta 
jahmatuseks ainult väike Maj ja vaatab kuskile ettepoole. Higipiisk langeb Khani 
prilliklaasile. Halba aimates kerib ta pilti kalju jalamile järjest lähemale, kuni vaevalt 
saja meetri kaugusel vaatab väike teatribinokkel otse ta läätsedesse. Teine käsi 
puusakumeral seisab seal sihvakas Charlotte, õdedest vanim. Ta õlgadeni šatäänid 
juuksed lehvivad tuulehoos. See kaunis ja kohutav olend üheksandast klassist on Khani 
immigrandihaardest umbes sama kaugel kui koht parlamendis. Ja nüüd seisab ta nii 
lähedal, et isegi teatribinokli Mälinile ulatanult puurib tüdruku pilk otse Khani 
hädistesse silmadesse. Silmadesse, mida ta nüüdseks oma binokliga pigem varjab kui 
võimendab. 

«Issand jumal, neil on ka mingi väike binokkel kaasas,» teatab Khan erakorralisele 
koosolekule. 

«Seda nad eile näitasid näpuga siiapoole, ma tean, ma oleks pidanud rääkima...» 

«Mida, Tereesz?» saab Jesper järsku vihaseks, «Nad siis teavad, sa lasid meil otse 
lõksu astuda just!» 

«Ma unustasin, noh, vabandust. Mulle tundus, et äkki nad vaatavad seda kotkast. 
Tead, tal on just siin kalju lähedal see pesa ka...» 

«Pista persse endale see kotkas.» Khan hakkab selle peale muidugi kõvasti naerma 
ja Jesper jätkab: «Nüüd meil ei jää muud midagi üle, kui siit püsti tõusta ja vastu 


lehvitada ja see on kõik. Ma ei tea, mida me selle hinoklinussi peale ütleme. Ma päriselt 
ka ei tea.» 

«Mul tuli mõte,» tõuseb Tereesz otsustuskindlalt püsti, samas kui Khan teda 
pükstest krabab. Peatselt aga näevad kolm kõhnade säärtega tüdrukut all rannas 
kihistades, kuidas Tereeszi kõrvale tõuseb kohmetult veel ka kiitsakas blondi peanupuga 
sell ja siis, hetke pärast, kergelt ülekaaluline vennike Iilmaraalt. 

«Tere tüdrukud!» hüüab Tereesz. Mälin katab ahhetades suukese, kui see pikk ja 
sirge kuju neljakorruselise maja kõrguselt pangalt alla hüppab. 


Järgmine hommik, kakskümmend aastat hiljem. 

Väsimusekurrud mehe silmanurkadest kaarduvad ümber põsesarnade. Silme all 
on tal justkui röövlinnul sarnadest kaks teravat tippu. Vaod kahel pool põski - oota, 
muretse. Ta suvalist värvi silmadele on Koostööpolitsei kabinettide ribikardinad juba 
ammu ette tõmmatud, keegi ei jaksa neisse vaadata, piiluda, mis toimub kardinate taga. 
Koostööpolitsei agendil on ka värskelt aetud habemega lõug, see ulatub veidi ette, pikk 
hall kael, suitsetamisest väsinud nahk vastu valget triiksärki. Särgi kaeluses ripub 
peenike must lips. Ööga sai vihmasadu otsa, aga külm ja tuuline on ikka. Vasaku käega 
tõmbab ta mantlikraed koomale, paremaga suitsetab. 

Niimoodi väikse piirivalvelaeva vööris seistes küsib noor Vaasa ohvitser Tereeszi 
kõrval, aurav kohvitass käes: «Mis Kronstadtis?» 

«Paraku ei saa ma sellele küsimusele vastata,» pomiseb Tereesz masinlikult, 
silmad sügishommiku horisondile naelutatud. Kajakaparv tõuseb sadamakõrkjatest ja 
kriiskab üle külma vee, kui paadimootor raksuga käivitub. Pahvakas masuuti ja 
keemiline vikerkaar tinases vees. 

«Kohvi?» katsub noormees jutulõnga uuesti üles võtta. 

«Tänan, ei.» 

Tereesz tunneb veepiisku näol. Värskendav. Madalas hallis taevas pole päikest 
täna hommikul veel märgata, ainult õhulaevade täpid tiirlevad linna kohal ja suure 
Graadi ristleja terasest siluett ripub taamal lahel nagu tont. Järnspöken, ütlevad nad, 
raud-tondid. Kellelegi ei meeldi need halvaendelised laevad siin. Kohatud kummitused. 
Valves küll, aga kelle eest? Kes on kellele sõja kuulutanud? Ei keegi. Ega Graad oma 
terasest vihmavarjuga siin südameid ei võida ja ka Tereesz, kes ühe tavalise 
põhjamaalase silmis näeb välja, räägib ja suitsetab nagu graadi mees, ei jõuaks siin 
kaugele oma jutuga emake Zsiemskist, sajaaastasest okupatsioonist ja Jugo-graadi 
veresaunast. Jah... ja ka František Vaprast. 

Muidugi tahtis ta olla nagu František Vapper. Ikka veel tahab. Kõik kojkod tahavad 
olla nagu František Vapper. Hõivata positsioonid, tõusta üles, heisata jälle Zygismunt 
Suure aegsed lipud. Uljus, elurõõm kui sööstva troika kuljus! 

Mis juhtus? 

Üksik piirivalvelaev veab Põhjamere peale oma pikka triipu. Paat rapub 
lainetuses päris kõvasti ja varsti peab Tereesz suitsu ära viskama, et mitte tekil libastuda. 
Kehvad suitsetamistingimused muudavad väljas lõdisemise mõttetuks ja nii läheb ta 
sisse kajutipingile kössitama. Pealegi katsub ta mitte vaadata teisele poole linna, alla 


mööda looklevat rannajoont, kuhu jääb Charlottesjäl. Issand, kuidas tahaks minna! 
Ükskord tuli ta neli tuhat kilomeetrit Graadist läbi halli magnetrongi peal siia, ei 
helistanud ei Khanile ega Jesperile, läks otse Charlottesjäli ja passis seal nagu idioot. Siis 
läks koju tagasi. Veel nädal aega läbi halli. Jesperiga oldi selle restoraniasja pärast veel 
raskelt tülis ja lihtsalt Khaniga passida tundus ka mõttetu. Selline oli ta talvepööripäeva 
puhkus kaks aastat tagasi. Selline oli ta puhkus. Osakonna psühhiaater keelas tal aastaks 
ajaks reisimise ära. Olevat ohtlik nii tihti halli läbida. 

Žgutt hambus torkab Machejek klaasist ja metallist süstla oma randmel selgelt 
väljajoonistunud veeni. 

Aga ikka tahaks näha, kuidas kõrkjad tuules kummarduvad. Nii ilus on vaadata, 
kuidas ookean vaikselt ja rahulikult randa uhub. Kuskil värvitus kauguses on kaljunuki 
siluett. Ja vesi, külm vesi. Vihmapiisad. Ilus on vaadata. 

Tereeszi soonilised käed silitavad hellalt musta kohvrit oma süles. 

«Haadramutkarsai!» hüüab väike Inayat Khan otse kaljuservalt ja hüppab. Päike 
särab. Kõhuõõnsuses kõdistab, nagu ees oleks sada meetrit veel, aga kukkumine kestab 
vaid hetke. Liiv tuleb ootamatult järsku vastu. Mõne vuhiseva sekundi vältel lööb ta 
kannad liiva ja liug aeglustub. Väike Khan tunneb, kuidas juurikas tagumikku torkab ja 
kivid selga kriibivad, särk on püksist välja tulnud. Prillid põrkavad näolt ära ja juubeldav 
tedretähniline Tereesz tõttab neid all kinni püüdma. Tüdrukud lähenevad jooksusammul 
ta läbiklohmitud kehale. 

«Sa oled hull!» hüüatab Anni juba kaugelt. Rõõmustamiseks on ka põhjust. 

Aga mitte väiksel Jesperil. Ta on nüüd üksinda üleval ja vaatab vaheldumisi 
järsakut, oma valgeid pükse ja madrusesärki. 

«Ei,» matsutab ta naljaka jäärapäisusega huuli, pakib Khanist maha jäänud 
seljakoti ja võtab pikema tee läbi metsa. Ta sammub kiireimas võimalikus tempos, mis 
poleks veel vääritu traav. Männiokastest jalakäiguteelt pöörab poiss rippsillale kahe 
kõrgendiku vahel ja läheb siis teiselt poolt mööda treppe alla laudteele. Teekond randa 
tundub kestvat igavesti. Juba ta mõtleb õudusega selle jama peale, mida loll Khan 
kindlasti suust välja ajab. Kuidas ta seda nüüd koordineerimata kaasa mängima peaks? 

Alles poole tunni pärast jõuab Jesper alla randa ja laotab tüdrukute tühja 
rannalina kõrval nõutult käsi. 

«Vabandust. Ega te ei sattunud nägema, kuhu need poisid läksid, kes sealt alla 
hüppasid?» osutab ta taamal kõrguva kaljunuki suunas. Vanahärral paluti tüdrukute asju 
valvata. Jesper otsustab, et kus iganes nad ka poleks, kaua neil minna ei saa. Hetke 
niisama kuumas päikeses küpsenud, istub ta lillelisele rannalinale. Arutanud endamisi, 
kas peaks särgi seljast ära võtma — kole palav hakkab — otsustab ta siiski maitsekuse 
kasuks ja heidab võimalikult Jahedalt lina peale selili. Lahedus seisneb selles ükskõikses 
poosis, kus ta käed on risti kukla all. Jesperit huvitavad praegu rohkem need pilved. Ta 
on mõttes praegu. Ta mõtleb. 

Ja siisimbub ta ninna imetilluke, atomaarne ühik lõhnaõli. Piibelehed, hingeõhk, 
inimese nahk lahvatavad silme ees. Jesper pöörab pea ja üle rannalina beeži tasamaa ta 
paistab: lõhnav ja võõras, tüdrukute asjadest maailn. Seal on valged ja kahvaturoosad 
lipsukestega suvekleidid nii kohutavalt korralikult kokku volditud, väikesed vöökesed ja 


kasutud nipsasjad, Anni peen käevõru; ja korvriidest rannakottides on just sellist toitu, 
nagu tüdrukutele meeldib. Jesperile ei tule sellest midagi meelde, aga kindel on see, et 
palju seda ei ole. Tüdrukutele ei meeldi süüa. Niipalju Jesper teab. 

Rumalas lummuses tõstab ta käe väiksest ridikülist välja paistva pudelikese järgi. 
Lõhnaäõlipudel on granaatõunakujuline. Kuldne vedelik vaarikapunaste klaastahukate 
taga voolab ja Jesper vaatab võlutult. Maailm kaob. Pudel ikka veel peos, ei saa ta isegi 
aru, miks, aga käsi pistab väikse juuksekumni salaja madrusesärgi rinnataskusse. Ta 
viskab uuesti selili ja vaatab päikest läbi pudeli klaasi. Ajatu hetk viibib granaatõuna 
vaarikapunases maailmas, kui järsku, nagu eikusagilt, kõrguvad ta kohal Charlotte pikad 
jalad. Väike Maj vaatab Tereeszi kukilt talle otse silma: «Mis ta teeb su pudeliga, Anni?» 

Tulised sünapsid Jesperi peas hakkavad ühendusi andma niipea, kui lummus on 
murtud, ega lase ta näole juhmi üllatust tekkida. 

«Revacholiere,» hääldab ta mahlakalt ja paneb siis lõppu nagu vana proffise: 
«Granate, number kolm, väga hea valik, tugevad noodid, naturaalne, juuniperi-mari 
annab sellist nagu õhulisemat minekut... Ei, väga hea valik, mis ma oskan öelda. Anni, 
sinu?» 

Jesper ajab ennast vaikselt ja häirimatult istuli. Khan ja Tereesz vaatavad 
põnevusega tüdrukute, eriti Anni suunas, kes limpsib naeratades laimijäätist. 

«Minu jah,» ütleb ta algul veidi nipsakalt ja muutub siis viisakamaks: «Su ema on 
parfümeerias, kas pole?» 

«Ta rohkem nagu toob maale kui toodab. Viimasel ajal. Aga tal on paberid ka ja 
puha. Tead, ma olen Revacholis parfüümivabrikus seda vaatamas käinud, kuidas 
Grenate'i destilleeritakse.» 

«sa oled Revacholis käinud?!» Isegi Charlottele avaldab see muljet. Koolis on ta 
midagi jumalannalaadset, klass kõrgemal oma kalliste riiete ja gümnaasiumipoistega. Ja 
nüüd lähevad jumalanna silmad üllatusest suureks. Jesperi kõrvad hakkavad lõkendama. 

«Ükskord olen jah, ema töökaaslased kutsusid ta sinna ekskursioonile.» 

Tereesz, kes vahepeal lippu oi-kui-kõrgel hoidis, leiab, et nüüd, kui suurem oht on 
möödas, peaks Jesperi maa peale tagasi tooma: «Seda sa siis lõhnadki nagu lill!» 

Väike Maj Tereeszi kukil naerab laginal kõige peale, mida poiss ütleb. Sellega tal 
vedas. Tereesz poleks kunagi osanud arvata, et ta mingi lapsemagnet on, aga nüüd on see 
ja seiklusrohke hüpe teda juba kolmveerand tundi pinnal hoidnud. Khan on täiesti 
kasutu. Iga kolmanda Tereeszi söödu ta püüab kinni, aga siis ei oska ta sellega midagi 
pihta hakata ja häälitseb niisama. 

Anni istub õhetava Jesperi kõrvale linale. «Minu arust Jesper lõhnab küll hästi. 
Üldse mitte nagu sokid või see riietumisruum.» 

«See on päris jube teil,» ütleb Mälin mahedalt. 

«Ausalt, see on kõik von Fersen,» saab Khan nüüd oma esimese punkti kirja, «F... 
Fersenil on need kehalise kasvatuse sokid. See ei ole normaalne, kuidas need haisevad.» 

Tereesz hingab kergendunult. Jäätisejärjekorras venis asi juba päris pikale. Ei 
Khan ega Tereesz ole hädaolukorras teab mis jutukad sellid ja Tereeszi plaan oli Jesperi 
saabumiseni igasugune binokliteema täieliku sõnavalingu alla matta. Õnneks tuli Maj 
oma kukilelunimisega appi ja lobises peatamatult, nii et kõik hakkasid naerma. 


Nüüd tunneb Tereesz, et aeg on see jalust ära saada. Ta tõstab Maj kuklalt maha ja 
vilksatab paljutähenduslikult Jesperi suunas, mainides justkui möödaminnes: «Sa asjad 
ikka võtsid kaasa? Suitsud? Binokli?» 

Anni-Elin ei lähe «suitsude» õnge: «Mis asi teil oli selle binokliga seal? Me juba eile 
nägime, et midagi vilgub kogu aeg. Nagu väike peegel. Põnev oli!» 

«Ah, niisama, linnuvaatlus, tead, seal pesitseb üks merikotkaste paar...» jõuab 
Tereesz vaevu alustada, kui isegi Mälin oma kurjad kikud naeratuseks paljastab: 
«Linnuvaatlus.» 

Anni kihistab Jesperi kõrval naerda ja Charlotte, õel jumalanna, on veel teravam: 
«Eks see linnuvaatlus ole jah härraste seas populaarne tänapäeval.» 

Jesper punetab, aga kuskil Machejeki tedretähnilises sügavikus tõstab František 
Vapper oma uljast pead. On aeg! Ja juba ta sööstabki Tereeszi suult, kõik ettevaatlikkus 
tuulde heidetud, auhindadest kõige säravama, kõige ebatõenäolisema poole. Nagu meil, 
kojkodel kombeks on: kõik või mitte midagi. 

«Golabeczko moja,» muutub kogu Tereesz Machejek üheksainsaks šarmantseks 
naeruturtsatuseks, «no ju me siis nägime veel haruldasemaid linde.» 

Nii tihti tähendab kõik või mitte midagi meie, räpaste kojkode jaoks pigem mitte 
midagi. Aga mitte tol päeval. Tol palaval päikselisel päeval, kakskümmend aastat tagasi. 
Šar-lot-ta! Ta õlaümarad liiguvad ettepoole, rangluud tulevad esile. Kulmude arkaadide 
all, külmades rohelistes silmades küütleb mikrosekundi vältel naeratus, kauge tähe 
valgus. Tereeszile. 

See ütleb: «Šanss!» 

Tereesz on nii õnnelik! Kõik läheb nii hästi! Varjud kasvavad, tunnid, valge liiv 
muutub kollaseks, siis oranžiks ja varjutriibuliseks. Tüdrukud võtavad rannalinad 
õlgadele, väike Maj haigutab ja jääb teki all magama. Tuul vaibub, läheb vaikseks. 
Kuningriik. Hobutrammid voorivad taamal peatuses. Nende rööbaste kajavad kriisked, 
kauge muusika kellegi hoovist. Rand tühjeneb ja taevast saab sinivioletne gradiaal. 
Tereesz räägib seal tüdrukutele oma isa diplomaadisuvilast, suveplaanidest, järgmisest 
päevast. Riietumiskabiinid sirguvad vaimudeks ja hiilivad rannal nagu kellaosutid. 
Pilveribad kerkivad sileda vee kohale, nende kohupiimalillad kõhud, horisondi luitund 
tsüaan, magenta, jahtunud sügavoranž. Mälin proovib Khani prille ette, Khan ei näe 
Mälini suurte mustade päikeseprillide tagant midagi. Ainult tüdrukute kujud, pead 
pööritama panevad kujud hubisevad nagu pahupidi küünlaleek. 

«Tooge õunasiidrit!» hüüab Anni-Elin viimase trammi ukselt. Neli tuhkrut hobust 
nõksatab kohalt, kabiin helendab kollaselt õhtuhämaras ja väike Maj, inglitiivakestega 
valges kleidis, magab Mälini süles. Hea võõrasema viisnurgaga võlukepike kukub ta 
käest kabiini liivasele põrandale 

Kolm poissi seisavad peatuses ja teevad teineteisele õhku ahmivaid nägusid, kui 
tramm nõlva taha veereb. 


Soe ja hapukas hingeõhk paneb valge hotellilina Linoleumimüüja suu vastas 
laperdama. 


Linoleumimüüja. Linoleumimüüja. Linoleumimüüja. Vasak käsi kuklas kisub ta 
lina topeltsilmust oma kaela ümber järjest koomale. Sõlm on keerukas ja äärmiselt hästi 
seotud. Kaheksanda korruse rõdu uks on ikka veel praokil ja jahedat õhku immitseb 
sisse, Havsänglari numbrituppa. Sealt rinnatiselt avaneb suurepärane vaade alla 
hilisõhtusesse randa. Rõdu pilliroost põrandal lebab aluselt lahti monteeritud 
kaitsevärvuses teleskoop, peegelduskatikuga. Skaut-mudel. Teleskoobi taga on 
modifitseeritud fotoaparaat. Rõdule, ja vaid sellele rõdule, mitte kõrvaltuppa või 
koridori, sest et niimoodi Linoleumimüüjale need asjad ei meeldi... Et siis ainult sellele 
rõdule siin kostab ta kurjuse intensiivset hingeldamist. 


Kakskümmend aastat hiljem, õhtul. 

Vidkun Hird vaatab hädist Koostööpolitsei agenti ülekuulamisruuni trellitud 
akna ees. Põlastusväärne. Hird kannab oma halli vanglakombinesooni. Helkurribale on 
kirjutatud «Vidkun Hird» ja ta number koos tähtlühendiga. Koostööpolitsei agent koorib 
pintsaku seljast ja pillab selle akna ees hooletult maha. Särgil on higilaigud kaenla all. 
Agendi liigutused on koordineerimata. Särgi rinnas on värskelt trükitud märk koos 
külalise tunnuskoodiga. Ventilaator hümiseb. 

«Kuule, sa oled purjus ju!» Vidkun vaatab üle õla, ukse juures valves seisva 
kordniku poole: «Viina hais käib üle pea... Palun viige mind ära siit, mul ei ole mingit 
tuju.» 

Vidkun kuulab muiates katkendeid Machejeki vestlusest kordnikuga. 

«Viis minutit... kümme minutit... lapse elu on kaalul...» 

Uks sulgub valvuri järel ja Tereeszi käes välgatab hetkeks üks kahtlase ehitusega 
võti. 

«Ma-tšee-jekk,» hääldab Vidkun, «Oledki kojko! See on ju nagu gavrillide peni, 
mingi kahejärguliselt madal eluvorm.» Nii Hirdi käed kui jalad on seekord raudus, 
massiivsed rauad painutavad ta käsi ebamugavalt selja taha. Aga sellest hoolimata 
vedeleb ta kuidagi aadellikult. 

«Sa valetasid. Kellelt sa joonise said?» Tereeszi silmad on hägusevõitu, mees 
pilgutab neid vihaselt. 

«Kuule, kas sa oled kuulnud sellest eugeenika-alasest uurimusest, mis kiidab 
kojkode alandlikku meelt?» 

«Kellelt sa joonise said, siga?» 

«Õpetlane, tead, soovitab teie rahvast seal kiptidega ristata. Supertöölisteks.» 

«Vait!» Tereesz tõmbab ülekuulamisruuni akendele terasest kardinad ette. Järsult. 
Läikiv ruloo langeb raginaga ja otsekohe kostub selle peale lukuaugust kordniku närvilist 
võtmekõlinat. 

«Idioot, sa tahad kinni minna või? Me siin järgime deklaratsiooni. Meil ei ole 
mingi Graadi anarhia.» 

Akendeta toas, puhtas raudhallis valguses seisab Tereesz Machejek ja teeb laua 
peal oma kohvrit lahti. Sinna vooderdusse mahub täpselt üks rauast karp ja selle peale 
on valgete tähtedega kirjutatud «ZA/UM». 


Hirdi silmad tulevad hirmunult koobaste sügavast välja. Ukse tagant kostab 
peksmist. 

«Sul ei ole selle jaoks luba! Sul peab luba olema! Näita mulle oma luba!» 

«Mis sa ütlesid? Ma ei kuule, mingi siga kiunub kogu aeg.» Tereesz lööb 
raudkarbiga Hirdile näkku. Vanglakombinesooni rinnale voolab paksult verd. 

Hird vingub, ta ninajuurelt, punase kallerdise keskelt, paistab väike täke valget 
luud. Mees minestab. Ukse tagant kostab kordniku summutatud ähvardusi, aga 
lukuaugus rapub Tereeszi teemantvõti. 

«Ma olen Koostööpolitsei agent Tereesz Machejek, Mirova, Graad, mul on 
seaduslik õigus ülekuulamiseks ja kui sa selle uksega veel nikud...» Klopsimine vaikib 
hetkeks ja ZA/UM klõpsatab lahti. Kõik käib kiiresti, vilunult, võiks öelda. Karbi 
poroloonist pehmendusest kisub Tereesz välja kolletunud vooliku otsas rippuvad 
kanüülid, tõmbab vööga oma randme ümber jubeda, lõõtsataolise aparaadi ja kangutab 
kummižžguti Vidkun Hirdi raudus käe ümber pingule. Kergelt taarudes kruvib ta vooliku 
aparaadi külge ja torkab siis nõela Vidkunile veeni. Väike punane piisk Hirdi 
üliinimlikku tendentsi voolab otse kanüüli. 

Teraskardinaga akna tagant kostab jooksusamme, rasked saapad vanglapõrandal. 
Abiväed. Aparaadi kaas klõpsab Machejeki randmel lahti. Ilmub ampullide rivi, täis 
kollast vedelikku; nagu suitsurantidega hambadki ülahuule alt, naeratusetaoliseks 
veninud suust. Vaikne sisin ja esimene ampull klõksatab paigale. Lõõts kaane peal 
väriseb hetkeks ja siis hakkab aparaat Machejeki randmel vaikselt hingama nagu 
lemmikloon.. Kusekollast vedelikku pumpab Vidkun Hirdi randmesse. Mees lööb oma 
silmad lahti ja hakkab paanikas lõõtsutama. 

«Sa tead, mis see on? Orikas, raisk!» sisistab Tereesz hammaste vahelt, otse 
Vidkuni paistetusest tursuva näo vastas. 

Pisut verd koos süljega pritsib mehe suult Machejeki näkku, kui ta hirmunult silmi 
pööritades vadistab: «Ma valetasin. Sul on õigus. Ma... Ma ei ole neid kunagi näinud, mu 
kongikaaslane...» 

«Mind ei huvita, mis sa arvad.» 

«Ma ei arva midagi, ma räägin sulle, mul oli kongikaaslane, mitu aastat tagasi, 
Deerek...» 

«Mind ei huvita, mis sa arvad. Ma tahan su tõde.» Tereeszi silmad on punnis ja 
kohutavad. Ta rabab žguti Vidkuni käelt ja selle meskiinlahusest ja lüsergeenhappest 
paisunud veenid alanevad silmnähtavalt. 

Järsku surub Vidkun oma hambad nii tugevalt kokku, et tundub, nagu nad 
murduksid iga hetk. «Sa ei saa mult midagi. Nüüd sa ei saa mult midagi,» puristab ta 
hullunult, «Ma olen nii tugev!» 

Ukse tagant kostab taraani mürtse. 

«Mulle väga meeldib, et sa nii arvad. See ongi siis kõige parem, kui sa just nii 
arvad,» hingeldab Tereesz ja kruvib teist kanüüli aparaadi külge. See on talle endale. 
Silmad fikseeritult randmel torkab ta nõela oma veeni. 

Esimene ampull on tühi, järgmist jagab Tereesz Vidkuniga, erutunult ta suu vastas 
pudistades: «See on hakklihamasin. Sa ei kujuta ette, kuidas ma sind sellega kepin 


praegu.» Kusekollane vedelik murrab läbi Vidkuni veri-aju barjääri ja ta pealael, kolba 
all kasvab tohutu rõhk nagu õhumull. Mehe nägu oma käte vahel voolides hakkab 
Tereesz karjuma. Ta hääl jõuab Hirdi pähe nagu valge müra, puhas lõugav vägivald. 

«Ma teen su kretiiniks, tunned?» 

Vidkuni rõhu all peakoor annab agendi käte survele alla, raksatab lahti nagu 
lilleõis. Tundub, nagu miski sünniks sealt. Vidkuni käerauad lõgisevad abitult, mees 
katsub kätega peast väljarippuvat ollust kinni hoida. Tükikesi ta ajust pudeneb ikkagi 
sõrmede vahelt põrandale. Ta ei saa, see on liiga libe, seda on liiga palju. 

«Ma näen su vittu, sa oled lahti mu ees, ma teen su lahti,» hingeldab Tereesz ja 
näeb, kuidas kogu Vidkun Hird ta ees avaneb. Mees tudiseb agendi teravate näppude all 
ja üritab kõigest väest öelda, öelda talle, mida ta otsib, öelda seda inimese keeles, aga ta 
suu ei tööta enan. Ja kogu selle aja, mis Tereesz kahlab ta peas nagu tiiger vees — kogu 
selle aja näeb Vidkun Tereeszi peeglist vastu ainult ühte pilti. Seal jahedal pinnal, kuhu 
Vidkun omaenda peas laastava lihunikutöö eest põgeneb, vaatavad teda Charlotte Lundi 
tumerohelised silmad. Pupillide sügavas sillerdab see šanss, mis Tereeszile anti. See on 
nii ilus ja põhjatult kurb, et siis, kui lõõtsutav Tereesz ta peast ülekuulamislaua taha 
variseb, hakkab Vidkun nutma. 


Vaasa rannik sädeleb ta ees ja jalge all, piirivalvelaeva vööris lahkneb öine 
lainetus. Valgussaaste kollakas kuppel helendab taamal linna kohal. See tundub 
kirjeldamatult rõõmus, kõik need valged ja kollased tulukesed seal linnas mahuvad 
Tereeszi pihku ära. Ja kuigi väljas on külm, pole tal mantlit seljas. Ta pintsakuhõlmad on 
lahti ja valgel triiksärgil on Vidkun Hirdi verepritsmed. Koostööpolitsei agendil on käed 
mugavalt raudus ja noor ohvitser aitab tal teki peal püsti seista. 

«Mis mürglit sa tegid seal?» küsib ohvitser. 

«Kui ma sulle sümfoonia kirjutaksin,» kõlab seest, ragisevast transistorraadiost. 

«Kuule, suur aitäh, et sa mind välja lasid, jube ilus õhtu!» 

«Okei...» hakkab ohvitser vaikselt naerma. 

«Aga viitsid, keera see laul valjemaks?» 

«Misasja?» 

«Ma luban, ma ei karga üle parda, keera valjemaks!» 

«Ma rohkem nagu muretsen, et sa kukud üle parda, aga no okei siis.» Ohvitser 
astub laevakabiini ja tekile, üle lainete müra ja mootori podina kostab massiivne hiit ja 
mehe falsett ütleb: «Kui ma sulle sümfoonia kirjutaksin, näitamaks, kui palju sa mulle 
tähendad...» Tereeszi jalg hakkab tatsuma. Sellise kergendusega, millist ta tunneb ainult 
pärast «ZA/UMi» kasutamist, ohkab ta ohvitserile: «Tead, ma lahendasin Lundi laste 
kadumise just.» 

«Mille?» 

«Sa ei tea siis? See on ju väga kuulus!» 

«Millal see oli?» 

«Ah, ammu, sa polnud siis veel sündinudki. Aga see ei ole tähtis, mul on praegu nii 
hea tunne sees. Ma arvan, et ma vist lahendasin selle!» Tereesz naerab. See naer on must, 
kuid siiras, väga siiras, ja öö Põhjamere kohal naerab talle vastu. 


6.FRANTIŠEK VAPPER 


Vahest on kõige kurvem haihtumine just see, mis lahendatakse. Kui Peremennaja Veera 
veel hüdroelektrijaamade-eelsel ajal lihtsalt Veera jõgi oli, viskus operetitäht Nadja 
Harnankur selle voogudesse. Oma populaarsuse tipul. Oleks ju võinudki nii jääda: Nadja 
lihtsalt kadus ühel sügisõhtul pärast joovastavat esinemist, taevane sopran jäi 
ooperimaja saalidesse kajama. Kas oli õigus vanamehel, kes nägi teda õhtukleidis sillale 
jalutamas; või fanaatilisel austajal, kes väidab, et kohtas naist aasta pärast Revacholis? 
Ehk on omajagu tõtt hoopis paranoilise sopakameistri romaanis, kus Nadja on tegelikult 
Meski spioon, nihilist ja maailmalõpetaja. Kes oskaks öelda? 

Kuid üks on kindel. Mitte kellelegi polnud vaja Nadja õhtukleidis säilmeid 
paisjärve mudasettest välja ilmumas. Polnud vaja jõekarpide kolooniat silmakoobastes, 
kuldhammaste surnunaeratust, hüdroelektrijaama ehitusbrigaadi jahmunud ilmeid. 

Luhtumine. Luhtumine kujundab maailma. Ajalugu on luhtumise lugu, progress 
on luhtumiste järgnevus. Areng! ütleb futurist. Kaotus, nendib mässaja. Pohmell! hüüab 
moralist tagumisest reast. Ebaõnnestumine, saab mässaja vihaseks. Aeg on hall, ütleb ta. 
Looja äpardumine - ajastu sissejuhatus. Kras Mazov laseb endale kuuli pähe ja 
Abadanaiz võtab koos Dobrevaga Ozonne'i saartel mürki. Tuul puhub liha nende luude 
pealt liivaks palmide alla. Kes pidi teadma? Head üle ilma tulid kokku. Õpetajad, 
kirjanikud, migranttöölised kükitavad kaevikuis... noored soldatid hülgavad oma 
väeosad. Mis ilusaid laule nad laulavad! On vaprad lapsed ajaloole lemmikud, nii tundub 
neile, ja nad lehvitavad valgeid lippe hõbedase sarvekrooniga. 

Ja kaotavad. 

Riigipöörded surutakse maha. Suurel Sinisel kuhjatakse anarkiste 
massihaudadesse. Kommunistid, Graadi iisolalt tagasi löödud, taanduvad Samara 
kolkasse degenereerunudbürokraatlikuks töölisteriigiks. Revolutsiooniliste armukeste 
haihtumine laheneb kolmkümmend viis aastat hiljem, kui Abadanaizi ja Dobreva 
kallistavad skeletid leiab laupäevaõhtusel väljasõidul ühe nimetu Ozonne'i saare rannalt 
suurpankur Riche LePomme'i kaheksa-aastane võsuke Eugene. Lühikestes pükstes ja 
liblikavõrguga seisab ta ja vaatab nõutult oma mineviku luid, kuidas need üksteise külge 
klammerduvad. Pleekinud ja siledad. Kus algab üks ja lõpeb teine? Aeg on nad segi 
ajanud nagu kaardipaki. Pärast püstitab Riche sinna hotelli koos nüüd maailmakuulsa 
tervisekeskusega. 

Kuid luhtumistest suurim pole see, kuidas Mazovi maailmarevolutsioonist veretöö 
ja siis veel kaotus sai, ega ka see, kuidas armukeste-mässajate luid nüüd lõhnateraapia 
ooteruumis eksponeeritakse. Siserahutused alla surunud, saab Graadist maailmajõud, 
hiidriik, ta linnad vohavad ja orbiidilt paistab selle kasvaja valgus nagu sädelev niidistik. 
Terved riigid haihtuvad maailmakaardilt. Riigid, kus Mazovil oli kord palju toetajaid. 
Riigid nagu Zsiemsk. Riigid, mille rahvaid nimetatakse derogatiivse vihmavarjuterminiga 
«kojkodeks». Ja seda nii kaua, et viimaks hakkavad nad isegi ennast niimoodi kutsuma. 


Tereesz Machejek on seitsmeaastane. Ta näidiskojkost isa, diplomaat ja anastaja 
tallalakkuja, ei ole teda veel Vaasasse kooli viinud. Linn kaldkriips ökoloogilise 
katastroofi tsoon, inimasula megapolisejärgne ja nekropolise-eelne, eelviimane 
arengujärk, Polüfabrikaat, laiub Zsiemski ja Jugo-graadi piiril. Monstrum neelab 
Zsiemski ajaloolised keskused — Ferdydurke'i kuningliku vanalinna, Lenka 
männipuudest pargid. Algab suvi ja keldrite hämaras sosistatakse üht nime. Lapsed 
hüüavad seda majade hoovides. Puude lehed sahisevad ärevalt vaiksele uulitsale, Graadi 
militsionääri kõrvu kaikub sellest nimest vaid kaja. 

«Frantitek Vapper...» 

Vapraim kojkode seast. Filmistaar, revolutsionäär. Alles see oli, kui kevade lõpus 
rahvarahutused julmalt alla suruti, ja nüüd ei ole tast kaks kuud kuulda olnud. 
Räägitakse, et ta redutab kaugel taigas, jikuudi reservaadis, ja omandab hävitatud 
põlisrahva pappidelt erivõimeid. Fantastilisi asju! Ta stepikotka põsesarnad ja igatsev 
pilk, leebe naeratus, justkui päike tõuseks taiga kohale. Naeratus, mida ta säästab vaid 
nendeks harvadeks juhtudeks, kui ta tõsised, tõsised kulmud pole murest kipras... Ta 
uljas nägu keelatud filmidest kangastub trikotaaživabrikus, kus naised on julged, 
maikadest ja trussikutest õmmeldud valgekangale. Ei, František Vapper on Samaras! 
Läbirääkimistel. Ta tuleb Rahvavabariigi vägedega! Ära ole naiivne, František on 
kaugel-kaugel Katlas, talve orbiidil, Ignus Nilseni onnis. Nad ei leia teda kunagi! Vait! 
František Vapper ei peidaks ennast! Alles eile nähti teda lihajärjekorras, tal on nüüd 
valehabe ja lihunikupõll, ta kutsus ennast Vozam Sarkiks, loe seda tagurpidi! 

Aga kuud mööduvad, uudiseid ei tule ja peagi on sügis käes. Tööstustolm nagu 
leinaloor langeb tasa-tasa kuldsete ja punaste lehtede peale. Oktoobris hakkab Zsiemskis 
ringlema üks sootuks teistsugune jutt. Vaikne ja pelglik. František Vapper lasti 
jäätmehoidla taga maha. 


7. MAAILM LÄHEB 
VALESTI, AEG ON 
LIIGESTEST LAHTI 


Mmayat Khan ringutab juba tund aega oma voodis, keldriakna all. Väljas hämardub ja 
tänavalaterna kahvatu valgus immitseb ruumi. Kola tuubil täis kelder, justkui paigale 
tardunud, tolmukübemed säramas akna sinkjashallis valgusvihus. Laudadel draperiide 
all puhkab haihtumismemorabiilia tummasid vorme. Seintel on pildiraamide tumedad 
ruudud, stendi vari langeb põrandale ja hajub. Aukohal keset keldrit läigib õrnalt ja 
kutsuvalt klaasvitriin. Pisike kribu paljudel, paljudel riiulitel seisab ja ootab. Ärka juba 
üles, kallis kollektsionäär! Kaua sa vedeled, me teame — sa ei maga. 


Khani sõrmed kobavad voodipäitsis. Ilma vähimagi tõsiseltvõetava pingutuseta 
ajab ta asju ümber ja otsib magnetofoni nuppu taga. Järsku tundub mõnusam ennast 
selle asemel hoopis teki all kerra tõmmata. Jalakäijate kingad klõpsivad väljas niiskel 
sillutisel töölt koju tulla ja Khan teeb meeleheitliku pingutuse veel veidi sõba silmale 
saada. Ah, katsu nüüd vähegi! ütlevad Khani põnevad lelud. Lase me kuulame su lõbusat 
ärkamise laulu! Atrofeerunud südamelihas Khani rinnus hakkab vähesest tööst pistma ja 
maganisest ei tule enam midagi välja. Käsi sirutub päitsisse, sõrm liigub mööda 
magnetofoni elevandiluust klahve. Draperiide all hoitakse põnevusest hinge kinni. Ja siis 
käibki klõps ja enne gitarri mahedaid arpeedžosid, vanamoodsa elektrioreli pehmet 
tämbrit, kahiseb lint niisama tühjalt mõne takti. 


J It's been a long, long, 
long time 
How could I ever have lost you... 


Vasakust kanalist tuleb vali, klopsiv trummibreik koos bassiga sisse. 
J -.. when Tloved you? 


Pidžaamapükstes Khan tõuseb trummide veerenise saatel istuli. Linade 
ussinahad kõrvale lükanud, pistab mees jalad oma teravatipulistesse väikse Muhhi 
sussidesse. Ajamata habemega lõualott rapub veel ühes viimases haigutuses, kuni ta 
suured mandlisilmad pärani ajab ja prillid ette paneb. Khan sasib oma juukseid ja 
hakkab laisalt kaasa laulma. Tal on ilus hääl. 


J It took a long, long, 
long time 
Now Im so happy 1 found you 


Karvane kõht veidi rippus üle pidžaamapükste, lööb ta järgmise breigi oma 
isiklikel õhutrummidel kaasa... 


J How I love you 


... ja vajutab jalaga lülitile. Vanad lambipirnid klõpsivad sisse ja välja, 
trummibreigiga sünkroonis. Hõõgniit suriseb hetke ja kustub siis. Teadmata kadunud 
dodekafoonilise helilooja comte de Perouse-Mittrecie autogrammiga dodekaeeder vajub 
kuldsest valgusest tagasi pimedusse. Kui pirn uuesti süttib, koorub hämarast pealkiri 
raamatuseljal — «Los Desaparecidos». 


J So many tears, 
IT was searching 


So many tears, 
IT was waiting 


Koht on hoogne, valjult ja häbitult kaasa lauldes liigub Khan veidi nagu esineja 
maneeriga läbi keldri. Laelampide rivi toob nähtavale laudadel hoolikalt korrastatud 
kraami. Tähestiku järjekorras kõrguvad puidust failisahtlid, seinal on Nadja Harnankuri 
ovaalses medaljonis portree, Ergi kõrbe kaart Ramout Karzai oletatava marsruudiga 
düünidesse, jumalalt audientsi paluma. Ja nööpnõeltega need kohad, kus ta võis sel 
teekonnal oma saladusliku lõpu leida. Möödudes tõmbab Khan draperiisid laudadelt ja 
mõistatus mõistatuse järel avaneb ta ees. Seraiidi draakoninikerdustega kuldsed ja 
rohelised laevad, kaksteist vaevalt peopesa suurust miniatuuri ülesrivistuses. Aerude 
rivid tumesinises valgete laineharjakestega tehismeres; laevukeste papüüruskollased 
purjeribid on uhkelt alla lastud. Pillirooturvistes mehikesed seisavad pardal, vimplid 
lehvimas odade küljes. See on Gon-Tzu tuhandemeheline ekspeditisoon. Safre keisri 
käsul seilavad nad Samara rannikult itta, enam kui kolm tuhat aastat tagasi. Nad otsivad 
keisrile surematuks tegevaid virsikuid. Ega tule sealt kunagi tagasi. Kahe ja poole 
aastatuhande pärast leitakse märke nende asustusest idas, Aniisisaartel. Kõiki asjaolusid 
arvesse võttes ei saanudki Gon-Tzu ekspeditsioon tagasi tulla. Keiser oli julm ja raevukas, 
absoluutne valitseja, ja ega surematuks tegevaid virsikuid ei ole ju olemas. 

Kõik need armastatud esemed —nipsvidinad, mahajäänud asjad — kuidagi nad 
puudutavad Khani. Ja kuidas see kipitab! Kui veider... ta ei ole kunagi lõplikult mõistnud, 
mis see on. Aga ikkagi tõuseb ta suule see naeratus, nagu suurel paksul kassil, keda kõrva 
tagant sügatakse. 

Kirjutuslaua kohal stendil, rohelise laualambi valgel on kõik tüdrukutest. 
Ajaleheväljalõiked, märkmete rägu, ja seal keskel koopiad «Mälini kirjadest». 
Käekirja-analüüs kattub harukordsed 95%. Kirjad saabusid poolteist aastat pärast 
viimast päeva Charlottesjälis. Tüdrukute vanematele. «Kõik on korras. Me oleme Mehe 
juures,» räägib keegi, kes ütleb, et on Mälin, «me armastame teid.» 

Khan paneb kohvikannu priimusele ja laulu väljajuhatus muutub tagasi pehmeks, 
vaikseks nagu algus. See on ta lemmikkoht. Kogu maailmas. Ta võiks seda igavesti 
kuulata. Ta raputab kibedalt naeratades pead ja paneb käed südamele. 


J Now I can see you, 
Feel you 
How did I ever misplace you? 


Väljast kostub rataste sahinat, kui masin maja ees peatub. Keldriaknale hakkab 
vaikselt tibutama. Magnetofon teeb «klõps» ja laul saab otsa. Uksel on kalender, kus kaks 
kuud pole keegi viitsinud lehte pöörata. Ikka veel on august ja kahekümne kaheksanda 
alla on kirjutatud «Rahvusvaheline kadunud inimeste päev». See on kahekümne 
kaheksandal augustil just nimelt nende auks. See on see päev. 

«Ini, su sõber Jesper on siin, pese enne hambad ära!» hüüab Khani ema ülevalt 
köögist. 


Mees tõmbab pidžaamapükste peale topilise hommikumantli ja loivab 
keldritrepist üles. 
Toa keskel klaasvitriinis seisab «Harnankur». 


Kaks aastat tagasi. 

Kristallpokaalid helisevad. Laupäevaõhtune sagin Telefunkeni torni restoranis. 
Panoraamkorruse akende taga laiub Vaasa. Sile kummitus. Pimedus, luni ja tuled. 

Hinnad on siin kallid küll, aga mitte niimoodi maitsetult kallid. Nii ei kõlbaks 
kuhugi, klientuuril on selle jaoks liiga palju sotsiaalset närvi. Toit on viietärniline, aga 
seltskond? Kõrgem klass! Näe, seal on Kommunikatsiooniameti president oma naisega. Ja 
Freibanki tegevjuht koos võluva lauljatari Pernilla Lundgvisti ja ühe vesperi ärimehega 
õhtust söömas. Võluv lauljatar sööb salatit, oliividega, tegevjuht soovitab vesperi 
äripartnerile vähki. See on siin oivaline, sa pead seda proovima! Ja tema seal, selle 
habemega professori kõrval, kas ta pole mitte Konrad Gessle, neljakordne Oskar Zorni 
nominent? Väga intelligentne mees... Freibanki tegevjuht kannab muidugi P. Blacki. 
Väljapeetud... Ja näe! Seal on kolmekümneaastane kaotaja! Kaotaja elab oma ema juures 
keldris. Kaotaja kannab sedasama helesinist rüüžidega särki, millega ta põhikooli 
lõpetas. 

«Me vihkame sind, kaotaja!» 

«Kes ta sisse lasi?» 

«Nii kurb on vaadata, ta on vist kohtingul. Nii haletsusväärne! See naine pole talle 
kümme minutit midagi öelnud... Kuula, mis vaikus, ma pooks üles ennast!» 

«Äkki kui ma annaks talle natuke raha? Lihtsalt natukene, mingi kümme reaali, 
äkki tal hakkaks kergem?» 

«Vastik kaotaja, ära anna talle midagi, ma vihkan teda!» 

«Ta ei saa kindlasti arvet makstud! Kindlasti ei saa — hüsteeriline naer — juba see 
vein üksi on mingi nelikend reaali, hahhah-haa!» 

«Ma vihkan sind, kaotaja, sure ära, ma vihkan sind nii õudsalt!» 

Khan higistab jälle ja katsub kätega kõrvu katta... Pead raputada, silmi pilgutada, 
ükskõik mida, et lõpeks see alanduste turmtuli, kuni järsku — vaikus! Brünett teravate 
näojoontega naisterahvas ta vastas sõrmitseb veinipokaali. Igavus on hingemattev. Naine 
heidab pilgu panoraamkorrusele, tumepruunile kaunisüülisele lauale oma käte all. Siis 
järsku, mõttesähvatus! 

«Hästi ilus koht on see. Siin on uus kujundus vist. Ma mäletan... Viimane kord, kui 
ma siin käisin, oli kõik hoopis teistsugune.» 

Khani silmadesse tekib selgus. «Jaa-jah! Mu sõber tegi selle! Talle meeldib selline 
värk, minimaalne, puhas. Ma ei olegi õieti aru saanud, mis sellega nüüd täpselt oli, aga 
ma arvan, et ta nagu... leiutas selle. Ta on üpris kuulus.» 

«De la Guardie?» 

«Jesper. Jah.» 

«Sa tunned teda? Ta on nii andekas.» 


«Oo, muidugi. Me Jesperiga oleme ammu sõbrad. Enne veel, kui ta tuntuks sai. Kui 
nüüd päris aus olla, siis...» Khan naeratab närviliselt, «... ega ma vist ei olekski siin 
reserveeringuid saanud. Kui, noh...» 

«Aa! Ma mõtlesingi.» 

«Mida sa mõtlesid?» küsib Khan, aga brünett naisterahvas ei vasta. Jälle kisub 
vaikseks. Khan vaatab üle põranda külalisi, kes hetkeks ei tundugi teda põlastades taga 
rääkivat. Taamal, Konrad Gessle lauas näeb ta naisterahvast dokumentalistile üht kõhna, 
blondi tukaga meest tutvustamas. Ka kelner märkab ta peente maneeridega kohalolekut 
ja tõttab härrale «tavalist» serveerima. Jäävett laimiviiluga. Tumehallis taljesse lõigatud 
ülikonnas ja laimiviil hambus näeb härra väga noor ja kuidagi elegantselt magamata 
välja. Kadestusväärne on see šikk, millega ta pintsaku alt tavaline T-särk paistab. Ta võib 
seda endale lubada. Särgil on tuntud tantsuartisti ikooniline albumikaas. 

«Jesper!» hüüab Khan kohatu validusega üle laudade. Ta kohtingukaaslane 
ehmatab veidi ja vaatab siis küsivalt Gessle ja Jesperi laua suunas. 

«Seal ta ongi,» ütleb Khan rõõmsalt, justkui vabanenult brünetile üle laua. Ta 
tõuseb püsti, et sõber paremini näeks, kus Khan on. 

«Jesper, õu!» 

Niimoodi, higilaigud rüüžidega särgi kaenlaalustes, seisab ta keset Telefunkeni 
panoraamr-restorani ja vaatab, kuidas Jesper häiritult kulme kibrutab, Konrad Gessle 
suunas käsi laiutades. Ta teeb, nagu ei tunneks teda. 


«Aia!» 

On palava laupäeva pärastlõuna, kaheksateist aastat tagasi, ja kibuvitsaokas on 
Anni lühikese seeliku alla säärele kriimu tõmmanud. Tüdruk astub vihastades põõsastest 
välja ja Jesper, tohtrihärra, tõttab ta kõrvale. 

«Mis juhtus? Anna ma vaatan!» Anni kergitab oma seelikut õige raasu ja lööb siis 
käega. «Ah, pole midagi, lollakad põõsad... 00!» jääb ta poole sõna pealt vait ja ta suugi 
näeb välja nagu too häälik, «Nii ilus!» 

«Ilus,» ütleb väike Jesper ja näeb ikka veel vaimusilmas Anni säärt, tenniseseeliku 
plisseeritud serva kerkimas. Khan lükkab põõsaid kõrvale ja Charlotte koos Mäliniga 
astub kaljunukile, suukesed ammuli. 

«Tõesti, ma saan aru, mikste siin passite kogu aeg. Nii mõnus tuul...» Briis pühib 
Charlotte šatäänid juuksed ta silme ette. Tüdruk kissitab, lükkab juuksesalgu hooletult 
kõrvale ja teeb: «Mmn-...» 

Tuul rebib valgeid õielehti õhku. Jääb mulje, nagu tiivulises kleidis väike Maj 
hõljuks rabisevate põõsaste kohal. Ta joonistab lahke võõrasema võlukepiga õhu sisse 
kujundeid ja tunneb ennast nagu maailma kõige tähtsam inimene. Ta on Tereeszi kukil, 
kes ei hooli kibuvitste okastest mitte üks põrm. Ta kahlab neist läbi ja paneb Maj 
murulapile maha. Tereesz on kriimuline ja naeratab lollakalt. Soolane tuuleiil raugeb, 
õhus on õite siirupist lõhna. Putukad sumisevad. Seitsmekesi mahuvad nad poiste 
salakoha murule napilt ära ja nii see oligi plaanitud. 

Jesper igatahes on väga rahul. Öö läbi ei saanud poisid und. Irvitati, tehti plaane 
järgmiseks päevaks, hiiliti ringi. Võib öelda, et meeleolu lendas. Tereesz oli pika teekonna 


ja okaste pärast kaljule tuleku vastu. Jesper koos Khaniga leidis, et see on ikkagi parim 
koht. Ja oligi! Vaade avaldab tüdrukutele muljet, Khan tutvustab horisondil sädeleva 
Graadi antiik-ristleja klassifikatsiooni, halliläbimisvõimet ja mahutavust. Paistab, et 
Mälin pole veel haigutama hakanud. Ja mis kõige parem — tuuline on küll, aga ilm on nii 
soe, et Anni tahab ikkagi päevitada. 

Mälin pakib rannalina lahti ja satub koos vadistava Majga Khani kõrvale. Khan 
pingutab küll mälu, ent kahjuks ei oska ta antiik-õhulaevade kohta rohkem midagi 
huvitavat rääkida. Las Tereesz ja Jesper põrgatavad oma vestlust. Ta heidab selili ja 
paneb silmad kinni. 

Päikese oranž virvendus, vee helin, löökriistade sahinad jahtuvad vaikselt ja poisi 
populaarteaduslikus unenäos on ülal orbiidil kosmosesügis. Ja vibratsioon, nagu alati. 
Hakkab jahe. Näotu, põhjatu epifeerium laiub hiiglaseselgade taga. Üles taevasse 
unustatud, kalibreerivad need iidsed sidesatelliidid oma roostes kõhte maakumeruse 
poole. Katapultjad liigesed pöörduvad asendisse, rändrahnud kriiskavad stratosfääri 
serval nagu kureparv, sideüksused eetrisse ragisemas. Mõõteseadmete liitsilmadest 
kobar vaatab alla, kus Katla iisola lõunarannik õitseb üürikeses suvepuhangus. 
Maalahmakas, nagu ilus uni, tukub halli tuhandekilomeetriste kaarte ja tsüklipööriste 
jahedas hällis. See on minevik, lähenev, kõikeneelav. Hall on ümberringi. Aga aine 
tumerohelised metsad ja valge rannariba, Põhjamere sillerdav päikesepeegel, Vaasa 
saarestik ja väike Charlottesjäl peavad veel vastu. Ja mida vähemaks ainet jääb, mida 
väiksemale alale sa ta kokku surud, seda kummalisemalt ta sätendab. 

Seitsmekesi, poolkaares lebavad nad rohelisel lapil kaljutipus ja lained all 
murravad. Ülal taevas on vatitopuline vy frän ettluftslott, pilvelinnad peegelduvad 
Khani prilliklaaside kumeralt. Ta teeb silmad lahti. 

Charlotte Lund, üleni lõhnavast ainest, tõmbab suvekleidi ühe rapsuga üle pea. Ta 
kehaümarused, sile päevitunud nahk tuleb nähtavale. Tereesz tunneb ta liigeste saledust, 
see riivab teda. On palav. 

Anni häbeneb oma sünnimärke ja lebab selili, päikseprillid peavõruks. Jesper ei 
julge selle kohta midagi öelda, kuigi ta tahaks neid väga näha. Ja Mälin, tagasihoidlik, 
nopib lipsukese kleidivööl lahti, et tunda, kuidas tuul seeliku alt sisse puhub. Kleidiriie 
lehvib nagu puri. 

«Siider!» annab ülakeha paljastanud Tereesz pidulikult teada. Ja tõepoolest, 
seljakoti hämarast tuleb nähtavale keldrijahe, eile öösel ennenägematult keeruka 
operatsiooni käigus hiivatud anum. Kolmeliitrine. Veepiisad sillerdavad klaasil, 
hermeetiline kork sisiseb lahti ja väike auruvine süsihappegaasi kerkib pudeli suudmelt. 
Õunasiider kihiseb ja mullidest koguneb vaht. 

Tüdrukute suud lähevad lõkkele, ainult väike Maj vaatab segaduses ja joob oma 
sidrunitükkidega limonaadi. Tereesz paneb külma pudeli ettevaatlikult Charlotte kuuma 
põse vastu. Isa saab järgmisel nädalavahetusel teada, et siider on kadunud. Kui ta seda 
kultuurikoostöö aialõunal galeriiomanikele ja kuraatoritele pakkuda tahab. Aga Tereeszi 
ei koti. Vaata, kui ilus ta on, Charlotte, ja kui rõõmus selle üle. Ja isa on niikuinii 
akadeemiline kapitulaator, musterkojko ja anastaja tallalakkuja. František Vapper tast 
palju ei arvaks. 


«Miks sa nii vaikne oled?» küsib Mälin tasa, et teised ei kuuleks, ja keerab ennast 
külili Khani poole. 

Anni kergitab kõrvu: «Veider, et sina peaksid niimoodi ütlema. Sokikene!» 

«Ah, jää vait,» naerab Mälin pehmet sooja naeru, nii et Khan tunneb seda oma 
kõrvalestal. «Räägi... sul on alati nii ägedad ettekanded. Ajaloos ja loodusõpetuses...» 
Khan hüppab oma südames koolipingi klapplaua tagant üles ja lööb võidukalt rusikaga 
õhku. 

«Jaa-jah! See virsikute lugu oli jube armas!» 

«Anni, ära sega vahele...» kortsutab Mälin kulmu, «Oota, mis virsikud?» 

«Räägi, Khan, see on rõve kõva. See Iilmaraa, selle laevastiku ja keisriga...» 

Nüüd viimaks teeb Khan oma suu lahti. «Vale iisola, tüüp. Samara.» 

«Eino vabandust, ma ei mõelnud seda, tead küll, rassistlikus mõttes.» 

«Väga naljakas, Jesper. Igatahes...» nüüd pöörab ka Khan ennast veidike Mälini 
poole. Ettevaatlikult, et mitte vastu minna, «Sa olid haige siis, ma mäletan.» Khan 
mäletab väga hästi, ta tahtis ettekande hilisemaks lükata, et esinemine raisku ei läheks, 
aga õpetaja ei mõistnud olukorra peensusi. «Samaras — täpsemalt siis Safres — on selline 
mütoloogia, kus virsikud on tähtsal kohal. Kui Aniisisaartel on kirsid, siis neil on 
virsikud. Nad kasvavad seal metsikult, sa võid metsast virsikuid noppida. 
Kultuuraprikoosid, -virsikud ja -nektariinid, need kõik on Samarast pärit. Isegi praegu 
tuuakse meile palju puuvilju SRVst läbi halli sisse.» Mälin noogutab püüdlikult. 

«Vot. Kunagi ammu-ammu, kui Katla veel isegi asustatud ei olnud, saatis Safre 
keiser oma kõige kuulsama maadeavastaja, Gon-Tzu, surematuks tegevaid virsikuid 
tooma...» 


Kakskümmend aastat hiljem. 

Vaasa city sinetab. Königsmalni tipptunni tänav, dideridaada-nikerdustega 
laternate säramine. Taeva tumehall kuppel ja põhjamaiselt värvitutes riietes rahvamurd 
selle all möödub nagu tontide migratsioon suru muinasjutust. Tereeszi pea käib ringi, nii 
pikka aega ei olnud ta suitsu saanud. Pea on paks ja tuikab, nikotiin vajutab silmadele, 
helid kaugenevad, muutuvad kumedateks. Ta istub politseijaoskonna ette trepile maha, 
mantlihõlmad tagumiku all. Seenevihm niisutab unepaistes nägu. 

Viis minutit tagasi visati talle riided näkku ja lasti tulema. Unenäo viimased 
raasud kestavad veel. Nad kajavad ta kuklas, peletis libiseb loksuval veepiiril, otse 
ärkveloleku all, ta on tuikav peavalu. «Oht,» vastab ta tavaliselt, ta on vägivallast tehtud, 
aga vahel ta ütleb, et on Mees. Ta painutab kibuvitsapõõsaid ja vaatab neid kaljutipus. Ta 
on alati seal, ta tahab nad lõhki kiskuda, aga ootab kannatlikult. Männipuumetsas, kus ta 
suitsurõngaid puhus, näeb Tereesz teda ühe puutüve tagant teise taha hiilimas. Ta 
küürutab Khani binoklite servas, all rannas, väike Maj on tal süles, Maj jääb magama ja 
hobutramni kabiiniuksed sulguvad. Ta on neelatus, põhjatu, miski ei seisa ta all ja iga 
hetk võib kõik ta sisse kokku langeda. Loetud päevad. Kohe tuleb ülejäänud elu. Vale ja 
kohutav. Siis, kui nad tüdrukute salarannal viimase õhtu peadpööritavas pimedas vette 
lähevad, tuleb ta linade juurde ja nuusutab nende asju. Mees järab õlitaignas lihapirukat 
ja vaatab teda päikesekatete vahelt. Tereesz on Agnetha, jäätisepoe müüja, ja Mehel on 


iga kord uus nägu, kui ta akna tagant mööda läheb. Silmanurgast. Ta kannab Vidkun 
Hirdi nagu kostüümi, täiskasvanud Khani, keda Tereesz nüüd millegipärast kardab, ja 
vahel on ta Tereeszi isa. Tereeszil on hiljem päev otsa häbi, kui ta oma sõpru seal näeb, 
aga ta ei saa Sinna midagi parata. 

Aeglaselt, arglikult teeb ta endale teed läbi rahvamurru, kartes kellegagi kokku 
põrgata, kedagi vihastada. Tumedates riietes inimesed voolavad tänaval, suurel ristmikul 
kumavad valgusfoorid ja mootorkaarikud seiskuvad, tossupahvakad tõusevad 
summutitest, mootorid põksuvad. Vöötradade ristil läheb ta kõikuva massiga kaasa ja 
ülal hämaras säravad valgustablood, hiiglaslik pesumodell naeratab kõrgel kaubamaja 
seinal. Taksofonirivide tuled. Kui Tereesz kabiini astub, hakkab väljas päriselt sadama. 
Kabhiini klaasid nõretavad ja kuskil Vidkun Hirdi mälestustes — või ta enda kongiunenäos, 
Tereesz ei ole kindel — kükitab peletis nende kohal ja paneb tüdrukute lõhkirebitud 
kehasid kimäärideks kokku tagasi. 


«Tead...» Lörts sahiseb takso ratta all, graniitkillustik ragiseb. Khan vaatab aknast 
välja. «Üks asi... mis mul ennist ütlemata jäi... enda kohta.» Masin peatub ta koduukse 
ees, Saalemis. Brünett naisterahvas hoiab käekotti süles, mees avab endapoolse ukse. 
«See ei tule tavaliselt jutuks. Ei tule lihtsalt. Aga sa võiksid seda minu kohta teada. Et 
tegelikult...» Ta astub välja, kummardub salongi: «... olen ma maailma juhtiv ekspert 
haihtumise alal.» 

Khan lööb taksoukse selja tagant kinni, võtab kolm sammu üle jalakäijate tee 
välistrepile, lükkab võtme pessa ja astub puitmaja esikusse. Väljast kostab mootori 
raksakas, masin stardib. Sees on hämar ja soe. Köögis keevad kartulid. «Ema, see läks 
kohutavalt!» Khan tõstab telefonitoru, aparaat ripub seinal, numbrid knopkaga tapeedis. 
«Täiesti kohutavalt, ära hakka küsima!» Ta kollased sõrmed hüplevad klahvidel, 
kuueteistkohaline seeria. Iisolatevaheline ühendus, vastaja kulul. 

«Härra Ambartsumjan, mulle anti teie number ühelt oksjonilt.» 

«Härra Ambartsumjan ei ole praegu saadaval,» kostab meessekretäri hääl, 
vaikselt, kaugelt. 

«Ei, te ei saa must aru, ma helistan «Harnankuri» asjus. Ma pidin oma õhulaeva 
kasutusjuhendi saama. See on väga tähtis... vabandust, kas te kuulete mind?» Torus 
sahiseb, kõne on halli kustumas. Aja müra. 


Kaks aastat hiljem. 

«Tereeszist oled midagi kuulnud?» küsib Jesper kohe, kui ta Khani juurde esikusse 
astub. Ninna tungib vaesuse magusat lõhna. Mis asi see on? Mingi kaneel? Vanaks läinud 
sai? 

«Ei, ma ei tea midagi. Just tahtsin sult küsida. Selline värk, ma pean ütlema, see 
teeb mind murelikuks.» Khan juhatab hommikumantli hõlmade lehvides Jesperi otse 
keldrisse. «Riided,» osutab ta nagile trepi kohal. 

Jesperil on ebamugav olla. Seesama veider lõhn, mis vanasti. Kuidas see talle ei 
meeldi. Ta pigem elaks tänaval, ta pigem põletaks kogu selle saasta maha, kui lepiks selle 
lehaga. Peale kõige kardab ta, et iga hetk hüppab kuskilt Khani vaene vana ema välja. 


Aga Khan nõudis täiesti ümberveenmatult: teeme tema juures, ta ei viitsi linna tulla, 
teeme tema juures või üldse mitte. Jesperil oma mineviku möödalaskmistega polnud ka 
vaidlemisruumi. Raske südamega astub ta viimaselt trepiastmelt keldrisse. Aga siis, seal 
avaneva pildi ees saab poiss temas võitu. 

«Ossa!» 

«Jepp. Väga mage ei ole, sa ütleksid.» 

«Ütleksin,» Jesperi suur pea keerleb kaela otsas. «Oi!» hüüab ta, «Gon-Tzu!» Ta 
koputab nimetissõrmega Safre laevastiku esimese aluse vööris seisva mehikese peale. 
Pisike Gon-Tzu, vaevalt sõrmeotsa suurune ja pikkade rippvuntsidega nagu Samara 
lohel, hoiab vimplit keisri vapiga. Mehikese teises käes on nööpnõelapea suurune 
kompass, imeriist, mille ta ise olevat leiutanud. 

«Aasta tagasi sain selle kokku. Mäletad, viimane kord olid mul ainult laevad 
valmis, värvimata ka veel.» Khan seisab uhkelt keset tuba. 

«Oot-oot! Mis see on?» näitab Jesper näpuga läikivale vitriinile ta selja taga. 

«See... see on mu kroonijuveel! See on mu silmatera! Jesper, see ongi 
«Harnankur»!» 

«Originaal?!» Jesper astub aukartlikult vitriini poole. 

«Muidugi mitte, ära ole naiivne. See maksab rohkem kui sina,» naerab Khan 
professionaali üleolekuga. «See on koopia. Üks kahest.» 

«Harnankuri» habras siluett laiub vitriini klaasilahmaka taga. Jesper silitab klaasi, 
mis on kõrgem kui tema, ja otsib valgustuse lülitit. 

«Näe, seal ääre all, aluse all, suur lüliti.» 

Jesper klõpsab tulesid ja mitte vitriin, vaid antiik-õhulaeva enda kümne korruse 
särav valgus lülitub sisse. Makett ripub vitriini keskel nähtamatute tamiilidega õhus, 
nagu hõbedast ja lakkpuidust luik. Esimese klassi sillal, kristallklaasist seinte taga, 
sillerdavad läbi neljakorruselise saali väikesed kroonlühtrid. Tillukesed inimesed on 
tardunud keerdtreppidest alla tulema. Ta tundub nii kerge! Purustatav. Hõbedased 
kaared sirguvad nagu purjed laeva kerel ja koonduvad vööri, Šesti keisrinna niklist 
vapiluigeks. 

«See on hämmastav, eksole, et nad arvasid, et midagi sellist suudab hallist läbi 
tulla. Vaata! Siin on tekid.» Khan on nii rõõmus, et ta seda viimaks kellegile näidata saab. 
«Tekid! Need väiksed korvikesed siin, vabaõhutekid! Jabur värk. Otse hallis passid. Koos 
naisukesega. Ausalt, ma võiksin seda päev otsa vahtida!» 

«Ma saan aru, kuidas. No ei ole, noh! No ei ole väga mage...» Jesper tiirutab vitriini 
ümber ja jagab oma avastusi Khaniga, nagu see polekski viimased kaks aastat iga päev 
maketi kõrval tugitoolis istudes seda passinud. 

«Istu sinna, sealt on eriti hea vaade,» osutab ta toolile. Jesper ei malda toolis 
istuda: «Oota, propellerid, ega nad...» 

«Mine nüüd selle lüliti juurde tagasi, eksju, ja lükka seda veel üks nõks edasi,» 
ütleb Khan kavala, kavala naeratusega. Jesper paneb käed pealaele ja ta suu vajub lahti. 
Luige suured hõbedast propellerid, teravad nagu noad — kuus tükki manööverdamiseks 
külgedel, laeva kõhu all, eri nurkadel maa poole suunatud ja kaks veel suuremat ahtris — 
hakkavad alguses vaikselt ja siis järjest valjema üminaga pöörlema. Üksikud harud 


kaovad, jäävad vaid helkivad, udused kettad. Propellerid on nii suured ja nii 
dünaaniliselt suunatud, et Jesperil tekib mulje, nagu laev tõuseks kohe-kohe vitriinist 
õhku ja lendaks minema, haihtuks ruunist ja ajaloost. 

Laeva kerel on graadi tähestikus, kaunis šrihtis kaldtekst: «Harnankur». 

Jesper kruvib veepudelil korgi maha ja Khan teeb endale kohvi. Nad istuvad 
vitriini ääres, tugitoolidel. Vaadates laeva tekib sisedisaineris nüüd jälle seesama 
lollilootus, millega Khan teda mõnikord nakatada suudab. Ikka veel hommikumantlis ja 
pidžaamapükstes rüüpab see laisk kass oma kuuma kohvi ja Jesper jääb teda üllatunult 
vaatama. «Kell on seitse, ütle nüüd, et sa magasid?» 

«Vähe masendav, ma tean.» 

«Seda see on,» naerab Jesper musta naeru ja jääb siis pikalt «Harnankuri» 
passima. «Ei tea, miks ta helistada ei võinud? Tereesz. Kohe eile. Ma ka juba teist õhtut 
vähkren. Vähe närvidele hakkab käima.» 

«Ma ei vähkre midagi. Ma olengi selline, öise eluviisiga, kogu aeg. Väikestviisi 
kunstnikutüüp,» naeratab Khan, «Äkki ta sai Hirdi käest midagi teada ja lendas kohe 
peale.» 

«Sa siis ei usu, et, noh, Hird ise midagi...» 

«... teha võis? Ptüih! Vaevalt. Fantastika! Sa ei kujuta ette ka, kui palju need sellid 
valetada võivad. Ma tegin kümme! Ma tegin sada tuhat, ma tegin rohkem kui Ernö 
Pasternak! Neil on kõik numbrites ja kuulsuses. Aga see joonis oli...» 

«Üks-ühele! Ma tean!» 

«Vot. Midagi sealt peaks ikka tulema.» 

«Midagi jah.» Jesper tõuseb püsti ja võtab nagist oma üleõlakoti. «Aga ma ei usu, et 
Tereesz kuskil õngitsemas on. Niipalju, kui mina olen aru saanud, siis meil oleks justkui, 
tead küll, kokkulepe. Et siis, kui asi tüdrukutesse puutub, siis teeme koos.» 

«Seda jah...» Khan nõustub, aga silmanurgast piidleb ta salapärase 
hajameelsusega ikka veel «Harnankuri». Kuni ta süles maandub üks pehme must pakk. 

«Näe! Üks... ee... naistuttav tõi mulle. Ta vist arvas, et ma olen juurde võtnud. Või 
midagi. Sulle peaks paras olema.» Khan kougib «P.B.» etiketiga pakist välja uhiuue 
Perseus Blacki triiksärgi. 

«Kuule aitäh, mees!» on ta siiralt tänulik. 

«Sa võid selle rüüžidega saasta minema visata nüüd.» 


Tereeszi kartulikarva kojkosed juuksed on vihmamärjad ja tunduvad peaaegu 
mustad. 

«Vabandust, ega teil ei oleks vahetusraha kümnereaalisele,» küürutab ta pikk 
mantlis kogu kioskileti taha. 

Teismeline tüdruk närib ükskõikselt nätsu. «Ei, ei ole.» 

«Väga hästi, ma paluks kõige odavan asi, mis teil on — toos tikke näiteks — ja olge 
hea, andke mulle münte tagasi.» 

«Vabandust, härra, meil ei müüda tikke.» Pole midagi ebameeldivamat kui 
teismelise tüdruku vingumine. Neiu venitab hambapastasinist nätsu suu ja näppude 
vahel. 


«Kurat võtaks, pakk «Astrat»?» 

«Misasja?» 

««Astrat».» 

«Mis asi see on?» 

«... Pulgakomm, anna mulle see pulgakomn sealt, nüüd!» Vaarikamaitseline 
pulgakomm, karamelliviiruga sees, klõpsub vastu Machejeki purihambaid. Ta laob 
münte kõlinal telefoniautomaati. Kabiinis on magus vihma lõhn, ilus on vaadata, kuidas 
veenired klaasilt alla voolavad. Tereeszile meeldib kabiinis. Pulgakomn on ka hea. Hea, 
et tikke ei olnud. Kuuldetoru õla ja kõrva vahele surutud, keerab ta taksomaadi ketast. 
Pea on kohe palju selgemaks läinud. Karamell on magus ja vaarikas on hapukas, selline, 
nagu vaarikas on. Kurat see Jesper ka kunagi kodus ei ole! Laual, aparaadi all on 
Koostööpolitsei embleemiga märkmik telefoninumbrite kohalt lahti. Tereeszi vihmased 
näpud jätavad sinna plekke. 

«K, K, Kabroleva, Khan.» Ratas kõriseb uuesti ja klaasi taga, Vaasa hallis säras 
tuleb kümneid ja kümneid inimesi kaubamaja uksest välja ja läheb sisse. Freibanki 
merikotkas liugleb panga kohal tablool, vihmast aurav ja kuldne. 

«Tervist, paluks Inayat Khani.» 

«Sina, Tereesz või?» Khani ema murelik hääl ragiseb kuuldetorus. 

«Mina jah, proua, kas Inayat on kodus?» 

«Kuule, Tereesz, sina ju ikka kuulad mind. Ärge hakake ennast jälle piinama 
sellega. Tead, ma nägin üks päev tüdrukute ema...» 

«Jah, muidugi, kuulge proua...» 

«Ja me sattusime rääkima veidi...» 

Jaa-jah, ühest kõrvast sisse, teisest välja. Khani ema jutt on tujurikkuja. «Proua! 
Palun öelge Inayatile, et ma helistan, kiire on. Vabandust.» 

«Ema! Kes seal on?» kostab Khani hüüdmist kaugelt, «Tereesz või?» 

«Ei, see on Pernilla Lundgyvist, üks su paljudest austajatest,» ütleb vanem 
naisterahvas keegi-ei-kuula-mind sarkasmiga. Kostab jooksusamme keldritrepil ja autod 
vuhisevad mööda. Sahmakas vett vastu telefonikabiini ust. 

«Tereesz!» 

«Tere, Khan! Kuule, kus Jesper on, meil on kiire.» 

«Siin,» kostab Jesperi hääl kaugemalt. «Mina siin. Jesper.» Ei ole midagi toredamat 
ZA/UMi pohmelliga kui su sõprade elavad hääled. 

«Kuulge, kähku linna, Lovisasse. Vanadekodu «Skymningy». Vaadake kuskilt, ma ei 
tea, telefoniraamatust järgi. Külastusajad saavad kell kaheksa läbi.» 

«Okei, «Skymningy». Mis seal on?» 

«Deerek Trentmöller. Ja tead, ma arvan, et... Kexholmi ring.» 

«Tereesz, Kexholmi ring on naiste õudusjutt!» 

«Parem oleks, kui oleks.» 

«Miks sa arvad, et ei ole?» Jesper katsub ennast toru taha mahutada, «Khan, küsi 
talt, miks ta arvab, et ei ole.» 

«Miks sa arvad, et ei ole?» 

«Kuulge, kohapeal räägime, eksju.» 


«Okei, me võtame takso. Jesper, sul taksoraha on?» 

«ON.» 

«Okei, me võtame takso!» 

Järgnev on jälle ainult aja mass ja raskus, kohtadevaheline ruum, taksosõit: 
tumedates rõivastes jalakäijad, hall taevas ja tossupahvakad mootortsüklil. Tereesz 
Machejek. Sügishetked nagu sile liiklus rivis. 

Jah, Khani ema nägi tüdrukute ema arsti ootekabinetis. Mis sest, et need on tema 
neli tütart. Kes ta üldse on selline? «Kaotada kõik oma lapsed ühe päevaga. Kas sa 
kujutad ette, mis tunne see olla võib?» Aga ütle, mis on see naine nende leidmiseks 
teinud? Mis sest, et tema on «oma rahu leidnud»? Khani ema hääl ragises kuuldetorus: 
«Kui tüdrukute ema suudab leppida, kaste siis ei võiks...» Ei võiks. Me, vaata, oleme 
mnemoturistid. Me armastame tüdrukuid — jah, ma julgen seda öelda — me armastame 
neid rohken. Ka käesolev hetk, taksoaknast libisev õhtune linn, kus maailm läheb valesti 
ja aeg on liigestest lahti, on kuritöö. See tuleb heastada. Lahendada. Ei mingit rahu. Ei 
mingit vaherahu fuuriatega! 

Ja kuula! Liiklus libiseb küljeaknast, kauged trompetihuiked, pikad noodid, mis 
nihkuvad paigast. Ootus. Tund, kaks tundi, kolm tundi, õhtu, järgmine hommik, järgmine 
nädal, talv, kevad, aasta, järgmine aasta, kümme, kakskümmend aastat. Ajast nagu 
pilvisest taevast kostab raksatusi. Suvevihm tahab lahti pääseda! Poisid, väike 
mnemoturnee?Mis sa passid niisama, norutad seal, oled ju vahva mnemoturist?! Mõned 
uurivad iisolate vahelist halli, entroponautideks kutsutakse neid, ja mõned avastavad 
uusi maid, need on maadeavastajad, aga teie! Mnemoturistid! Kui norumeel hiilib jälle 
ligi, siis jäta maha oma oleviku põlenud kestad ja viibi uuesti imepäevades! 


Õhus on umbset vihmaeelset raskust. Vee kohal pikeerivad rannapääsukesed, 
püüavad putukaid. Jesper vaatab hindavalt. 

Alguses kukub vaid üksik raske piisk. Keegi ei märka. On ju ikka veel nii palav, 
päike nagu valge tera särab pilvede vahel. Ja Safre arheoloogid lähevad just 
Aniisisaartele Gon-Tzu ekspeditsiooni jälgi otsima. Aga Jesper teab, mis tuleb. Sellised 
vihmapahmakad luuravad Katla suvel alati pilvedes. Ja Jesper teab ka, mis kell 
hommikul raadio lahti teha. «Tänane ilm,» ütles teadustaja. See kõik on osa plaanist. 

Khan nihkub Mälinile jutustades lähemale. Juba ta tunnebki, kuidas mummulise 
seeliku äär ta sääremarja kõditab. Ülejäänud kuulavad Khani juttu, aga Jesper võtab 
rannavarjud põõsast välja. Ta nopib tüdrukute omal truki lahti ja just siis, kui 
päiksehelendavast pilvkattest äiksemürin läbi rullub, avab poiss kaljunukil suure 
rannavarju. Anni, ta rätsepistes jalge ees, tõstab peakese ja naerab. Päikesest sillerdav 
vihmakardin põristab üle ranna ja kaljunuki. Jesperi märguande peale avaneb veel kaks 
varju: Khan avab enda oma jutustust katkestamata, Tereesz varjab nii käsipõsakil 
kuulava Charlotte, kui eputava väikese Maj. Maj on ta väljakasvanud poisipea väikesteks 
turris patsikesteks pununud. Manööver teostub hiilgavalt. Rüütlid vaid muigavad 
tüdrukute naeru peale. 

«Nii soe! Katsu!» pistab Anni käe varju alt välja, vihma klaveriklimberdusse. Ta 
selgroo kumerus kaardub Jesperi ees. Poiss mõmiseb midagi vastu ja vaatab lummatult 


sünnimärgilinnuteed Anni rootsus kiisuseljal. Käsi tahaks välja ulatuda, tähekesed üle 
lugeda. Vihma tolmune lõhn imbub sügavale sõõrmekoobastesse. Kui pikk on mälestuse 
säriaeg? 

«Oh!» sirutab Anni oma kaela välja ja raputab vihma käes pead. «Te olete hoopis 
teistmoodi, kui te koolis ei ole.» 

«Ahah,» noogutab Mälin nõustuvalt, «ettevalmistunud!» 

«Kuidagi nagu, vanemad, ütleksid sa?» kergitab Tereesz küsivalt kulmu Charlotte 
poole. 

«Kuule, ma olen sind üks kord söögivahetunni järjekorras näinud,» itsitab tüdruk 
ja närib kõrt õunasiidrist kihisevas klaasis, «ma tõesti ei oska öelda.» 

«No aga siis oli Tereesz ju veel poisike,» nöögib Jesper, «Nüüd aga... mees.» 

Mälin naerab. Kolmanda varju all on ruumi just nii vähe, et tüdruk peab ennast 
kerra tõmbama. Juuste kuldne pärg vajub Khani põlvedele, rannavarjule põristab vihma. 
Tüdruk ajab pea kuklasse ja vaatab Khanile otsa, pikalt ja võõralt, tumerohelised silmad 
sillerdamas. Khan neelatab. Mälin on tüdrukutest ainus, kes siidrit ei taha. 

«Kuidas lugu lõpeb?» Ta häälgi tuleb kuskilt võõrast kohast: «Miks nad tagasi ei 
tulnud?» 

«No vot, see ongi küsimus,» köhatab Khan, «Miks nad ei tulnud siis?» 

Mälin hakkab järsku kihistama, kurjad kikud välguvad avastusrõõmus: «Nad ei 
tahtnud nõmedale keisrile oma surematuks tegevaid virsikuid anda!» 

«Loll,» poetab Khan kogemata, «Surematuks tegevaid virsikuid ei ole ju olemas!» 

Charlotte tõuseb istuli: «Aga äkki on, kust sa tead? Sa arvad, et just nii oli, et 
Gon-Tzu ja need tuhat meremeest ei julgenud tagasi tulla, keiser tapab ära, eksju? Aga 
kui mina oleksin GonTzu,» vaatab Charlotte väikse Maj poole ja joonistab endale 
sõrmedega draakoni vurrud, «ja ma leiaks surematuks tegevad virsikud — ma ei räägiks 
kellelegi! Ma jagaks neid salaja, ainult oma parimatele sõpradele. Ja siis me hiiliksime 
koos tuhat aastat maailmas ringi. Ja vaataksime, mis imesid inimesed välja mõtlevad!» 

«Kas sa annaksid mulle ka surematuks tegevaid virsikuid, Lotta?» Väike Maj 
vaatab üles oma vanima õe poole. 

«Muidugi. Kui sa vanemaks kasvad, ma annaks sulle.» 

«Miks ma vanaks pean saama?» 

«Etsa igavesti noor neiu oleks, mitte selline väike põrrrnikas,» põristab Charlotte. 

«Ei ole...» Tereesz vangutab pead ja vaatab, kuidas kohutava Charlotte juuksed 
pühivad ta õlga nagu pintsel, lõuake uhkelt püsti, «... ei ole niiilus.» Khan ja Jesper, 
kohkunud järsust muudatusest Tereeszi strateegias, ei oska midagi öelda. Charlotte 
hingab välja, ta rinnakorv kahaneb aeglaselt. Põskede kapillaarikesed plahvatavad. 

Tereesz vaatab teda ainiti: «Aga mulle? Kas ma ka saaksin su surematuks tegevaid 
virsikuid?» 

«Eks me vaata.» Tüdruk muigab ja kogub ennast: «Aga enne peaksid sina mulle 
midagi tooma.» 

«Sa ainult ütle, mida.» 

Khan näeb silmanurgast, kuidas Mälin vahetab tüdrukutega salaja pilke. Midagi 
on juhtumas. 


Anni tõmbab tenniseseelikut mööda päevitunud jalgu üles: «Järgmine kord on 
meie kord, kas pole? Ja meie koht. Ära sa arva, et meil oma sala-kohta pole,» sähvivad ta 
silmad Jesperile, «Mida te laupäeval teete?» 

Poisid ei tee laupäeval midagi: «Midagi ei tee, absoluutselt mitte midagi, las ma 
vaatan oma märkmikust — mitte midagi!» 

«Meil läheb nädal aega maal. Peenardel,» Anni selg kaardub, ta tõuseb 
tiivanukkidele ja libistab seeliku värvlit üle tagumiku, «aga laupäeva õhtul võiks rannas 
kokku saada?» 

«Kindel värk. Ei, kindel värk. Sajaga,» pobisevad poisid kooris. 

Charlotte käes kõliseb rahakott. Veel kord peegelduvad tüdrukute pilgud poiste 
vahel nagu trigonomeetria. Vihm jääb järgi, üksikud piisad säravad veel. Ere päike tuleb 
pilve tagant välja ja jumalanna üheksandast klassist ringutab ta kiirtes, asetab käed 
väikse Maj kõrvadele ja vaatab siis silmi kissitades poisse: «See on meie pool. Tooge 
kirsi-spiidi.» 

«Misasja?» passib Jesper, suu ammuli. 

«Kir-si-spii-di,» hääldab Anni. Ta punane keeleke puudutab «di» peal tipsuga 
suulage. 

«See on muidu nagu amfetamiin.» Charlotte kõneleb iseenesest mõistetaval häälel. 
Ta rinnakumerad tõusevad ja langevad, kui ta rääkides hingab. «Ainult, et selline... 
eriline. See on hästi hea. Ja me tahame seda teiega koos teha.» 


Vaikus. 
Vihmamärjad kibuvitsad auravad päikese käes. 
Merikotkas seisab taevas paigal. 


«Maj jääb ikka koju, eksju...» Tereeszi peas turritavad ikka veel need naljakad 
patsid. Khan ja Jesper näevad teda Charlotte kõrval «Astrat» ette panemas. 

«Muidugi, tobu!» 

«Davai siis,» ütleb ta, «teeme ära!» 

Mälin naeratab, ääretu rõõm paistab ta silmadest Khanile vastu. Asjalikult, nagu 
õpetaja tütrele kohane, asub ta juhiseid jagama: «Rahakoti sees on Zigi number. Helistage 
talle siis, eksju. Talt saab.» 


8.LINOLEUMIMÜÜJA 


Linnast linna käib Linoleumimüüja. Norrköpingus, suure jäätunud jõe ääres käis ta 
linoleumi müümas. Väiksed puukirikud ja kitsad tänavad. Linoleumimüüja imetles 
puitarhitektuuri, põhjamaa tardunud vaikust. Kella üheksaks õhtul olid tänavad tühjad 
ja tuuleiil hingas linnas. Tuul puhus, mantlihõlmad laperdasid ja lund, paksu lund sadas 
majade katustele. Lund sadas Linoleumimüüja südames. Tänavalaternate oranžikad 
rivid. Mis pildid ta peas siis vilkusid, sel õhtul. Üüritoas, teki all. Mis jutustused, mis 


kannatlikkus. Äripartneri kõrvalmaja aias imetles Linoleumimüüja kahte venda: näod 
nagu keerubitel, suud pruntis ja põsed pakasest punased. Ja Ardas, mägede alguses, kus 
fjordid lõikavad mäestike vahele. Punamulla värvi majad lumise hiiglase jalamil. Ja 
öösel, kui aknaruudud vilkusid pimedas nagu pisikesed silmad ja mägede mustavad 
hambad olid taevasse irevil. Aga nende naeratus, see polnud midagi Linoleumimüüja 
naeratuse kõrval. 

Ta harjutas. Lükkas lõua lotti nagu röövik, tõstis ülahuult. Hotellitoa peeglis 
muutus mees vaglaks. Kuidas oleks sellisena sisse astuda? Madala lae ja betoonseintega 
keldrisse. Kuidas oleks sellist asja näha? Vaata nüüd, ilu, vaata nüüd sina mind. 

Siis, kui linoleumivabrik kinni pandi, hakkasid rasked ajad. Aga Linoleumimüüja 
sai uuesti jalule. Ta lõi uusi kontakte, tutvus maaletoojatega. Avati uus linoleumivabrik. 
Ja kus iganes ta viibis, mida iganes vaatas, alati tahtis ta rohkem näha. Ta müüs küll 
linoleumi, aga mõtles endast kui päevapiltnikust. Tema jaoks on maailn tallele pannud 
oma peidetud maastikud, ilupõletusahjud, mida ükski teine inimene ei näe. 

Nagu laps kaleidoskoobiga lõhkus ta kujundeid lahti. Graadi oblastis, ülalpool 
talve orbiiti käis Linoleumimüüja linoleumi müümas. Magnetrong tuiskas põhjaplatool. 
Väljas akende taga oli pime ja virmalised lagendiku kohal, restoranvaguni peldikus, must 
mägitunnel neelas rongi alla. Ja siis, kui Linoleumimüüja välja tuli, olid ta pihud 
klaasikildudest tilulilu täis. Kuhu kadus veetlev lillekeste mandala? Ta kutsub, peidus, ta 
huvitab, kuid siis valmistab pettumuse, näotu ülesehitus, liiderdaja. Linoleumimüüja 
kaotas kannatuse. Ta ahne närvitalitus huugas. Jelinka. Polaarasulas hõõrus mees endale 
lund näkku, aga lumi ainult sulas ta närvide kuumast. 

Ta puhkab nüüd, katsub ennast hoida. Teeb tööd, müüb ehituskauplustele, 
sisustusbüroodele ja edasimüüjatele linoleumi. Pruuni linoleumi. Lilledega linoleumi. Ta 
tuleb põhjast alla, Vaasasse. Kexholmis - Lovisa elitaarses aedlinnakvartalis linoleumi 
müües — näeb ta midagi uut. Midagi, mida ta arvas, et ta kunagi ei näe. Ta näeb teisi 
Linoleumimüüjaid. Ainult et need ei olegi linoleumimüüjad. Homode pargis madratsil 
räägib ta Piletikontrolöriga Vaasast, turvalisuse tundest, koolidest, vabakasvatusest. 
Lepavõsa kahiseb. Ja ülejäänutest ka. Neil on uusi mõtteid, teadmisi. Nad jutustavad 
teineteisele oma lugusid. Aiatarvete Rentija, Jala-Arst... 


«Briifing.» Tereesz vaatab hõbedast käekella, mille kolleegid Kadunud inimeste 
osakonnast talle kümnenda aasta puhul kinkisid. «Viis minutit.» Ta sammub koos Khani 
ja Jesperiga hõlmade lehvides läbi vanadekodu pargi. 

«Okei, okei, «briifing», võtaks veidi aeglasemalt.» Khan jääb ülejäänutest maha. 
«Mul pistab.» 

Jesper tõttab. «Kuule, sul on südamega tõsine probleem. Ma arvan, et me kõik 
nõustume - sa peaksid arsti juurde minema.» 

«Nõustun.» Tereesz nõustub. Majade valged aknaraamid kumavad hämaras 
lippaedade taga. Lehekõdu vetrub Jesperi seemisnahast kingade all. Ta vaatab 
poripritsmeid kinganinal ja lööb siis käega. Kõdu magus lõhn. Ta on ootamisest närvis. 

«Teie kohalik võim võiks vastutulelikum olla,» jätkab agent Machejek. 
«Koostööinitsiatiiv ja rahvusvaheline meelestatus jätsid soovida.» 


Khan katsub sammu pidada. «Ülekuulamise said?» 

«Sain, sain.» 

«Eile?» 

«Ei, täna hommikul. Venitasid. Midagi polnud teha. Eile päev läbi tegin telefoni 
otsas, ma eitea, akrobaati. Sada kõnet. Vabandust.» Tereesz on hiilgav valetaja. Jesper ei 
kahtle hetkekski: «Suva, kuule, mis Hird siis rääkis?» 

«Polnud näindki neid.» 

Jesper märkab Khani kergendusohet ja tõmbab kulmud kahtlustavalt kipra. Ta on 
ise ausalt öeldes veidi pettunud. Kõik see ettevalmistus. Asjata. Ah, algaks juba 
matusepidu. 

«Oot-oot, ega see pole veel kõik,» tõstab Tereesz näpu püsti. Ta kannab musti 
nahkkindaid ja naeratab oma žesti peale. «Hird oli nii lahke ja andis mulle nime. Deerek 
Trentmöller. Sealt ta siis kuulis.» 

Khan jääb järsku seisma ja vaatab pahaselt Tereeszi. «Ta lihtsalt andis sulle selle 
nime ja rääkis kõik ausalt ära? Rääkis.» Jesper ei saa aru, miks Khan sõbra 
ülekuulamisvõimetes kahtleb: «No eks sa ikka tagusid tal nahad kinni ka, eksju? Graadi 
stiilis,» vaatab ta tunnustavalt Tereeszi poole ja jalutab edasi. «Nii. Deerek, kes? 
Trentmöller?» 

«Täpselt. Ma vaatasin järgi. Kõik klapib. Nad jagasid kaheksateist aastat tagasi 
kongi. Viimased aasta aega Deereki karistusest. Ta sai enneaegselt lahti. Sellega on üks 
nõks veel, tuletage mulle pärast meelde. Igatahes. Koos nad keerasid üksteist oma 
lugudega üles ja siis, üks päev, Hird paneb sellise eriti mahlaka maha. Deerek tunneb 
ennast vist tänuvõlglasena. Igatahes, ta hakkab vastu laiama. Tunneb üht tüüpi... oot-oot! 
Kexholni ringist!» 

«Ole nüüd! Jama!» Khanile ei avalda muljet. Tereesz ei lase ennast häirida. «See 
tüüp on sealt ringist — oletame nüüd hetkeks, et on mingi ring, eksju — ja ta on umbes 
nagu... juht. Tõsiselt halb inimene. Ja ohtlik. Mõni aasta pärast tüdrukute haihtumist 
tuleb juht Deereki juurde ja hakkab ajama, kuidas tema ja ta sõbrad röövisid tüdrukud. 
Nad on armukesed, muuseas, juht ja Deerek.» 

«Mõnus.» 

«Ja Deerek ei tohi kellelegi midagi rääkida, muidu nad tapavad ta ära. Nii. Nüüd 
Deerek räägib Hirdile edasi. Ja te ei kujuta ette, mis asju...» 

Khan ja Jesper kõmbivad vaikides edasi. Kumbki ei küsi. Jesper lihtsalt raputab 
veidi oma pead. 

«Igatahes, selliseid asju, mis Hirdi ja Deereku vestluse... ee... formaadis põnevad 
on. Ma vaatasin seda Deerekit ka veidi. Niipalju, kui ma Kroonlinna paberitest leidsin. 
Pederast. Näppis oma õe lapsi, perekonda põhiliselt. Ei midagi tõsist. Naine andis lõpuks 
üles. Sees on Deerek kukupai. Räägib hingekarjusele, kuidas ta ikka kahetseb ja kuidas 
«tas on see miski, see miski tõukab teda»,» Tereesz väristab seda öeldes skeptiliselt käsi ja 
jätkab siis käigu pealt: «... ja kogu seda ülejäänud diaboolikat, mis sellega kaasas käib.» 

Puude all kükitab vanadekodu tagakülg. Veranda valgeks võõbatud puidust 
äärised, kivitrepp viib tagauksele. Ajastutruult punased seinad, habras puitarhitektuur. 


Just selline maja Vaasa minevikust, mis oma elanikele noorust meelde tuletaks. Kastanid 
poetavad oma viimaseid lehti «Skymningu» katusele. 

«Nüüd on Deerek muidugi seitsekümmend aastat vana. Või seitsekümmend viis, 
arvutage ise. Ja teate, miks ta varem lahti lasti?» 

Khan ja Jesper ei tea, miks Kexholmi pedofiilide ringi juhi homoseksuaalne 
armuke, süüdimõistetud lapsepilastaja Deerek Trentmöller varem vangist välja lasti. 

«Ta jäi seniilseks.» 

«Mida? Mis, kuuekümneselt siis või?» Jesper mõistab, mis komplikatsioone sellest 
tekkida võib. 

«Umbes nii jah.» 

«Täiesti seniilseks?» 

«Ei tea. Sinna ei olnud kirjutatud, kui seniilseks ta jäi. Olukord igatahes halvenes. 
Kiiresti. Eks näis.» 

Khan vudib teiste järel vanadekodu trepist üles. Nad jäävad kolmekesi kaarega 
puitukse ees seisma. Tereesz laseb kella. 

«Joonis...» Khan lõõtsutab, käed põlvedel. «Kust Hird Anni joonise sai?» 

«See on neil see reliikvia seal. Käib käest kätte. Kui me selle mehe üles leiame, 
kelle käest see pärit on, siis me saame oma matusepeo. Seda ma luban teile. Võib viimaks 
elama hakata.» Tereesz kõlistab uuesti, seekord juba veidi vihaselt. «Ainult Hird pani 
lõpuks üle. Kexholni juht...» Khani pilgu peale korrigeerib Tereesz ennast: «Oletatava 
Kexholmi grupeeringu juht tegi selle Deerekile ja Deerek näitas Hirdile. Mulle tundub, et 
Hird oli lihtsalt veidi uudishimulik. Et tead küll, vaataks, mis juhtub.» 

Tereesz naeratab kurjalt. 


Vaasa suikub viiekümnendate õndsas rahus. Talv lõpeb. Jääpurikad tilguvad 
räästa alt auguradasid kõnnitee jääle. Päevad kasvavad ja kuskil kaugel, ühe kesklinna 
kooli hoovis hakkab Sven von Fersen ülekaalulise immigrandi kallal võtma. Mis ta siis 
arvas, et Mälinil on jube mõnus kuulda sellist haiget juttu või? Eh? Oli siis või? Tereesz 
seisab kaugel hooviuksel ega söanda vahele tulla. Ta loodab, et Jesperil hakkab liiga valus 
vaadata. Peegeldus. 

Linoleumimüüja tuleb mööda aedlinna kõnniteid, ta saabastel on soolarandid 
sulavast lumest. Linoleumimüüja pole öö läbi maganud, ere valgus, päikse peegeldused 
jääl panevad ta silmad valutama. Käed värisevad kohvist, pea huugab. Närvide 
sinkjas-punane; tuikav teatejooks. Öise vestluse tuhanded pildid tursuvad 
Linoleumimüüjas, ta pistab käe taskusse, tasku põhjas on kääridega lõigatud auk. Ta teeb 
hobutrammiga ringe ja tuleb iga kord Fahlu peatuses maha, lipsab silla alt läbi; vaatab 
pajupuuvõsa ja läheb teiseltpoolt teed uuesti tramni peale. Linoleumimüüja pea puhkab 
vastu akent. Vahel jääb ta magama ja isegi siis liigub kujutlus edasi, vorm võtab järjest 
kummalisemaid poose, hargitab Linoleumimüüja ees jalgu. Isegi magades ta tahaks. Aga 
Linoleumimüüja treenib oma närve. Trammiakna taga lööb kell kaks ja koolipäev saab 
läbi. Linoleumimüüja lõuad värisevad, ta on ärkvel. Lapsi voorib trammikabiinist läbi. 
Kodus garaažis on näiterullid linoleunni rivis. Ta elab nüüd siin. Vaasas, Kexholmis. Ta 
kõnnib Lovisa aedlinna tänavail. Linoleumimüüja ripub käsipuu küljes. Ta tahaks 


väänelda. Üks tädike vaatab teda imelikult. See on seesama tädi. Ta oli üleeelmises 
trammis ka. Ja eile. Enam ei saa, peab valima. Fahlu tuleb ja Linoleumimüüja läheb 
maha. Ta põikab silla alt läbi ja vaatab oma igatsuste pajupuuvõsa. Ta ei kannata enam. 
Pajuokstes tilguvad väiksed jäämuhud ja Linoleumimüüja hingeõhk soojendab neid. 
Tilk-tilk. Päike sillerdab veetilgal ja teisel pool pajupuuvõsa lähevad nägemused. 
Neljakesi rivis. Kõige väiksem jutustab alalõpmata. Vadin, vadin, vadin. See on kõige 
ilusam hetk Linoleumimüüja elus. Ta tahab neid. Pärast seda on läbi. Ta tapab ennast ja 
vabastab maailma Linoleumimüüjast. Aga enne veel need. 


Südamerohtude lõhn ajab iiveldama. Jesper pühib oma kaela, kohendab 
närviliselt lipsu sviitrikaeluses. Tundub, nagu kõik need liigesesalvid oleks kuidagi ta 
nahale pääsenud. Ei tea, miks keegi elust nii kramplikult kinni hoiaks. Valged 
pitskardinad on kahel pool akent kinni seotud, miski roomab Deerek Trentmölleri 
tubaseks petetud palati seintel. Puuokste varjud tapeedi lillemustril. Vahel harva, siis kui 
mootorkaarik kahisedes mööda sõidab, ärkavad varjud esituledest ellu ja libisevad 
hämaras. Laualambi kollases. Lillede ja puuokste üksteisel libisevad kihid. Surm - see 
sõna, mis poiste omavahelistes vestlustes nii harva esineb, et tundub, nagu teda ei 
olekski olemas. Kõik lihtsalt haihtuvad, lähevad ära. 

Siis, kui aeg tuleb, astub Jesper välja detsembrikuu õhku. Selja taha jääb 
majakuubiku valgus ja suusarajad viivad asula välispiirile. Söötis põllud laiuvad seal 
lume all ja Jesper läheb neist üle, sinna, kus puude müür tumetab. Zig-zag dröm, 
kuuskede oksad pühivad ta valget mantlit. Pime mets, silmade tumeroheline. Külmas 
õhus kostab tüdrukute hääli nagu aisakellasid, nad ootavad... igijää all, aastamiljoneist 
puutumata elukeskkonnas; sügaval Graadi kopsudes, kus ükski inimene ei tohi käia. 
Jesper ei räägi sellest kellelegi. 

Deereki toa, õigemini palati riiulid on pahna tuubil täis. Perekonnapildid seisavad 
raamides, väiksel raamaturiiulil. Helkiv klaas. Jesper ei julge neid fotosid vaadata. 
Lapsed, õetütred? Koristavad need põetajad ka siin kunagi? Voodi kohal seisab hõbedane 
Dolores Dei ikoon ja selle all, kortsus käed rüpes, istub Deerek Trentmöller, ruuduline 
päevatekk õlgadel. Ta kaelas särab tilluke hõberist. Tilguti raam kõrgub voodipäitsis. 

«Teate, poisid, mu mälu... Homme ma ei tunneks teid ära. See on parim asi, mis 
minuga kunagi juhtunud on. See on nagu õnnistus. Minusugusele. Mõni hommik ma 
ärkan üles ja ei mäleta enam oma nimegi. Ma ei mäleta, kes ma olen. Mis siis veel neist 
asjadest...» 

Tereesz seisab käed seljal kardinate ees ja uurib aknaraame. «Praegu paistad küll 
päris kobe olevat.» Ta pöörab ennast ringi. «Kelle käest sa joonise said? Anni-Elin Lundi 
seljast. Kelle käest?» 

«Oh, issand...» Härra Trentmöller väristab oma maksaplekilist nägu ja näeb 
väsinud välja, «Ma ei mäleta enam selliseid asju. Neid, mida ma tahangi mäletada, ma ei 
mäleta. Oma poega ei mäleta. Et siis veel selliseid asju...» 

«Ära piiderda muga, Deerek.» Tereesz kükitab vanamehe ette ja paneb talle käed 
põlvedele. Khan vaatab hirmuga, kuidas agent Machejek Deereki kaetunud silmadesse 
puurib. «Pinguta nüüd, sa rääkisid oma kongikaaslasele, Vidkun Hirdile — sa ei taha ju 


ometi öelda, et sa Vidkun Hirdi ei mäleta? Kes suudaks unustada? Sa rääkisid...» Tereesz 
paneb oma käe vanamehe lõua alla ja keerab ta näo uuesti enda poole, «Kuuled mind? Sa 
rääkisid VidkunHirdile vangis, et sa tead kedagi, kes röövis neli Lundi tüdrukut, 
Charlottesjäli rannast, kakskümmend aastat tagasi. Ja sa joonistasid talle tõestuseks 
joonise ühe tüdruku sünnimärkidest. Deerek, joonis klapib!» 

Pisarad voolavad härra Trentmölleri loppis põskedele. 

«Deerek! Uu! Joonis klapib!» 

«Ma tegin... Ma käisin homode pargis. Ma ei mäleta, ma ei taha...» Deerek niutsub 
oma vanamehenuttu, aga Tereesz läheb järjest vihasemaks. Juba hakkab ülahuul 
tubakarandiliste hammaste ees kerkima. Deerek tõmbub tagasi, nagu oleks tonti näinud, 
aga hädaabinupu peal on Tereeszi käsi ees. «Kui sa oma mälutõve tõttu koostöövõimeline 
ei ole, siis tea! Meil on tänapäeval üks selline masin. See on nagu jäätiselusikas, Deerek. 
Ma kougin sellega su kolbast välja, mis mul vaja läheb ja vot siis...» 

«Tereesz!» Khan on toolilt püsti tõusnud ja hoiab ta õlast kinni. 

«... siis tuleb õnnistus!» 

«Tereesz, ei hakka pihta sellega!» Jesper ei saa aru. Ta vaatab segaduses, kuidas 
agent Deereki kohal küürutab, käsi häirenupu ees. Khan tõmbab teda vihaselt õlast, «Sa 
tead, kuidas see sind ruineerib, Tereesz, sa tead. Meil on sind Koostöös vaja. Sa ei tohi 
kinga saada. Mul on ka ideid, me ei pea...» 

Tereesz rahuneb. «Okei. Jesper, võta uks.» Jesper piilub välja, tühja koridori. 
Vanadekodu on õhtuselt vaikne, justkui mahajäetud. Ta tõmbab ukse kinni. Süda peksab 
rinnus, mees toetab seljaga lingi vastu ja sasib närviliselt oma blonde juukseid. Õhk toas 
on paks ja Jesper näeb, kuidas vanamees voodi peal väriseb. Ta peidab kätega oma nägu 
Tereeszi eest. 

«Linoleumimüüja,» ütleb Koostööpolitsei agent üheainsa sõna. 

Mehikese kurvad, kortsus silmad lähevad suureks, kulmud tõusevad. «Kes?» 

«Linoleumimüüja. Su poiss-sõber. Tema tegi joonise. Tema rääkis sulle 
tüdrukutest. Kes ta on? Kes, Deerek!?» 

«Ta ongi lihtsalt... Oligi lihtsalt.» Deerek ei niutsu enam. Pisarad kuivavad ta 
põskedel. Vanamees vajub päevalina all kokku, nagu ta oleks välguga pihta saanud. 
«Lihtsalt Linoleumimüüja. Nad kõik olid. Nii nad kutsusidki ennast, elukutseteks.» Ta 
suust veereb väsinud ohe: «Oh issand, aita mind...» 

Toas on vaikne, väljas sahiseb üksik mootorkaarik mööda ja puude varjud 
libisevad Jesperi peal, ukse vastas. Khan lükkab vaikselt Tereeszi kõrvale. «Väga tubli, 
Deerek. Näed, kui hea nüüd on,» vaatab ta oma suurte mandlisilmadega vanameest 
päevateki all. «Aitad meil need tüdrukud üles leida, eksju.» 

«Kaks kohta,» sosistab Tereesz Khanile. 

«Kaks kohta, Deerek. Ütle meile kaks kohta, kus see mees käis. Kus ta elas, kus 
rajoonis. Kas sa seda tead?» 

«Kexholnis, nad kõik olid Kexholmis.» 

«Väga hea. Tubli. Ja nüüd veel üks. Mõtle, Deerek, mõtle, kuhu Linoleumimees 
veel sisse kirjutatud oli. Aita meil tüdrukud üles leida. Kus ta käis?» 

«Ta vaatas neid... rannas. Ühest hotellist.» 


«Havsänglar?» Tereesz teeb närvilisi samme akna all. 

«Ma ei mäleta, palun...» 

«Olemas,» noogutab Tereesz ja teeb kaks sammu ukse poole, «Havsänglar. 
Läksime!» 


Kaheksateist aastat tagasi. Vidkun Hird istub kongi nurgas isetehtud kirjutuslaua 
taga, üksik salk vanamoodsalt kõrvale kammitud juustest laubale kleepumas - praegu 
veel võib ka «klassikaline» öelda. Vidkun on noor. Suhteliselt. Laupa ei kata veel 
kortsurullid, põsedki alles hakkavad põhjamaa buldogiks vajuma. Kirjutuslaual on 
lademetes käsikirju. Tulevikufilosoofia, historitsistlik, eugeeniline universaalteooria. See 
seletab kõik asjad maailmas, see on tema pärand inimkonnale. 

«Vidkun Hird: «Vidkun Hird»» seisab papist kaanel, paksude tähtedega. Kaks 
reformvoodit on seina ääres ja väiksest aknast lae all tihub päevavalgust sisse. 

Voodis lebab Deerek Trentmöller. Vanaldane. Ja kuidagi hajevil. Ta võtab hõberisti 
kaelast, vaatab seda hetke ja hakkab siis naerma. «Oh! See saab sulle meeldima! Ma 
arvan, et selles on isegi omajagu üliinimlikkust. Seiklust ja teadlasetöödki vahest, ja kõike 
seda kahtlemata väljaspool head ja kurja.» 

Mis vaimutöö mesinädalad! Deerek räägib ja Vidkun võtab märkmeid. Noogutab 
asjalikult. Palub hetkeks peatuda ja vahetab siis tindipurgi välja. Akna valguslaik hiilib 
üle põranda ja laotub terasest uksele. Hämardub, Vidkun paneb laualambi põlema. Ta 
tõstab lehe õhku ja puhub selle peale. 

Head ajad, head ajad. 

Deerek ringutab keset tuba ja naaldub Vidkunile lähemale: «Ja tead, mis ta ütles 
siis? Linoleumimüüja. Ma ei unusta seda kunagi! Ta tegi «hiilgavat kirurgiat» nende peal. 
Ta «ühendas nad kokku». Kõige väiksem suri. Teised jäid ellu. Saad aru, niimoodi.» 


Linoleumimüüja. Linoleumimüüja. Linoleumimüüja sirutab kätt tualettpaberi 
järgi. Väljast Havsänglari rõdult tihkub soolast mereõhku numbrituppa ja pilliroovaibal 
on teleskoop. Teleskoobi taha on ühendatud spetsiaalne fotoaparaat. Pärast luusib ta veel 
õues ringi. 

Ta loeb sõidugraafikut ootepaviljonis. Aga viimane tramm on juba linna poole 
läinud. Tüdrukud pardal. Suveõhtu on soe ja teeb mehe südame hellaks. Ta võtab 
sandaalid jalast ära. Ta käib paljajalu päevasoojal asfaldil. Asfalt on hele ja murenenud. 
Trammirööpad on jahedad. Charlottesjäl õhtul. Ta armastab teda. Ta armastab 
tüdrukuid. Ta armastab randa, kus miski ei tähenda enam midagi. Ta on armunud. 
Kunagi ei juhtu see minuga, mõtles ta, polaarasula kohal looklesid virmalised. Paarikesed 
kasvuhoonete varjus. Klaasi taga sadas lund. Kunagi ei juhtu see Linoleumimüüjaga. Aga 
ta armastab randa. Ja tüdrukuid. Ühte eriti. Eriti seda ühte. Ja teisi ka. 

Liiv paljaste jalgade all. Ta varvaste vahel. Päevasoe. Ja siis niiske. Ta jalutab 
veepiiril, aedadest kostub muusikat, kaugel mändide vahel särab majade tulesid. Eemale, 
kaljunuki alla, kus keegi ei näe. Kivid on veest libedad, külmad ta paljaste jalgade all. 
Kuhu kadusid jalanõud? Ta ei mäleta. Ta läheb mööda kivisid, kaljunuki alt, lained 
pritsivad viigipükstele. Õrn pimedus, ta vajub põlvili ja naerab. Männipuud kahisevad. 


Ujuma! Ta läheb kivide vahelt vette, keegi ei näe, kui õnnelik ta on. Viigipüksid lähevad 
märjaks, ta libiseb ja lööb põlve ära. Mis sest! Vesi on tume ja soe ja taevas on tähed. 


«Telefunkenisse!» nipsutab Jesper sõrmi. «Mul on seal tuttavaid, see on lähedal. Sa 
saad sealt helistada nii palju, kui süda lustib, Tereesz. Tee oma imesid.» Ta käsi on püsti 
ja kolmekesi katsuvad nad Lovisa aedlinna ainsal magistraalil taksot võtta. Masinad 
vuhisevad mööda ja tõusevad taamal mootortsükli sammastel teele. Teisel pool teed 
kõrgub puude müür liiklus on õhtuselt hõre. «Kell on pool kümme, me jõuame küll.» 

Khan loivab järgi. «Ei tea... Mis mõttega me kiirustame. Räägiks õige juttu.» 

«Mis siin ikka rääkida, helistame, teeme kõnesid. Lendame juba täna õhtul sisse.» 
Peale Jesperi on ka Tereeszil hammas verel, ta käsi on püsti isegi nende taksode jaoks, 
mille kollased tablood ei põle. «Mis me enam ootame. Sul küllalt ei saa ootamisest?» 

«Just. Ja mul on suva,» Jesper keksib ühel jalal. Mööduv kaarik pritsib ta riided 
räpaseks. «Kui te arvate, et ma tahan hirmsalt teada, mis jubedat, ruineerivat-— väga 
emotsionaalne, Khan — masinat sa, Tereesz, kasutad, siis mind ei huvita. Sa teed oma tööd 
ja sul ei ole aega. Kolm päeva on see aeg, mille sees kellegi, eriti lapse elusalt ülesleidmise 
protsent kahaneb iga päev, iga päev, poole võrra. Sada, viiskend, kakskendviis protsenti, 
Khan. Mis sa ise teeksid?» 

«See ei ole tähtis! Kurat!» Vihmast ülal atmosfääris saab vaikselt hilissügisene 
lörts. Priske sahmakas ratta alt pühib Khanist üle. «Teie ja teie taksod, peatus on otse ees! 
Jesper, sa ei saa aru, te ei saa aru, kuidas see mõjub! Kuradi meskiin... lüsergeen...» 

«Ossa! Käes!» Jesper jookseb mööda teeäärt peatuvale taksole järgi ja hüüab selja 
taha: «Sa siis kasutaksid hea võmni taktikat, jah?» 

«Kuulge päriselt, aitab...» Tereesz mõmiseb takso naha järgi lõhnavas korvis, akna 
all. 

Khan libistab ennast külg ees salongi ja lõõtsutab: «Sa vist, Jesper... ei saa aru, et 
see värk on... Ülegaalne. Kõigis deklaratsioonile alla kirjutanud riikides... Mis 
möödaminnes on just need riigid, kus Koostööpolitseil on, noh...» 

«Volitused,» lõpetab Tereesz Khani eest lause ja ütleb läbi võre juhipessa: 
«Telefunken.» Hetkeks on salongis vaikne. Masin nõksatab kohalt. Lörts krudiseb kaariku 
rataste all. Jesper otsib argumenti, aga Tereesz jõuab ette: «Jah. Ma kasutasin Hirdi peal 
masinat. Minu otsus. Ta ei oleks kunagi — mitte kunagi- meile midagi rääkinud. Ta oleks 
istund seal, ta oleks irvitanud. Ta oleks mulle kaks tundi kojkode ja kiptide ristamisest 
rääkinud ja see on kõik.» 

«Aga Tereesz,» Khani häälde tuleb selline vinguv noot, «nad ju lasevad su lahti!» 

«Kontrolli all. Ja tead, mis? Ma ei taha sellest rohkem rääkida.» 


Järgmine päev. Linoleumimüüja pikksilmas sillerdab soe suvevihn.. Pilt rapub, kui 
ta statiivi kohendab ja jääb siis paigale — terav, klaar. Linoleumimüüja kõrvus sahiseb. 
Pilved helendavad päikse käes, vihma sajab hotelli rõdule. Märjarant ulatub üle poole 
pilliroost katte. Ja vihm sahiseb all rannas, aga oma peas kuuleb ta piiskade rõõmsat 
trummeldamist päevavarjule. Väikeste punaste lillekestega päevavarjule teleskoobi 
silmas. See on peaaegu kilomeetri kaugusel, kaljunukil, aga Linoleumimüüja sirutab oma 


käe välja, vihma sisse. Ja puudutab. Tule eest ära, paks poiss. Linoleumimüüja ostis 
linnast naisteajakirja. Seal kaanel oli moodsalt riides Ann-Margret Lund, naine poliitikas. 
Ja sees olid pildid. Ann-Margret oma ilusas korteris. Ja seal ta kõrval, kohvivärvi diivanil 
ta neli tütart. Pildi all olid nimed ja vanused rivis. 

Anni-Elin... 

Mis jutte ta küll välja ei mõelnud see päev, kui neid esimest korda nägi. Õudseid 
asju. Kuidas ta nad ette võtab. Linoleumimüüja on arst, ta on doktor. Doktor 
Linoleumimüüja. Ja ta paneb nad niimoodi käima. Jalutama enda ette. Ja isegi sellest ei 
saanud ta küllalt. Kuidas ta närvid siis huugasid, näljased, nad tahtsid nad elusalt süüa, 
need närvid. Ja kuidas see kõik taandus. Kui ta siia tuli. Mis koht! Nad lobisesid, kahel 
vastastikku trammiistmel. Ta selja taga. Ja Linoleumimüüja tundis nende valgete, valgete 
juuste lõhna. Tramm veeres nõlvalt alla, ratsud jooksid traavi. Rand tuli tema juurde, 
mitte vastupidi. Ja neljakesi nad juhatasid ta sinna. Tolmuloor kerkis asfaldilt, kõrkjad 
õõtsusid ja päike säras kahvatus, sinises taevas. See ei olnud nagu need teised rannad, 
Ardas ja siinsamas lähedal, Vaasas, Östermalmil, kus Linoleumimüüja higistas. Ta niheles 
jälkide, morsalaadsete kehade vahel ja ajas silmaga väikseid morsakutsikaid taga. See ei 
ole see Jelinka ujula, kus Linoleumimüüja silmad olid klooriveest punased ja kaks tundi 
pidi ootama, enne kui basseinist välja tulla sai. 

Tuul sasis ta juukseid. Ja avarus! Maailm mahuks selle sisse. Tuul puhus; ta võttis 
kõige kõrgema hotellitoa, et tuul puhuks ta sisse ja jahutaks Linoleumimüüja maha. 

Ta vaatas neid õrnalt, ta ei julgendki alla randa minna. Nende lähedale. Ta põleks 
tuhaks, kui ta neid kasvõi puutuks. Ta võttis pilte. Footonid reisisid, seesama valgus, mis 
päevitas tüdruku selga, põrkas ta tillukestelt, tillukestelt sünnimärkidelt ja sööbis 
süsimusta negatiivi. Valgeid täppe nagu tähti öötaevas. Mälestuse säriaeg. Ta tegi linast 
nööri, silmuse, ja masturbeeris. Viimast korda. Ta hingeõhk laperdas lina vastas ja koos 
spermaga tuli Linoleumimüüja ta seest välja. Ja haihtus. 

Mälestus Linoleumimüüjast ja kõigest, mida Linoleumimüüja nägi, tuhmub 
päev-päevalt. Piiskasid põristab päevavarjule ja Anni sirutab käekest vihma 
klaveriklimberdusse. Täna, kui Ta üles ärkas, ei mäletanud Ta enam Linoleumimüüjat. 
Fotopoes tehti perekonnapilti, väike morsake, Linoleumimüüja meenus. Ja hiljem ka, 
ainult et järjest harvemini, tuleb Talle Linoleumimüüja meelde. Anni raputab oma valget 
peakest vihmas, punupats seljal. Ja teleskoobi taga vaatab härdunult ainult Tema. 

Tuhandete kilomeetrite ja kaks kuud rohkem kui kahekümne aasta kaugusel, 
teisel pool talve orbiiti seisab meteoroloogiline uurimislaev «Rodionov» jäävangis. Kell 
on pool kaksteist polaaröösel. Meeskonna ees prožektorivihkudes laiub Põhjaväil, külm 
nägemus. Tekil sagib kasukates mehi, hõbehallid kaelused karvamütsideni üles tõstetud. 
Meeskond on paanikas. Seal, kus pimedus justkui rähmastuks veidi, aga kaugus liigub 
lõpmatult edasi — ilma vähimagi horisonditundeta — seal algabki hall. Meeskond tunneb 
ja kardab, kuigi keegi ei näe üle saja meetri öö sisse. Uurimislaeva antennide üksus 
saadab eetrisse meeleheitlikku abisignaali, koos teaduslike lugemitega. Katla Graadi 
Oblasti releejaamani jõuab see raadiosaadetis lähenevast hallist koletislikult moonutatud 
kõverpeeglis: «Sektor-Oreool-Sektor, Sektor-Oreool-Sektor...» 


Kostab raksakaid, kui jääkate halli all taevasse kaardub, pühkiv tuuletõmme nagu 
tagurpidi keeratud ja kümnekordselt aeglustatud muusika. Hall läheneb — maailma 
mälestustest lumelaviin — ja matab ainet apla kiirusega. Tähistaeva laotus kaob täht tähe 
haaval ta rulluva harja alla. 

Orbiidil on sidesatelliit «Iikonile» näha, kuidas hall pühib ühe lainega kogu Katla 
Põhjaväilast üle. Upub ka Samarskilt, kivikõrbelaotus Lõuna-Samaras, ja pool 
Supramundit Mundil. Hall tsükeldab, kaardub, ta rahus koguneb mäss aine vastu. 
Neelukohad neelavad tsüklite silmades. «Aasimut» stratosfääri serval kalibreerub. 
Vahetu entroponeetilise katastroofi tsoonideks loenduvad nüüd veel: Lemminkäise, 
Nad-Umai ökoregioon Kirde-Samara taigas, Graadi Yekokataa ja Severnaja Zemlja 
irrigatsoonikärgede võrgustik, Semenine'i saared Suurel Sinisel. Aine kauged, elust 
hüljatud nurgad. On kahekümne üheksas september seitsmekümnedate alguses. Kaks 
õhtut tagasi oli klassikokkutulek. Nüüd on maailmalõpp. 

Ja Tereesz Machejek, Telefunkeni panoraamkorruse restoranis, telefon laua peale 
veetud, käskis kaks tundi tagasi Havsänglari sekretäril endale kogu viiekümne teise aasta 
juuni- ja juulikuu külaliste nimekirja ette lugeda. Laud on toidust lookas. Oivalise vähi 
sõrad vedelevad poolenisti telefoni peal. Khanile meeldib oivaline vähk väga ja Jesper 
seletab, kuidas selle ja selle torukese seest tuleb liha koos mahlaga välja imeda. 

«Ime, ime,» ütleb Jesper ja osutab kelnerile, et see eelroa taldrikud juba ükskord 
ära viiks. Täna on õhtusöök Jesperi moodi. Ja Jesperi arvel. Ja Jesperile meeldib hästi 
süüa. Ta ei keera endale riisist ja makaronidest käkke kokku. 

Khan imeb. «No ma ei tea, see on muidugi parem, aga kui sa riisi ja makaronide 
sisse veel pelmeene paned...» 

Jesper rüüpab jäävett. «Tereesz, kuule, ma võin Kexholmi ise võtta. Ma olen seal 
ühe pediaatri elamist kujundanud ja see tunneb ühte arendajat. Ma arvan, et tal peaks 
olema juurdepääs sellele, mis ta nüüd oligi...» 

«Elanike register,» ütleb Tereesz. Ta õlg tuikab valust. Aga Jugo-graadi punane vein 
on siin nii hea, et ikka tahaks rüübata. Ja siis ta peab toru uuesti õlale panema. Sekretär 
kord juba katkestas kõne. Siis helistas Tereesz administratsiooni ja palus edasi ütelda: 
«Nelja väikse tüdruku elud jäävad teie südametunnistusele.» See töötas. Ta ees 
veiniklaasi kõrval hoiab Khan ühe käega märkmikku lahti ja laineliseks kirjutatud 
lehtede peal on üle kahe tuhande nime. 

«Poole peal, proua, ainult kaks tuhat veel,» ta pea huugab Larsidest, tuikab 
Bergidest, Aked vilguvad ta silmade ees nagu rongituled. 

«Okei siis,» Jesper teeb uhkeks torbikuks volditud rätiku lahti ja pühib suud, «kell 
on pool kaksteist. Poolteist tundi veel. Siis läheb kinni. Ma saan selle kahe ja poole peale 
kaubelda. Nii. Hakkab pihta, ma võtan elanike registri.» Kelner veab lauda veel ühe 
telefoni. Ülejäänud külalised vaatavad kolmiku söömaaega vaoshoitud huviga. Kõhn 
kojko loeb juba teist tundi järjest monotoonse häälega nimesid ette ja kirjutab neid 
märkmikusse. Kollakaspruuni nahaga ülekaaluline mees mustas, kahekordse 
kaelusenööbiga Perseus Blacki triiksärgis kergitab prille, murrab vähisõra lahti ja 
lehvitab siis kübaraga tädile vastaslauas. Tereeszi märkmikus läheb selle peale järjekord 
sassi. «Khan, uu, sul ei ole just kõige raskem ülesanne. Tegele sellega!» 


«Tereesz, kuule, issanda nimel, võtame selle märkmeploki.» 

«Ei. See peab märkmikus olema.» 

«Mis asi sul selle märkmikuga on?» 

«Deerek Trentmöller,» ütleb Tereesz harjunud, masinliku häälega. Ja vaatab siis 
Khanile pärani silmadega otsa: «Deerek Trentmöller! Halloo! Oled sa kindel? On ta 
midagi märkinud ka sinna?» 

«Puhkus.» 

«Mis veel?» 

«Linoleumimüüja,» ütleb sekretär väsinud häälega teisel pool kuuldetoru 

«Deerek kuradi Trentmöller, seitseteist kuni kakskümmend neli juuni. 
Linoleumimüüja.» 

Jesper lööb rusikaga vastu lauda, mille ta viis aastat tagasi ise kujundas. 

Khan paneb vähisõra taldrikule. «Nüüd tuleb küll ZA/UM.» 


Deerek Trentmöller näeb unes Linoleumimüüjat. Kõik need asjad, mida 
Linoleumimüüja nägi, pöörlevad ta silme ees nagu ühtlane mass liha ja pimedust. 
Vahetevahel ta ärkab. Tal ei ole und. Siis tuleb uuesti liha ja pimeduse pööris, Deerek 
uinub. Nad on Linoleumimüüjaga armukesed, Deereki unenäos. Ta on keegi teine. Läbi 
kerkiva vormitu mälestuse kostab klõbistamist. Puitakna kriiksu. Klaasid klirisevad 
raamides. Siis mütsatus, Deerek ärkab. 

Surm. See peab olema surn. Tumepruunid lilled lillemustrilisel tapeedil. Okste 
varjud kiiguvad ja kardinad lehvivad tuules. Jah, see on täpselt nagu Deerek seda alati 
ette kujutas. Lahtise akna ees võtab pikk kõhn kuju kalasabamustrilist palitut seljast. 
Neid tuleb veel! Paks surm vajub mütsuga aknalaualt põrandale ja sosistab: «Okei, sees. 
Pea vahti.» 

Pikk surm tuleb voodi äärde ja ühendab häirenupu lahti. Paks surm paneb 
laualambi põlema ja astub Deereki kohale, asetab käe pehmelt ta juustesse. Need suured 
tumepruunid silmad tulevad tuttavad ette. «Deerek. Ära rabele. Meil on sult nüüd midagi 
vaja. Meil on vaja, et sa mäletaksid ja sellepärast me teeme sulle väikse süsti. See ei ole 
valus. See on nagu uni.» 

Deerek kuuleb kohvri klõpsatust ja pikk surm surub oma nahkkindas käe ta suule. 
Mis kummaline lõhn, kõik hajub, lahked tumepruunid silmad vaatavad. 

«Aga mis siis, kui ta tõesti ei mäleta? Kuidas see siis töötab?» 

«Eks näis.» 


Deerek Trentmöller avaneb Tereeszi ees. Nüüd on hoopis Tereesz peletis veepiiril. 
Tiiger, kes kahlab läbi vee. Ta on alati seal, luurab. Ja igal pool, kus Deerek lõpeb, luusib 
tiiger ringi, nuusutab ja leiab eest Linoleumimüüja. Norrköpingus, Arda fjordilinnas, 
magnetrongil, Jelinka polaarasulas jälitab ta, silmad fosforjalt helendamas neis pimedais 
soppides, kus Linoleumimüüja käib. Ta on madala lae ja betoonist seintega keldris, kui 
Linoleumimüüja õetütrele nägusid teeb. Kui see viimaks Vaasasse jõuab, ootab tiiger 
magneesivaksalis, istub perrooni lõpus ja lakub käppasid; seal, kuhu laternate valgus ei 
ulatu. Ta sahistab pargi lepavõsas ja Linoleumimüüja ehmatab. Kevadhommikul Lovisa 


tänavatel jalutades, püksitaskus kääridega lõigatud auk, on hetkeks tiigri südamesse 
näha. Paistab koolihoov, kaklus, väikesed poisid. 

Kui Linoleumimüüja Charlottesjäli tuleb, tallab Tereesz seal tuult, ta on röövlind, 
peab vahti. Tal on kotka silmad, ta näeb kõike. Kuni ühel õhtul ta näeb, kuidas 
Linoleumimüüja haihtub, Havsänglari hotellitoa viimasel korrusel. Pool inimest on 
läinud. Päev päeva haaval ununeb, et Linoleumimüüja üldse kunagi olemas oli. Kuni 
lõpuks jääb vaid seniilne, vana Deerek Trentmöller. 

«Linoleum, linoleum, linoleun...» ümiseb ta, «kas selline sõna nagu «linoleum» on 
üldse olemas?» Kummaline, kummaline kaotuse tunne. Kuid see pole sugugi linoleum, 
mida ta taga igatseb. Linoleumimüüja leinab ennast ise, tuleb vahel iseendale meelde ja 
kujutab ette sellist elu, kus ta ei haihtunudki. Ajab rõvedat juttu suust välja ja loeb 
Vidkun Hirdi memuaare. Fantaseerib edasi, omasoodu. Deerek Trentmöller igatseb 
midagi hoopis muud. 

On kahekümne üheksas august, kakskümmend aastat tagasi, ja tal on halb olla. 
Midagi on valesti, öö otsa ei saanud magada. Hommikune ajaleht vedeleb vannitoa 
põrandal. Haridusministri neli tütart on kadunud. Deerek Trentmöller ei saa hingata, 
maailm läheb valesti, aeg on liigestest lahti. Punase pirni valgel ilmutab harrastuspiltnik 
hotelli rõdul tehtud pilte. Käed värisevad, ta on kindel, et nad olid seal. Kindel. Aga 
pesunööril on fotod pesulõksudega rivis ja neil kõigil on horror vacui. Eimiski. 

Ilmutusvannis hõljuvale fotopaberile ilmuvad kaljunuki kontuurid. Kahvatu 
suvetaevas. Aga mitte neid. 


Khan ja Jesper kannavad meelemärkusest sisse ja välja triivivat Tereeszi taksosse. 
Ta kingad libisevad mööda maad järgi, mees väriseb. Jesperi hääl kostab kumerpeeglist. 
Jesper... Jesper on ikka lahe kutt. 

«Tereesz, Tereesz! Püsi üleval. Mis me teeme suga?» 

«Ta ei teinudki seda. Ta ei teinudki.» 

«Okei, aga mis me sinuga teeme nüüd, viime haiglasse? Tereesz!» 

Tereeszi hääl on vaevukuuldav: «Mis me teeme nüüd?» 

«Ma ei tea, ütle sina! Viime su haiglasse või magad välja?» 

Tereesz katsub jalgu alla võtta. «Ei, te ei saa aru. Tupik. Mul on nii kahju... Ma ei 
tea, mida edasi teha.» 

Khan hoiab Tereeszi pead all, kui nad ta kahekesi taksosse panevad. «Oota nüüd, 
tiiger. Alguses magad välja. Siis on minu kord. Mul on plaan.» 

Tereesz minestab. Kõik kaob. 


9. PÜHA JA ÕUDNE 
LÕHN 


Mis oli see püha ja õudne, tabamatu lõhn seal õhus sel korral? Minu nimi on Ambrosius 
Saint-Miro, surud ütlevad «Ambrosius Pyhä-Mirä» ja Graadis nad kutsuvad mind 
Svjata-Miraks. «Diduska?» küsivad nad, silmad heldimusest pärani, aga mina vastan 
neile: «Ei. Ma ei ole teie diduska.» Ma olen Meski Ambrosius Santa-Mira, küpreede 
Ambrosio Hagiamira, ma olen ambroosia, püha maailn.. Sina valisid mind, volitasid 
mind oma eluga, oma mõtetega, oma mõttekabinetis. Õhtul, kui sa magama läksid ja 
homme hommiku, ühistranspordi aknast. Aga see, mida mina teen, ei ole enam 
keskustelu, siin ei ole argumente, pooli ei pea valima. Kahtlemise aeg on läbi. 

Ma tulen igal ajal üks kord. Suur õnn on elada siis, kui mina maailmas olen. Ma 
olen süütu ja nüüd oled sina ka. Kui sina otsustasid, siis oli see kas õige või tegid sa vea. 
Kui mina otsustan, on mu otsus see, mis on. Siis, kui jumal teile veel huvitava mõttena 
tundus, olin ma Pius Perikarnassiseselt; ma olin Ernö Pasternak — te tahtsite reedetud ja 
tõurastatud saada. Ma panin teid pasternakiaale laulma. Sellest, kui äge olen mina ja 
minu ebatarvilik sõda. Te tahtsite mind vihata siis. Ma olin Franconegro, te olite 
natsionalistid, te tahtsite rahvusvahelist, musta värvi rahatähte ja militarismi. Tahtsite 
tehases töötada, jumalat teenida. Ja medievaal-industriaalset arhitektuuri, tahtsite 
betoonist kaare all elada. Ma olin naine, Dolores Dei, kui teile tundus: tahaks ema, 
täiuslikku ema. Mul olid ilusad rinnad, ma olin noor ja teie ka, te tahtsite armuda ja ma 
lasin teil. Humanismi, renessanssi, teineteisest hoolida. Ma panin teid kooli ja õpetasin 
teile keeli. Te tüdisite minust, ma surin. Te tahtsite sellist maailma, kus mind ei oleks. Siis 
ma olin teile innossents Sola, ükskõikne tüdruk, istusin käed rüpes ja vaatasin, kuidas te 
riigipöördeid teete. «Ah, tehke siis ise, tehke vigasid, ärge õppige midagi,» mõtlesin ma. 

Ma olin kodanik. Ma käisin maalt maale, ühe inseli pealt teise inseli peale ja 
tutvustasin sulle oma mõtteid. Igal pool, kus ma käisin, nakatasin ma sind oma 
norumeele ja nihilismiga. Ma rääkisin raadios, kuidas kõik on valesti, kuidas kõik on 
egal, pohhui, keda huvitab? Presidendid, kuningad, printsid ja šeigid — kõik kartsid mind, 
keegi ei tahtnud mind oma suzeraintysse lasta. Nad ei tahtnud mind oma kirjastusse, 
kinolinale ja jutusaatesse. Aga siis, kui ma raamatupoes allkirju andsin, siis nägid nad! 
Sind tuli murdu. Ja kui ma raadios rääkisin, siis reitingud tõusid. Ma olin hiilgavalt 
menukas. Aitäh, sa tegid mind õnnelikuks. Nad lasid mind oma jutusaatesse ja seal ma 
näitasin, mis mõteteks on inimene võimeline. Ka sul võib õigus olla. Ja kui vaimukas sa 
sealjuures oled, sa muudkui kuulasid ja naersid. Sa kutsusid kogu oma perekonna 
radioola äärde kokku ja koos te kuulsite, kui erilised te tegelikult olete: «Ka mul võiks olla 
supermodellist girlfriend,» ütlesin ma, «kuid olen valinud üksinduse. Oleks see ju 
kodanlik. Kallis supermodell, muidugi ma võiksin sinuga öö veeta. Meil oleks lõbus, sa 
oleksid kokaiinist tuim nagu padi, ma paneksin sulle pipetiga piima perse ja vaataksin, 
kuidas see sealt välja purskab. Muidugi, ma olen selle peale mõelnud. Aga see ei oleks ju 
enam mina. See oleks kõige selle vastu, millesse ma usun.» 

Aga see on šõu. See ei ole see, millepärast sa mu valisid. Ma olin ainus, kes küsis: 
mis oli see püha ja õudne lõhn seal õhus, sel korral? Mus ei ole sellist nõrkust ja 
arrogantsi, et ma ütleksin sulle, mis see on. Ma ei teeskle end teadvat, mis on sinu jaoks 


kohutav ilu. Su südame salajas. Lõpp lool — ma näitan. Ma tahan kiht kihi haaval 
maailma küljest lahti kiskuda. Ja seekord ei ole see pettus, kõnekujund, see on 
reaalpoliitika. Ma ründan. Revacholi, siis Graadi ja siis edasi veel. See ei lõpe kunagi. Ma 
avan rinne rinde järel. Siis, kui kõik, kes minuga ei ole, on surnud ja hall pühib kogu 
maailmast üle, siis palun! Siin teile terminalid, kus endid surnuks kukkuda. Mine omal 
vabal tahtel, see ei tähenda midagi. Ma evakueerin maailma. Me lähme minevikku 
elama. Polikliiniku ette, pargipingile, sa tuled uuesti! Te olete koos paraadna all, vihma 
ladistab, te räägite juttu. Su sõbrad tulevad üle väljaku, lumises linnas, ka neil on kraed 
üles tõstetud. Sellest maailmast jääb alles ainult mälestus, entroponeetiline katastroof. 

Sa ei suutnud kunagi päris täpselt öelda, mis see on. Ka siis, kui su silmad olid 
pahupidi ja vaatasid otse oma pähe, ei suutnud sa öelda. Tont, ta libises kõikides 
kadunud paikades, tagasipöördumatuses. Ma annan ta sulle võtta, ta lõhnad su pihkude 
vahele, püha ja õudne lõhn, hõõru nüüd oma nägu taga kokku. Hall, ta on värvidest küps, 
see imbub rähmastest piludest, ma teen ribikardinad lahti, vahesagedused, kõik 
mineviku kohutavad kadunud värvid tulevad välja. Kõik on uuesti. 

See on see, kuhu nihilism viib. See ei ole enan see, mis võiks olla, või see, mis 
võiks mitte. See on. 

Kogu maailm on vahetu entroponeetilise katastroofi tsoon. 


10. HEAD ÖÖD, ANNI 


Jesperi äärelinnakodus on tuled kustutatud, kui ta koju tuleb. Mees käib pimedas 
ringi, ta silmad harjuvad, mööblitahukad joonestuvad tasapisi pimedast välja. Ta ei võta 
isegi saapaid jalast. On puhas ja vaikne, üle poole toa laiuv klaasakendest sein on 
värskelt pestud. Keegi on Tereeszi aseme kokku pannud. Koostööpolitsei agendi 
oksekauss on läinud, parkett läigib. Jesperi talvesaabaste pori imbub lambavillast vaipa. 
Raamaturiiulitest sein eraldab magamisnurka suurest toast, Jesper peatub. Ta vaatab 
kaubamajakotte: «Ozonne», «En Provence», «Tea Shop». Lõhnab rohelise tee järgi. Riiuli 
küljes riidepuul ripub imepisike hõbedane kleit. Kangas sätendab pimedas. 

Kaks kätt kiiluks ees libiseb mees kardinate vahelt magamistuppa. Nurgaaknast 
langeb öövalgus voodile. Linade vahel, blondid juuksed musta värvi padjale välja 
laotunult, magab Jesperi modellist girlfriend Anita. Varje jookseb mööda noore tüdruku 
suleteki alt väljanihkunud keha, ribid kaarduvad, rinnal on üksik sünnimärk. Jesper 
vaatab, kuidas tüdruku rinnakorv kerkib. Ta katsub meenutada. Neli aastat. Neli aastat 
on nad koos olnud. Mis ta on praegu, üheksateist? Jesper on kolmkümmend neli. 

«Psst, kuule, ärka üles!» 

Tüdruk hümiseb unes nagu laps. Jesper puhub talle kõrva, blond juuksesalk 
väreleb hingeõhus: «Anni, ärka üles, Jesper siin, uu!» 

«Hmh... Jesper, tule magama,» tüdruk tõmbab tekiserva endale lõua alla. «Siin on 
nii mõnus jahe...» 


«Kuule, ma ei saa, ma pean minema.» 

«Minema... kuhu jälle?» 

«Arka üles, räägiks veidi juttu. Tahad, ma teen sulle mingit teed või midagi?» 

«Ma tõin sulle teed, nägid?» Vaasa-oranje segavereline modell ringutabh, liigesed 
libisevad, tekimerel liiguvad mustad varjud. «Nägin jah, suur-suur aitäh, see oli väga 
arvestav sust.» 

Tüdruk lunib, unised täishäälikud, pikad nagu sääred: «Räägime homme, Jesper, 
lähme magama...» 

«Ma ei saa homme, ma ütlesin, ma lähen ära.» Jesper vaatab tüdruku nägu. 
Vaikus. Klappnumbritega kell sahistab korraks. Tuul ulub akna taga. 

Siis tüdruk turtsatab järsku: «Mh, ära mine jälle sõpradega metsa, ma ei ole üldse 
näinud sind. Oleme koos homme. Ma ju sinu pärast tulingi.» 

«Ei, sa ei saa aru, ma lähen täna.» 

«Täna? Mis kell on?» Valged klapid sahisevad. «Kaks öösel! Kuhu sa niimoodi 
lähed? Sa oled ikka väga imelik viimasel ajal!» Tüdruk ajab ennast küünarnukkidele, suu 
murelikult krimpsus. 

«Ma ju sinu pärast tulingi siia, ma ei oleks muidu tulnud.» 

«Ma vabandan. Tõesti. Ja ma vabandan selle eest ka, mida ma nüüd palun, aga ole 
hea, tule korraks voodist välja, ma pean seda liigutama.» 

«Mis sul seal on?» 

«Asjad.» 

Tüdruk seisab külmal põrandal. Üht jalga teise vastu hõõrudes vaatab ta nõutult, 
kuidas Jesper voodit tirib. Voodijalad kriuksuvad, vaasa-oranje segaverd modell hoiab 
tekki õlgadel nagu rüüd. Ta on väga ilus, aga see ei tähenda enam midagi. 

«Kuhu sa lähed?» 

Vastuseks kostab põrandalaudade naksatus ja Jesper põlvitab. «Kaduma.» Peidiku 
luuk tõuseb ja Jesper tirib sealt lumivalge, pungile pakitud kohvri välja. 

«Ja millal sa kadumast tagasi tuled?» 

«Mulle tundub, et see šeff vastus, mille ma sulle anda saaksin, oleks külmavõitu. 
Ma siis parem ei ütle midagi.» Lukk siriseb lahti ja Jesper võtab kohvri taskust 
paberipataka. 

Tüdruk on nördinud. On need Jesperid, mis talle meeldivad — Jesper kodune, teed 
tegemas, Jesper asjalik, Jesper siis, kui Jesper kohmetult oma poolehoidu näitab — aga 
selline Jesper talle ei meeldi. «Palun ära käitu muga, nagu ma oleksin idioot. See ei ole 
mingi kultuurilisa intervjuu sul praegu.» 

«Okei siis,» Jesper keerab pabereid närviliselt rulli. «Mäletad, kui ma rääksin sulle, 
mis mul Lundi tüdrukutega oli? Et ma tundsin neid, nad läksid kaduma ja nii edasi.» 

«Seal mu vanemate suvilas või?» Tüdruku kulmud on ikka veel kahtlustavalt 
kipras, aga suuke pöördub mälestusest pehmeks. «Sa olid nii purjus!» 

«Näed nüüd, sellepärast ma ei joogi,» Jesper naerab kohmetult. «Aga sina pidid 
lunima, eksju.» 

«Sa olid nii naljakas siis!» 


«Nii naljakas,» nendib Jesper kibedalt, «vot siis. Okei. Olin naljakas. Nüüd on 
igatahes nii, et ma lähen neid otsima.» 

«Keda?» 

«Cornelius Gurdit, keda sa arvad?» 

Kadestusväärne luustruktuur naksatab põlvedest, kui mudel vajub seina najal 
istuli. «Aga sa ju ütlesid siis, et see on mõttetu! Sa ju ütlesid, et sa oled ühel pool sellega. 
Äkki sa ei mäleta, mis sa ütlesid?» 

Jesper lööb endale paberirulliga peopessa ja teeb paar mõtisklevat sammu 
põrandal, nagu ta peaks nõu ühe teise Jesperiga — sellega, kes ennast Anita vanemate 
suvilas purju jõi. Väga kohatu intsident. Väga kohatu Jesper. Aga ikkagi on ta tuhat korda 
targem, tuhat korda paremas olukorras, kui see nõutu olend siin. Ta sasib paberirulliga 
oma blondi peanuppu ja ütleb: «Lootust on.» 

«Jesper...» 

«Saad aru, ma pean.» Jesper asetab tüdruku rüppevajunud kätele oma 
kinnisvarapaberid, «Jää siia, võta mu maja, ela siin, palun. Müü kesklinnas korterid 
maha, mõlemad. Nii kiiresti, kui saad. Hinnad hakkavad homme homnikul kukkuma. 
Esimene asi hommikul, jooksed mu maakleri juurde. Näed, siin on number...» Tüdruku 
õlad rapuvad, aga midagi ei kosta, tuul üksi vingub akna taga. Jesper kükitab oma 
modellitari ette maha, talvemantli hõlmad puudutavad parketti. Ta paneb käe tüdruku 
õlale. 

«Kuule, ma teen nüüd teed, eksju.» 

Klappnumbritega kell sahiseb: «02.30». Tassid auravad põrandal, pruunid 
suhkrutükid nelinurkses suhkrutoosis ja spetsiaalne lusikas suhkrutükkide tõstmiseks. 
Raske on valada küll, aga tuld ei sünni ka põlema panna. «02.45» 

«Ma ei saa aru. Mida see tähendab nüüd?» Tüdruk neelatab pika vaikuse lõpus. 

«No, mis sa arvad, mida see tähendab.» 

«Ja kogu see aeg, sul oli see kohver,» tüdruk osutab nimetissõrmega toa keskele, 
«nagu mind ei oleks üldse olemas.» 

«See oli seal juba ammu enne sind.» 

«Mis, ma pidin sind ümber veenma siis või?» 

«No kuule, katsu olla.» 

«Katsu olla? Tead, mis ma arvan või?» Mudel paneb teeklaasi vihaselt põrandale. 
«Ma arvan, et see Lundi tüdrukute asi on sul täielik jama. Sa oled lihtsalt pedofiil.» 

Jesperi reedetud ilme on unustamatu. Tüdruk on oma sõnade jõust isegi 
jahmunud. Selleks, ja ainult selleks hetkeks ta kahetseb neid. 

«Okei siis.» Mees tõuseb poole sõna pealt püsti. Ta võtab kohvri kätte ja astub 
rahulikult kardinate vahelt välja. Siis saab nördimus Anitast uuesti võitu ja fotomodell, 
alasti ja vihane, tormab suurde tuppa Jesperile järgi. 

«Oma kuubiku võid endale perse pista! Ma ei jää elu sees siia Katla kolkasse 
istuma!» Patakas valget paberit ta käest lendab pimedasse tuppa laiali, ükshaaval sajab 
lehti erakordselt kauni süüga puidust lauale, parketi kalasabamustrile. Jesper ei pööra 
veel ümber, ta seiskub ja kallutab pead: «Ja kuhu sa siis omast arust lähed, kui sa siia ei 
jää? Lähed Graadi, laskemoonatehasesse tööle?» 


«sa oled hale! Sina ja su tüdrukud, see on lihtsalt hale. Kõik hoiatasid mind! Ja ma 
teadsin juba ammu enne suvilat ka! Kõik teavad! Lihtsalt mina olin viisteist siis, ma olin 
nii rumal...» 

Anita hingeldab, toetab ühe käega kööginurgale, «Anni see ja Anni teine. Mu nimi 
ei ole Anni!» Jesper tunneb, kuidas käed külmaks tõmbuvad. Sõna «morbiidne» tuleb 
tiiruga tagasi. Talle meenub ta ise, alaealine pesumodell kaisus, kümneid ja sadu kordi 
järjest: «Head ööd, Anni. Head ööd, Anni. Head ööd.» Ma olen nii õnnelik. Ta jääb 
magama, puude oksad sahistavad akna taga nagu teine võimalus. Mis kurb? Jumala ilus 
ju! 

Fotomodell pöördub tagasi magamistuppa ja hüüab seletamatus õelusehoos: 
«Head ööd, Anni!» 

Mimese mõistus on loomult heauskne. Ta ei pea sellist kokkusattumuste košmaari 
algul võimalikuks. Aga mida enam ilmneb erinevus Jesperi enda mõtte ja toas helisenud 
mõnitava hääle vahel, seda aeglasemaks mehe hingamine muutub. Nagu keha 
valmistuks häbist välja lülituma. Ta korjab paberilehed põrandalt kokku, leht-lehe 
haaval ja patsutab pataka põlve peal ühtlaseks. Ta valib sõnu ega teagi täpselt, keda ta 
rünnata tahab. Ikka maailma pigen.. Ta jalutab tagasi magamistuppa, asetab paberid 
voodilauale ja laob oma kohutava trumbi lagedale. 

«Mis sa arvad, et sa lähed tagasi Revacholi või? Sellega ei ole hästi enam. Seda ei 
ole seal, vaata.» 

Tüdruk istub voodil ja tõmbab lapsikus vihahoos õhtukleiti selga, mõistmata õieti 
veel, millest jutt käib. 

«Seda linna ei ole enam,» kordab Jesper ja nüüd tõuseb tüdruk ehmunult püsti. 

«Mis mõttes?» 

«Sa ju tead, nad pole sellega viis päeva ühendust saanud.» 

«Ei tea! Ühendust, millega?» 

«Revacholiga. Plahvatus, läinud. Sa tõesti peaksid rohkem ajalehti lugema!» 

«Mis sa teednalja või?» 

Kättemaksust pimestatud Jesper ei tea veel päris täpselt, mis ta teguviisis valet on. 
Midagi ta aimab küll, aga nüüd on juba hilja. Tüdruk ahmib õhku, käed vappuvad 
paanikas. Küüned klõbisevad nuppudel ja pimedas süttib raadio kollakas tabloo. Rattake 
pöörleb sõrmede all, eetrisahin kõlarites täis kriukse ja vingumisi, kui nõel tablool üle 
lühilainesageduste libiseb. Võõrkeelsed uudised räägivad äreva professionaalsusega, 
kõik segamini koos. Ta kosmopoliitne mõistus haarab sellest vaid õudseid katkendeid: 
«Meski agressor», «Saint-Miro», «Revachol», «aatomrelv» ja «pool elanikkonda». Tüdruk 
väriseb nii intensiivselt, et Jesper hakkab ta tervise pärast kartma. Iga hetk see luine 
masinake, ta lihtsalt kukub osadeks laiali. Viimaks teeb vaasa naisdiktor talle 
surmatorke. Tüdruk variseb haavunult kokku, kui välisministeeriumi kodumaiste 
reisijate nimistust libiseb läbi vaid reaalsusele nii eriomasel diktorihäälel: «... tuntud 
lauljatar, Pernilla Lundgvist, salvestamas oma kolmandat stuudioalbumit...» 

Anita suured silmad on pimedas tumedad, õudusest pärani lahti. Ta röögib: 
«Jumal! Mu õde! Mu õde on seal!» 

«Mul on nii kahju,» ütleb Jesper. 


«Oled sa kindel? Kuidas nad kindlad on!? Miks nad midagi eite e?» 

«Ma ei tea.» Jesper haarab oma kohvri. 

Tüdruk ahmib hobuse moodi hirnudes õhku sisse. Ta suu moondub tohutuks 
tumedaks karjeks. See suu ähvardab maailma alla neelata. Ja nii ta teebki, sest edasist 
Jesper ei mäleta. Karje vaakumis tuiskab valget, valget lund, tuba kajas betoonikimedalt: 
«Ära mine!» Jesperi randmel on küüntest verevalumid, ta lööb ukse selja tagant kinni ja 
seisab maja ees. Hoovis tuiskab. On külm ja tuul vihiseb, ta nahk on huugavalt kuum. 
Peotäis lund, ta hõõrub seda endale näkku. Hoovi serval, kuusepuudest tunneli suudmel 
seisab must mootorkaarik. Tereesz Machejek astub salongi valguses masinast välja ja 
viipab talle. Jesper, mantlihõlmad tuules lehvimas ja valge kohver käes, astub üle hoovi. 
Kuused poetavad taamal lumeviirge tuulde, zigzag dröm. Ja siis järsku on maailm nii 
kerge, nagu kõik tähendused oleks talt ära võetud. Ta ei ole enam midagi väärt. Jesper 
naeratab. 

Taksokabiinis on soe. Masin õõtsub, ta prantsatab Khani vastas maha. Tereesz 
tõmbab ukse kinni ja libiseb ta kõrvale. 

«Kuidas läks?» 

«No ütleme nii, et väga hästi ei läinud,» vastab Jesper ja kogub ennast hetkeks. 
«Sõidame.» 

Öö vastu esmaspäeva, seitse päeva varem. 

Linn plahvatab taksoaknas nagu diskoteek, Tereesz väriseb, kaotab oma mõistust. 
Jesper hoiab tast tugevalt kinni: «Kuule, tal on nagu krambid või midagi. Mage on. Me 
peame ta haiglasse viima.» 

«Tereesz, kuule,» Khan kummardab sõbra kohale. «Me viime su haiglasse ikka.» 

«Ei!» Tereesz haarab Khani jopest. «Palun!» 

Poisid vaatavad küsivalt üksteise otsa ja kehitavad siis õlgu. Tereeszi nägu tilgub 
higist: «Sa pead mulle lubama! Luba, et sa mind üles ei anna!» Ta lõug väriseb hetkeks ja 
siis kerkib ta silmadesse tühi pilk, keha jäigastub nagu puunott. 

«Mida kuradit?» Jesper raputab Tereeszi, paneb käe ta suu ette: «Hingab, kuule, 
ma eitea, ärme siis ikka vii või?» 

«Ärme vii jah. Sinu juurde?» 

Jesper ohkab raskelt. «Oehh... Okei, minu juurde siis. Aint üks jama on. Mul tuleb 
ülehomme tüdruk Revacholist siia, mis sa arvad, on ta korras siis?» 

Khan raputab pahuralt pead: «Kust ma peaksin teadma, sa ei tunne mingit 
eraarsti?» 

«Eraarsti, Khan! Sa ei saa litsentsi, kui sa haiglas ei tööta!» 

«Nojah, aga ma arvasin, et äkki sina tead.» 

«Ma tean ühte tavalist arsti, Khan. Tavaline kõlbab ka?» 

«Kõlbab-kõlbab, ära pahanda nüüd.» 

Takso tormab mööda öist Vaasat. Vahepeal on Tereesz Linoleumimüüja, siis 
Vidkun Hird, siis Deerek Trentmöller, siis jälle Tereesz Machejek. Ja vahepeal on tal 
selline tunne, nagu tegelikult teda ei olekski enam olemas. Vaasa värvide plahvatus 
valgub meduusi musta tinti täis, akvaariumis pimeneb. Mustadest mustim on Tereeszi 
ülikond. Puude lehtedest, lörtsi sahinast rattakummidel, taevast linna kohal on see 


tehtud. Ta tõmbab mansetid sirgeks, kohendab lipsusõlme. Ta on pidulik, ta on viisakas. 
Ülikond lõhnab keemilise puhastuse järgi, ja siis, nagu vihmavarjud kalmistu kaskede all, 
avaneb ta ees matusepidu. Igatsetud, kardetud, kõik on seal! Matusepeol on tüdrukute 
ema, tal on mustast pitsist leinaloor ja elegantsed murekortsud selle all. Paberitööstur 
Karl Lund hoiab vihmavarju naise pea kohal. Kaselehed värisevad, on suvelõpu vihmad. 

Ka Khan ja Jesper on matusepeol. Isegi Khani ema on tulnud ja kogu klass ka. Nad 
on nüüd kõik palju vanemad. Tereesz ei tunne enamikku äragi, aga see on vist Sixten 
seal, ja see on väike Olle. Von Fersen räägib oma lakeiga juttu. Ja Zigi! Kooli kõige paham 
poiss on ka kohal, tal on ikka veel must nahktagi seljas. Ja Jesperil on ainsana valge 
vihmavari. Tereesz jalutab läbi matusepeo, kõik räägivad, vaikselt, patsutavad üksteisele 
õlale. Kui Tereesz mööda läheb, noogutavad nad talle lugupidavalt. Ja tüdrukud on ka 
seal, lillekuhjade all, pehme koheva mulla sees. Nad on varbalülide seeriad, 
roidenääpsud, rangluude kaarekesed, kolbad rivis nagu reliikviad. Miski pole kadunud, 
kõik on alles, tallele pandud. Paberid on selged nagu koolitöö, see on isikutuvastuse 
magnum opus, nad hakkavad seda akadeemias õpetama. Ja peotäis hambaid ka — Maj 
väiksed piimahambad, pärlid Anni lõualuust, Mälini kurjad, kurjad kikud — kõik on 
olemas, kõik kattub: iga väike plomm, puuduv killuke Anni purihamba küljest, 
jalgrattaõnnetus. Ja Charlotte filmistaarinaeratus. Nii oleks tahtnud mõned võtta sealt! 
Niisama, mälestuseks. Kuidas nad klõbiseksid peos, need kalliskivid! Aga nii ei tohi teha. 
See oleks ebaprofessionaalne. 

Tuleb arst ja süstib soolalahust, esmaspäev, öö vastu teisipäeva. Tereesz selgineb 
vaikselt, on jahe ja matusepeol on kõik hall ja hõberoheline. Hallaudud arooniapõõsaste 
kohal, laua peal vanamoodne kristall, puuviljamotiividega. On vaikne. Põõsastes sahiseb 
miski nagu raadioeeter. Teadvusele tulles Tereesz mõistab, mis see oli. Uudised 
Põhjaväila kollapsist on avaliku ruumi ärevaks teinud ja tal ei ole vähimatki tahtmist 
seda mängu kaasa mängida. Tereesz palub Jesperil klassikaraadio peale panna. 
Klassikaraadio, nad ütlevad, laseb ka siis parukates, surnud ja valge nahaga meeste 
muusikat, kui maailm juba ammu lõppenud on. Perouse-Mittrecie lainetab, ilus on 
kuulata, nagu ookean, mn... grave. Kõik tantsivad, aeglaselt, ja mida rohkem Tereesz 
sellele mõtleb, seda selgemaks talle saab, et matusepidu ei tulegi kunagi. Uurimus on 
ammendatud. Teisipäeva hommikuks on ta valmis endale tunnistama, et nad ei saa 
kunagi teada, mis Lundi lastega juhtus. 


Kontsaplekid jätavad takso jalamatile süvendeid. Tüdruk tõstab jala üle põlve, 
korallpunaseks lakitud varbaküüned rivis, ihuvärvi rihmad jooksevad üle ta Serj Van 
Dijkide. Kalliskivikobar sätendab rihmade koondumispunktis. Elegantne, sa ütleksid? 
Oleks kaubamaja-kingadel mingid nilbed kristallid peal, tähendaks see täielikku faux 
pasfd! Aga see Serj Van Dijk siin — see, mida me praegu vaatame — maksab 10 000 reaali. 
Too teine maksab 500 reaali rohkem — hooldustööd. Üksik teemant hüppas Revacholi 
deltal rentslisse, mis peadpööritav öö! Ja pealegi, Serj Van Dijk ise ju ütles, et elegantsil ja 
snooblusel tuleb vahet teha. Ja kuna Serj need kingad disainis... tee sellest omad 
järeldused. 

«Ma paluks Körsfall, 130. See on vist linnast väljas veidi, ega pole viga?» 


Jalanumber on 37, ja mis tallavõlv! Nagu õhtumaa arkaadid... Jala-Arst Kexholmi 
ringist annaks nendele keldrisse lukustamise skaalal üheksa ja pool. Kümnest. 

Kohvertelefonist kostab kellamängu, klõps ja kaas avaneb. Aga meie vaatame ikka 
veel neid kümnetuhandesi Serj Van Dijke, kuidas kalliskivid säravad, kui jalg kõlgub 
taksoraadio Fakkengaffi rütmis. Me ei saa neist kuidagi küllalt. «Halloo! Berenike, kallis! 
Ozonne! Nii tore! Ma olen alati tahtnud nendega midagi teha! Ei, ma ei jää kauaks. Paar 
nädalat.» 

Taksouks sulgub. «Aitäh.» Kolmeteistsentimeetrised kontsad tipivad 
jalakäigurajal, hämardub; siin alati kas hämardub või on pime, kuhu päev kadus? Valged 
sääremarjad välguvad, avaneb vaade betoonkuubikule taamal kuuskede all. Sees on 
tuled süüdatud. Samblikud sätendavad, porilompidel on jääkirme, 
oktoobritormide-eelne küln. Reisikohver vajub ukse ees kingade kõrvale maha. Kostab 
uksekella sirin. Jesperi modellist girlfriendi sääred kestavad igavesti. Me roomame 
mööda neid üles ja tundub, et kellukesemantli serv ei tulegi kunagi vastu. Enne 
tagumikukumerat jõuab Meski maailmalõpetajate õhulaevastik, must nagu tavott, 
Revacholi silmapiirile. Moepealinnas pannakse tegelikult juba Anita põlveõnnalde juures 
käsi silmile ja küsitakse: mis on see halvaendeline korstnasuits seal ookeanil, nagu 
tormipilved? 

«Lahti on!» hüüab Jesper seest. Tüdruk astub sisse ja suur tuba avaneb ta ees 
higihaisuna. Tubakahigi: hästi palju tubakat ja higi. Jesper tuleb akna alt üle toa. Seal 
madratsil on mingi tüüp, rasvane kartulipruun peanupp paistab teki seest. Sisedisainer 
võtab tüdruku kohvrid ja tutvustab talle paksu tüüpi higistava tüübi kõrval. Immigrant 
naeratab kohmetult ja kui ta oma käe annab, on seegi soe ja higine. 

«Anita,» tutvustab tüdruk ennast. 

«Ma olen Inayat, aga kõik kutsuvad mind Khaniks. Ka sina võid mind Khaniks 
kutsuda. Ja see siin,» osutab ta tekikuhjale, «see on mu paarimees Tereesz Machejek. Ta 
tunneb ennast kehvasti, nagu me näeme.» Khan arvab, et ta sai üpris hästi hakkama. 
Oleks võinud halveminigi minna: «Mida asja?! Jesper, miks sa ei rääkinud mulle, et sa 
päris modelliga käid! Normaalne! Kui mul oleks Anita Lundgyvist, ma küll räägiks kõigile. 
Kuule, anna autogrammi, kuule, su õde on Pernilla Lundgvist, eksju, anna mulle Pernilla 
telefoninumber, näita tisse! Jesper ütle, et ta tisse näitaks!» 

Khan rikub joviaalse sissejuhatuse omaette «tisside» üle irvitamisega ära. Nüüd ta 
vaatab neid ka, tüdruku lohvaka moemaika all. «Tissid, tissid, modelli tissid, kuulsa 
modelli tissid,» mõtleb ta ja hakkab järjest enam naerma. Muidugi ei pane ta tähele, kui 
tüdruk juba teist korda Tereeszi järgi pärib. 

«Vaeseke, mis tal on?» 

«Toidumürgitus.» Jesper võtab tüdrukul käe alt kinni ja juhatab ta magamistuppa 
riietuma. Khan rakendab taktitunnet ja hüüab ukselt: «Kuule, okei siis, homme näeme, 
eksju!» 

«Lähed juba? Oota, ma kutsun sulle takso!» 

«Sina ja su takso, ma jalutan parem.» 

«Head aega!» hüüab tüdruk sõbralikult. Kui Khan mööda metsateed üle külmast 
krudiseva sambla peatusesse longib, veab tüdruk voodil pükse jalga. Lohvakalt 


boheemlasliku moemaika peal on Serj Van Dijki nägu, revolutsioonises 
kahevärvilahenduses, hall ja türkiis, nagu trafaretiga lastud. Mis? Ei ole pretensioonikas! 
Van Dijk on ka omamoodi revolutsionäär. Nagu fashion-revolutsionäär. Moemaailma 
Mazov. Ainult, et ta ei saada kodanlasi niivõrd Kirde-Graadi taigasse asumisele, kuivõrd, 
noh, müüb neile riideid. 

«Jesper, kes nad on sellised?» 

«Mis mõttes?» 

«sa ei ole mulle kunagi mingist Khanist rääkinud. Ja see teine?» 

«Tereesz. Nad on niisama, vanad klassivennad, keskkoolist. Meil oli kokkutulek 
just. Klassikokkutulek. Ma ei rääkind sulle või?» 

«Ei» 

«Imelik.» 

«Imelik jah.» 

«No meniisama, meenutasime veidi vanu aegu. Kuule, Tereesz elab Graadis. Ta 
jääb vist veel mõneks õhtuks siia. Ega sul midagi selle vastu ei ole?» 

«Muidugi ei ole,» ütleb tüdruk, aga aimab halba. Ta puurib kahtlustavalt Jesperi 
selga, kui see teed keetma läheb. Vastuvõtt jättis soovida. Üks närune musi. Tüdruk 
tammub maganistoas pahaselt ringi, aga märkab siis voodilaual raamatute keskel 
sõrmusekarpi. 00, üllatus! Kas õhtuks? Karp on just nii kaugel, et Jesper ulataks seda 
voodist võtma. Kas võib olla? Ei usu, aga ikkagi on parem ette teada, mis tuleb. Ja pealegi 
— uudishimu! Tuju läks ka kohe paremaks. Must sametist karbike, pisike karbike. Tüdruk 
teeb karbi lahti, klõps! 


Öö tuleb Vaasa kohale. Kesklinnas Königsmalmil jookseb rebasekutsikas üle 
ristmiku. Loomakese hingeaur värvib õhku siniseks, ta kikitab kõrvu. Tänav on vaikne ja 
tühi, kesklinnamajade rõdukorvid seisavad rivis, kollased valgusfoorid aknapeeglites 
vilkumas. Öine põhjamaade metropol on valgusinstallatsioon — ilus modernne asi, ainult 
külastajaid napib. Dideridaada-stiilis kuninglik arhitektuurimuuseum naaldub jõe 
kohale, fassaadvalgustus paneb hoone kuldselt helendama. Ja allpool pimedas triivib 
mööda jõevesi, glasuurne nagu külmkapist võetud viin. Sillad kaarduvad tast üle, 
laternapärlite read seljal. Üksik jalgrattur sõidab kodarate vurisedes koju ja õhus on 
hüvastijätmise lõhna. Reklaamitablood ülal kaubamaja nurkades kustuvad surinal 
säästurežiimile. Hiiglaslik pesumodell taksofonirivide kohal naeratab ja kaob. Anita 
Lundgyvist. «Lapsuke, kata end kinni,» ütleks presiidiumi esimees Sapurmat Knežinski. 
«Kas sul külm ei hakka?» Ja politseijaoskonna treppidest jookseb kaks Koostöö agenti 
üles. «Tereesz Machejek! Kus on Tereesz Machejek? Te arreteerisite ta, neli päeva tagasi!» 
See mees on Mees Sisejuurdlusest. Ta on surmaingel. 

«Tereesz kes? Machejek?» Valveohvitser ootab masina käest vastust. «Meil ei ole 
kedagi sellenimelist siin olnud.» 

Asfalt sädeleb. Saalemis on öökülm ja jäätund porilombid. Puumajad kössitavad 
kõnniteede ääres, üksikuid kingasamme kajab tänavalt. Ning kuskil seal sees, 
keldrikorrusel, klõpsib Inayat Khan «Harnankuri» tulesid. Pimedas toas kustub 
õhulaevamakett, ainus valgusallikas. Iga kord, kui ta uuesti süttib, tuleb Khani nägu 


nähtavale. Laevakorruste tulerivid peegelduvad ta paksu klaasiga 
diamaterialistiprillides. Tal on idee, sähvatuseraas — selline, mida näeb alles siis, kui kõik 
muud tuled kustuvad. Khan on seda hetke kaks aastat oodanud. Ta lõikab tamiilid läbi, 
võtab õhulaeva nagu imiku hällist ja tantsib, laev süles. Tühi vitriin jääb seisma keset 
tuba. Helgiheitjate hõõgniidid jahtuvad teisel pool teed, maneežihoovis; hobutrammide 
vagunid kaovad pimedusse. Hobused magavad tallides reas. 

Aedlinnatänavaid möödub, valgeid lippaedade liipreid. Kostab kauget koerte 
haukunist, aknaraamid valendavad pimedas ja puitaiamööbel seisab tühjalt verandal. 
Kes sahistas tikripõõsastes? Öökülm lõhnab, tuumaperekonna unenäos luusib 
tulevikuhirm ja seal, kus Lovisa saab otsa, algab okaspuumets ja Jesper de la Guardie 
veeretab ennast voodist välja. Anita jäi vihaselt magama ja Jesper on mures. Aga mitte 
selle pärast. Jesper ei leia oma kallist patsikumni üles. Ta hiilib aluspükste väel ringi, 
vaatab voodilauale, raamaturiiulile, tõmbab siis hommikumantli selga ja astub kardinate 
vahelt suurde tuppa. Akendest otsasein läigib pimedas, põrandal on miiniväli — 
piimapakkidest, sokkidest, kruus-tuhatoosidest erakvähk nimega Tereesz Machejek on 
ennast oma uude karpi sisse seadmas. 

Agent, nina vastu klaasi, ärkab üles. Jesper pistab talle teetassi ette. Lõhnab nagu 
piparmünt. 

«Õu! Ärka üles! Räägiks veidi, ma eitea, juttu või nii.» 

«Okei, aga ma tahan sees suitsu teha.» 

Suud liiguvad, kostab naerupahvakaid ja tund-tunni haaval hakkab akna taga 
sinetama. Kruus-tuhatooside ja tasside ladu koorub aeglaselt pimedast välja. 

Ka kohvik «Kino» klaaside taga sinetab hommikuvalgus. Kolmapäev. Väljas 
Östermalmil askeldavad varajased ärkajad, tänavapuhastusmasin uriseb, hommikused 
ajalehed kukuvad postkastirividesse. Liiklus virgub, masinist kraabib tuuleklaasilt 
hallakorda. 

Vuntsidega hilistes kahekümnendates copywriter joob sees kohvi ja sööb 
munaputru kõrvale. Järsku tõmbab ta endale kohvi kopsu ja jookseb köhides tualetti. 
Lauale jääb hommikune leht lahti. Kuulutuste lahtris on koopia Mälin Lundi käekirjas 
sõnadest «Kõik on korras. Me oleme Mehe juures ja meile meeldib siin. Me armastame 
teid». Koopia all on Inayat Khani kontakttelefon ja tekst ütleb: «Hea inimene, veel ei ole 
hilja. Kui sul on informatsiooni selle kirja kohta, kui sa saatsid selle kirja või kui sa tead 
midagi uut — ükskõik, mida — Lundi laste kadumise kohta, palun võta ühendust.» 


«Ma paluks plokk «Astrat», mentooliga, ei, oodake, kas «Radarit» on tulnud?» 

«Ei, vabandust, Ulvi-härra, see evakuatsiooni värk! Uut kaupa ei tule üldse enam 
sisse, ei teagi, kui kaua ma jaksan lahti hoida seda poodi.» 

«No sel juhul andke kolm plokki «Astrat»,» ütleb lokkis peaga, kastanijuukseline 
noormees. «Siis see mustsõstravein sealt, palju tal kraadi on?» 

«No sel juhul andke kolm plokki «Astrat»,» ütleb lokkis peaga, kastanijuukseline 
noormees. «Siis see mustsõstravein sealt, palju tal kraadi on?» 

«Väga hea, on teil veel seda?» 

«Siin kaks tükki on.» 


«Need ja siis see viin sealt, «Lõpp-peatuse», liitrine, halllaagerdatud ikka?» 

«No kus ta siis muidu. Kui poleks, viiks kasvõi ise halli seisma, see ju heinamaa 
taga juba!» 

«Nii, siis pakk tikke, pakk, mitte toos. Ja need küünlad, rohkem ei ole? Ahjaa! Ma 
võtaks seda metsmaasikalikööri ka, eelmine kord unustasin võtta. Andke need kaks, mis 
teil on seal.» 

«See teine on vaarika, metsmaasika on otsas.» 

«No ma võtan siis selle. Ja andke siis parem juba kõik alkohol, mis teil on, kui te 
kinni panete. Ja suitsuvorsti ka veidi.» 

«Kõikalkohol?» 

«Jah, ja pool latti suitsuvorsti.» 

Kräsupäine noormees sõidab jalgrattal läbi Lohdu alevi, Lemminkäises, vahetu 
entroponeetilise katastroofi tsoonis. Järelkärus kõlisevad tolmused pudelid, 
suitsuplokkidega segamini. Ja pool latti «Tohtri» suitsuvorsti ka, paberisse keeratud. 
Külateel säravad tänavalaternad nagu teemantid hommikuhämaras. 


11. ISE-CHILLIJA 


Viiekümnendate alguses vaatab noor ema oma nelja-aastast poissi Lovisa 
lastemänguväljakul. On südasuvi, paplid poetavad halle torte, päike va pudrusilm särab 
taevas, aga ema on mures. Teised lapsed jooksevad ümber mängumaja, poisid kilkavad ja 
tirivad tüdrukuid patsist. Mängumaja rippsild kumisebh, kui pisipõnnid ta laudadel 
tormavad. All, suure liivakasti puitäärel ehitavad tüdrukud ja poisid koos linna. Linalakk 
tüdruk keerutab pisikest õhulaevamudelit ümber torni ja kaks poissi kaevavad tunnelit, 
üks ühel, teine teisel pool mäeharja. Tunnel saab keskel kokku ja poisid naeravad 
võidukalt. Tüdrukul on igav, ta hakkab nutma, teised tüdrukud tulevad küsima, mis viga. 

Ainult väike Ulv istub üksi, kaugel eemal, teisel pool liivakasti. Ja kui keegi pärib 
talt, mis on see üksik maja, mille Ulv oma üüratule lapile ehitanud on, siis Ulv ei vasta 
midagi. Poiss lihtsalt vaatab hägusalt kaugusse ja naeratab oma salapärast 
lapsenaeratust. Nagu ta oleks kuidagi... liiga lahe selle jaoks. Liiga lahe tüüp, et ülejäänud 
tattidele oma majast rääkida. Teised tüdivad peagi Ulvi ülbest maneerist ja jätavad ta 
rahule. Noor ema ei saa aru, miks ta last seltskond ei huvita. Isegi oma vanematega pole 
Ulv üle kümne sõna vahetanud. Ta räägib küll, aga alles siis, kui üksi jääb, iseendaga. 
Vahel ema kuulab teda teisest toast ega mõista, mis ta poisikesel viga on. 

Kostab kauge tänavaparaad, basstrumm mütsub: õts-õts... Ulv istub uhkes 
üksinduses liivakasti nurgas ja nõksutab oma käharpead edasi-tagasi muusika rütmis. 
Jääb mulje nagu ta... 

«.Ise-Chilliks. 


On kolmapäeva pärastlõuna Jesperi maja lähistel metsas. Seekord tuleb Khan 
kõige ees ja teised proovivad temaga sammu pidada. Ta on raske kofeiinidopingu all, pole 
öö läbi maganud. Hommikuni välja klõpsutas ta «Harnankuri», tegi kohvi ja 
kaugekõnesid, kuulas kurbasid laule, kuni ema palus vaiksemaks keerata. Khan vehib 
rääkides kätega, oranži kilejope hõlmad eest lahti ja Tilmaraa värvides 
türkiis-oranŽž-violetsetriibuline sall lehvimas. Ema kudus selle talle talvepööripäevaks, 
tutimütsi jälle eelmiseks sünnipäevaks. Ka see on Iilmaraa värvides. Need käivad 
komplektis. 

Metsarada lookleb küngaste vahel, kõrged männid kahel pool teed. Kolmekesi 
kõrvuti — Jesper paremas rattaroopas, Tereesz vasakus ja Khan otse keskel rohututil — 
tulevad nad mööda tee lumesegust liiva künkast alla. Hein on hallamustriline, krõbiseb 
saabaste all. Õhus lendleb üksikuid lumehelbeid, kuivand sügiselõpuloodus sädeleb. 

Khan hingab värsket õhku sisse. Samblik kõduneb. Ta lööb käpikuid kokku, need 
käivad tal nööriga üle selja. «Mul ei ole kunagi kriminaalsesse lahendusse usku olnud, te 
ju teate seda. Iga samm edasi on samn edasi ja selles mõttes on muidugi vahva 
Linoleumimüüjaid taga ajada, aga Tereesz, vahel mulle tundub, et sa kogud neid tüüpe 
nagu ma kogun memorabilliat, saad aru? Ma ei mõtle seda nüüd pahas mõttes muidugi.» 

Tereesz puhub suuri hõbehalle suitsupahvakaid ja teeb sinna keskele 
Astra-rõngaid, mille vaikne tuul laiali kannab. «Ei pahanda, sul on õigus ka. Sa kogud 
seda värki selleks, et sa arvad, et sa leiad sealt midagi tüdrukute kohta. Ma kogun oma 
monstrumeid samal põhjusel.» 

«Ja mida sa, Jesper, kogud?» küsib Khan. 

«Ma ei kogu midagi, morbod. Aga ikka on tore, kui mehel on hobi. Kuulge, mis 
nüüd saab?» 

«Eino, Trentmölleri valdustes tuleb läbiotsimine teha, sugulasi tuleb 
intervjueerida,» loetleb Tereesz nahkkinnastes näppudel. 

«Mis mõttes, sa ju nägid, et ta ei teinud seda?» Metsatee käändub, helepruun hein 
naaldub üle roobaste nagu kellegi juuksed ja kahiseb Jesperi jalge all. «Või ei ole sa 
kindel?» 

«Kapten Pepi Popikarnassose Psühhedeelses Kabinetis ei saa sa kunagi kindel 
olla,» lõikab hüperaktiivne Khan vahele ja keerab ümber. Mõned sammud tagurpidi 
käies seletab ta Tereeszi eest: «Sellepärast ZA/UMi kohtus ei arvestatagi, see on 
psühhedeelia, saad aru, sellest üksi ei aita, reaalsus peab korrespondeerima. Peavad 
olema mingid tunnistajad ja asjad. See on kõik niikuinii üks mõttetu värk!» 

«No kas ta nüüd päris mõttetu on, seda ma ei ütleks,» Tereesz viskab suitsukoni 
puude alla, oranž säde põrkab, «aga Pepi Popikarnassose puhul oli sul õigus küll, seal 
lähevad katsealuse fantaasiad ja reaalsus segamini. Mulle tundus, nagu tegemist oleks 
pigem mingi... aspektiga tast. Sellisega, mis lakkas olemast või... Kui ma aega saan, siis 
peaks laskma kohalikel võimudel neid asju uurida.» 

«Aga praegu on, kuidas te ütlete, bastaa?» küsib Khan. 

«Praegu on bastaa jah.» 


«Väga hea, sest et olgem nüüd ausad! Kes teist tahab nad kuskilt kraavist üles 
leida? Tegelikult ka. See ei ole ju eesmärk omaette, sellest ei saa midagi!» Khan jääb 
kavalalt naeratades vastuseid ootama ja näeb, kuidas Tereesz käe üles tõstab. 

«Mina tahan. Ja on küll eesmärk omaette. Kas sa lõpetatusest oled kuulnud? 
Sellisest kontseptsioonist.» 

Jesper mõtleb ikka veel põlastusega Pepi Popikarnassose süntesaatoripinina peale, 
ülehinnatud futuristi eneserahuldamine. «Sul on midagi paremat välja pakkuda? Tempus 
rev? Seekord teeme kõik õieti?» 

«Poleks paha. Ausalt, ega ma ei ütleks ära.» 

«No kuule, Khan, ole nüüd mõistlik.» Tereesz paneb järgmise suitsu ette, külmas 
õhus on tikuväävli lõhna. «Aeg hakkab otsa saama, Revacholiga on sidekatkestus, 
Oktsidendiga ka. Pool maailma on tagajalgadel, kui sõda tuleb, siis pannakse kõik 
uurimised seisma, dokumendid, paberid, inimesed võivad kaotsi minna. Tuleb kiiresti 
töötada, kõik otsad lõpuni viia, enne kui on hilja.» 

Kolm väikest siluetti läheb võssakasvand põldude ääres, nad hoiavad tasakaalu ja 
nihkuvad vaieldes üle palkpurde, jää triivib jalge all koos ojaga allavoolu; nad hüppavad 
üle ümberkukkunud puude metsatunneli hämaras ja liiguvad hanereas valgetel 
heinamaadel. Khan läheb okastraadi alt läbi ja Jesper, nagu Tereeszki, hüppab üle. Koplid 
jäävad maha, mets hõreneb, tee liivane vagu istub allpool puujuurte piiri nagu pisike 
kanal. Juba sahistabki meretuul ülal latvades, õhus on tunda, kuidas veekogu avarus 
läheneb. 

«Me oleme teie asja nii kaua teinud ja midagi pole sealt tulnud. Andke nüüd mulle 
ka üks võimalus.» Khan seletab rohkem kätega vehkides kui suuga. 

«Okei, selles on sul õigus küll, et on tupik,» tunnistab Tereesz. «Aga ütle siis 
lihtsalt, mis see plaan on, ja las me mõtleme. Kui ma arvan, et sellest võib midagi tulla, 
siis okei, teeme ära, kui mitte, siis peab aja maha võtma.» 

«Sa ei saa aru,» kehitab Khan õlgu, «kui te ära ütlete, siis me ei saagi kunagi teada. 
Mingeid muid otsi ei ole enam. Ma ei saa jätta sellist võimalust, et te ära ütlete. Teeks 
väikse väljasõidu enne, ah? Käiks räägiks ühe professionaaliga? Me oleks juba ammu 
pidanud taga ühendust võtma, sellega läheb kiireks nüüd.» 

«Mis mõttes muid otsi ei ole enam,» ei saa Jesper aru. «Aga Mälini kirjad? Keegi ju 
pidi nad saatma, käekiri kattus, selles eas tuleb ikka väike areng sisse. Kui 
kolmeteistaastane kirjutab, siis viieteistaastaselt ta käekiri ei pruugigi 100% kattuda, 95% 
on vägagi paljulubav, ma olen lugenud sellest. On mul õigus, Tereesz?» 

«Jaa-jah, on küll õigus,» hüppab Khan vahele. «Aga tead, mis? Mul on üks mõte, 
kuidas me selle ka sirgeks saame. Seda lihtsalt ei tasu praegu ootama jääda. Tuleb 
tegutseda, kohe!» 

«Mis mõte?» 

«No ma panin ajalehte kuulutuse.» 

Tereesz longib oma viiekümnendate stiilis kalasabamustrilises mantlis, ta näeb 
igati kojko välja, suu on mõtlikult paokil. «See ei pruugi üldse nii kehv idee olla, millal sa 
selle kuulutuse panid?» 


«Üleeile andsin sisse, täna peaks ilmuma. Ma panin su numbri ka sinna, Jesper, 
juhul kui maise kodus ei ole.» 

«Ja mis sa kirjutasid sinna?» 

«Et kui kellegil mingit informatsiooni on, siis tulgu lagedale, midagi halba ei juhtu, 
aidaku hädast välja, noh!» 

«Selline asi võib olla efektiivsem, kui sa arvad,» seletab Tereesz Jesperile. «Eriti nii 
vanade asjade puhul. Aga sa pead ikka kuid ja kuid erinevatel veergudel kalastama. 
Kuhu sa panid?» 

«Dagensisse ja Kapitalisti. Mul polnud rohkem raha. Muuseas, te olete mulle 
mõlemad viis kümpi võlgu. Ja selle nõustaja jaoks, keda ma meile soovitan, talle läheb ka 
vaja. Ja reisi jaoks. Vähemalt tuhat peaks kaasa võtma, ta on väga kallis, väga kõrgelt 
hinnatud. Ma olen nii pikka aega oodanud seda, lugenud tast...» 

Jesper muutub kannatamatuks. Esiteks pole tal praegu kindlasti tahtmist kuhugi 
sõita, teiseks ta juba aimab, kelle raha siin silmas peetakse. Khan elab oma 
masuudipuurtomnil hukkunud isa valurahadest ja kui Tereesz uurimist ei algata, ei 
maksta talle midagi kinni. «Kuule, lao välja, mis nõustajast me räägime siin?» 

Kolm siluetti jõuavad kaljupangale. Avarus tuleb mere pealt vastu, üle kuivanud 
heinamaa. Hein on lumekihist valgetähniline, üksik männijändrik lõdiseb tuule käes. 
Taevas hämardub, kui mehed pangaservale lähenevad, Jesper tõmbab mantlikraed 
koomale, veemühin kõrvus valjenemas. Ta jalutab tihtipeale need kuus kilomeetrit 
pangale üksinda läbi. Siit paistab see, mida nad kõik näha igatsevad — Charlottesjäli 
rannatriip sinetab teiselpool lahte, lumeuduses kauguses. 

Khan nõjatub palkidest piirdele ja vaatab alla. Lainemürakad peksavad ennast 
kaljuseina vastu katki, vesi kaardub ja valge lainehari puruneb miljoniks vahukobaraks. 
Piisad mehe prilliklaasidel teevad pildi uduseks. Jesper hindab sügislainetust, see tuleb 
kord aastas ja nüüd on tal plaan selge. Mingu. Tüdrukule ütlen, et lähen ka, poistele 
mõtlen midagi muud välja. Ta mõõdab tuult. 

«IJse-chillija,» ütleb Khan, «on viimane aeg temaga tüdrukutest rääkida.» 

Jesper hakkab naerma, aga Tereesz on tõsine. 

«Oot-oot! Ta kinnitas kilomeetri täpsusega Abadanatzi ja Dobreva skeletid,» 
seletab Khan. «Veel? Kaks aastat tagasi mindi tema vihje järgi Corpus Mundile Cornelius 
Gurdit otsima. See ahelik, mille ta välja tõi, on nüüd küll halli vajunud, aga nad leidsid 
Gurdi toidunõud ja laagriaseme jäänused sealt lähedalt. Pärast viitesada aastat! 
Ise-chillija, Jesper, ta elab Lemminkäises, maamajas, metsa sees, ja me läheme sinna.» 

Tinahallil merel sajab lund, temperatuur seisab nulli peal; tuul lahes on alla 
kümne meetri sekundis ja kaks järgmist nädalat panevad tormid Lääne-Katlas, otse halli 
serval, ookeani paisuma. Kahenädalane aken, täiuslikud tingimused. Juba Jesper 
tunnebki, kuidas veemass Charlottesjäli rannas, kümne kilomeetri kaugusel siit, 
laineteks murdub. Ta silmis liigub lainete laudjaid, pikki ja stabiilseid nagu ilusaid 
mõtteid. 

«Okei,» ütleb Jesper, «aga mul on endal üks konverents. Disainivärk. Neljapäevast 
laupäevani. Ja muuseas: Lemminkäise ei ole väga hea mõte praegu. Või äkki te eitea?» 


Väike Ulv on üheksa aastat vana, kui Oranjes sünnib nüüdisaegne tantsumuusika. 
Johan Hauer, Rietveld ja Arno Van Eyck keerutavad ülikoolisaalides plaate; Vesperis, 
Viderundil, avatakse maailma esimene diskoteek «Das Baum»; Messina suveõhtusel 
arkaadiväljakul, pärast inimajaloo kõige eepilisemat setti, kroonib ekstaasis rahvamass 
Theo Van Koki innossentsiks. Ulv tuleb ranits seljas koolist koju. Ta käib neljandas klassis, 
ta istub üksi viimases pingis, sest et Ulvi ei huvita, mis õpetaja räägib. Ulvi ei huvita 
matemaatika ja loodusõpetus ka ei huvita Ulvi. Nõmedad plikad ei huvita Ulvi, Ulvi 
huvitab ainult üks asi siin maailmas. Suu ammuli seisab ta koduteel, Västermalmil, 
Fonopoe ukse ees, kust muusikahuvilised sisse-välja voorivad. Mängib Theo Van Koki 
kooma-remiks ühest vanast overtüürist ja muusikahuvilised vaatavad, lindid kaenlas, 
kuidas poe ees kõlarite all rokib väike Ulv tantsida nagu kurjast vaimust vaevatud. 
Pisarad voolavad alla mööda Ulvi põski, kogu maailm haihtub. Kõik naeravad ja 
vaatavad vaimustunult, kuidas väike poiss nõksub ja kargleb, lõngub, lõõtsutab, vehib, 
röögib: «Vau, ei ole nii?!» Ta lööb käte ja jalgadega õhku, taob peopesadega kaariku 
kapoti vastu üleminekut kaasa ja ei saa lihtsalt aru: «Kuidas n ii kõva?! Ei ole nii kõva!!!» 

Trendikas dressipluusis müüja tuleb poest välja; hallist kadunud asjade kaosest, 
kus kooma kaikub üle inimajaloo, astub Ulvi ette noor mees ja ulatab talle Stereo 8 lindi. 
«Theo Van Kok/» seisab ümbrisel, «Comte de Perouse-Mittrecie». See on esimene ja 
viimane kord Ulvi elus, kui elav inimene talle midagi väärt on olnud. 


Mootorkaariku kroomjas rehv keerleb ja lumi sahiseb rattakettide all, aga Inayat 
Khan ei ole seal, ta on kolmeteistaastane ja astub Tereeszi isa suvila verandalt välja 
õunapuuaeda. On pime ja rohutirtsud siristavad. Ise-chillija paneb Stereo 8 lindi 
mängijasse, kaks plastikust ketast keerlevad. Käimas on soundcheck, aga juunikuu öö on 
vaikne, see muusika ei kosta sinna välja. See on kakskümmend aastat edasi ja 
kaugel-kaugel Mmayat Khanist. Õhk on lõhnadest pilgeni, ta tuleb nagu vaim poisile puude 
alt vastu, tiirutab ta põlvede ümber ja lõhnab varaküpsenud suisleppade järgi. Khan 
astub paljajalu kastemärjal murul. Poisid magavad sees, teisel korrusel, aga tal ei tulnud 
und. Hommikul kell pool kaheksa läksid nad koos tööle. Khani keha on ehitusest 
rammestunud, aga süda rahutu. Rahad ei taha ka ots otsaga kokku tulla. Diiler Zigi pildus 
telefoni otsas astronoomilisi summasid. 300 reaali. Jesper viis oma «Mees Hjelmdallist» 
seiklusromaanide kogu antikvariaati. Pika veenmise peale. Khan müüs binokli maha. 

Kuueteisttaktilised põlemiskambrid põtkivad masina südames; kaugel 
Lemninkäises värisevad maamaja aknaklaasid bassirütmis. Check, check... Aga Inayat 
Khan ei ole seal. Suislepp potsatab ta jalge ees murule. Väike Inayat nühib õuna 
särgivarrukasse puhtaks ja võtab aiapingil istet. Ta lööb hambad vilja ja tunneb, kuidas 
magus valu põtkib südames, nii et raske on hingata. See on käest libiseva võimalikkuse 
tunne, mis päev otsa kasvab ja siis õhtul annab ennast tunda. «Räägi... sul on alati nii 
ägedad ettekanded. Ajaloos ja loodusõpetuses...» Tumerohelised silmad, ääretult lahked 
ja nii väga huvitunud. Oled sa ikka kindel, Khan? Katsu nüüd mõistlik olla, pole mõtet 
ennast niimoodi asjata alandama hakata. 

Kapoti all aurab, seal jookseb mootoririhm; lint libiseb magnetlugeja vastas. Aga 
õunapuuaias on ikka veel vaikne. Inayat Khan ei usu jumalat, eriti. Jumal olevat kunagi, 


kindlasti rohkem kui kolm tuhat aastat tagasi kellegi Piusi nimelise mehe poolt Iilmaraal 
leiutatud. Vist. Aga nüüd viskab Khan õunasüdame põõsasse, paneb käed kokku ja 
palvetab. 

«Palun tee nii, et ma ka Mälinile meeldiksin. Jumal, palun tee nii, et ma talle 
päriselt meeldiksin meeldiksin, mitte lihtsalt... no tead küll, oled ju jumal. Ma luban, et 
siis ma ei arva enam, et keegi mees — Pius, Perikarnassiselt — su välja mõtles. Ma luban, et 
ma usun siis, et sa oled kõikide aegade algusest olemas olnud ja joonistanud taeva ja maa 
oma... ee... kuldse sirkliga, või ma ei tea, millega. Vabandust, jumal, et ma niimoodi 
lõõbin su kallal, aga vaata, mul on jube raske uskuda, et sa olemas oled, kui ma Mälin 
Lundile ei meeldi.» 

Khan vaatab üles taevasse. Südame pimedas tiirleb ja laotus süttib täht-tähe 
haaval. Armastus, nagu sileda karvaga kass tõmbab kõhu sees kerra. Armastus talle on 
kaotuse kartus. 


Tagatulede punane kuma värvib lume verele, mootorkaariku summutist raksatab 
tossu. Ketistatud rattakummid vuhisevad lumel ja mootor kõriseb hetkeks. Käiguvahetus. 
Toon tõuseb. Kiirendus surub hulljulge autojuhi seljatoe sisse. Noorel mehel on sõrmed 
kangide külge jäätunud ja võidusõiduprillid peas, ta on juhikorvis. Klaaside härmaselt 
pinnalt peegeldub valgustamata mägitee ja kaob rataste alla. 

Lemninkäise entroponeetilise katastroofi tsooni kohal atmosfääris tuiskab. 
Tumedad mäeahelikud, lumetähnilised tipud silmapiiri lõikamas, hambad irevil nagu 
Linoleumimüüjal. Oru põhjas laiub raiesmikke ja kuusepuumetsasid, mööda mäenõlva 
lookleval teel kihutab must mootorkaarik sada viiskümmend kilomeetrit tunnis. 

«Sitaks ä g e on!» hüüab Khan. Tereesz noogutab, masuudiaur täidab salongi 
jahedat õhku, õhk on tööstushapu. Agent vaatab aknast välja, teepiirde postid lendavad 
lumesajus mööda ja alt orust paistab valge laanemassiiv, raiesmikuruudud sees 
mustamas. Khan hüppab Tereeszi kõrvalt vastasistmele. Ta laseb viimase tilga 
veinipudelist keelele. Kurv loksutab ta kolaki! vastu kabiini seina. 

«Otsas,» näitab ta Tereeszile tühja pudelit. Koheselt ilmub uus aromatiseeritud 
marjavein Khani pihku. Keeratav kork lendab krõksuga maha, «Suhkur: 25%» krudiseb 
hamba all. Kaugel teisel pool orgu, vastasnõlval, vilgub pimedas tulukesi. Kõik ülejäänud 
masinad liiguvad ikka veel vastassuunas, eemale entroponeetilisest katastroofist, juba 
kolmapäeva õhtust saati. Siis kui Khan, agent Machejek ja hull suru rallisõitja Kenni — 
lihtsalt Kenni -— koos Vaasast teele asusid: 

«Mis su nimi on?» 

«Kenni.» 

«Kenni kuka?» 

«Vain Kenni.» 

«Kattoo, entroponeetisen romahduksen vyöhyke! Ei voi olla, kuusetkin rupee 
taivaasen ajautumaan, saa-ta-na, ihan kuin ne sanoi, sen kyllä täytyy nähdää! Ja talot 
myös!» karjub Kenni juhikorvist üle mootorimüra. 


«Kuidas läheb?» hüüab Khan vastu. Tema vastupidiselt Tereeszile on ikka veel 
veidi mures, kui masin raputab ja juhikorvi pimedas, spidomeetri kollakas kumas, näeb 
osutit saja seitsmekümnele nihkumas. 

«Hienosti menee, ihan hienosti, en huolehdi ollenkaan!» 

«Ja tee, kuidas tee on?» 

«Että mikä, tiekö? Ei, hyvin on, en huolehdi ollenkaan.» Kenni ei huolehdi 
ollenkaan. Kenni tahab aromatiseeritud marjaveini hoopis ja siis, kui Khan arvab, et 
Kenni purjus peaga sõitma ei peaks, siis Kenni ütleb: «Ala huolehdi, alright? Mä oon 
puolet tiet juonu jo, muuten mä nukahtaisin. Se autta mua keskitymään, kato!» 

Tee lookleb edasi mööda mäenõlva, kuuskede vahel. Kenni tõmbab külje ette, et 
kurvis püsida. Khan tunneb ennast turvalisemalt alles siis, kui mootorkaarik koos 
külateega nõlvalt alla sügavale metsa sukeldub. Lumekahin rattakettide all ja mootori 
põtkimise hääl, aknaruudud on ringideks kinni tuisanud. Tontmust metsamüür laperdab 
illuminaatorite taga. Järsku tõmbab Kenni vasakule tee äärde ja Khan hüppab tagasi 
enda poolele. Mootorkaarik tuiskab punast värvi Graad Telekomi furgoonist mööda. 
Uudisteagentuuri võttemeeskond lehvitab Khanile omaenda kinnituisanud 
illuminaatorist, Khan lehvitab vastu. 

Viimased kaks päeva on ta Tereesziga koos kabiinis joonud, juht keeldub peatusi 
tegemast, Kenni tahab rekordit teha. Tal on stopper käel. Ja kõik see aeg nad näevad, 
kuidas kogu ülejäänud liiklus läheb teises suunas. Kakssada kilomeetrit Vaasast ja 
mootortsükli vastassuunavööndis nihkus ikka veel liiklusummik mööda. Äärealade 
rahvas, teel linnadesse, sugulastele külla. Autoraadio sahinast sai teada, et samasugune 
paanika leiab aset kõikjal Katlas. Ardas on Norrköping oma magneesivaksaliga selleks 
kohaks, kuhu kõik igaks juhuks kokku voolavad. Ka Jelinkas, kokkukukkunud Põhjaväila 
lähistel, on järgmiseks kaheks kuuks piletid välja müüdud. Ära ei saa, mine või jala üle 
boreaalplatoo. 

Lagendikest küljeaknas sai aegamööda kuppelmaastik, udused vaalaseljad 
libisesid silmapiiril, kuusemetsad küüru peal. Ka mootortsükkel läks hilja öösel 
maanteeks üle, aga vastassuuna liiklus ei hõrenenud, kõigest tee tuli sammastelt alla, 
väljade keskele, kus lumi tihenes ja põllud valendasid tast. Khan jäi raskelt magama, pea 
küljeakna vastas, ja nende ees pimedas säras esitulede teemantimeri ühel pool 
sõidusuunda ja kõhe, tühi maantee teisel pool. Üksik punaste tagatulede paar libises 
kiiruga edasi Lemminkäise poole. Ja nendega koos läksid veel ainult sõjaväekolonnid ja 
välismaa uudisteagentuuride masinad, raadioantennide üksused katustel. 

Homnikul tegi ta silmad lahti ja klaasi taga möödus mahajäetud suru küla. 
Elektritraatide lained looklesid postide vahel ja nende all, tühjal külatänaval, sõitis 
maatüdruk jalgrattaga. Tal oli pikk seelik ja jope seljas. Maatüdruk vaatas Khanile otse 
silma, helkurid rattakodaratel helendamas. Nad olid tuhat viissada kilomeetrit Vaasa 
piirist ja tuhat viissada oli veel ees. Kenni sõitis vaikselt ja kabiini oli kuulda, kuidas jää 
ratta all porilompides murdub. Tüdruk lehvitas ja keeras asula välispiiril kõrvalteele. 
Metsavärava hämarus neelas ta alla, jalgratta tagatuli vilkus dünamo rütmis. Ees 
puudetunnelis juba sadaski lund. Nii nad läksid — Inayat Khan ja Tereesz Machejek, koos 
taksopargi kõige julmema kuti, Kenni, lihtsalt Kenniga. Mõned tunnid istusid poisid 


vaikselt ja vaatasid niisama, kuidas Surumaa möödub hämaras. Tänavalaternate külmad 
tähed süttisid kauguses, majade katustel murenes eterniiti. Mida lähemale jõudis õhtu, 
seda paksemaks läks lumi. Silmapiirile kerkisid mägede tumedad saehambad, külad jäid 
järjest harvemaks ja Tereesz käis välja, et võiks aromatiseeritud marjaveini lahti 
koukida. 

«Muidu läheb masendavaks.» 

Ees pimenevas mäestikus nägid nad tihti sõjaväeõhulaevasid taevas. Kord vuhises 
raudprikk otse üle silla ja püüdis nad oma prožektorivihkudesse, õhupadi ähvardas 
kaariku ümber pöörata. Aga siis oli laev läinud. Ainult ta tuled veel libisesid üle 
pimeduse metsa kohal. Seda kutsutakse evakuatsiooniks. 

Kontrollpunkt seisis hüljatult tee ääres, seal helendasid tähed «LEMMINKÄISE». 
Üle tee jooksis betoonplokkidest sõjaväepiire, Kenni tõmbas ratastele lumeketid peale ja 
pööras piirdest mööda sõites pool põldu üles. Koos piiripunktiga jäi selja taha ka 
nähtamatu talveorbiit, kust edasi on alati talv. Asfaltki kadus ajapikku ja nii tulid 
maaperekonnad saanidel vastu, mööda lumiseid kruusateid. Näha halli oma silmaga 
lapsepõlvest saati silo taga kõrgumas on nende suur privileeg. Hobused vedasid saane ja 
mööduv pere, kogu oma vara otsas, lehvitas naljakale paksukesele tumekollase naha ja 
diamaterialistiprillidega. 

«Nii imelik, kogu aeg nad lehvitavad,» ütleb Khan ja Graad Telekomi furgoon jääb 
kaugele maha, lumepilve Kenni masina rataste alt. Kaugel pimedas metsas ei vilgu enam 
ei esitulesid ega saanilaternaid. Sinna taluhoovidesse, kombinaadiesistele ja suletud 
külapoodidesse on nüüd jäänud ainult need, kes tahavadki siia jääda. Pimedas kõrgub 
hall. 

«Kuuletko sen?» küsib Kenni juhikorvist, «Harmaa... se on nyt varmasti harmaa! 
Mua vähän huolestutta.» 

Tereesz ja Khan kuulavad. Ja tõepoolest, tuisu all on kasvamas uus heli, 
halvaendeline rudin, madal praksuv müra. Nagu laine murduks, aeglaselt-aeglaselt... 
Khanile kõlab see nagu laulu algus. Ta kuulis seda unes. 

«Ma ei ole enam KoMilis, nad lasid mind lahti,» hüüab Tereesz, purjakil, käed 
ruuporiks suu ees. 

«Mida?» ei kuule Khan alguses, müra on hüpnotiseeriv. Ta tunneb, kuidas 
ihukarvad üles tõusevad ja külmavärinad jooksevad, nagu ta oleks just külmas toas 
kampsuni seljast tõmmanud. 

«Nad lasid mind lahti Koostööpolitseist!» 

«Ma tean!» hüüab Khan ja ulatab Tereeszile aromatiseeritud marjaveini. «Sa oled 
kogu tee kellegi Somerset Ulrichi ametimärki näidanud!» 

«Kust sa tead?» Tereeszi suust tõuseb alkoholi lõhna kabiini külma sisse. 

«Sest et kõik piiripunktid kutsuvad sind härra Ulrichiks ja agent Ulrichiks ja 
Somerset Ulrichiks.» 

«See on üks kadunud agent, kelle paberid ma võtsin. Mul on neid veel.» Tereesz 
rüüpab sõõmu, ta huuled punetavad ja pudelikaelast loksub kleepuvat vedelikku 
särgikraele. «Pabereid, ma mõtlen. Ja kadunud agente. Kronstadtis panin «Machejek», 


muidu nad ei võta jälge üles. Ma mõtlesin, et lähen Somerset Ulrichiga Lemminkäisesse 
ja jätan raja maha, eks tulgu järgi!» 

«sa oled tagaotsitav või?» 

«Jaa-jah, mis ma ei rääkind sulle või? Üks tüüp sai südamerabanduse sellest 
jubinast!» 

«ZA/UMist või?» 

«Sellestsamast,» ütleb Tereesz ja ees näeb suru ralliäss Kenni, kuidas mustav 
laanemassiiv aeglaselt taevasse triivib. Maa krudiseb ja praksub, kui kuused ennast koos 
juurtega ta seest välja rebivad. Puit karjub, ja läbikülmunud maagi, nagu 
hambhaarstitoolis. Paekiviklibu lendab õhku ja kaugel ülal pimedas mähkub esimesi puid 
halli sisse ära. 


Kaks aastat tagasi. 

Khan kuuleb läbi une telefonihelinat. Külm ja võõras hääl, valeärkamine. Ta teeb 
oma ema keldris silmad lahti ja tõuseb, pidžaamapükste ja susside väel. Ta tunneb, et 
midagi on teisiti, aga läheb siiski. Kelder ta ümber on unest kummaline, asjad on valedes 
kohtades. Nadja Harnankur oma medaljonis naeratab õudselt, Gon Tzul on kompassi 
asemel surematuks tegev virsik käes, see hallitab. 

Keset tuba laual läigib tühi klaasvitriin. Khan ei julge sinnapoole vaadata, selle 
tühjuses on midagi, mida ta ei mäleta. Midagi valet. Telefoni helinas ka — kuidas see kõlab 
läbi korteri pimeduse, ülevalt esikust. 

Ta läheb trepikesest üles, esik magab ta ümber, telefon heliseb seinal. Mees sirutab 
käe, kardab. Ta pihk tõmbub toru plastikul higiseks, miski keelab tal vastu võtta. Aga ta 
peab, see on tähtis, iga niidiots on. Nii tõstab ta toru hargilt, esik imbub sellest halli 
sahinat täis. See valutab ta kõrva vastas. 

«Halloo?» küsib Khan. 

Aga keegi ei vasta. 

«Halloo, kes on? Palun ütle, kes sa oled!» kordab ta ja iga kord muutub mehe hääl 
järjest anuvamaks, sahin järjest valjemaks. Kuni lõpuks see kurdistab ta, sisekõrva rõhk 
läheb paigast ära, jääb ainult tundmatut päritolu vibratsioon, selle kese. Vaikus käib 
lainetena lihast ja luust läbi. On külm. 

«Palun,» prisked pisarad voolavad Khani prilliklaaside alt. «Ütle, kes sa oled...» 

«sa tead, kes ma olen.» Vibratsioon eritab lapse häält, ütleb sellega kohutavaid 
asju. Khan hakkab vappuma, vajub esiku nurka, toru käes. 

«See ei ole sina, see ei ole sina!» nutab ta. Mehe päriskeha rapub mõistusega 
kaasa. Ta ärkab ja nutab oma voodis. Kõrv huugab, uni jätkub ärkvelolekus, ainult 
vitriinis on jälle õhulaevamakett, Nadja ei naerata enam ja Gon Tzu hoiab kompassi. 

Vitriini peal on kuivanud juustuvõileivad emalt, jahtunud kohv. Ja ümbrik — 
hommikune saadetis Graadist, magnetpostiga. «Sarjan Ambartsumjan» on saatja 
lahtrisse kirjutatud ja sees on üksainus võti, kuldne ja mõõtmatult keeruline. 

Tal on kaks aastat aega. 


12. ZIGI 


Üheksateist aastat tagasi, hilissügisel. Kell on 8.15 ja Khan jääb kooli hiljaks. Ta tõttab 
kesklinnas, Königsmalmil. Liikluse valgeid jutte hõõgub hommikupimedas, sajab paksult 
lörtsi. Poiss jookseb, ranits seljas, üle vöötraja, signaal tuututab ja mootorkaarik vuhiseb 
mööda. Ta oleks peaaegu alla jäänud. Lörtsilobjakaid tikub silma, sulab põskedel ja 
villamütsil. Khan jookseb trepist üles peaukseni, kui miski naelutab ta paigale. Kooli 
fassaadi nurgal küürib majandusjuhataja koos koristajatädiga suurt punast O-tähte. Täht 
on sama pikk kui koristajatädi. Politseinik vangutab pead ja vaatab üles seinale, kus 
tohutu slõugan annab teada: «KOGU MAAILM ON VAHETU ENTROPONEETILISE 
KATASTROOFI TSOON». 

Selline poiss on Zigi. 

Zigi on kooli kõige paham poiss. Zigi on nii paha, et mõned ütleks isegi, et Zigi on 
liiga paha poiss. «Ta käib kümnendas klassis, aga tead, mis? Ta tuli meile ühest teisest 
koolist ja Sixten tunneb seal kedagi ja see rääkis, et Zigi tuli nende kooli ka ühest teisest 
koolist. Arva ära, mitmendas klassis Zigi neil käis! Just! Ka kümnendas. Ma võin kikku 
tõmmata selle peale. Ja tead, mis veel? See kool, kus ta enne seda oli... ta käis seal ka 
kümnendas klassis!» Zigi ema on rõõsk Vaasa naine, ta töötab haridusministeeriumis ja 
saab Lundide emaga hästi läbi. Sellepärast poiss saabki kesklinnas koolis käia, kuigi ta on 
kaks korda istuma jäänud. Kodus on tal lademetes ruudulisi vihikuid, igasuguseid 
piiramismasinaid, linnamüüre ja trajektoore täis, aga Zigi ei taha, et sa seda tema kohta 
teaksid. 

Zigi isa on nihilist, kojko ja joodik. Selle üle on Zigi väga uhke: «Mu isa? Ah, ma ei 
tea... nihilist... kojko... joodik...» Zigi pärisnimi on Zygismunt Berg. Tereesz nägi teda 
ükskord poiste vetsus, tõstis vasaku käe rusikasse ja lausus: «František Vapper!» Zigi ei 
ütelnud midagi. Zigi kuses. Sorr-sorr. Siis läks Zigi uksele ja seisatas hetkeks. Nahktagi 
lukud kõlisesid. 

«Õu kutt, kuule!» 

«Jah?» 

«Pista perse oma František Vapper.» 

Zigi on nihilist ja kommunist ka. Kui vaja läheb. Tal käib «kodanlane» üle huulte 
nagu libliknuga: «kodanlane», «kodanlased», «kodanlik», «kodanlik kunst», 
«väikekodanlik arvamus», «sa oled kodanlane», «su kodanlasevanemad», «su vanemad 
on kodanlased», «see on sellepärast, et su vanemad on kodanlased», «see on sellepärast, 
Ann, et sa oled kodanlane» (Zigi kutsub ka õpetajaid eesnime järgi), «kodanlaselibu», 
«kodanlasekutsikas», «pederastia on kodanlik haigus, pederastid on kodanlased». Zigi on 
lugenud poiss ja kursis ka kodanluse kaunimate nimedega: «pursui», «bourgeois», 
«petit-bourgeois», «pürjel», «bürger», «kulak», «keskklass», «rantjee», 
«suurmaaomanik...» 

Ta mõju on tohutu. Patsidega tüdruk neljandast klassist tuleb koju ja küsib: «Isa, 
miks sotsiaaldemokraatia nii nõrk on?» 


«Kust sa sellist asja kuulsid?» 

«Zigi ütles, et sotsiaaldemokraatia on nõrk ja kommunism on vägev. Miks meil 
kommunisn ei ole, isa?» 

Aga eelkõige on Zigi siiski nihilist. Ta loeb diamatti, räägib, et loomad on 
automatoonid, fännab biheiviorismi, jumaldab halli ja Meski nihilistlikku innossentsi 
Ambrosius Saint-Mirod. «Kui teil veidigi julgust oleks, kasvõi tsipake, siis te läheksite ka 
SaintMiro alla.» Zigi räägib oma kodumaast riigikukutaja pöördes. See ei ole enam osa 
Zigist. Zigil puudub kodumaa. Geograafiaõpetaja saatis ta direktori kabinetti, Zigi peatus 
uksel, nahktagi lukud kõlisesid: «Hallis näeme,» ütles ta ja vedas nimetissõrmega üle oma 
kõri. Siis kui koolis veel entroponeetikat ei käsitletud, kogunesid paljud vahetunnis Zigi 
ümber ja koridor kajas ta pooltõdedest: «Hall on minevikust tehtud,» ütles ta. «Kõik 
kadunud asjad on seal läbisegi, kurvad ja mahajäetud. Hall on maailma mälestus 
maailmast. Ta kuhjub aine otsa ja pühib kõik oma teelt. Seda nimetataksegi 
entroponeetiliseks kollapsiks.» 

«Aga millal see juhtub, Zigi?» 

«Jah, Zigi, millal?» 

«See juhtub veel sinu eluajal, väike Olle. Ma loodan vähemalt. Ajalugu neelab 
oleviku alla, ainest maailm kaob, desaparecido... Sellepärast polegi meie põlvkonnal 
mõtet koolis käia, mingit tulevikku ei tule. Kui sa suureks kasvad, ära sina lapsi saa, nagu 
su alaarenenud kodanlasevanemad. Sa jõuad neid veel suremas näha ja see on kõik. 
Võrreldes halliga on maailma alles jäänud vaid õige pisut! Lõpuks iisolad upuvad, 
kümnete ja sadade ruutkilomeetrite kaupa maismaa massiivi, saad aru, nagu laev vajub 
halli sisse kreeni. Vuhhhh...» Zigi teeb kätega uppuvat laeva, nahktagi lukud kõlisevad ja 
lapsed ahhetavad. «Ära muretse, Olle, see saab olema inimkonna tähetund.» 

Zigi teeb suitsu. Kooli peldikus, garderoobinurgas. Zigil on 
sprechgesang-ansambel, huvijuht tegi suure vea, kui ta lasi Zigil talvepööripäeval 
esineda. Zigi sprechgesangis nagu kuulipilduja. Nelisada kuuli minutis... 


Hook: 
«Tee suitsu! Kooli peldikus, garderoobinurgas, 
abrag adabra, fuajees (aa-jee!) söögijärjekorras. 


Ist verse: 
Vastik hommik, pime, väsinud on olla, 
jälk lörts, tuju nullis, panen kohe maja nurgal (mutt ei näe!) 
priske koni ette, mmn... saad aru, mul hakkab mõnus. 
Priske koni, seest on soe, kõik kaob! 


Hook: 
Abrag adabra, kooli peldikus, garderoobinurgas, 
abrag adabra, haihtu nagu maailm.» 


Ja nii edasi. Jaanuaris visati Zigi koolist välja. Ja pane tähele, see polnud ta segaste 
riimide pärast. Viiekümnendate Vaasa tolerantses haridusruunis nähti sellist 
sprechgesangimist pigem väljakujunemisprotsessi loomuliku osana. Asi oli selles, et Zigi 
oli narkodiiler. Sellepärast ta tuligi üldse sinna kooli. Sellist asja ei osanud tollal küll keegi 
oodata ja Zigi oli sellest enam kui teadlik. Ta tegutses kartmatult, otse klassis, rääkis 
tehingutest avalikult ja valjult, jagas näidiseid, lõikas Vaasa naiivsusest saaki nagu 
Vidkun Hird või Linoleumimüüja. Ta tarbis ise ka, tuli narkojoobes tundi, ta oli 
anakronism, ajast kakskümmend aastat ees. Zygismunt Berg oli must kobrutav plekk. 

Siis kui politsei talle viimaks jälile sai, emigreerus Zigi Graadi oma isa juurde. Ta 
kadus radarilt. Mõned aastad hiljem leiti ta söestunud surnukeha ühe iseäranis 
masendava paneelelamu küttekorruselt, põletusahjust. 


13. AINELAULATUS 


Blond juuksesalk tüütult silmanurgas, kulmud päikesest kipras, seisab väike 
Jesper de la Guardie oma ajatunnetuse transpordisõlmes. Kõik viib siia ja siit lähtub kõik. 
Ta kannab sel puhul valget madruseülikonda, tal on tumesinise randiga madrusemüts 
peos, ta painutab seda närviliselt. Jesper on kolmteist aastat vana, tal on püksitaskus 
pudeliavaja, taskurätt nimetähtedega, kakskümmend neli spiiditabletti ja pingil ta kõrval 
on liiliabukett. Kõik eelnev aeg suubub siia, Charlottesjäli hobutrammipeatusesse, ja siit 
peatusest lähtub kõik, mis järgneb. On 52. aasta esimene juuli, Jesper seisab suveõhtu 
serval, funk!ootepaviljoni ulja valge kaare all. Ta kardab, kostab vagonettide lõginat, kui 
lõbustuspargiatraktsioon teda aegamööda oma kiirendusharjale tõstab, eelmisest 
pühapäevast saati. Ja nii on see kestnud kogu see nädal: kõrgus, pöörituse tunne seisab 
ees. Ja langemine, ta on nii kirjeldamatult elevil. Esimene tramm tuleb ja tüdrukuid pole 
seal. Poiss tunneb kummalist kergendust, nagu siis, kui ta kolm aastat tagasi Revacholi 
lõbustuspargis Terasmägede jaoks liiga lühikeseks osutus. Oht on napilt möödas. Kuid 
siiski, ka järgmine tramm puistab oma reisijad peatusse ja tüdrukuid pole nende seas. 
Tunne pöörab end kõhus pahupidi — pettumuseks. Mis siis, kui neid ei tulegi? Kell on pool 
üheksa ja nad pidid juba tund aega tagasi siin olema. «Sa pead olema vähemalt nii pikk, 
et sõita Terasmägedel, väike poiss.» Jesper tõuseb kikivarvukile ja võtab julgestuseks 
sõõmu õlut. Õlu on kohutav idee, ta teab seda, õlu paneb humala järgi haisema. 

«See on kohutav idee, Tereesz. Õlu haiseb, tšikid vihkavad õlut!» Aga pärast 
nädalat ehitustöödel, kolmesajareaalist summat kooli kõige pahamale poisile Zigile, 
lunastamaks müstilised tabletikesed... pärast plaadimängija akusid, lilli ja jumal teab 
mida veel, oli Tereeszil õigus. Ta ütles: «Meil ei ole rohkem vahendeid, Jesper, ja kuivalt... 
kuivalt me ei lähe.» Nii nad seisidki õlleputka ees, abivalmis paadialune limpsas huuli ja 
unistas oma pistisesõõmust. Müüja vaatas altkulmu kolme ulakat poissi ja poisid 
vaatasid, kuidas vahutav vedelik tsisternist papptopsidesse voolas. 

«Nagu kusi,» kommenteeris Jesper. 


Khan võttis pooleliitrise oma pruunide käte vahele ja vaatas, kuidas Jesper vastu 
madrusemütsi serva sõrmi põristab. «Jää vait ja joo, endal käed värisevad.» 

«Mn... te olete kust joonud, kui ma ei eksi?» etles Jesper meelalt ja nuusutas oma 
topsi. «Mõtlesime küll säilitada neitsilikkuse fassaadi, aga siin te olete ja haisete nii šikilt 
kuse järgi!» Madala naljataluvusega Khan tõmbas endale haisvat õlut itsitades kurku. 

Nüüd kõmbib Khan närviliselt peatuse ees ja toksib jalaga väikseid kivikesi üle 
tee. Iga natukese aja tagant saab keegi rannaline kivikesega vastu jalgu ja heidab talle 
teiselt poolt teed kurja pilgu. Poiss vabandab ja lehvitab meretuules oma särgiesist, kus 
õlleplekk alles kuivab. 

«Kas haiseb? Jesper, ütle, kas on näha?» 

«Haiseb jah, väga rõvedalt haiseb, näha on ka. Vaata, mis kell järgmine tramm 
tuleb.» 

«Üheksa tuleb, kakskend minutit veel.» 

«Ei, ära ütle mulle, mine vaata!» Jesper saab Khanist lahti ja tühjendab oma topsi. 
Papptops lendab prügikasti poole ja põrkab napilt servast mööda. «Kurat!» 

Tereesz, ehitusplatsi päikesest tedretähniline nagu kurat, nõksutab oma põlvi ja 
teeb pahkluudeni nööritud kirsades tantsusamme. Tal on kaasaskantav plaadimängija 
nahkrihmadega seljal. Koorevärvi plastikust reljeefkiri teatab moodsa hulljulgusega 
«Mono». Masin on üüratu ja kaalub rohkem kui telliskivikoorem. Oma käes hüpitab 
Tereesz raskeid patareisid. «Noh, kuidas on, sumiseb?» küsib ta Jesperilt. «Mul küll 
sumiseb.» 

Jesperil sumiseb küll, aga mitte palju. 

«Hea ongi, ega julgestuse mõte ei olegi selles, et käpa maha saaks. Lihtsalt servad 
tuleb maha lihvida,» targutab Tereesz. Ta on vist ainuke, keda tunniajane hilinemine 
rajalt maha ei vii. Meie — kartulikarva kojko-räbalad — kes me endid sumina najal läbi 
genotsiidi, Jugo-graadi veresauna oleme joonud... Niikaua, kui meil haisev humalajook 
või aromatiseeritud marjavein käepärast on, ei kohku me millegi ees. 

Khan võtab pingilt oma krüsanteemikobara pihku ja nüüd nad istuvad kõik 
kolmekesi rivis, toksivad asfalti ja plaksutavad põlvi. Koordineerimata, ebarütmiliselt. 
Nõlva tagant kostab rööbaste kriginat ja Tereesz pigistab hirmunult peos oma seitsmest 
punasest roosist buketti. Kabjaplagin läheneb, juba on ratsud nõlval ja voorimehe mütsil 
kiiskab hõbedane ametimärk. Sumin justkui käega pühitud, nopib Tereesz närviliselt 
buketi hõbepaberit. Ta ei hellitanud sellega: seitse punast roosi, täismäng. Oleks 
kompvekiassortii ka ostnud, sellise uhke kohe, kuldse reljeefkirjaga nagu graadi 
romaanis, kui ainult näpud põhjas poleks. Midagi välgatab trammikabiinist, 
silmanurgast näeb Tereesz, kuidas Jesper püsti tõuseb. Las Jesper ajab oma liiliate rida ja 
Khan jampsib krüsanteemidega! Roosid, punased, seitse tükki — vot see on šikk! Rože i 
bomboniera, bardzo wybornie, Tereesz Machejek! 

Vaguniuksed voldivad end terase lõginal lahti ja poiss ei pane tähelegi, kuidas 
okkad ta krampis kätesse tungivad. Ootus meenub detailselt, aga juhtumine ise on liiga 
jõhker, hetk jääb ajas põnevuseloori taha. Midagi nagu oli, midagi ta tegi. Tüdrukud, 
kolmekesi, astusid vagunitrepilt asfaldile, pikad jalad põlvsukkades, issand jumal mis 
julmus, nad on ennast üles löönud! Seelikuservade lehvides, nii argiselt šikid nagu 


polekski suurt midagi toimumas. Charlotte paneb käe lahedalt puusale ja seisatab ta ees, 
aga Tereesz, võimetu kaasa mängima, teeb eksituse ja kallistab tüdrukut. Käed neiu 
ümber, kleidi seljal ripub röögatu roosibukett, oojee, lilleõied on kuldse tolmuga üle 
lastud, kui wybornie saab üldse olla? Ta tunneb võõrast lõhna tüdruku kaelalt. Nad 
vaatavad üksteist siis — Tereesz ja jumalanna üheksandast klassist — ja Tereesz, näost 
pruun ja punane, totter naeratus kõrvuni, ütleb: «Tere!» 

«No tere sulle ka!» vastab Charlotte poisiliku sarmiga. Nagu polekski midagi. 
Tüdruk võtab lilled vastu ja koos nad lähevad mändide alla, kuhu õhtupäike ei ulatu. On 
hämar ja vaikne ja keegi ei oska midagi öelda. 


Väljas, Ise-chillija maamaja õuel pöörab Kenni mootorkaarikut ümber 
stardivalmis asendisse. Masina rasked gaasiraksatused sulavad kokku laanemassiivide 
müraga eemal, halli serval. Ka suurest majast, kivivooderdatud seinte tagant on 
ülepühkivat halli tunda. Masina tuled õuel lõikavad tolmusest aknast läbi vana 
mõisahoone mõranenud kivipõrandaga esikusse. Aknaruudul lööb sõrmega tolmu sisse 
joonistatud naeratus sädelema. 

Koputamise peale ei tulnud keegi uksele, tabalukk oli kutsuvalt lahti ja esikus 
rippusid taskulambid naeltelt. Endine Koostööpolitsei agent Tereesz Machejek ja 
keldrielanikust desaparetist /nayat Khan lähevad nüüd, taskulambid käes, läbi pimedate 
tubade labürindi. Aiatarvete toikarivid, lahtimonteeritud aiakäru ja vana mööbli 
kuhjatised mööduvad taskulambivihkudes. Khan koperdab katusekivide virnade vahel ja 
pikk Tereesz ta ees liigub praktiliselt kummargil madala lae all. Veel üks asustamata 
kolikamber. Kõrvaluksest paistab avar nõgimusta laega köök, lõhnab kriidi ja hallituse 
järele. Sealt vilksatab pudelilademeid ja miski, mis näeb välja nagu pool latti suitsuvorsti. 
Iga natukese aja tagant hüüab Khan tulutult peremehe järgi. 

«Oled sa kindel, et me õiges kohas oleme?» 

Khan on kindel ja Tereeszile tundub, nagu ta kuuleks katastroofi kauge, 
summutatud kaose keskel aisakellahelinat. Helin läheneb, faasib sisse ja välja nagu 
meelepete. Aga see eitule väljast, kus puude juured maa sees ragisevad ja elektritraadid 
särisedes taevasse lehvivad. See tuleb kuskilt siit seest, elektrita majast. Tereesz võtab 
vanapaberikuhjal istet ja seirab tolmuhõljuvas lambivihus end ümbritsevat tuba. Ta on 
ikka veel veidi vintis kõigest sest marjaveinist, kuid pimedus kainestab. Erineva koliga 
ümbritsetud uksed viivad kõigis neljas ilmakaares edasi. Ta arvab end kuulvat ka 
elektrigeneraatori madalat pobinat taamal, maja südames, ja võtab selle endale sihiks. 
Kinnikiilunud ust nagistades astub ta suurde, madala laega saali. 

Tereesz kustutab taskulambi ja astub ettevaatlikult üle kummis põrandalaudade. 
Sees on jahe. Bensiinilõhn lõikab hallitusest läbi. Juhtmepundarde mustad ussipesad 
looklevad ta kingade alt edasi saali hämarasse taganurka. Seal vilguvad rohelised ja 
kollased tulukesed rütmikalt. Saal on küünaldest vaevu valgustatud, nad võbelevad lakke 
riputatud vankrirummudel, heidavad kollakaid valgussõõre põrandale, aknaruutudes 
mustendab pimedus. Tereesz seisab valgussõõris ja tunneb, kuidas aisakellade 
helilainetus ta ümber luusib, jäine ja võõras. Krohvitud seinte najal kõrgub dekkidesse 
laotud aparatuuri. Khan peatub ukse kõrval ja laseb näpud üle reljeefsest kirjast «Mono». 


«Tereesz,» sosistab ta, ««Mono»! Näe, ja see siin ütleb «Hertz».» Kõrgsageduste 
pügalad vaevu värelevad ta näppude all. «See on...» 

«... Aiskoteek,» noogutab Tereesz. «See on diskoteek.» Kolmveerand sajandit tagasi 
tuleb Osoonisaartele pilkane öö. Kõik on hall, tumehall ja lauspilvise taeva all uhuvad 
mustad lained rannaliiva. Palmide saablid õõtsuvad revolutsiooniliste armukeste peade 
kohal. Riigipöörded on tagasi löödud, kõik on luhtund ja läind. Dobreva lööb oma 
tumedaks meigitud anarkistisilmad lahti. Ta suunurgas kobrutab kuivanud mürginire. 
Ampullikillud krõbisevad Abadanaizi hamba all, ta silitab naise pead. «Kuula!» ütleb ta ja 
pilkases pimedas vee kohal siriseb kellukeste hüpnotiseeriv rütm. Mustvalge maailma 
sisse hakkab vaikselt värvi imbuma. 

«Tants!» kilgatab Dobreva plikalikult. Ta tõuseb püsti ja läheb. Abadanaiz järgneb 
talle lainetesse, veemust lööb pahkluude ümber kokku. 

«Kuuled?» küsib Tereesz Khanilt. 

«Nagu mingi sirin, eksju?» 

«Just.» Tereesz võtab naela otsast küünlaga vankrirummu ja osutab sellega ruumi 
hämarasse kaugusse. Aupaklikult nihkuvad nad üle põrandalaudade saali tagumisse 
otsa. Sammhaaval ilmub pimedast slaiderite rivisid miksimispuldil, kõlarite laeni 
monoliidid kõrguvad kahel pool pulti ja selle taga, kõrvaklapid peas, istub trendikas 
dressipluusis noormees. Klappide ühendussild litsub lokkis juuksed ta pea vastu. Ulv 
nõksutab helide rütmis lõuga, aga ta silmad on kinni, nagu kõrgepinge all. 

«Härra Ulv,» sosistab Khan vaikselt. «Vabandust, aga...» 

«Tss...» paneb noormees sõrme suule. Silmad ikka veel kinni pigistatud, tõmbab ta 
kulmud nii intensiivselt kipra, et tundub, nagu laugude taga pulbitseks plahvatusoht. 

«Palun... ära riku... mu introt ära,» hääldab ta nagu tohutu jõgi, nagu üksinda 
pidupanenise üliinimlik kuupmetraaž rõhuks vastu Ise-chillija hammastest tammi. Ta 
osutab näpuga miksimispuldile, kus kümned ja kümned slaiderid nihkuvad piinava 
aeglusega üles. 

«See on kõige tähtsam... koht.» 

Khan asetab ümbriku ettevaatlikult stuudiomonitori peale. Sinna, kuhu Ise-chillija 
oma väriseva käega osutab. Nagu lõhkeainelaos teeb Tereesz tagurpidisammu. Ta jõuab 
ümbrikult veel tüdrukute nimed lugeda. Ikka veel väljakoolitatud agent, ei jäta ta 
märkamata, et neid on tegelikult kaks — tüdrukute ümbriku all on veel üks peidus. Mis 
selle peal kirjas on, Tereesz ei näe. Ta hoiab suu kinni ja kui mees koos Khaniga 
kikivarvukil läbi maja taandub ja kellade sirin nende ümber paisub valjemaks veel kui 
entroponeetiline katastroof väljas, tundub talle, et need kaks on kuidagi 
harmoniseerumas. Nad lähevad läbi kolikambrite miiniväljade. Heli kerkib nende selja 
taga nagu lööklaine, aegluubis püssilask, kus kõik on jälle nagu siis, kaheksakümmend 
aastat tagasi. Kras Mazov tõuseb oma kabineti tagant, ta on ajaloo mustvalge. Ta suust 
kerkib püssirohusuitsu ja väljas, Riigipäevahoone aias rõkkab kontrrevolutsionääride 
meri. Aga Kras Mazov ei kuule enam selle maailma reeturlikku häält, kabineti peeglites 
heliseb intro. 


«Eino, mis seal disainikonverentsil ikka oli? Are Akerlund rääkis, kuidas tal poleks 
sõja vastu midagi. Aret mäletad? Ma tegin kunagi sellise vea, et lasin tal koos endaga 
disaini kuukirja kaane jaoks sohvale istuda. Nüüd kõik arvavad, et ta tegi ka seal midagi. 
Äre kaasa arvatud. Sõda olevat tema arvates tänapäeval rohkem nagu häppening, 
meediaeksperiment. Ja ei, ma ei saa seda välistada: see võis vabalt juhtuda. Ta võis 
sealjuures kasutada sõna «paradigmanihe».» Jesper teeb Havsänglari viimase korruse 
numbritoale ringe peale ja harjutab omaette: «Pärast seda, kui ta büroost ära läks, tead... 
ta on ikka täiesti segi tõmmand ennast. Kirjutab Dagensisse plaadiarvustusi. Kusjuures ta 
on ninakommist kurdiks jäänud! Päriselt ka, see võib juhtuda, tal on nina vahesein kaks 
korda kokku kukkunud, te peaks teda nägema! Ta näeb lihtsalt kohutav välja. Nagu siga. 
Kuidas ta ikka veel plaadiarvustusi kirjutab, kui ta kurt on? Ei, ta ei kirjutagi, ta lihtsalt 
refereerib välismaa omasid. Hinde laseb rocki jaoks palli võrra madalamaks ja 
«diskole», nagu sa, Khan, ütleksid, paneb kaks otsa.» 

Jesper seisatab voodi ees ja noogutab beežile lauakuubikule heakskiitvalt. «Et mis 
ka Lemminkäises toimus, sa küsid? Ah, niisama, poistega käisime, sürreaalne värk, 
halvasti sellega ei ole, mulle päris meeldis. Lumi, kuused, maailmalõpp. Mida, kallis? Et 
miks me sinna üldse läksime? No vot. Seal elab üks spetsialist, vaata. Ulv on ta nini ja ta 
oskab üksi pidu panna. Vähesed sünnivad sellisena. Enamus inimesi paneb ikka koos 
teiste inimestega pidu. Neil pole muidu huvitav. Aga mitte Ulv. Ulv on Ise-chillija. Või nii 
nad ütlevad. Õhtu tuleb, tood veidi juua, paned plaadi peale, tantsid, lobised iseendaga. 
Umbes nagu mina praegu. Ainult et kõvemini. Hommikul, siis kui normaalsed inimesed 
tööle lähevad, sina ikka veel ise-chillid.» Jesper tõmbab volangkardinad rõduakna eest ja 
väljas on hämar sombune taevas. Rõdu tundub piiskadest niiske. 

«Et mis? Ah jaa... No tead küll, nagu ikka. Ta on surnutega rääkija. Just nii, 
surnutega rääkija. Nad tulevad, kui ta neile Van Eycki ja vana Reitveldi laseb. Sellepärast 
ta ongi üksi niimoodi. Ei, kallis, Fakkengaffi ta ei sallivat.» Ukselink naksatab ja Jesper 
astub rõdu pilliroost põrandale. «Ta kommunikeerub halliga, noh. Mida iganes see ka ei 
tähendaks. Saad aru küll, kuidas see meid... paeluda võis. See mõte. Jah, nende tüdrukute 
pärast. Just nii, haa-haa-haa!» Siit vaataski siis Deerek Trentmöller neid tol päeval. 
Imelik. Ta ei saaks öelda, et siin kõhe oleks. Täiesti tavaline hotellituba. Mõni meremaal 
vähem ei teeks paha, kõrkjad esikus on rõvedad ja tapeet on, noh, tapeet on ikka veel 
tapeet. Muidu on kõik tipp-topp, viiekümnendate elegants. Jesper vaatab rõdult alla. 
Charlottesjäl niiskub seal vihma käes, sügislainetus uhub ta randa. Rõdu on kõrgel-kõrgel 
taeva all, kaheteistkümnendal korrusel. Jesper seisab seal üksi. Ta laiutab käsi. «Ära ole 
naiivne, muidugi mitte päriselt. Aga šõu oli korralik. Šõu on selles valdkonnas — 
soolapuhumises — see kõige tähtsam. Võta neid kui meelelahutajaid. Vot siis. Kuhu me 
õhtust sööma lähme? Ei, ma väga ei taha sellest rohkem rääkida.» 

Enne väljaminekut seisab Jesper veel korraks kesk Havsänglari tuba number 
1212. Diivani samblaroheline kate, volangkardinad tunduvad põrandalambi pehmes 
valguses aprikoosikreemjad. Ei, tal ei ole midagi selle vastu. Väljas on maailm ühtlaselt 
hall ja ruumi naiselik šikk tukub seal keskel. Tõeline väikekodanlik unenägu. Jesper 
laiutab käsi justkui oodates, et midagi juhtuks. Ta teeb ka paar väljakutsuvat sammu ja 


jääb siis käed külgedel löödult seisma. Raadio numbrilaud läigib voodilaua kuubikul, kell 
tiksub, kardinad lahtiununenud rõduukse ees kaarduvad purjena. 

«Palun,» ütleb Jesper ja vaatab ruumi, ta puhtaid seinasid ja kõrget lage. Aga 
midagi ei juhtu. Enne veel, kui sisedisainer alla randa läheb, sajatab ta toale pettunult: 
«Emane nikerdis.» 

Mööda niisket liiva läheb Jesper, trotslikul sammul. Kõrkjapuhmad sahisevad 
hilissügise külmas. Poiste kaljunukk, nüüd palju väiksemaks kulunud, sinetab taamal 
veepiiskade udus. Sihvakas valge surfilaud lõikab sügistaeva sisse nagu saabel. Jesper 
tõstab oma kaunitari pea kohale. Ta heidab üleolevaid pilke purjelauduritele vees. Kaks 
tundi võib siin kehakindas liguneda, siis ronid koos kümne teise lõdiseva tüübiga ühe ja 
sama vaibunud laine peale. Ei, Jesper läheb oma kohta. Juba ta tunneb, rinnaõõnsuse 
sügavas, kuidas seal lained paisuvad, ootavad teda. 


Seelik lehvib ja valendab männiku hämaras, ümber neljateistaastase tüdruku 
kõhnade päevitund säärte. Poisid lähevad, nad on Charlotte seeliku lipukangast juhitud 
ešelon. Kui kaua see niimoodi kestnud on? Siinpool männikut, kus liivateed kaovad 
mustikataimede tumma rohelusse, pole nad varem käinud. Tuttavad kohad jäid ammu 
maha, rippsillad ja tee, mis viis üles kaljunukile. Kõik möödub vaikuse hämaras, kohati 
katkendliku vestluse häälel. Varjud sirguvad luidetel ja eemalootavas kauguses veetakse 
puude eesriideid aegamööda lahku. 

Avanev väli lainetab mere soolases tuules. Madalal ta kohal tuleb veriapelsini 
värvi päike välja. Juushein sahiseb, kui Charlotte põlvikuis jalad lahkavad ta merd. Kuus 
pikka seierivarju libiseb üle välja, tüdrukud jooksevad kergendunult ja poisid lippavad 
nende kannul. On see ikka veel Charlottesjäl, see väli, mille servadel pillirood tõusevad, 
õõtsuvad tuules? Seal, kus heina pruunikasbeež laotus läheb peenvalgeks liivaribaks üle, 
Mälin seiskub ja võtab kingad jalast. Ta hingab Khani kõrval aplalt mereavarust oma 
kleidist pitsitatud rinda. Silmapiiril, vee helesinises peeglis lõõskab vastu veel üks päike, 
õrnast virvest laiali kantud nagu plahvatus. Pilveviirgude tindilärakad, mustjad vastu 
valgust, rebenevad vee kohal. Nad seisavad seal kõrkjapuhmaste vahel, nad kõik, käed 
silmil ja pilliroohiiglased kummarduvad aupaklikult neist mõlemat kätt. 

Anni, lühikestes pükstes, potsatab liiva sisse ja Tereesz paneb kaasaskantava 
plaadimängija mornilt ta kõrvale, kõrkjapuhmale. Poiss tõmbab antenni saabumise 
vaikuses välja ja vajutab lühilaineraadio menuka noorsoojaama peal käima. Kõlaritest 
kostab kitarripoppi, absoluutselt vastupidist Tereeszi löödud meeleolule. Tüdruk ei 
kallistanud teda vastu. Kui jäik ta tundus, Charlotte, kui sirge oma rihmikute kontstel. Ta 
ei julge teda vaadatagi nüüd, tunneb, et miski on vahepeal katki läinud. Tundub, nagu 
oleks, tundub, nagu miski oleks purunenud. Selline asi viib mõtted Jugo-graadi 
veresaunale. Kui sumin on läinud, leiad sa, tuleb välja me raskepärane loomus. Lõppude 
lõpuks oleme ju kõigest kartulikarva juuste ja suvalist värvi silmadega kojkod. Aga Mälin, 
põhjamaade rõõsk, laseb rõõmsalt vastu päikest sõrmenipsu ja küsib Khanilt: «Kas te 
seda saite?» 

«Saime!» hüppab Jesper vahele. Ta vaatab tüdrukuid, kuidas nad õitsele löövad, 
kui ta paberkotikese taskupõhjast välja kaevab. Mälin laotab rannalina liivale ja Anni 


toob koti sügavast välja kuus sillerdavat veepudelit. Pudelid seisavad liiva sees rivis ja 
Charlotte seletab, kuidas sellest tohutu janu peale tuleb. Kuidas nad hiljem peavad 
rannast vett juurde tooma. Aga sellest pole midagi, see saab olema üks paras seiklus 
sellele uljale paarile, kes minna viitsib. Põnevusevärinad läbivad poisse selle sõna peale. 
Paar! 

Ainult Tereesz ei pannud tähele. Tereesz mõtleb ikka veel genotsiidist. 

Kuuekesi sõõris, tüdrukud poiste vastas, istuvad nad rannalinal ja Charlotte 
poetab endale paberkotist tabletikesi pihku. Kotike kõriseb. Ninad nihkuvad lähemale ja 
kõik vaatavad, kuidas kakskümmend neli vaarikapunast briljanti seal sätendab. Tüdruk 
laseb kalliskivisid ühest käest teise, prisked väiksed rattakesed hüplevad rõõmsalt. Üks 
põrkab maha, tüdruk teeb «uih!» ja Mälin korjab selle nagu nipsasjakese liiva seest üles. 
Ta puhub peale, hoolsalt, heidab vanemale õele laitva ilme ja laseb siis sõrmega üle 
tableti pinna nagu rubiinilihvija. Khan näeb, kuidas tüdruku huuled õhetavad. Nad on 
kirsi-spiidi värvi. 


«Kuule, ole hea mees, ütle mis asisee on,» pahvatab Tereesz viimaks välja, 
õhtuhämaras, mänguväljakul, kus diiler Zigi nahktagi lukud kõlisevad. On eilne õhtu ja 
musta värvi rasvaste juustega poiss kõnnib kiige peal. Käed tasakaaluks külgedel asetab 
ta oma džiinides jalgu üksteise ette kiigelauale. Ja alustab: «Tead, kuidas nad räägivad, et 
droogid — see on tervise raiskamine?» Kiige teine ots lõksatab vastu maad, kui poiss 
keskkohast üle läheb. «Põgenemine reaalsuse eest, saad aru, mõttetu jama?» Küsimus on 
retoorilist laadi. Las Zigi ise vastab: «Neil on õigus. Ninakomm teeb värdjaks, pops 
idioodiks... Hoidke eemale sellest jamast, see nüristab vaimu ja ausalt öeldes on see 
väljakujunemata organismile ohtlik. See ei tasu ära.» Zigi hüppab kiigelt maha, liiva 
lendab ta ketside alt. «Aga see siin, see konkreetne droog! Nad teevad selliseid üldistusi 
ainult sellepärast, et nad ei ole veel...» ta tõmbab tagitaskust paberkoti välja ja kõristab 
seda Tereeszi nina all, «Samara amfi teinud! Te ei kujuta ette ka, kuidas teil praegu veab! 
Mis raiskamine! Ma ei saa aru, miks ma üldse müün seda. Miks ma seda kõike kohe ise 
ära ei tee?» Zigi mustad silmad läigivad hämaras. «See on nii uus värk, et tal pole isegi 
nime veel! Tüdrukud kutsuvad seda kirsi-spiidiks, poisid ütlevad «Samara amf». Ta tuleb 
Samara Rahvavabariigist, sellepärast. Kõik head asjad siin maailmas tulevad Samara 
Rahvavabariigist. Nad toovad seda läbi halli sisse. Maailma esimene kommunistide poolt 
leiutatud tänavanarkootikum! Seal teevad seda entroponaudid, hallis, et olla kartmatud! 
Aga peo panemiseks? See on väga pioneerlik mõttelaad, väga progressiivne. «Lendav 
Kommunist»! Nii nad ütlevad selle kohta Graadis. Aga mina, mina isiklikult ütlen... 
Tahate teada, mis mina isiklikult ütlen?» Varjud langevad Zigi põsesarnadelt, ta mustad 
kulmud ja kurrud silmanurkades moodustavad salakavala ilme. 

«Noh?» küsib Tereesz. 

«Ainelaulatus,» ütleb Zigi. «Ma ütlen: aine laulatus.» 


Väike Inayat Khan istub Mälini vastas rätsepistes ja vaatab, kuidas tüdruk 
vähimagi hoiatuseta tabletikesed suhu pistab, nagu kompvekid. Pudeli keeratav kork 
krõpsatab ja Mälin pühib huuled veest puhtaks. 


«Noh,» küsib ta reipalt, «mis me ikka passime niisama? Paneme praegu alla, 
niikuinii läheb hea nelikend viis minutit, enne kui töötama hakkab. Tüütu on oodata.» 

«Sa võtsid kaks?!» Charlotte on ehmunud. «Lollakas!» 

«Mis siis?» mühkab Tereesz ja Khan tunneb kabuhirmu oma sõbra, tedretähnilise 
absurdifilosoofi kõrval. Ikka veel Jugograadi veresauna peale mõeldes krõmpsutab 
Tereesz oma tabletikesi. Ta ei võta vett peale, sahhariinjas, maguskibe kemikaal kihiseb 
suus, aga Tereeszi vähe kotib. «Ma võtsin ka. «Lendav Kommunist»,» ütleb ta, neelatab ja 
sirutab käed välja nagu lennukitiivad. 

«Okei, stopp!» hüüab Charlotte ja ka Anni turtsub: «Kaks on liiga palju, alustage 
poolest. Mis me teeme teiega nüüd? Kutsume kiirabi?» 

«Pole vaja,» muigab Mälin. «Ma tegin eelmine kord kohe alguses terve ja tead, 
väga hea oli. Ma arvan, et nüüd tuleb kaks korda paren. Mis sa arvad, Tereesz?» 

«Ma tean pangarööve, mille jaoks on vähen ettevalmistusi tehtud kui selle õhtu 
jaoks,» leiab Khan ennast järsku endalegi üllatuseks välja prahvatamas. «Näed, 
gaasilaternad, juhuks kui pimedaks läheb,» ta pakib Tereeszi seljakotist, kelle asjad ta 
nüüd kontfiskeerib, vihaselt kolm laternat välja. «Ja lisavesi!» Veega täidetud punsu 
hümiseb liiva sisse maandudes. «Sest et Zigi ütles, et selle — ausalt öeldes, ma ei saa ikka 
veel aru, mis ta nimi on - selle asja all muutuvad maitsed vastikuks. Ja juba läheb kõik... 
ma eitea, imelikult.» 

«Just.» Charlotte tõstab üksiku vaarikpunase tableti oma sõrmede vahel õhku. Ta 
vaatab Khani, kelle tärkavad juhiomadused tas segadust tekitavad ja teatab äraootavalt: 
«Skäl?» 

«Skäl,» vastab Khan ja Jesper vaatab, kuidas ta nohkarist pinginaaber ja Charlotte 
koos veepudelite järgi haaravad. Ainult Anni veel kõhutab ta ees ja veeretab kirsi-spiidi 
peopesal. «Noh?» Tüdruk vaatab Jesperi poole, käed lõua all: «Skä1?» Jesper heidab 
hooletu pilgu üle ta pea: tagumikuümarale küljelõhikutega suvepükstes; kronksus 
põlvedele, jalgadele, mille otsas plätud lohakalt ripuvad. Tüdruk muigab, ta ei neela kohe 
alla, laseb spiidil sulada oma terava keele peal. 

«See on magus selline, vastikult magus, mulle päris meeldib. Ma arvan, et see 
meeldib mulle just sellepärast, et ma tean, mida see minuga teeb. Sulle meeldiks ka, kui 
sa teaks.» Tüdruk vaatab Jesperit ja Jesper vaatab üle ta jalgade. Päikese jahtunud 
plahvatust veekogu kohal. Järsk tuulepuhang paneb kõrkjad ümberringi sosistama, kõik 
vaikivad ja kuulavad. Poiss pistab rattakese suhu ja tunneb, kuidas sahhariin keele peal 
sädeleb. Ta kõhkleb veel hetke ja lõnksatab siis. Hirmusapp tõuseb üles vastu neelatust, 
happeline keskkond reageerib, lagundab pahaaimamatult vaarikapunast briljanti 
kõhuõõnes. Side- ja värvaineid kihiseb. Lained uhuvad randa ta silme ees, vaikselt nagu 
unes, kajakad kriiskavad; selle hämarduva maailma jaoks on poiss valge 
madrusemütsiga nüüd kõigest reisija, ta on semisünteetika meelevallas. Jesper ise andis 
ennast üle, kõigist kuuest viimasena küll, aga vabatahtlikult. Nagu kõik teisedki. Tema 
veel ei tea seda, aga juba nüüd kannab ta väljaarenemata ainevahetus süsinikust, 
hapnikust ja vesinikust mikroskoopilisi helbeid laiali; elementaarosakeste looduslikult 
mitteesinev kombinatsioon settib ta sees. Miski siin ei sõltu enam temast, kõik sõltub 
neist. Neil on oma plaan ja selle käikuminekuni on aega nelikümmend viis minutit. Nad 


ühilduvad temaga, moodustavad tas uusi käitumismustreid, võtavad üle nagu vaiksed 
relvad salajases sõjas. 

Aga niski ses psühhofarmakoloogia vaikselt hõljuvas sajus ei küündi 
lumetormini, mis Mälin Lundi kolmeteistaastases kehaõies laastab. Khan vaatab, pea 
kuklas, kuidas tüdruk ta ees püsti tõuseb ja harutab lahti oma tuhkblondi patsi. Juuksed 
lehvivad tuules. Nagu lapseootuse uhkuses asetab tüdruk käed kõhuümarale. 
Valgemummulise kleidiriide all töötab ta ainevahetuse keskus ületuuridel. Juba ta 
tunneb, kuidas hommikuhaigus pööritab kesk seedimise õrnust, fenetüülamiinid 
tuiskavad kroonleheveenilise roosa nahariide vastas. Amfetamiiniliste viimane süntees, 
non plus ultra! Ta keha tahab sissetungijast vabaneda, aga ta on nii vapper, ta hoiab selle 
kõik enda sees. Ta on ka kaval, ta pole päev läbi söönud, ja ilus, väga ilus on ta ka. 

Tüdrukuteajakirja klantskaanel, nagu abakusel, seisab kaksteist briljanti rivis. 
Alguses oli neid kakskümmend neli. Charlotte võttis ühe, Anni võttis ühe, Jesper võttis 
ühe, ja Khan võttis veel ühe. Tereesz võttis kaks. Rehkendagem. Samal ajal, kui tuul sasib 
Mälini juukseid ja ta tunneb, kuidas kõik see tulvab juba nüüd ta veri-aju barjääri taga — 
tema vaikiv saladus. Tõuseb serotoniinilistest apokalüptiline keeristorm. No mis ta oskab 
öelda, Mälin Lundil on kiisu kurjad kikud, pehmed kehaümarused, tal on puhtad viied 
kaheksanda klassi lõputunnistusel ja talle tõesti meeldib, siis kui mõnus on olla. 

Kuuekesi, käed põlvedel istuvad nad rivis ja vaikivad. Ootus, silmapiiri serv on 
hämarkuldne, päike vajub veekogu sisse kreeni ja taevalaotuses ta kohal on määrdund 
siniroheline viirg. Mälin mõõdab pöidlaga nagu allesjäänud aega liivakellas. Pöidla taga 
vajub päikene, iga hetkega tõmbub taevakuppel lapse kukla taga järjest tumedamaks 
siniseks. Tähti süttib seal, üks teise järel, ja vaikuses võib kuulda, kuidas liiv veepiiril 
kihiseb taanduvate lainete all nagu limonaadipudel. 


Jesper seisab rannas, kus kedagi muud ei ole. Kakskümmend aastat laiub ta selja 
taga ja lained kõrguvad ookeanis ta ees. Tast paremat kätt liivas on surfilaua valge 
mõõgatera, teine käsi puhkab äraootavalt puusal. Jesper kannab kummimusta sel puhul, 
nagu alati. Ta kannab kogukehakinnast. Ta helesinised silmad vaatavad maski silmaavast 
nagu pangaröövlil, suu punetab külmast keset suuauku. Tühi rand ütleb Jesperile 
iga-aastase tere. Rannajoon on palju muutunud, laiud on ajas roomanud nagu elav liiv, 
aga põhiplaan jääb alati samaks. Pilliroo vahelt astub Jesper aeglaselt ookeani. 
Põhjamere kümnekraadine vesi liibub tihedalt ta kummiülikonna vastu, samm sammu 
haaval järjest sügavamana. Ka läbi ülikonna neopreenist külmakindla naha läheb 
kehasoojust vette kaduma. See juhtub aegamööda, märkamatult. Kuni kolmveerand 
tunni pärast algab alajahtumine. 

Lained peksavad ta vöökohal ja lained paisuvad ta ees, tumehallis hämaruses. 
Jesper veab end kõhuli lauale ja hakkab sõudma. Vesi loksub vastu lauda ja laineid 
puruneb ta ümber, kui ta neisse tõuseb. Mida kaugemale ta jõuab, seda kõrgemaks nad 
tõusevad, kuni viimaks ei suuda mees enam laineharjadest läbi sõuda. Enne kui paise ta 
üles tõstab, vajutab Jesper laua terava nina vee alla ja sukeldub. Hüpotermiliselt jäine 
vesi plahvatab talle vastu, voogusid keerleb ümberringi, veealuses tõmbepöörises. See 


põletab ta silmis nagu sulatina. Vastu mere põhjatut hauda libiseb Jesperi süsimust 
siluett ja lükkab surfilaua helendavat valget viirgu pimedusse. 


«Mis sealt edasi tuleb? Mis tunne see on?» pärib Tereesz viimaks ja siis kui 
Charlotte, Anniga läbisegi, annab poistele edasi kõrgendatud füüsilisi tundmusi ja 
raskesti sõnadesse seatavat ekstaasitunnet, nihkub see kõik ülal nende kohale nagu 
kõrgrõhkkond taeva pimenevas kuplis. Khani valdab kummaline ükskõiksus olukorra 
vastu. Ta pilgutab silmi diamaterialistiprillide taga, hingab rahulikult, tunnetab ennast, 
oma ülekaalulist keha enda ümber, rasvapatja ja erutunult tuksuvat südant, justkui see 
kõik ei olekski enam osa temast. Mälin nihkub vabandavalt Khani kõrvale, nad 
eralduvad seltskonnast. 

Khani vaikses silmapiiriviirulises maailmas on hea rahulik olla. Tundub nagu 
Iilmaraa trikoloor — see kirev värvide kombinatsioon, mis tüdrukule Khaniga seoses 
meelde tuleb — tundub, nagu see kõik oleks õhtutaevaks ümber jahtund. Mälin ütleb seda 
poisile, ja samas hoiatab, et sellist avameelsust ootab täna veel palju ees. Siis, kui see 
peale tuleb. 

«Väga hea,» noogutab Khan ja liigub järjest lähemale uuele endale, sellele, milleks 
tööstuslik empatogeen ta teeb. Eesseisvaks ööks ja kogu ülejäänud eluks ka. Kui tal vaja 
on, naaseb ta siia kohta, kus kõik on korras. Kõik on kontrolli all. «Ja muuseas, sellest see 
tulebki, õhtutaeva värvidest. Türkiis, violetne ja oranž. Need on nii eredad seal lipul 
sellepärast, et Tilmaraal ei ole õigeid värvimuldasid. Neid ei esine seal looduslikult. See 
ongi nende õnnetus, see ja hullult pleegitav päike. Sellepärast tundubki, et neil on halb 
maitse. Tegelt see on muldade ja päikse pärast niimoodi. Nad tahaks rahulikumaid asju 
teha, aga nad ei saa.» 

Mälin noogutab. «Tead, vahel mul ei ole lihtsalt midagi lisada. Eriti sellise asja 
peale. Ma ei tea midagi värvimuldadest, aga mulle meeldib su jutt. Nii et ära pane tähele, 
eksju.» 

«Ei, sa ei pea vabandama. Ma tean, et see on huvitav - Iilmaraa värvimuldade 
situatsioon, antiik-õhulaevade hallilähivus, isegi see joga, mida ma sulle siis rääkisin, kui 
ma sind koju saatsin — keegi ei pea mulle seda ütlema.» Nad naeravad vaikselt, justkui 
oma nalja teiste eest peites. Khan vaikib viimaks ja tõstab oma lõua uuesti ookeani poole 
üles. «Ja mis sina ütleksid, kuidas see on? See tunne? Kui see peale tuleb.» 

«Ma ei tea, miks, aga mul on praegu värvituju,» seletab Mälin ja Khan noogutab 
talle rahulikult. «Ma ütleksin, et see on must. Väga pime. Väga hea pimedus.» Khan 
noogutab jälle. Ta hakkab vaikselt nautima seda uut maneeri, mis tas avaneb. Tahaks, et 
kogu maailm räägiks talle. Kõigest. Ja Khan noogutaks vaikselt vastu, avaldaks oma 
tagasihoidlikku poolehoidu. Inayat Khani poolehoidu. See ei ole naljaasi. Ta tunneb, 
kuidas peopesad higistavad, käed lähevad tuimaks. Mälin räägib talle, et see peabki 
niimoodi olema. See on kõik täiesti normaalne. See tähendab, et varsti tuleb. Varsti 
hakkab pihta. 

Khan vaatab järsku palava hoolivusega seda olevust enda ees ja olevus vaatab 
Khani vastu. Tahaks talle kõike parimat. Tüdruk väriseb kergelt, plõgistab hambaid ja 
surub oma higistes pihkudes rannalina. Mälin Lundi tumeroheliste silmade taga 


sähvivad imeilusad mõtted, sünapside puuharulises võrgus monteeritakse ta 
serotonergilisi neuroneid ümber. Pärsitakse seda seaduspära, seda kohutavat asja, mida 
tujude kõikumiseks, pärispatuks, serotoniini taas-sissevõtuvõimeks kutsutakse. See 
keemiline tsükkel, mis kiusab oma kasinate kompvekiratsioonidega Mälin Lundi, päevast 
päeva — koolihommikust õhtuni välja, siis kui kodused tööd on tehtud — ta lakkab nüüd 
toimimast. Ja mitte ainult, neuronid pumpavad kasutusest kõrvaldamata jäänud 
kogustele ebaloomulikus lahkuses juurde. Tüdruk on läbi imbunud selle tindimustast, 
üleküpsend kobarate mõnusast mahlast, puhtast vedelast kaifist. Viiekümnendate 
gitarripoppi kostab sinna sisse välja, kaasaskantavast plaadimängijast. 
Transport-proteiinid muudkui pumpavad mõnu juurde, seda kõike tuleb nii palju, et ei 
keha ega mõistus suuda veel reageerida. 

«Ma kardan,» ütleb Mälin järsku. «Kuidagi teistmoodi on olla kui eelmine kord. 
Ma sind kuulen praegu, aga kõik muu käib lihtsalt ringi. Mulle tundub, et... ma ei tea, mis 
mulle tundub.» Tüdruku hingamine kiireneb silmnähtavalt. Ta pöörab selja vanema õe 
poole ja ütleb vaikselt üle õla: «Nii palav on, Lotta, ole hea, tõmba mu kleit üle pea.» 

«Mis, juba?!» Charlotte viskab kärmelt pilgu kellale ja siristab teise käega luku 
Mälini seljal lahti. «Viisteist minutit peaks veel olema. See võib muidugi lühem ka olla, 
see aeg.» 

Mälini hääl on nõrk, katkev paelake: «Pea käib nii ringi, ma ei näe midagi...» 
Tüdruk tõstab käed üles õhku. 

«Pole midagi,» ütleb Khan rahulikult, ta ei kaota närvi. Mida keerulisemaks 
olukord muutub, seda rahulikumaks muutub Khan. Ta pilgutab ikka veel vaikselt oma 
silmi ja hingab sisse ja välja. Merejahedus, lainetav ookean laiub ta silme ees, alati nii 
avar ja osavõtmatu. «Kui sul pea ringi käib, siis pane silmad kinni,» ütleb Khan ja leiab, 
vähemalt praegu veel, et härrasmehelik oleks mitte sinnapoole vaadata. Kleidi 
valgemummuline pakkepaber kahiseb õhus, Charlotte kergitab ta ühes tükis üle Mälini 
pea. 

Tüdruk hingeldab vaevu: «Issand jumal, ma kardan... Issand...» Ta vajub oma õe 
põlvede vahele, punetav huultekajakas hääldab pimedas: «Tuleb...» Khan ei suuda 
kauem vaatamata jätta. Mälini juuksepärg lainetab Charlotte kleidikaharas, ta 
ujumisriietes keha hõõgub õe süles, tüdruku silmad on müdriaatiliseks laienenud — 
tohutud mustad kettad, pupillide kaevud ilma vähimagi iiriseroheliseta. Viiekesi istuvad 
nad sõõris ta ümber ja Mälin vaatab Khani. 

«Kuidas sa nii rahulik oled?» küsib ta. 

Khan vaatab eemale tüdruku kehapehmustelt, liigestelt, mis ta silme all palavikus 
nihklevad. Ta vaatab Põhjamere külma, kuhu päike on uppunud. Pilveviirgude tumedad 
tondid lagunevad. «Ma ei tea,» ütleb Inayat Khan, võtab veeudused prillid eest ja pühib 
neid harjumuspäraselt taskurätikusse. «Ma arvan, et see töötab vist. Juba mõnda aega on 
selline ebanormaalselt rahulik olla olnud.» 

Charlotte paitab Mälini pead. «Võib olla küll, mul tuli ka vaikselt esimene kord. 
Kas sul pihud higistavad?» 

«Charlotte, mul kogu aeg pihud higistavad. Aga jah, ma arvan, et nad higistavad 
ka nüüd.» 


Mälin liibub õe kleiti nagu jahedate linade vahele. Ta hõõrub ennast sinna sisse, 
hällis, lasteaiavoodis, kleidiriie krabiseb tärgeldatud pesuna ta ümber, lõhnab nii 
meeldivalt, õhkjalt... Keha on alles kolmteist aastat vana, aga kesknärvisüsteemi 
Poolehoid ja usaldus voogavad üle ta vasttärganud piimanäärmetest, orgasmihormoon 
kerkib nagu pärm rasvkudede soojas, tüdruk õhetab selle hoolivuse lainetes. Ta 
armastab kõiki. Anni vaatab kadedalt ta püherdamist: «Ähh, sul on juba nii hea!» 

«Issand jumal, kui hea mul on,» õhkab Mälin. «Sa ei kujuta ette ka kui hea, räägi 
midagi ilusat, see rabiseb nii kõvasti. Ma kardan, et muidu läheb kohe hästi kurvaks.» 

«Nii võib juhtuda,» noogutab Charlotte oma suursugust pead ja surub pihu 
kontrolliks vastu Mälini rinda, tõmbab siis käe kohkunult ära nagu pliidiraua vastast. 
«Issand, su süda, see peksab nii kiiresti! Nagu kabjaplagin, kuuled?» Anni naaldub õe 
rinnakorvile, kõrv südamel. «Mälin, kui palju sa võtsid, ütle ausalt!» 

«Kaks tükki,» valetab Mälin. Ta ei võtnud kaks, ta võttis kuus. Ta silitab ühe käega 
Anni siledaid juukseid ja teisega leiab õhust Khani käe. Ta surub selle ka oma rinnale, 
läheduse vajadus, ja hingab: «Kõik on korras, uskuge mind, kõik on täpselt nii, nagu see 
olema pidi, issand, kui hea mul olla on...» Ta raputab aeglaselt pead, ettevaatlikult, nagu 
taanduks ta külma- ja kuumalainetuse eest; marru aetud, see perutab ta ees, ratsude 
suud on vahul. Aine märatseh, laastab. «... Mul ei ole elu sees nii hea olla olnud, kõik on 
nii pehme, katsu sina ka...» Tüdruk surub poisi kätt tugevalt oma ribide vastu, 
ümmardajate ring tõmbub Mälini ümber koomale. Khan ajab end istudes sirgu selle 
kõige kohal, ta tõstab oma priske lõua üles tüdruku poole, uhkelt, kirjeldamatu rahu 
valitseb ta südames. Juba ennist see nihkus ta sisse, aga tunne kasvab iga hetkega järjest 
suuremaks, kindlamaks. Tõmmuvereline poiss vaatab altkulmu, diamaterialistiprillid 
suurendavad nagu luubiklaasid ta silmade nüüd mustendavaid rattaid. Ta on Serberi 
lõvi, tõeline rahvaste khaan. 

«Mälin, kuule, mul vist lõi ka sisse just. See maagia.» Ta tõmbab oma silmad 
vidukile. 

«Ma nakatasin sind!» õhetab tüdruk ja naeratab heldinult oma esmasündinule 
vastu. Khan hingab välja ja tunneb, kuidas ta hingeõhk on õudselt soe neiu vastu, nagu 
mõõk, ja maailm ümberringi suriseb tumemustalt oma rõõmu. Õhkkond vibreerib, kõik 
on mürafiltri all, rändrohutirtsude parv siristab, hõõrub oma koibasid nende niidikeste 
vastu, millest kõik on tehtud. Kõigest käib läbi see pekslev infarkt, ka mullakohevas, 
Khani käe all, Mälin Lundi keha soojas pimeduses kostab hädaolukorra alarm. 


Hull suru ralliäss toksib maja ees mootorkaariku kumni. Järjest hullemaks läheb, 
kõrgsagedused parvlevad ta kõrvus. Jää hetkekski vait, lase Kennil mõelda, miks kolmas 
käik sisse ei lähe. See on murettekitav, tõesti. Ta vaatab vana puumõisa kipakil ukse 
poole ja maailm seiskub seal lumehelveste hõljudes, üheks ainsaks klaariks hetkeks. 
Maja katuseviil kõrgub, must vastu taeva tumesinist laotust, kõik on rahulik, vaikne. 
Tagasilangemine maale. Hingeõhu hõbedane pahvakas tõuseb Kenni suult talve 
vaikusse. 


Seitsekümmend aastat tagasi astub Nadja Harnankur sillaääriselt tühjusse, uhke 
ballikleit pöördub pahupidi, kleidiriie laperdab kukkudes. Ta langeb, pea kuklas, sirgelt 
nagu tikk, ja läbi alusseeliku hõljuvvalge millimallika jätab operetitäht maailmaga 
hüvasti. Veera jõgi voogab ta kukkumise all, elavhõbejas vool, vahupitsiline. Ja kaugelt, 
kaugelt kostab saanikellasid, nagu lapsepõlvemälestusest. 

Mmayat Khan koos Tereesz Machejekiga astub maamaja uksest välja. Pikk eksagent 
vaatab vaikuses üllatunult ringi. Nii ilus on vaadata, kuidas lund hõljub kätte unustatud 
vankrirummu küünlavalgel. Ja Kenni lehvitab neile mootorkaariku juurest, teine käsi 
kergendusest südamel. 

Nad jõuavad kaks sammu võtta, Tereesz kuuleb veel, kuidas lumi kinga all 
rudiseb, kui järsku plahvatavad madalsagedused. Kenni näeb, kuidas kaks meest 
pööravad kohkunult mõisahoone poole. Kõlab kõrvulukustav biit, aknaruutude klaasid 
rapuvad selle bassirütmis. 


Väike Tereesz vihub tantsida, ennastunustavalt nagu jikuudi šamaan. Ta väristab 
õhus oma sõrmi, need on tuimad ja mõnusad ja maailm sosistab ümberringi. Tuuleiil 
paneb kõrkjad sahisema, see jahutab ta higist leemendavat laupa ja paljast ülakeha. 
Maailma heatahtlikkus on ammendamatu, Jugo-graadi veresauna pole seal kunagi olnud, 
František Vapper tuleb ja SRV revolutsiooniline armee tuleb ta selja taga valgete lippude 
lehvides. Tereesz võiks ükskõik mida selt maailmalt küsida, aga seda, mis otse ta ees 
ennast liigutab, ei julge ta vaadatagi. See ei ole osa sellest maailmast enan. «Monost» 
kostab ainult basstrummi madalaid ta kõrvakuulmise musta peegli sisse. Nad on 
kuuekesi kõrkjate vahel peidus. See tundus nii hea mõte neile kõigile. «Lähme jah, lähme 
sinna, teeme pesa!» kilkasid nad läbisegi. 

Khan paneb pimedas gaasilaternaid põlema. Gaas on haistmisorganitele vastiku, 
nälkja lõhnaga. Välgumihkli sähvakas ja lamp lööb hubinal põlema, sinised tulekeeled 
tantsivad klaaside all, kõrkjaväli laste ümber heidab neist peeneid varje. Khan vaatab 
oma kätetööd ja talle meeldib see. Talle meeldib, kuidas varjud sellest Mälini põskedel 
võbelevad. Ta ei karda talle seda ka öelda ja tüdruk on selle eest tänulik. Charlotte 
kleidiriide kahara sisse keeratud, valgetes ujumisriietes, on Mälin Lund küllastunud, 
üleküpsenud. Vaimselt ei jaksa ta enam aine tulvasid heaoluks ümber tõlgendada, aga 
kudedes käib lageraie ikka veel edasi. Aine peksab nüüd tüdrukut, jõhkralt, 
armukadedalt. Ja miski selles palavikuöös ei anna vaibumisest märku. Jälle ta lööb, 
Mälin surub käed otsetabamusest külgedele, hing jääb kinni. Kleidiriide mõnuaisting 
rudiseb lümfidel, ta kaenlaaluste siledas, niburoosad pakatavad küll vastu trikotaaži 
lahast, aga närvilõpmed on ammu tuimad; liiga tuimad, et tähele panna. 
Tunnetusüksused kärssavad, füüsiline aparaat ei võta rohkem kaifi vastu. Pudelivesi 
läheb tüdruku käest rannalinale ümber, keegi ei pane seda tähele, kõik muudkui 
lobisevad ümberringi. Soe punakas kirme kleepub Mälini reite sisekülgedel, ta nõtkub, 
silmamustad hõõguvad ühel ja samal sagedusel — läbipõlemise režiimil. Ja ümberringi 
liivas närtsib liiliate, krüsanteemide ja punaste rooside bukette. 

Laps raugeb, keha vajub pinge all kokku. «Palun lohutage mind, liiga hea on...» 
pomiseb ta, «liiga kurb on olla.» 


Operetitäht lööb oma silmamunade valged lahti; ja kahetsus, näärmete lämmatav 
kahetsus! Mida ma teinud olen, ma rumal, rumal naine! Jääkülm vesi loksub Nadja elutu 
jutustuse kopsukäsnades. Kõigest, mis Nadja teinud on, jääb ajalukku hülss, 
kehasoojuseta, moonutatud. Ta on seal mulaaŽ, meelepete, peaaegu keegi ei mäleta, kes 
Nadja tegelikult oli. Nad pole kuulnudki ta läbilöögist «Ohvitseri naises», ta riivatu 
leivanumber «Laevapoisi armuke» on parimal juhul ajalooline kurioosum. Oma ajastu 
naeruväärne liialdus. Ta on unustatud, vanaks jäänud, milleks talle enam ilus kleit, 
kuhugi pole ju minna! Aga ülal veepinna virvenduse kohal kroonlühtrid alles süttivad. 
Kõik on veel ees, pikoloflöödid, ta lemmikinstrumendid, ja reipad fanfaarid, mis toretsev 
hääl! Timpanite äikesemürinad veerevad, veekohin Nadja kõrvus kõlab kui furoor, elu, 
ovatsioonid, palavad, palavad austusavaldused. Ta tuleb pinnale tagasi ja inimesed, 
noored ja ilusad, on taaskord seal koos temaga. Käimas on tõeline pidu, Nadjale näib. 
Varsti vist lõppeb maailm. 

«Ei,» ütleb František Vapper, «kaheksa aastat on veel.» 

Mis meeldiv noormees, mis põsesarnad, nagu stepikotkal! «Kaheksa aastat? Aga 
siis on ju kõik veel võimalik!» 

«Jah, kõik on võimalik selle maailma jaoks,» ütleb František Vapper. 


Anni, noorem õde, joodab põetaja hoolivusega Mälinile pudelivett sisse ja Khan 
tõmbab käega kõrkjaid nagu eesriideid merelainetuse eest. Ta hakkab rääkima. Pimedas 
loksuva veekogu taustal hubiseb siluettide paar. Nad tantsivad. Üks hullunult, teine 
samas rütmis, aga kolm korda aeglasemalt. Anni pakib oma põleva õe kleidiriidest 
kookoni sisse. Charlotte ise koorus sealt juba ammu ära. See oli nelikümmend minutit 
tagasi, siis kuita teise alla pani. 

Ta tuleb pimedusest läbi tantsupöörises Tereeszi juurde ja surub oma häälega ta 
silmad lahti. Poolalasti tüdruk paneb veepudeli poisi suule ja ütleb: «Tereesz, uu! Sa pead 
jooma, muidu sa saad kuumarabanduse. Teie ka,» hüüab ta selja taha, «ärge unustage 
vett juua!» Poiss võtab pudeli ja kaanib, ta janu on kustutamatu. Niimoodi, veejahedalt, 
ta ind viimaks raugeb. Õnnis keemiline rahu surub poisi maha oma raskuse all. Pöidlad 
kuldsete püksikute värvlis, äraolevalt, liigutab Charlotte Lund oma vastkoorunud keha ta 
ees. Pea veidi kuklas ja silmad kinni, noogutab tüdruk basstrumni põrkavale rütmile 
kaasa. Ta naeratab põgusalt, heliseb korraks. Nii naerab Charlotte ainult omaenda 
naljade üle. See murrab Tereeszi maha; see ja see pool, mille ta salaja peale tegi. Ta 
kuuleb, kuidas naeruvärin põtkib seal, võõra peaajukoore müsteeriumis. Kuidas oleks 
naerda seda naeru? See ei olegi millegi üle ega millegagi koos, see ei koosne sõnadestki 
enam, see on ammu läinud, kadunud Tereeszi jaoks. 

Koolivormis Machejek tuli treppidest alla. Kust ta pidi teadma, et Vaasas kannavad 
koolivormi ainult täielikud heidikud? Need tüübid, kes seinu nühivad. Ta ju alles tuli siia. 
Vanim Lund läks trepist alla, ta papud klõpsisid astmekividel ja tüdruku kümnendikust 
sõbra, Ilusa Aleksandri suuvärk muudkui käis ta kõrval kadestusväärsetel tuuridel. 
Tereesz läks nende järel söögijärjekorda nagu vari. Charlotte Lund ei käi muidu kunagi 
koolisööklas, ta ei söögi, tal puudub ainevahetus selle maailmaga. Aga Ilus Aleksander 


võlus ta endaga kaasa. Tereesz Machejek kaheksandast seisis Charlotte selja taga ja valas 
endale morssi. Tüdruk pööras ennast ümber ja ulatas morsikulbi järgi. Tereesz ulatas 
talle kulbi. Ja nii see juhtuski. 

«sa oled Charlotte Lund,» pomises Tereesz tüdruku poolmüütilist nime. 

«Ja sina oled?» 

«Tereesz Machejek,» ütles Tereesz Machejek. Ja sinna see jäi. 

Charlotte šatään juuksepintsel paitab ta õlgasid, kui tüdruk pead vangutab, 
muusika taktis. Ta tõstab käed pea kohale, sõrmeämblikud puutuvad õhus kokku ja 
rangluude all on väiksed, paljad rinnad pingul, päevitusrantide valged. Ta naerab: «Peale 
tuli, Tereesz Machejek!» ja raputab siis rõõmsalt pead ühelt poolt teisele. «Mul tuli. Just. 
Peale!» Seal liiva sees, kus Tereesz Machejek põlvitab, koorib tüdruk ühe jalaga teiselt 
tumesinist põlvikut maha. Ja siis kui neiu kükitab ta ette, ütleb Tereesz Machejek: «Mul 
ka.» Sooja ja külma lained löövad kokku nende kohal. Kahe reievalge vahel sädeleb 
püksikute kuld, mida Tereesz vaatab. Omakasupüüdmatult, lapse aseksuaalsusega. 
Lihtsalt, noh... ilus on vaadata. Nad vajuvad teineteise peale kokku nagu tikumajad, 
ihadest priid. Niisama mängulustist. 


Tereesz, Khan ja hull suru autojuht vaatavad väljas, pead kuklas, kuidas hall maja 
tagant läheneb. Seal sees tümitab basstrumm robustselt ja väljas, hoone silueti taga, 
rullub mustav laanemassiiv kogu nähtava silmapiiri ulatuses üles taevasse. Hall nagu 
laine kõrgub püstloodis kuusemetsadest, mäeahelikest maailmalaotuse kohal. Ta õudus 
nihkub aeglaselt, mühinaga maailmast üle, aga maailm on ainest tehtud ja aine on 
igihaljas, iidne, ta peab end kummastava väärikusega ülal ka kadumise hetkel, naeratab 
suursuguselt, heldinult, nagu František Vapper kord jäätmehoidla taga naeratas. Mägede 
teravikud mustendavad tummalt, raiesmikud avarduvad, ta härmas kuuseväljasid 
sätendab tähtede all. 

«Ma ei ole küll K. Voronikin ega midagi, aga...» puhib Tereesz mootorkaariku 
kabiinis. Ta sobrab seal käega istmel. Khan seisab väljas, jalg kaariku najal, Kennilt šnitti 
võttes. «Aga?» 

Tereesz ronib masinast tagurpidi välja, marjaveini pudel näpus. «Aga mulle 
tundub, et poole tunni pärast on see kõik halli all, Khan.» 

«Että mitä? Mitä se sanoi?» 

«Ei midagi, Kenni. Ma ei kuulaks teda. Ta ei ole K. Voronikin ega midagi.» 

Tereesz keerab marjaveinil krõksuga korgi maha ja paneb pudeli suule. Ta parem 
ei räägi enam. 


«See on okeanograafiline müüt. Tapjalaine,» osutab väike Khan veekogu suunas. 
Kõik vaatavad, neljakesi, rannalina turvalisest soojast. Ja putukaid sumiseb pimedas, 
gaasilaternate ümber. «Pikka aega see oligi just nii - müüt, meremehelugu. Ardas on selle 
jaoks isegi mütoloogiline nimi: «halderdingr». Aga nüüd on nad teaduslikult 
dokumenteeritud nähtus, nad on päriselt olemas, saad aru? See seletab kümneid, sadu 
teadmata kadunuks jäänud laevasid. Öeldakse ka «desertöörlaine», «Draupneri laine» ja 
minu lemmik - «imelik laine». See tuleb pealtnäha eikuskilt ja on ülejäänud lainetuse 


tasemest tunduvalt kõrgen. Seega, tapjalaine võib olla ka suhteliselt väike. Aga näiteks 
kümnemeetrise lainetuse puhul on nad maailma kõige kõrgemad teaduslikult mõõdetud 
lained üldse. 00, ma olen sellest dokumentaalkaadreid näinud!» raputab Khan oma 
lõuga, demonstreerides kaadrite meeliülendavat uskumatust. «Meski 
keskookeanipuurtornilt üles võetud. Te ei kujuta ette ka, mis koletis!» Khan tunneb, 
kuidas ta keel ja mõistus töötavad täielikus unisoonis. Kõik tuleb täiuslikult välja. Keel jäi 
saamatuks, mõistus lünklikuks, aga mitte nüüd! Jääks see igavesti nii. Ta on oma käe 
õhku rippuma unustanud. See esitab ikka veel kümnemeetrise lainetuse puhul tekkiva 
tapjalaine aukartustäratavat kõrgust. 

Mälin vaatab, kuidas see taevas ripub. Mustav huvipuhang päästab ta iseenda 
keha küüsist. Ta teab nüüd, mida tal vaja läheb. Peaks peale tegema. Õige natukene, siis 
hakkaks kõik uuesti pihta. Aga tugevamalt veel. Tüdruku paokil suu neelab õhku sisse, ta 
kaanib ahnelt pudelist vett. Vesi pärlendab ta suul. «Millest nad tulevad?» 

«See on matemaatika, eksju?» Jesper istub käsipõsakil. «Mingi matemaatiline 
reegel seletab seda?» 

«Just!» vastab Khan. «Nonlineaarne efekt. Ma ei tee sellist nägu ka, nagu ma 
saaksin aru, mis värk sellega on, aga igatahes! Tuleb välja, et tapjalaine võib kokku tulla 
suvalisest hulgast väiksematest lainetest mingi valemi alusel. Kui nad suurel 
veeavarusel, nagu näiteks ookeanil liiguvad, siis tõenäosus on, et ükskord sünnib neist 
peaaegu vertikaalne, äärmiselt ebastabiilne lainemonstroossus. See imeb teiste lainete 
liikumise energiat endasse, vesi tõmbab tüünemaks ta ümber. Tavalised lained 
muutuvad värelusteks ja tapjalaine kukub kohe-kohe kokku oma ebanormaalse raskuse 
all. Aga ta võib enne tohutut hävingut, ma ei tea, külvata, kui te lubate...» Khan lõpetab 
suure Žestiga: «Ja tead, kus nad kõige sagedamini, kogu maailmas kõige sagedamini, 
esinevad? Siin. Põhjamere sügislainetus on selle nähtuse nimi.» 

«Täiesti persses,» kihistab Anni naerda, ta ropp suuvärk pääseb vaikselt valla. 
Tüdruku silmarägu on ammu müdriaasise mustaks tõmmanud. Ta vaatab kõrkjate vahelt 
vette, kust — väiksele Annile tundub — iga hetk võib tõusta täiesti persses tapjalaine. Aga 
tuleb hoopis Tereesz, koos Charlottaga. 

«Ja tead, mis selle juures kõige rohkem persses on?» küsib Khan kavalalt. Ta pühib 
prilliklaase ja paneb siis diamat-prillid ette tagasi. Mandlisilmad nende luubis on kissis, 
populaarteaduslikust salapärast pilgeni: «Seesama efekt — ärge küsige mult, kuidas, ma ei 
tea — aga seesama nonlineaarne efekt seletab halli ka. Nad kasutavad seda 
entroponeetikas. Niimoodi käitub hall siis, kui ta maailmast üle pühib.» 

«Nagu tõllarattad,» ütleb Charlotte ja vaatab poisi silmi. «Sul on see vägagi peal. 
Muuseas, Khan, kui ma tohin öelda?» 

«Jah, sa tohid öelda,» noogutab noor Inayat. 

«Sa oled äärmiselt tark oma vanuse kohta.» Charlotte hääl on leedilikult siiras. 
Khan tunneb ennast ta komplimendist kroonituna. 

«Ja sina oled väga, väga hea rühiga,» vastab poiss ja tüdruk naerab südamest. 

Austus- ja poolehoiuavalduste risttuli mühiseb nagu ookean, kõik võbeleb, 
hubiseb leegina, ja selle keskelt tõstab Anni järsku oma peakese. Saarma väledusega 


liigutab ta ennast, kael õieli, justkui otsides midagi. «Oot-oot,» sõnab ta, «kas vesi on 
otsas?» Jesper ei märka, kuidas Anni pilk talle vihjeid teeb ja kõik ootavad ta järgi. Ta 
vaatab ikka veel lummatult merele, valge madrusemüts kuklas. Ta ei tunne midagi väga 
erilist, ta on suhteliselt kaine, lihtsalt palav on. See kõik on kerge pettumus Jesperi jaoks. 
Ameleda ka ei ole saanud ega midagi. Aga tapjalained — väga magedad ei ole. 


Mees kogukehakindas hingeldab, kui ta pinnale tuleb. Ta puristab jääkülma vett 
suust välja ja rullib ennast surfilaua peale kõhuli. Üksik must täpp nimega Jesper loksub 
pool kilomeetrit rannast, lainetuse meelevallas. Ta vaatab kronomeetrit käel, veerand 
tundi veel ja siis on ta kehasoojuse kriitiline piir ületatud. Tuleb puhata. Jesper katsub 
oma piimhappest värisevaid lihaseid lõdvaks lasta. Ta vaatab selja taha, kus Charlottesjäl 
on männipuudest triip ja ülal hämarduvas taevas vajuvad pilvehiiglased aeglaselt kokku. 
Laud tõuseb ja langeb veekogu rinnal, ta hingamise rütmis. 

Kõik on järsku nii vaikne. Kuhu kõik mu lained kadusid? 


«Ikka ja alati need viis kuulsat, kohutavat, viimast sõna: 
Miks sa mind siia jätsid? 

Ma jään kindlaks endale, hüüan, iga jumala kui laine poole: 
Kas sa seekord jääd? Kas sa seekord jääd? 

Kas sa seekord jääd, või mis?» 


Läheneb kohutav mühin. Jesper tõuseb kaksiratsa laua peale, koorib kummimaski 
kuklasse ja vaatab, blond juuksesalk palgel. Ta surfilaua tillukese punkti taustal kerkib 
hiidlaine tumehall vahupitsiline sein. Nagu rakumembraan. See tõuseb püstloodis, harja 
vahumöll varjab taeva Jesperi eest ja piiskasid lendab. Laine paisuv järsak tõstab 
surfilaua oma laudjale. Nimekas sisedisainer selle peal sõuab kõigest väest. Ta katsub 
ennast lainesse pöörata. 

Aga halderdingr liigub tohutu kiirusega. 


«Nii kahju,» ohkab Anni heldelt. «Sul võiks ka hea olla.» Nad seisavad asfaltteel, 
laterna all ja sealt, kus asfalt liiva sisse mureneb, hakkab pihta suur Charlottesjäli rand. 
Nelikümmend viis minutit metsapimedat ja isukat lobisemist seisab selja taga. Kui 
mõnus oli rääkida, ainult kahekesi. 

Jesper hoiab punsut tumepunase veepumbha all ja pumpab. Vesi laulab 
sedamööda, kuidas anum täitub. «No ega mul nõme ka ei ole, sinuga on tore rääkida, 
eksju, ja teised näevad ka väga rõõmsad välja. Ja midagi nagu oleks ka. Aga Khan räägib, 
nagu tal oleks mingi taevane rahu ja Mälin...» 

«Mälin grillib.» 

«Just. See oleks vist õige sõna.» Jesper paneb punsule korgi peale ja täidab kaks 
veepudelit. Need tasku pistetud, vaatab ta küsivalt Anni suunas. Mutukad-putukad 
peksavad ennast meeleheitlikult tänavavalgusti vastu ja tüdrukunääps selle all hõõrub 
oma paljaid jalgu kokku. Ta käest ripub gaasilatern. Udupeened karvad tüdruku paljastel 


jalgadel helendavad vastu elektrivalgust. Küsima paneb Jesperit see naeratus, nagu idee, 
mis levib üle Anni suu. 

«Ma tean!» ütleb ta. «Sa oled rohkem nagu ninapoiss niikuinii. Oma 
parfüümijutuga.» 

Jesper kükitab tüdruku vastas, asfaldi kohal, ja Anni rahakoti peeglikese keskel 
sädeleb üksik tablett. 

«Mingit uhmrit on vaja, mingit kõva asja,» ütleb tüdruk ja siis, kui elevil Jesper 
oma kiviga tagasi tuleb, on tal juba lauvärvitoos näpus. 

«Aga aitäh ikkagi!» Anni purustab hoolikalt tableti kriitja pinna ja uhmerdab 
killukesed peegli peal pehmeks vaarikapunaseks puudriks. Ta limpsab keelega üle toosi 
serva ja võtab siis ettevaatlikult viiereaalise rahakoti vahelt. Jesper vaatab seda 
kombetalitust põnevusega pealt. Kuidas Anni voldib musta rahatähe keskelt kokku ja 
eraldab sellega puudri peeglisilma peal triipudeks. Seal nad jooksevad, paralleelselt nagu 
rööpad. Viiereaaline rullub torukeseks tüdruku sõrmede vahel. 

«Nii. Nüüd paned ühe sõõrme - vot niimoodi — näpuga kinni ja teise sisse pistad 
selle,» ta demonstreerib Jesperile rullikest. «Ja siis, ühe pika hingetõmbega tõmbad kogu 
triibu endale ninna. Las ma näitan!» Veepumba ees tänavalaterna all on AnniElin Lund 
põlvili. Asfalt sätendab, tüdrukunääps kummardab peeglikese kohale. Jesper, valges 
madruseülikonnas, jälgib, kuidas ta usinalt triipu oma ninasõõrmesse tõmbab. Kogu 
pulber kaob paberrulli sisse ära, ühe apla hetkega. Jesperile tundub see kõik täiesti 
imeline. Anni lööb peakese ägisedes kuklasse ja ulatab talle rahatähe. «Natuke kipitab. 
Aga mõnusalt. Sellest hakkab kiiremini pihta ka. Aga kestab jälle vähem. Tee!» 

Ja Jesper teeb. Rahatähe mustas torus tuiskab uimasti puuder ja kaardub. 
Kristallid purustavad kapillaarikesi, sõõrmeis sügeleb, kipitab. Ja siis, kui Jesper püsti 
tõuseb, on kõiknii vaikne ja ilus. Nad lähevad koos metsa alla, gaasilatern kahiseb Anni 
käes ja heidab pikkasid, liikuvaid varje tüvesammastelt luidete pimedasse. 

Jesper tõukab ennast sulava liigutusega kõhu pealt lauale püsti. Vee mürin rullub 
selja taga ja sisedisainer surub kannaga laua kiilule. Ühes hetkes muutub takistus 
minimaalseks, kõik on täiuslik, ta glisseerib läbi vee. Laud ei puutugi vett enam, ta hõljub 
vibreerival õhupadjal; siksakitades surfib Jesper järsakust alla ja üles, tagasi laine harja. 
Selja tagant on kosta, kuidas see murdub, oma raskuse all kokku variseb. Tohutu 
sillerdav veekardin langeb ja tõmbab teda enda sisse. Jesper lubab tal, jääb maha, 
siseneb toru hämarusse, kus see vaid väikeseks ajaühikuks eksisteeriv maailm — 
keerukas, raskestimõistetav dünaamiline mudel — saavutab oma kokkukukkumises 
stabiilsuse. Laine kollaps on püsiv keskkond, hämar mandlikujuline õõnsus vee raevukas 
pöörises. Seal sees on sile ja vaikne. Kui see vaid igavesti kestaks, oleks seal viiekümne 
teise aasta suvi. 

Viiekümne teise aasta suvi on igavesti kokkuvarisev objekt, see sööb ta elavalt. 
Midagi on valesti selle mälestuste kobaraga. Kohutavalt valesti. Ta justkui poleks 
võimalik enam, maailm ei toeta teda. Aga siin, kümneks sekundiks, kõik stabiliseerub. 
Jesper paitab veeseina ja ta külmast punetav suu ütleb alati: «Palun!» 

Hoovis, kus mootorkaariku rattad on lume sisse silmuse joonistanud, vaatab 
Mmayat Khan pea kuklas ja taluhoone hõljub tast üle nagu tont. Elektrijuhtmetest sisikond 


ripub pöörlevast objektist välja, must vastu tähistaeva laotust. Ta triivib 
enesestmõistetava rahuga edasi halli. Kõrgele üles jääb maha ta mööblist ja pudenenud 
vundamendist viirg. Enda ees hoovis näeb Khan, kuidas Tereesz ja Kenni juhmistunult 
objektile järgi longivad, pead kuklas, kuni puitaed tuleb vastu. 

Kummalises paanikata mures vaatavad nad kõik Ulvi lobudiku suunas. Tundub, 
nagu iga väiksemgi praks tuleks sealt, ta paekivivundamendist. Kohe-kohe see kerkib. 
Aga midagi ei juhtu. Hall tardub paigale seal kaugel, maja taga, laante nagin vaibub ja 
muusika majaski jääb vait. Kuskil tunnetatavas kauguses, ülal tardunud halli serval, 
laguneb talumaja koost ja kaob. Higist nõrguv Ulv tuleb uksele ja paneb mentooliga 
suitsu ette. Ta on oma dressipluusi seljast võtnud. Noormees aurab seal, uksest 
raamituna, dressides ja hõbedases maikas. Ise-chillija raputab oma lokkis pead ja 
higipiiskasid lendab. Siis, kui Tereesz ja Khan ta poole tõttavad, vaatab mees järsku selja 
taha ja ehmatab. 

«Võta!» karjub Ulv, ümbrikud käes üle hoovi neile vastu joostes. Ta lehvitab käega 
umbkaudses suunas üles halli poole ja pistab Khanile paberid pihku: «Te peate minema! 
Nüüd!» 

Kostab mootori käivitumise raksakas ja kaariku rattad keerlevad lumel. Hall 
massiiv ei suuda enam oma fantoomraskust kanda. Ta murdub. Raiesmike avarus vajub 
hetkega ta alla, puuderlumest plahvatustes, varing nagu lööklaine tuiskab maailmast üle. 
Kuused kummardavad löögi all, hall lööb vana laguneva mõisahoone aknad lahti. Ta 
kaardub maja servadest, nagu kõhkleks hetke ja lahvatab siis kokku ta ümber. Hall 
haarab mõisa oma põue ja kuskil seal sees, madala laega saalis, paneb noormees 
kõrvaklapid pähe. Ta loeb ülepühkivat halli nagu magnetlugeja Stereo 8 linti. Ainus 
märge, mis Lundi lastest seal elutus mulaažis liigub, on kellegi Jesperi kummastav 
võimatu mälestus neist. Hall tuiskab põldudest üle, kahel pool külavaheteed. Ta laviin 
lööb kruusa peal kokku, kobrutav sein läheneb, tõmbub vaarikapunaseks mootorkaariku 
tagatulede kumas. 

Ketistatud rattad kriiskavad kruusa peal. « Menee-meneemenee-menee!» röögib 
hull suru ralliäss masinale nagu ratsule käsku. Ta surub jalaga juba põhjas gaasilapatsile, 
raskelt, justkui kaarik sellest kiiremini läheks. Ja spidomeetrile vaadates tundub, et 
lähebki! Tereesz jälgib noolekest loendi kollakas valguses, see hüpleb kahesaja peal. 
Khan ta kõrval näeb halli. See nihkub vaikselt, kuid kindlalt üle akende. Salongi 
elektrivalgustus hämardub sest. Mehe prilliklaasid lähevad uduseks, ta on kiirusest 
sügavale nahkistmesse vajunud ja surub kahte ümbrikut südame vastu. Uduste 
prilliklaaside tagant pole näha, kuidas Khani silmad rõõmust niiskeks tõmbuvad. 

«Mul oli õigus, Tereesz, mul oli alati õigus,» ütleb ta, aga Tereesz ei kuule teda. 
Mootor undab liiga valjult. 


Jesper ja Anni tulevad gaasilaterna valgel läbi juusheina. Jesper hoiab nüüd nii 
laternat kui veepunsut, Anni ainult oma särgikest. Sinkja leegi valgel loeb Jesper 
sünnimärke ta rootsus kiisuseljalt. Ainult rinnahoidja peened paelad varjavad neid veel. 
Kui mõnusalt juushein sahiseb, paitab ta sääri lühikeste pükste all. Väike Jesper, 


kohutavalt janune, rüüpab pudelist vett. «See on jumalik! Jumalik vesi! Nad peaksid seda 
pudelisse panema,» ütleb ta, «ja siis nad peaksid seda müüma!» 

Januste rõõmuhuiked tervitavad neid rannalt. Kõik kallistavad. Anni pühib 
gaasilaterna valgel huulepulka Jesperi suult ja naerab. Khan on Tereeszi kukil ja 
teeskleb, et Tereesz on roobot. Ta keerab sõbra pead, see teeb rooboti häält ja pöördub 
sinna, kuhu Khan teda juhatab. Siis kui roobot-Tereesz on põlvist saati vette juhitud, 
partsatab Khan ta kukilt maha. Ta jõuab seal hetkeks millimallikaid imetleda, kui 
ülejäänud juba jooksevadki neile järgi, ujumisriietes. 

Väikesed valendavad lapsekehad lähevad pimedas vette. Liiv vajub paljaste 
jalgade all, siidpehme vesi loksub pahkluude ümber. Ainele ülitundlikud kehad 
reageerivad igale viimsele kui puudutusele. Liivast plahvatusi kerkib Anni varvaste 
vahelt, ta tõmbab varbad mõnust kerra ja astub ettevaatlikult edasi. Nad lähevad kõik 
väga aeglaselt, käed vee jaheda pindpinevuse kohal. Nad kilkavad kohati, säästes igat 
hetke oma salvimise ekstaasist. Ja salv ise võtab nad vastu, voogab puusade ja kõhtude 
ümber. See on jahe ja veatult viskoosne. Mälin ei suuda. Kui vesi ta rinnad ja 
kaenlaalused kord niisutab, vajub tüdruk tervenisti ta sisse. Merepinnale jääb maha 
ainult andumise hümin. Ta surub küüsi pihkudesse, tunneb, kuidas ta raksatab kohe. See 
ei mahu ta sisse ära. Hormoonid moonutavad juba ta libisevat keha, luuvaagen on 
laienenud sünnitusavaraks, talumatu heaolu tuikab puusade sügaval. Ta kehavedelikest 
hauas paneb pisike homonculus oma nööpnõelade suurused silmad kinni. Loomake, 
poolringiks kerra tõmbunud, teeb suu karjeks lahti. Aga midagi ei kosta, ei ühtegi häält, 
ta polegi siin kunagi olnud. Mälin lõtvub, kõik on nii võimatult hea, kõik mustab ja kajab 
seal, vetesügavuses. Charlotte hõõguvvalge vari libiseb tast mööda, ta tunneb kellegi 
pehmeid käsi oma õlaümaratel. See on Khan. Ta tõstab tüdruku pinnale. Mälin hingab 
soolast õhku sisse, jääb sinna hõljuma. Vesi nõrgub ta juustest ja ülal mustas taevas särab 
tähtedest, piimapritsmetest lõputult detailne viirg. 

Nad kõik kuuekesi löövad oma peakesed kuklasse ja õõtsuvad seal niimoodi, 
poolringis. Ja vee mustas peeglis särab tähtesid vastu. Nad virvendavad nõrgalt, 
laialikantult. Ainult Inayat Khani prilliklaasidelt peegeldub kogu nende hiilgav teravus. 

«Neid ei ole enam seal,» Khan kuuleb, kuidas hääleke nõrkeb ta käte vahel. Ta 
langetab pilgu, tähed libisevad ta prillidelt maha. Tähtede asemele nihkuvad Mälin Lundi 
silmad, suu paotuv pimedus liigub iga sõna kujuliselt: «Aga ma näen neid ikka veel.» 


Ja siis, kui nad hommikul kõrkjate vahel ärkasid, nagu kassipojad pesas, korjasid 
nad prügi korralikult kokku. Nad panid päikse käes kuivanud riided selga tagasi, ta 
pimestavalt eredas valguses. Silmadel oli valus ja maailm ümberringi tundus sõbralikult 
võõras. Kõik oli räägitud eile, öö pimedas, valges polnud vajadust korrata. Nad läksid 
kohmetult naeratades, väsinud jutukatkete saatel trammipeatusse. Seal leppisid nad 
kohtumise augustikuu viimasele nädalale. Tüdrukud pidid siis oma perekondlikult 
Graadi-reisilt tagasi olema. Täpset päeva nad ei osanudki öelda, helistatakse üle, 
saadetakse postkaarte. Augustilõpu kokkusaamisel plaanisid nad arutada ka seda, kuidas 
asjade muutunud seis koolis välja nägema hakkab. Ja päris maailmas üldiselt. 


Peatuses ei suudeldud ega midagi sellist. Küll aga vahetati palju lahkumise 
kahjutundest ja kehalistest salasõnumitest laetud pilke. Tüdrukud läksid tramni peale ja 
poisid Tereeszi isa suvilasse. See oli viimane kord, kui nad teineteist nägid. 


14.PUUDUJATE 
NIMEKIRI 


Kakskümmend aastat hiljem, Vaasa lähistel, seisab põgenike murd 
liiklusummikus. Katla iisola kuuskümmend miljonit ruutkilomeetrit maismaamassiivi 
kaotas just kuus protsenti oma kogupindalast, valgustabloo mootortsüklil teatab «Kõik 
read sissesõiduks». Tagatulede punane jõgi särab sügisöös ja kuskil seal keskel, 
hiigelummikus, seisab ka see masin, milles Tereesz Machejek juba ammu magab. Kapoti 
alt tõuseb auru, poripritsmete radiaalid kaarduvad ta kerel. Korpuse mustade plaatide 
alt läigib mootorielementide niklist lõpuseid. Ka Inayat Khan on end salongis kerra 
tõmmanud. Ta ei maga veel. Ta maiustab iga mööduva hetke kallal, kuigi ja just nimelt 
seepärast, et on surmväsinud. Istme nahk naksub külje all, läbi magusa poolune kostab 
uudistetoimetuse õhulaevasid väljas. Tiivikud tuksuvad kauguses turvaliselt, une tume 
keeris kutsub ja pööritab. Khan käib temast sisse ja välja, nagu ise tahab. Vahel masin 
nõksatab ja liigub paar meetrit. Siis avab desaparetist oma silmad ja näeb, kuidas Kenni 
mööda käib. Hull suru ralliäss puhub teiste juhtidega juttu ja kraabib tuuleklaasilt 
härma. Käesolev hetk on selline, et Khan teab: ta jääb seda taga igatsema. Juba ta 
igatsebki — esitulede teemante, tagatulede verist kuma masuudipahvakais, teadmist, et 
kõik saab korda. 

See oli kakskümmend aastat tagasi, kui ta end viimati niimoodi tundis. 
Võimalustest tulvil. Siis kui nad koos tüdrukuid Graadist tagasi ootasid. Väljas maailmas, 
ta kinnipigistatud laugude taga algab jumalariik. Ta pressib käsi vastu rinda, embab oma 
nähtamatut kaasat. Kõik need ruumid, avarused seal söötis põldudel ja maanteeäärsel, 
nad on võimalused. Võimalused koosviibinisteks. Vestlusi hargneb, nagu ikka, Khani 
mõttekabineti pimedas. Mälin Lund kõnnib seal koos temaga, noogutab, kuulab, küsib 
küsimusi. Naerab ta naljade üle, juba kahekümnendat aastat. Nad istuvad kiirtee äärisele 
maha, ta ei pahanda. Tüdruku keha on ajast puutumatuks jäänud, ta näeb ikka veel välja 
nagu laps, aga vaim on tal koos Khaniga edasi liikunud. Kasvanud, täiskasvanuks 
saanud. Ta on kaalukas nüüd, salapärane ja kurb. 

Kaks kuud möödus, aga augustilõpu kohtumine ei saanudki kunagi teoks. Kuigi 
tüdrukud tulid tagasi Vaasasse juba viieteistkümnendal augustil, ei helistanud nad. Miks 
see niimoodi oli ja miks nad ses ajavahemikus kolm korda Charlottesjäli rannas käisid, 
jääbki saladuseks. 


Pärastlõunane päike värvis seinad ribikardinate vöödiliseks. Tereeszi isa suvila 
suures toas seisis õhk paigal, miski kerkis, pärssis hingamist. Vaakum, see oli kaotuse 
tunne, kohutav, kohutav mure. Pärast asjatut mitmenädalast ootust telefoni kõrval 
otsustasid nad viimaks ise tüdrukutele helistada. Nad seisid kolmekesi suures toas. 
Tereesz pani toru hargile. Khan ta kõrval oli läbematu: «Mis juhtus? Neid polnud kodus 
või?» 

«Ema võttis vastu,» Tereesz vajub nõutult tugitooli. «Ta ütles, et nad on rannas.» 

«Kus rannas?» 

«Charlottesjälis.» 

«Misasja? Miks nad ei helistand siis?» 

«Ma ei tea, midagi on valesti...» 

Ja siis leidis aset see vaidlus. See, mille pärast Tereesz kaks päeva hiljem Jesperile 
kallale läks. Ta ise tahtis kohe alla randa joosta, Khan nööris ketse jalga, ainult Jesper 
veel leidis, et niimoodi poleks piisavalt lahe. Peaks ootama, laskma neil ise helistada. Nii 
see jäigi ja viieteist minuti pärast, kell üks, nägi jäätisepoe müüja Agnetha viimase elava 
inimesena Lundi lapsi. Oli kahekümne kaheksas august — rahvusvaheline kadunud 
inimeste päev. 


Sellest päevast edasi ei ole asjad enam «lahedad» olnud. Ta proovib seda sõna 
mitte kasutada, see kõlab nagu süüdistus. Läbikülmunult ja õhku ahmides vajub 
sisedisainer liivale selili. Hüpotermia. Lõhnab nagu mädanev pilliroog; kõrkjad ja 
juushein naalduvad tuuleiilides vastu maad. Ta on kolmekümne nelja aastane. Ta 
trambib kandadega niisket liiva. Kuidas ja miks ta jaksas, ei tea. Kui liigesed külmast 
krampi lõid, miks ta siis ei veeretand ennast laua pealt merre? Või siis, kui laine kokku 
vajus, miks ta ei jäänud? 

Ülal, sügisõhtu pimedas taevas vajuvad pilvemassiivid teineteise sisse. Aeglaselt. 
Ta haarab kahe käega peast kinni ja surub. Külmast sinetav suu avaneb aeglaselt, 
hingamisteedest kostab vappeid, kõht lainetab kokkutõmmetes. Kannad kaevuvad liiva 
sisse ja rusikad tõmblevad, aga midagi ei muutu. Ta mäletab kõike. Viiekümne teine 
aasta seisab kolba sees paigal, kummastav, võimatu muuseumieksponaat, koopia 
kadunud maailmast. Lõhn on järjest magusam ja alati seesama, ümberlükkamatu fakt, 
mille raskust ei ole võimalik üle tähtsustada: sinna ei saa enam tagasi. 

Unes kostab kapjade samme, nad tulevad, mootortsükli mustal asfaldil. Jesper! 
Khan tahaks talle helistada ja öelda, et pangu ennast valmis! See on nüüd päris värk. Aga 
telefoniputkat siin pole, jumalariigis on pime ja ratsapolitseinikud kammivad masinate 
vahelisi rivisid. Luupainaja siluett peatub aknaklaasi taga. Khan teeb silmad lahti. 
Hobuse sõõrmeist tõuseb hingeauru, ta puristab, niisked mustad silmad läigivad 
poolunes mehele vastu. Ohvitser ratsul suunab valgusvihu läbi härmas klaasi salongi ja 
läheb siis edasi. Rauad kajavad asfaldil, hobune kaugeneh, Khan paneb silmad kinni ja 
uinub taas. Ta käed on rinnal kallistusse kangestunud. 

Kui nad viimaks magama jäid, kuulis Khan unes kohutavat häält. See oli selle 
sama päeva öösel, kahekümne kaheksanda augusti öösel ja koos selle häälega laskus 


õudus maa peale. Algul ta kuulis seda unes, kuidas see liikus järjest lähemale ja hüüdis, 
kindlate intervallidega: 

«Maj! 

Anni! 

Mälin! 

Charlotte!» 

Poiss ärkas teise korruse maganistoas. Ta vaatas Tereeszi hirmust suurtesse 
silmadesse, sõber seisis ta kohal ja raputas. Khan oli nüüd täiesti ärkvel, aga maailma 
kõige hirmsamat puudujate nimekirja hüüti ikka veel. See jätkus väljas, Charlottesjälis. 
Mitte ta unes, vaid päris maailmas. Veri tardus Khani soontes. «Kas sa kuuled ka seda?» 

«Jah,» vastas Tereesz. 

Nad ajasid Jesperi üles. Tõmmati joped pidžaamade peale ja joosti välja. Oli külm 
ja esimest korda sel aastal hõljus sügise lõhna õhus. Nad peatusid aias ja kuulatasid. 
Nimed kaikusid metsas koos koerte haukumisega. Nad jooksid läbi õunapuuaia, mööda 
tikripõõsastest, edasi männiku pimedasse. Taskulampide ja helgiheitjate vihud sähvisid 
seal. 

Need olid otsimissalgad. 


Neljanda päeva lõpuks saadeti vabatahtlikud laiali. Neid oli sadades kohale 
tulnud. Igaüks tahtis kuidagi aidata, muretsemisest osa võtta. Tuhanded kõned saabusid 
spetsiaalselt üles seatud vihjetelefonile. Tehti üleskutseid, algatati programme. 
Ajakirjandus ja raadio tõusid tagajalgadele, järgmisel hommikul olid tüdrukute pildid 
otse esikaanel. Pealkirjad kasutasid kõige jäledamaid sentimentaalsusi: «Ema ahastab: 
lapsed, palun tulge koju!» Arvamusveergudel arutati surmanuhtluse taastamise 
võimalust, siis kui pisarakiskumisse segunes paranoiline kättemaksujanu: «Kes röövis 
emalt lapsed?» See kaastundemöll, mille sisse poiste endi kaotus täielikult kadus — kõik 
see ulgumine ja hammaste kiristamine — nad tundsid end jõuetult selle keskel, see 
alavääristas neid. Tookord oli see kõigest aimdus, nüüd oskab Jesper oma nördimust ka 
sõnadesse seada. Kiibitsev uudishimu. Kuskil seal vahutamise all nägi nilbe kodanlane 
iseomase magusa õudusetundega kõiki neid asju, mis tüdrukutele tehti. Sinna 
pimikukardina taha, kuhu Per-Jonas otse vaadata ei julgenud, piilus ta ajaleheartikli 
vahendusel. Ta nägi seal ennast, tema oligi Mees, ta järas õlitaignas lihapirukat ja talle 
meeldis see, mida ta nägi. Aga siis, kui varateismeline Jesper oma klassiõdesid vaatas, oli 
see kirjeldamatu salapära, kehade võõras kuningriik. Seljakumerusest, paljastatud 
käsivarrest, vähimast piisas. Ta vihkab tänini täiskasvanud inimese seksuaalsust. Tema 
jaoks on see tülpinud nõudlikkus. Reaalselt, ja paradoksaalsel kombel, teeb see tast 
pedofiili. 

Just siis, kui hea maitse etalon ise kogukehakindas Havsänglari fuajeesse astub, 
paneb retseptsionist telefoni hargile. Tuntud sisedisainer tuleb keset ööd, ta tilgub, 
mattvaibale jäävad liivased jalajäljed. Härra näeb nii armetu välja, poolsurnuks 
külmunud, et naisterahvas unustab telefonikõne ja tõttab teda saunalinasse mässima. 


«Ei, ei ole kiirabi vaja,» vehib Jesper käega ja plagistab hambaid. «Ei taha teed, ei 
taha! Mustsõstrateed ka ei taha!» Ta kutsub lifti ja surgib nuppu tuimaks külmunud 
näpuga edasi ka siis, kui see juba ammu põleb. «Ei, ei taha, vanni lähen, kuuma vanni.» 

«Härra de la Guardie,» meenub naisterahvale viimasel hetkel. Ta pistab kinganina 
sulguvate liftiuste vahele: «Teile tuli telefonikõne, keegi Olle...» 

«Öösel? Mis asjus?» 

«Ajalehekuulutuse peale.» 


Vabatahtlikud saadeti laiali ja otsimissalkade järel läksid kõik ülejäänud ka. 
Männimetsad jäid sügiseselt vaikseks, poisid lonkisid neis. Verekoerad ei haukunud 
enam, piirivalvelaevu ei tiirutand lahes. Ja kõikjal, kus nad käisid, oleks justkui tühjus 
ise, ta vaim valla pääsenud. Kõik rippus paigal, kasutult: riietuskabiinid, hõre pooltühi 
rand. Trammipeatuses voorisid trammid tühjalt, siis pooltühjalt jälle, uksed lõgisesid 
kokku ja lahti. Viimasena läksid halvaendelised tuukrid, see oli kolm nädalat hiljem. Ja 
nii nad nägid, kuidas kõikjal ümberringi algas pikk allaandmine. Mida see tähendas, nad 
teadsid väga hästi, kuigi eal ei julgetud teineteisele seda sõna öelda. Koos mõtlesid nad 
välja kõige fantastilisemaid plaane. Meeliülendavaid triumfe, koos naasmisi. 

Juba kuu aega tagasi oli õppeaasta ametlikult alanud ja mures vanemate ühine 
otsus saatis nad kooli tagasi. Seal ootasid neid tüdrukute fotod, lilled ja tormilaternad 
trepil. Ka koolikoridoris lehvis see võltslein. Igaüks oli kuidagi neid teadnud, kõik 
võitlesid tähelepanu eest ja võrdlesid oma kaotusi. Ka sinna kadusid nad ära. Nad ei 
julgenud kellelegi rääkida, mis suvel juhtunud oli. Viimaks puistasid nad oma südamed 
naisohvitserile, kui see koolis käis ja selle tulemusena sattus enam kui kahesaja 
ülekuulatu sekka ka Zygismunt Berg — poiss, kes selleks ajaks noorsoopolitseis juba 
«tuntud tegelane» oli. Mingit vilja see reeturlikkus ei kandnud ja siis, kui naisohvitser 
novembri lõpus direktoriga rääkimas käis, murdsid nad kolmekesi klassist välja. Koridor 
kajas nende vahetusjalatsite plaginast. Ta oli nende ainus ühendus uurimise, selle 
südametu instantsiga. Nad peatasid ta uksel ja pinnisid, kuni vaesel naisel ei jäänud 
muud üle. 

«Me peame ennast harjutama mõttega, et tüdrukud on surnud,» ütles ta. 

Pildikesed ja tormilaternad korjati koolitrepilt kokku, surmanuhtlust uuesti 
kasutusele ei võetud. Isegi Vidkun Hirdile mõisteti eluaegne. Aasta pärast haihtumist 
arreteeriti ta sarnase profiiliga kuritegudes kahtlustatuna ja ajakirjandus tõttas seda 
kõike Lundi lastega seostama. Vanameister ise pillas ka vastavaid vihjeid. Kutsikatest, kes 
emakarust liiga kaugele uitasid ja muid selliseid hirdisme. Kui nad kolmekesi kokku said, 
oli see kõik, millest nad rääkida suutsid. See või mõni teine teema, mille heitlikuks 
muutunud meediahuvi poistele ette söötis; kui mitte Hird või vastavaldatud 
seksuaalkurjategijate nimistu, siis kiri, mis kaks aastat pärast haihtumist Karl ja 
Ann-Margret Lundile saadeti, selle käekirjaanalüüsi detailid, või näiteks sensitiiv, kes 
väitis, et tüdrukute surnukehad on maetud Ringhalle jäähokistaadioni vundamendi alla. 
Sedamööda, kuidas artiklid harvenesid, muutusid kokkusaanised nii lootusetuteks, et 
igaüks poistest katsus neid omal kombel vältida. Jesper läks salaja surfitrenni, tegeles 


spordiga. Kümnendas klassis jäi Khan esimest korda istuma ja langes koolist välja, 
üheteistkümnenda alguses läks Tereesz tagasi Graadi. 

Ajakirjandus kaotas Lundi tüdrukute vastu lõplikult huvi alles viisteist aastat 
hiljem. Uurimine oli siis juba ammu kokku jooksnud, juhtivinspektorid erru läinud. 
Polnud põhjust enam kokku saada, nad taandusid oma isiklike elude juurde. Jesper leidis 
endale alaealise pesumodelli ja tegi, nagu ei tunneks helesinise kravatiga Khani 
restoranilaua taga. Tereesz käis iga aasta üksinda Charlottesjälis. Teistele ta ei helistanud. 
Ja Khan uppus lõplikult haihtumisjuhtumite sinkjashalli maailma, istus ja klõpsis oma 
ema keldris poolteist sajandit tagasi teadmata kadunuks jäänud õhulaeva tulesid. Ainiti. 

«Harju ise oma nahhui mõttega.» 

Maailmalõpp. Linna sissesõidul kõrguvad teivasjaamade tumedad kaared. 
Tõkkepuud tõusevad. Tolliametnike vestid ja triibud tõketel helendavad sidrunkollaselt. 
Mootorkaarik võtab kohalt, kõik liigub ühtlaselt, sujuvalt. Raadioeetri 
nahkistmelõhnalises sahinas räägitakse aatomrelvast, mis Revacholile kolm tundi tagasi 
visati. Khanil on soe, naisdiktori hääl on tasane ja ilus. Tänavavalgustuse rivid kõrguvad 
tee kohal, külmhalodest pärjatud, nad libisevad hommiku tumesinise taeva all. Ta triivib 
nendega kaasa, oma kodulinnas, kust ta homme õhtul lahkub. Üks asjaajamine on veel 
jäänud. Laternad tuhmuvad. Khan vaatab ja hoonete tondid tulevad madrugaada valgel 
taevast välja. 


Maganistuba lõhnab liiliate järgi. Väljas, maamaja akna taga sinetab ja raagus 
kastanid liigutavad seal oma okste luiseid sõrmi. Ta ärkab varahommikul ja jätab 
silmaklappidega abikaasa voodisse magama. Naine on viiekümne kahe aastane, tal on 
peened näojooned ja naerukurrud kanavarvasteks väsinud; tumerohelised silmad 
laugude all ei anna ühtegi vihjet. Ta läheb hommikumantlis, astub puit-käsipuuga trepist 
alla ja teeb endale kohvi. Puumaja jahedates tubades, köögi avaras on tuled kustus. Talle 
meeldivad need sinised tunnid, kui majas on vaikne, nii et kuuleb, kuidas põldhiired 
põranda all krabistavad. Peen teravate sõrmedega käsi surub presskannu nuppu alla. 
Isegi see hallituse lõhn, mis põrandalaudadest tõuseb, on talle ajaga meeldima hakanud, 
kuigi see alguses teda nii pelutas — seitseteist aastat tagasi, kui ta siia elama tuli. Ja 
vaikus! Maal on kõiknii vaikne, aga ajapikku muutus seegi puudumine omamoodi 
õnnistuseks. Ta läheb üle suure toa, üle külmade põrandalaudade ja ümberringi hämaras 
valendab mööblit; viiekümnendate elegants, värv puidult koorumas. Ukse kõrval tõmbab 
ta abikaasa mantli õlgadele ja astub mehe kingadesse. Niimoodi, hallid juuksed ühe 
lihtsa liigutusega üles seatud, tuleb ta välja verandale. 

Sügiskülm paneb kohvitassi naise käes paksult aurama, ta seisatab hetkeks, 
hingab ja võtab siis enda valitud puitaiamööblil istet. Ja siis, jalg üle põlve, suitsetab 
Ann-Margret Lund oma päeva esimese sigareti. Ta jälgib valgust, päikest läbi hommikuse 
udu tõusmas. Ta ees hästihoolitsetud aias tuleb sombu seest detaile nähtavale, 
kasvuhoone klaasid läigivad, muru vajab rehitsemist. See saab olema ta päeva esimene 
kohustus. Ta kustutab suitsu tagurpidi lillepotist tuhatoosi ja läheb sisse tagasi. 

Ilusate vanemate lapsed on ilusad, koledate vanemate lapsed on koledad. Alumise 
korruse dušikabiinis niisutab Ann-Margret oma ikka veel ilusat keha. See ei olnud alati 


selline, algul oli ta pulklik nagu hernehirmutis. Ta oli siis veel plikatirts, ronis koos 
poistega plankudest üle ja puude otsa. Siis käivitus naissuguhormoon ja kudus ta ümber 
uue võõra keha. Rasvkudedest ja kumerustest imetlusobjekti. Aegamööda õppis ta selle 
peensusi valdama; lõpetas ülikooli, õpetas, armus, tõi kolm tütart ilmale. Kolm aastat 
järjest, iga aasta üks. Nad jäid tast maha nagu pärlid kees. Ja keha taastus, noor nagu ta 
oli. See tegi sõbrannad kadedaks, kuidas ta abikaasa käte vahel magas, häbita. Aga 
hiljem, siis, kui ta parteisse astus, tuli veel üks, see kõige noorem. Mees armastas teda ja 
nii ei kohkunud ta, kui viimane naise jäädavalt moonutas. Samas kui maa 
külgetõmbejõud oma valdkonnas võimutses, tõusis mõistus üles kõrgele — 
ministeeriumis, ametikohtadel. Aga nüüd seisab Ann-Margret Lund peegli ees ja kuigi ta 
nahk on oma elastsusest ja mõneti ka värvuse rõõsast kaotanud, on ta puusad jälle kitsad 
ja reied saledad. Kõik on uuesti kokku tõmbunud, aga seekord tunneb ta oma keha ees 
hoopis kõhedust, mitte kergendust. Mis sest, et see puudumise tunne, vaikus, rahu ja 
hallituse lõhn ta uues pelgukodus tuli ta sisse, tegi tast salaja enda. Ta on tühjus. Aga siis, 
kui ta sellele otsa vaatab, tuleb Ann-Margretil ikkagi hirm peale. Nagu kõik see 
naiseksolemine oleks kuidagi ära jäänud. 

Ta katsub selle kallal mitte nuputada, kuivatab end kiiresti, katab ennast 
päevariiete beeži ja läheb. 

Naine rehitseb aias kuivanud lehti. Siis, kui ta esimese poolaasta lõpus kooli tuli, 
vaatasid poisid salaja pealt. See oli esimene poolaasta ilma nendeta ja Ann-Margret tuli 
oma tütarde kappe tühjendama. Teda ümbritses lugupidamise sõõr, lapsed eemaldusid. 
Ainult Tereesz, Jesper ja väike Inayat vaatasid nurga tagant, kuidas naine oma tütarde 
eelmisest aastast jäänud nipsasjakesi pappkarpidesse ladus. Ta rullis popstaari postrit 
kokku ja kuldseid tähekesi pudenes käte vahelt. Poistest keegi ei öelnud teineteisele, miks 
nad sinna luurama tulid. Aga salaja tahtsid nad talt pai saada, temaga koos koju minna, 
tüdrukute tubasid vaadata. Ja siis plaane koostada, kuidas nad üles leida. See oli lapsik 
igatsus. Nad tahtsid neis asjus tähtsad olla ja kui kellelgi üldse oli võim neid sellisteks 
pühitseda, siis oli see tüdrukute ilus ema. Nii ei juhtunud, aga hiljem tulid nad ikkagi 
kõik, ükshaaval, kuigi nad seda teineteise eest salajas hoidsid. Nad uurisid ta maakodu 
asukoha välja ja avaldasid naisterahvale kohmetult kaastunnet. Siis vahetati ka uudiseid, 
uurimise asjus, ja vaikselt jäid Ann-Margretile nende nimed meelde. Kuigi viimati juhtus 
see kaheksa aastat tagasi. Hiljem, siis kui Tereesz ja Khan üles tunnistasid, valetas Jesper 
ikka veel, et tema polevat midagi sellist teinud. 

«Suht nukker värk,» ütles ta sarkastiliselt. 

Ann-Margret tuleb raagus tikripõõsaste vahelt, ta paneb aiakindad kuuri naela 
otsa ja saadab abikaasa tööle. Karl Lund rügab ikka veel palehigis nagu kirglik 
tööstusmagnaat, kuigi poliitilised ebastabiilsused ja neist tärganud rahvusvaheline 
majanduskriis laastavad ta ettevõtet; mis sest, et tal on tegelikult raha piisavalt, et kuhu 
iganes, kasvõi Stella Marisele erru minna. Sohver tuleb talle poole üheteistkümneks järgi, 
luksusmasin mähkub külavahetee halli uttu. Ann-Margret vaatab õues, kuidas tagatulede 
vaarikapunane tuhmub, kui mees tast kaugeneb. 

Koos abikaasa ja hommikuse kõherituaaliga kaugenevad kõik märgid sellest, et tal 
kunagi neli blondi ja rohesilmset tütart oli. Ühel olid küll šatäänid juuksed ja teisel 


vikerkaarevärvilised silmad, aga siis kui ta muusika vaikselt mängima paneb ja selle 
rütmis oma õlgasid liigutab, ei oska ta enam öelda, millisel. Siis kui süütunne lahtub ja 
päevavalgus tuleb valgete pitskardinate vahelt sisse, tunneb Ann-Margret Lund ennast 
kergelt, ta hõljub. Nagu kogu elu oleks elamata jäänud ja kõik need muljed, väiksed 
mõlgid, mis inimene endast maailmasse jätab, oleks muusika rütmis sirgeks koputatud. 
Ta liigutab ennast tagasihoidlikult oma sugupuu varjus, kust kõik lehed on langenud. Ta 
ei teagi enam, et see kuidas ta asetab oma ülahuule alumise peale, ennast unustades ja 
muusikale kaasa muiates, on täpselt see, kuidas Charlotte seda tegi. Ta pühib põrandaid, 
sätib laualinasid sirgeks ja koputab raamatute rivid riiulis ühtlaseks. Ta ei kuula raadiot, 
see ei tähenda talle midagi. Niipalju kui see Ann-Margretisse puutub, lõppes maailm juba 
ammu ära ja jättis ta siia koduseid toimetusi tegema. 

Ta istub köögilaua taga, käed rüpes ja vaatab, kuidas majapidamine läigib. Kell on 
pool viis, tubades on vaikne ja puhas. Ta tukastab kohati nagu pärastlõunane kass, ta 
halliks läinud pea nõksatab laua taga. See juhtus üleöö, nagu Dolores Deil. 
Kakskümmend aastat tagasi, kahekümne üheksanda augusti hommikul ärkas ta üles ja 
hõbetas. Ta kuuleb unes muusikat, valgus tulvab köögiaknast ta juustele ja selle 
tulvamises tunduvad nad hetkeks jälle kuldsed. Kõlab koputi rähnitokseid uksel. Äkki 
jättis Karl midagi maha või tuleb ta varem koju... aga milleks siis koputada? Et keegi talle 
külla tuleks, tundub lihtsalt ebatõenäoline. Peaaegu keegi ei käi siin enam ja talle 
meeldibki nii. Ann-Margret Lund kohendab kostüüni, silub istudes kortsu läinud 
ülepõlveseelikut, sätib suu naerule ja teeb ukse lahti. 

«Tervist, proua.» 

Kolm meest seisavad seal, kohmetud naeratused näol: üks on hirmkallilt riides ja 
lõhnab viiesajareaalise aftershave'i järgi, see ei suuda varjata palavikku, millest ta laup 
punetab; teine seisab tumeoranžis kilejopes ta kõrval, Iilmaraa trikolooriga sall kaelas; ja 
kolmas, pikk ja kiitsakas, tõttab suitsu kustutama. Kuigi seosed on visad tekkima, kutsub 
ta mehed sisse ja vaatab, kuidas nad seal ülariietes seisavad. Alles siis, kui ta näeb seda 
poisilikku arglikkust, millega nad ühelt jalalt teisele tammuvad ja kinganinadega 
põrandat uuristavad, tuleb talle meelde, kellega tegemist on. See meenutab talle noore 
austaja käitumist. 

«Meil on uudiseid,» ütleb /mayat Khan. «Ma tean, ei tasu lootusi kõrgele ajada, 
eksju. Aga need on head uudised, proua.» 

Ja kui proua nad kööki juhatab, tundub süda taas tinaraske ja juuksedki 
hõbetavad köögi sombuses poolvalguses. 

«Kohvi? Teed?» 


Viis tundi tagasi istub Jesper kohvikus «Kino». Keskpäeva valgel tunneb ta ennast 
sinna klaasseinte ja kuubikmööbli vahele veidi vähem projitseerituna kui tavaliselt. Ta 
pea on paks ja silmalaud kummaliselt rasked. Ta pühib leemendavat laupa initsiaalidega 
taskurätikusse. Sisedisainer näeb tavalisest viletsam välja, tirib sviitrit üle pea. Triiksärgi 
väel hakkab jälle jahe. Maani klaasakende vahelt immitseb hilissügise külma, väljas 
möödub rahvamass. Ta tellib endale ühe rohelise tee, sidruni ja meega. 


«Ma olen veidi külmetanud vist,» nendib ta üle laua, endast mõned aastad 
nooremale mehele. Ta mäletab teda küll, see on väike Olle. Ta oli neist neli klassi allpool. 
Jesper mäletab teda peamiselt Olle hiilgava võltsimisande pärast. Vanemate klasside 
poisid kasutasid ta kuldset kätt kõiksugusteks signatuurideks, poisiklutt teenis niimoodi 
head raha. Kõik need kahtedest kubisevad tunnistused ja märkustest punased päevikud, 
mis allkirju vajasid. Nüüd on väike Olle endale suured pruunid vuntsid kasvatanud ja 
Jesper teeb sellest omad järeldused. Olle on copywriter, vuntsid on jälle moes. Teatud 
ringkondades. Sellistes, kus nihilismi innossentsi Saint-Mirod vaadatakse kui mingit 
eksootilist poeeti. Või vähemalt kaks päeva tagasi vaadati, siis kui see maa, kust nii 
Saint-Miro kui vanamoodne vuntsihullus pärit on, ei olnud veel ühe teise maa peal 
aatomrelva kasutanud. 

«Selle va nihilismusetrendiga on nüüd vist kööga ka,» mainib Jesper mokaotsast. 

Olle nõustub tuliselt: «Peaks maha laskma jah need vuntsid, ma tean, see tuli 
meile kõigile täieliku pommina. Vabandust väljenduse eest, ega me...» 

«Jaa-jah, see on kohutav,» katkestab Jesper ta poole lause pealt. «Totaalne 
tragöödia. Miks sa mulle helistasid, Olle?» 

«Ma lugesin seda kuulutust ja mõtlesin pikka aega. Alles siis, kui see pauk ära käis, 
tead, mul vist hakkas viimaks kahju.» 

«Mida türa, Olle? Mis toimub? Millest sul kahju hakkas?» 

Vuntsidega copywriter ehmatab järsult peedipunaseks tõmbunud Jesperi ees. See 
naaldub üle laua tema poole. Kui Olle püüab oma pilku peita, võtab albiinotiiger kohviku 
kauguses Jesperi rolli üle. Kuigi copywriter siin tihti tutvusi tegemas käib, pole talle see 
jubedavõitu topis kunagi meeldinud. 

«Pean'd kinni, ega ma neid maha ei koksanud, ma kirjutasin need kirjad lihtsalt.» 

«Miks issanda nimel peaksid sa midagi sellist tegema?» 

«Ma ei tea,» kogeleb Olle. «Ma olin noor siis, ma tõesti ei tea, miks ma niimoodi 
tegin. Koolis kõik rääkisid nendest, pärast seda, kui see juhtus. Võib-olla ma tahtsin 
lihtsalt näha, mis saab. Kas nad saavad aru, et see ei olnud päriselt Mälin. Üks kutt, see 
Zigi tõi mulle Mälini vana vihiku ja küsis, kas ma saan hakkama selle käekirjaga. See 
tundus suht lihtne ja, noh, ma mõtlesin, et prooviks.» 

«Ja sina saatsid need ära või tegi seda keegi teine?» 

«Zigi saatis, mina lihtsalt kirjutasin. Tead, mul on tõesti nõme selle pärast, sa pead 
aru saama, et ma olin siis noor ja, noh, eks ma pidasin ennast väikestviisi nihilistiks ka...» 

«Ja sul ei ole midagi muud mulle rääkida selle kohta? Sa ei tea neist midagi? Isegi 
siis, kui ma näiteks politseisse läheks selle jutuga, sul ei oleks rohkem rääkida?» 

«Kahjuks jah.» Paistab, et Ollel on päriselt ka südamest kahju, ta silub närviliselt 
oma vuntse ja Jesper passib palavikust klaasistunud pilguga aknast välja, Östermalmile. 
Tumedas rõivas rahvamurd trügib akna alt mööda. Ta suu punetab, ta tõmbab sviitri 
selga tagasi ja võtab varnast oma mantli. 

«Idioot,» ütleb ta ja läheb. Olle jääb maha arvet maksma. Kui tšekk lauda tuuakse, 
põrnitseb albiinotiiger teda ikka veel kurjalt. 


«Ja need on head uudised?» küsib Ann-Margret ja raputab tuhka, kuus tundi 
hiljem, väljas. Suitsupahvakaid tõuseb tema ja Tereesz Machejeki suult, taevast imbub 
ühtlast helehalli valgust. Ta istub kolme mehega verandal puitlaua ümber ja tuuleiil 
puhub tumepruune lehti põrandale. 

Jesper, oma jutu lõpetanud, tunneb ennast ebamugavalt. Aga siis hüppab Khan 
vahele: «Ei, see ei ole veel kõik! Aga vaadake, selle juures on tähelepanuväärne, et 
kakskend aastat hiljem, selles kohas, kus maailm praegu on, tuleb ikka veel midagi uut 
välja. Tähendab — veel on aega. Ja mul on selline tunne, et just nüüd, just sellepärast 
tulebki kõik välja. Et midagi on õhus.» 

Endine minister istub tikksirge seljaga, jalg naiselikult üle põlve. Ta vaikib 
äraootavalt, see jahutab Khani entusiasmi. Mees võtab lonksu oma kohvipõhjast. Või 
õigemini, teeb nagu võtaks. Seal ei ole midagi peale veniva suhkru. 

Khan jätkab: «Ma ei tea nüüd, mida te sellest arvata võite. Või kui tõsiselt te seda 
võtate.» 

«Mina näiteks väga tõsiselt ei võta,» pistab Jesper vahele. 

«Igatahes,» jätkab Khan veidi nördinult, «maise ütlen kohe ette ära, et mina 
võtan. Tõsiselt, ma mõtlen. Me tuleme just Lemminkäisest, eksju, ühe eranõustaja 
juurest. Ta on üpris tuntud, kuigi ta hoiab madalat profiili. Ise...» Tereesz viskab talle 
hoiatava pilgu ja Khan jätkab: «Ulv on tema nimi. Kas te olete tast kuulnud?» 

«Ma ei usu, et ma oleks.» 

«Tema juurde minnakse selliste asjadega, mille kohta kuskilt mujalt 
informatsiooni ei saa. Kinnijooksnud asjadega. Teda on kaasatud vähemalt 
kaheteistkümne surmajuhtuni uurimisse. Ja alati on ta kuidagi aidanud. Üldiselt politsei 
just ei kiitle sellega, aga Tereesz võib teile kinnitada, et see on tõsi.» 

Endine agent Machejek noogutab pead. Ta tunneb naise silmi endal ja katsub küll 
käituda, nagu töö juures omaksega käitutakse, püüab olla jäiselt lugupidav, 
usaldusväärne, aga see ei taha tal hästi välja tulla. Me armastame tüdrukuid, me 
armastame neid rohken... Tal on nii piinlik oma mõtete pärast, ennist. Algul ta püüab 
sinnapoole mitte vaadata, siis tõstab pilgu. Hetkeks ristuvad ta suvalist värvi silmad 
Ann-Margreti väsinud smaragdidega. «Ta meetodid on sellised, mida ametlikus 
juurdluses hiljem ära ei märgita,» alustab Tereesz. «See on vaikiv kokkulepe. 
Prokuratuuriga. Selline asi annaks kaitsele liiga palju, millest kinni haarata.» 

«Tegemist on mingit sorti paradetektiiviga, ma saan aru?» Meedia survel kaevasid 
politseinikud koos linnavalitsusega viimaks kogu Ringhalle läänetiiva üles. Sensitiiv ajas 
silmad pahupidi ja muudkui osutas, aga betoonvundamendi seest tuli ainult veel 
betoonvundamenti. Ja see on vaid üks konkreetne juhtun. «Eks neid nekromante ole 
omajagu nähtud,» lubab naine endale ühe kibeduse. 

Tereesz signaliseerib Khanile, et see ootaks. «Kui ma teen oma tööd, siis ma ei tee 
seda õigusriigile. Ma teen seda kannatanu pärast.» Niimoodi rääkides unustab ta ennast. 
Enesekindlus naaseb, ta on jälle Koostööpolitsei agent, mitte see leheke tuules, milleks ta 
end teinud on. «Ja seega, mind ei huvita ka, kust ja kuidas tuleb informatsioon, niikaua 
kui see on resultatiivne. Tõsi, selle konkreetse eranõustaja juures pole ma käinud. Tema 
valdkonda jäävad kahjuks ainult sellised juhtumid, kus ohver on juba surnud. Aga tal on 


vaieldamatu anne sel puhul. Näiteks on seesama Ulv ise ka kahtlusalune olnud. Kaheksas 
eri juhtumis, mida ta on nõustanud. Kui see teile autoriteetsena tundub — ja mulle ausalt 
öeldes tundub. Täiesti seostamata juhtumid ja kunagi pole ta vastu mingit 
tõestusmaterjali leitud. Saate aru?» 

Naine paneb mõtlikult suitsu ette ja siis, kui Tereesz talle tuld pakub, kasutab 
Khan võimalust. Ta naaldub üle laua ja prahvatab välja: «Ta ei tea mitte midagi 
tüdrukute kohta!» 

«Ja mida see tähendab?» on naine nõutu. 

Khan vaatab talle laia naeratusega vastu: «Ta ei oska nende kohta mingit 
informatsiooni anda. Mitte midagi. Täiesti tühi leht: ta ei tea, kus nad on, ta ei tea midagi 
nende minevikust, ei mingeid saladusi. Aga just selles asi ongi! Ta ei tea midagi 
sellepärast, et nad ei ole surnud.» 

Naine kohkub, salaja, leedilik postuur jääb muutumatuks. Tereesz märkab ta 
reaktsioonis midagi kahtlast, aga suurest lugupidamisest ei suuda ta veel öelda, mis see 
on. «Ja seesama nõustaja ütleb niimoodi?» jääb Ann-Margret küsivalt vaatama. Khan 
asetab paberiploki ta ette. «Need on minu märkmed. Tüdrukutest. See on see kokkuvõte, 
mille ma talle andsin. Tema märkmed on seal lõpus. Te näete, et need on täpselt need 
sõnad, mida ta kasutab: «Ei ole surnud».» 

Ann-Marzgret sirvib lehti. Kogu maailma õnnetus libiseb uuesti ta pilgu alt läbi, 
fotokoopiad ja daatumid, sündmuste kronoloogia. Khan jätkab: «Sellisel puhul on 
kombeks anda ka kontrollümbrik. Kui esimese õigsust ei ole võimalik kontrollida — 
praegu on see tüdrukute oma, sellega üksi ei oleks meil midagi pihta hakata - siis tõestab 
seda teise õigsus. Ja arva ära, kes veel ei ole surnud?» Khan kougib põuest välja oma teise 
ümbriku ja asetab ta lauale. Alles siis, kui Tereesz seda viimaks nägi, hakkas ta Khani 
kummalist eksperimenti tõsiselt kaaluma. «Zygismunt Berg» on sinna peale kirjutatud. 
Jesper ei tea sellest veel midagi. Ta vaatab, kael uudishimulikult kõveras. 

«Ma andsin talle Zigi.» Khan on sõiduvees, ta unustab ennast, räägib otse 
Jesperiga. Seostekaared, mida ta õhku joonistab, muutuvad järjest fantastilisemaks. 
Kuidas üks paraspetsialisti väide seal teist tõestab, punktiirjoontest sigri-migri, sildike 
ütleb uhkelt: «Aksioom!» Ja siis veel need kirjad! Kuidas nad absoluutselt peavad teada 
saama, mis nahktagis lõngusest sai, nooleke hüppab, mis kõik sealt välja tulla võib! 

Ainult Tereesz, kes seda juba kuulnud on, jälgib ikka veel Ann-Margreti 
reaktsiooni. Seda pole. Naine lihtsalt passib üht lehekülge tüdrukute kaustas. Väljas 
hämardub vaikselt, on külm. Ta on oma mantlikrae üles tõstnud ja kui Tereesz ta pilku 
püüab, siis naine ei vasta. Ta ei loe enam ammu, tuiutab lihtsalt, silmaterade tuttavad 
tumerohelised seisavad paigal. Mis on see vaevu libisev tunne seal sügaval? Tereesz 
arvab end teadvat. Kuidas ta silmanurgad on kergelt vidus, see äratundmatus. Ta 
meenutab. Aga mida? 

Õhtu läheneb, on sinihämar ja Khan seal keskel põleb nagu pirn. Ümberringi, 
vaikses hajakülas, on õhk kristalselt külm. Mees nõjatub klapptooli ja pühib 
võidurõõmsal ilmel oma prilliklaase. Tereesz ta kõrval otsustab lahendustest lihtsaima 
kasuks, ulatab käe välja ja võtab kausta servast kinni. Naine hoiab seda endiselt käes. Ta 
pole veel lehekülge vahetada jõudnud. 


«Kas ma võin?» 

«Jah, muidugi,» noogutab Ann-Margret. Ta justkui ärkaks: «See kõik on väga 
segane, ma pean tunnistama...» Ja samal ajal, kui Khan seletab, kuidas laste ema pidavat 
nüüd sellega politseisse pöörduma, vaatab Tereesz kaustast nelja fotot Lundi lastest. 
Khan on nad vanuse järgi rivvi seadnud, nagu pärlid kees. 

Ann-Margret sulgeb aiaväravaid lahkujate järel. Ta lehvitab õrnalt tagaaknasse. 
Takso veereb mööda kruusateed, see ei ole enam Kenni seal roolis. Kenni on ammu 
läinud oma Kenni maailma, Kenni asju tegema. Nad on neljakümne kilomeetri kaugusel 
Vaasast ja valge maamaja raagus kastanipuude vahel ei saa neist piisavalt kiiresti maha 
jääda. Salaja tunnevad nad kõik sealt lahkudes kergendust. Kuidagi piinlik on ka. Keegi ei 
oska midagi öelda, kruusa rudiseb rataste all. Lõpuks Khan ikkagi proovib: «Tal, nagu... 
ei paistnud väga hea meel olevat. Või nii.» 

Jesper nuuskab: «Endal oli see debiilne mõte.» 

«Mida me siis sinu arust oleks pidanud tegema? Et ei räägigi, las nuputab ise välja, 
näiteks selle, mis värk nende kirjadega oli?» 

«Jaa-jah! Nad ei ole surnud, proua Lund, teie lapsed on elus, elus lapsed! Selle 
kallal ei saanud ka lihtsalt lasta tal nuputama jääda, eksju? Pidi ikka ära lahendama selle 
müsteeriumi.» 

Veel veidi aega nad istuvad niisama vaikselt ja põrnitsevad aknast välja. Külateid 
möödub, masin rapub ja Tereesz küsib juhilt, kas sees tohib suitsetada. Ta paneb ühe 
ette. Tikk sähvib hämaras ja sigaretipaber pragiseb ta leegist. «Astra» ving teeb salongis 
tiire, see lõhnab kibedalt. Pärast nii pikka aega Kenni masinas tundub kuidagi reeturlik 
siin istuda. 

Khani südametunnistus hakkab kipitama: «Aga järsku me tõesti ei oleks pidanud 
seda tegema. Mis siis, kui ta ongi leppinud ja me niisama, ilmaasjata ärritasime teda? Mis 
siis, kui sellest ei tule ka midagi...» 

«Arvad sa?» teravmeelitseb Jesper. «Äkki see ikka oli meie kohustus! Võõra 
inimese koju sisse tormata ja talle ta lastest rääkida.» Ta vajub hetkeks mõttesse ja 
alustab siis uuesti: «Tegelt ma ei usu, Khan. Et ta leppinud on või nii. Äkki ta katsub 
lihtsalt eluga edasi minna? Ma ei ole muidugi lapsevanem.» 

Tereesz tõmbab ukse küljest tuhatoosi välja. Ta suitsetab, vaikuses. Nad väldivad 
mootortsüklite võrgustikku, sealseid ummikuid. Seepärast sõidavad nad mööda 
külavaheteid õhtuste põldude ja metsatukkade vahel. Poolel teel on ta juba kuuenda 
suitsu juures ja kabiinis hakkab vaikselt umbseks minema. Endine agent on viisakas, ta 
kerib akna alla ja värsket õhku tuleb sealt sisse, koos mõne üksiku lumehelbega. Neid 
hõljub väljas kraavipervele. Raagus põõsaid vuhiseb mööda ja põldude kohal kauguses 
algab lumesadu. 

«Ta ei ole leppinud,» ütleb Tereesz. «Ta on unustanud. Ma ei näinud ühtegi pilti 
neist kogu ses majas. Ta vaatas neid selles su kaustas ka, nagu ta katsuks meelde 
tuletada, kes need sellised on.» 

Khan väristab end külmast. Keegi ei ütle midagi. See tähendab nõustumist. 
Möödub veel üks pikk paus, kuni ka Jesper põristab. Niimoodi annavad nad teineteisele 
teada, mis tundeid see neis tekitab. Kõige harvem räägivad nad isekeskis sellest, mida 


nad tegelikult arvavad. Kõigest sest haihtumisest. See on sellepärast niimoodi, et algul 
nad rääkisid liiga palju. Nii palju, et rääkimine enam ei aidanud. Kõik on öeldud, neil ei 
ole üksteist millegagi lohutada. Sellepärast ongi see kõigile nii kummastav kuulda, kui 
Jesper ütleb: «Vahel mulle tundub, et kogu maailm on nad ära unustanud.» 

«Nii ongi,» ütleb Tereesz. 

Ja Khan ütleb: «Lähme otsime selle türaimeja üles.» 

«Teeme seda juba täna,» ütleb Tereesz. 

Selle peale küsib Khan: «Kuhu me tahame sõita?» 

«Graadi,» vastab Tereesz. 

Ja nad mõlemad vaatavad Jesperi suunas. 

«Davai,» ütleb Jesper. 


Pimedusega koos tuleb lumetorn. Nad sõidavad Saalemi tänavail ja linn 
ümberringi tuiskab kinni. See on esimest korda sel aastal. Lume külm ja magus lõhn 
tungib koos Khaniga salongi, kui ta suur reisikohver kummaski käes sisse tuleb. Maja 
ette jäävad tast rööpad maha. Ta vana ema seisab kitli väel uksel ja hüüab midagi järgi, 
aga keegi ei kuule, mis see on. Masin kihutab juba ja lund tuiskab väljas tänavatunnelis 
pöörisena. 

Lund sajab kogu selle aja, mil nad Jesperit ta maja ees ootavad. Kaks tundi. Juba 
tundub võimalik, et nad ei jõuagi oma öise magnetrongi peale. Kuusepuudelt poetub 
valgeid viirge tuule sisse, must mootorkaarik mattub lume alla. Viimaks Jesper siiski 
tuleb, valge kohver käes. 

«Kuidas läks?» 

«No ütleme nii, et väga hästi ei läinud,» vastab ta. «Sõidame.» 

Nad sõidavad. Kiirelt. Nad paluvad taksojuhil veel kiiremini sõita, aga see oleks 
juba ohtlik. Tuisk veab triipe esitulede sisse, ta kaos lendleb kõikjal, teedel, 
tänavavalgustuse oranžides halodes. Tereesz viskab juhile raha ja läheb ees, käekellale 
pilku heites. Ta jookseb üle lumise väljaku, selja taha jääb taksouste kinnilöömise hääl. 
Teda ei huvita, et Jesper ta asjad enda juurde maha unustas. 

Jesperil on ainult sellest kahju, et ta pesumodellist lahkudes oma juuksekummi 
üles ei leidnud. Tegelt oleks ju kõvemini võinud panna. Sellest on ka kahju. Ta jookseb, 
kohver käe otsas, lund tikub silma ja kõiksuguseid tagantkätt-vaimukusi tuleb pähe: «See 
moevärk, selle moevärgiga, saad aru, sellega ei ole hästi enam. See mudeli teema, sellel ei 
ole tulevikku. Võtad mu maja, hakkad nüüd Vaasas elama, ei ole turvaline reisida, eksju. 
Aeg päris tööle minna.» 

On öö, aga liftide ees tungeldakse. Nad sõimavad, Tereesz välgutab oma 
valedokumente: «Koostööpolitsei, eest ära!» Ta ei ole enam Somerset Ulrich, ta on nüüd 
Kosmo Kontšalovski. Kosmo ei ole kadunud agent, see on Tereeszi enda vaimusünnitis. 
Jälgede segamiseks — keegi ei oska sellele järgi tulla. 

Alles siis, kui tuubil täis liftikabiin neid linna kohale kergitab, istuvad poisid 
kolmekesi kohvrite otsa maha ja tõmbavad veidi hinge. Linn mattub lume sisse, all 
mootortsüklite lipsudes imbub ta valendus saturniinroheliseks, tänavavalgustuse 
kuldseks, oranžiks... kuni taevavaksali pimedus nad alla neelab. Liftiuksed avanevad, 


nad jooksevad jaamahoone kõrgete terasest kaarte all. Ka seal ootab neid öine 
rahvamurd. See tungleb kõikjal, saalis, piletikassade ees, kuigi tablood näitavad, et vabu 
kohti ei ole ja kiisu hääl krappidest kinnitab seda. Isegi ülehomne lend Samarale, 
SRV-sse, on täis müüdud. Just! Degenereerunud bürokraatlik töölisteriik on see koht, kus 
sa praegu olla tahad. Rääkimata sellest, et Graadis kaob selsamal hetkel 
irrigatsioonikärgede võrgustik, misjärel lainehari tõuseb ähvardavalt Yekokataa kohale. 
Kuhu sa jooksed, jää koju, mine sõjaväkke! 

Nad pressivad ennast välja perroonile. Ka kõrgel öötaeva all sajab lund ja siis, kui 
vagunisaatja neid seal magnetrongi vaguni viiekordse liistaka ees liiga agaralt peatab, 
teeb Tereesz midagi, mida ta kunagi ei tee. Kosmo Kontšalovski autoriteetsed välgatused 
ei mõju enam rahva hälinast tuimestatud vagunisaatjale. Kiisu häälega tüdruk teatab 
lennu peatsest lahkumisest, palub kollase joone taha astuda. Juba nad kuulevad ka seda, 
kuidas rongiuste hüdraulika sisiseb. Tereesz pistab käe pintsaku alla ja toob sealt 
nähtavale pistoleti. Kabuuri nahkne tasku jääb ta kaenla alla rippuma. Mahagonist 
käepide tugevalt peos, astub ta uste vahelt rongi luksuslikku hämarusse, püssitoru läigib 
ja vagunisaatja taganeb teenistusrelva ees. Tereeszi selja taga lipsavad ka Khan ja Jesper 
uste vahelt sisse. Uksed plaksatavad kinni, magnetid undavad, üks Khani kohvritest jääb 
perroonile maha. 

Tereesz paneb pistoleti kabuuri tagasi ja vabandab kohkunud vagunisaatja ees. 
Sellise asjaga pole nad siin Katlas harjunud. Eksagent tänab naist koostöö eest, ta on 
tagasi diplomaatia juures. Väljas perroonil tõmmatakse hiiglaslikud puhvrid rongi küljest 
lahti. Nabanöör on läbi lõigatud ja niimoodi, kinnitussildadest vabastatuna, vajub 
viiekordsetest vaguniliistakatest rong kogu oma raskusega magnetite peale. Nad 
huugavad vagunite all täiel võimsusel. Ja siis algab lend. 

Magnetpadi lööb Põhjamerd nende all kahte lehte. Sees on vaikne, generaatorid 
ümisevad, kui rong tuiskab poolesaja meetri kõrgusel vee kohal. Nad seisavad kolmekesi, 
naeravad. Tereesz kustutab suitsu pronkstuhatoosi, nad pööravad vaateakendele selja ja 
lähevad. Ees ootab hall ja selle taga algab suur maailm. Kusagil seal, ta linnades, 
tänavatel, stepiavarustes on Zygismunt Berg, ainus inimene selles maailmas, kes teab, 
mis juhtus Lundi lastega. Linnast nende selja taga, vaateakendes, on jäänud veel vaid 
valgussaaste, kuldne kuma kaugel lumetormises pimedas. 


15. HALLITUS 


Deerek Trentmöller lamab katatoonilises seisundis. Vanadekodu ta ümber on tumn. Ta 
ei mäleta enam ühegi asja nime ja ükski seos ei tähenda talle midagi. Kõik ununeb. Ta 
vaatab kogu maailma õndsa küsimärgiga nagu laps. Kahe kuu pärast tuleb põetaja ta 
tuppa ja hingab juba uksel kergendunult. Ta ühendab kanüüli vanamehe randmelt lahti. 
Puude okstest pits libiseb palatiseintel, väljas aedlinna tänaval tuiskab mootorkaarik 
mööda. 


Rattad krudisevad lumel ja sees, soojas salongis, vedeleb tuntud minimalist ja kurt 
muusikakriitik Are Akerlund, Jesperi kolleeg büroo päevilt. Ta väljavaated ei tundu just 
hiilgavad. Plaadiarvustuste läänest mahavorpimine muutub pea et võimatuks, kui uusi 
plaate ei tehta. Aga Are Äkerlund teeb väga palju kokaiini ja see, nagu me teame, teeb 
väga intelligentseks. Sotsiaalne kliima on nüüd küll teine, aga tarbimine kui selline jääb. 
Tähendab, et ikka veel on ruumi reklaami jaoks. Are Akerlund paneb aluse Vaasas hiljem 
maailmakuulsaks saanud Ideede Laborile, reklaamibüroole, mis päris reklaami asemel 
toodab reklaamide jaoks ideid. Keegi teine teeb nad hiljem valmis. Ideede Laborist 
sünnib mõne kuu pärast apokalüptilise reklaami tippteos. Ka põhjamaades stardib 
transpordigigant ZAMMi interisolaarne kampaania, hüüdlausega «Põgene! Veel ei ole 
hilja.» 

Umbes sealkandis või veidi hiljem, talvepööripäeva paiku, jääb Konrad Gessle uus 
dokumentaalfilm laiema avalikkuse tähelepanuta. Talv tuleb pime ja pikk, paanikas 
massid nõuavad kergemat meelelahutust. Mis sest, et režissöör on kaheksakordne Oskar 
Zorni nominent. Aga siis toob Meski oikumeeniline agressor oma laevastiku hallist välja, 
see manööver libiseb kaugel põhjas üle boreaalplatoo. Must suits tõuseb sellest taevasse, 
virmaliste alla, Graadi Holodnaja Zemlja oblastis. Kaks kuud varem Meskiriigile sõja 
kuulutanud Graadiga liituvad seepeale ka Arda, Vaasa ja Surumaa. Sellega haaratakse 
Katla, see maailma rajamaa, suurde tsentrifuugi kaasa. 

Filmi «Vidkun Hird: «Vidkun Hird»» vaatajanumbrid paranevad. Oma suureks 
kurvastuseks aga näeb Konrad Gessle kinosaalides just sellist sorti publikut, mida ta oma 
vastuolulist projekti alustades kõige rohkem kartis. Halvad ajad annavad 
rahulolematusele rahvusliku värvingu, seal istub militaarnoorus, lummatult, koos 
seniilsete natsi-taatidega. Keegi neist ei mõista õieti humanist Gessle peent 
sümbolikäsitlust, ta irooniat, absurditunnetust. Juhmid sõjardid imetlevad Hirdi 
mustsärklaslikku poosetamist tõemeeli, ilma vähimagi irooniata. Erilist muljet avaldab 
neile just see, kuidas suurkuju viimaks omaenda üliinimlike maksiimide all kokku 
variseb. Neile tundub see poeetiline, kuidas ta viimastes intervjuudes seosetut juttu suust 
välja ajab. Sahisevad kaadrid juurviljastunud Hirdist oma kongis liigutavad neid 
pisarateni. Lõpuks tuleb siis välja, et isegi tema enda vägilasemõistus ei suutnud nende 
muistsete tõdede järgi elada. Nad olid liiga ausad, liiga ehedad. Sõdalane, nagu ta oli, 
pingutas Hird lõpuni välja, vajumata tagasi lahjendatud kultuuri mõjuruumi. Selles 
seisnes ta triumf, hubris ja põrmuvajumine: tõde — see on lihtsalt liiga vägev. 

See on vaid üks mitmest maailmalõpuabsurdist, aga just sellest tiivustatuna leiab 
Sven von Fersen, et aeg on kapist välja tulla. Vaimukad juhtimisalased artiklid faasib 
Sven aegamööda välja, nende asemele tulevad «toetusavaldused valitsusele ja 
relvajõududele». Siis kui Graad ja tema põhjaliitlased avastavad end maailmasõja 
kaotuspoolel, organiseeritakse Iilmaraal ainus tõeline vastasseis. Sven von Fersen ei 
soovi kaamlisittade abikätt: «Enne, kui sa tähelegi paned, pistab see sulle skimitariga 
selga.» 

Kuid lõpuks jääb fašism ikkagi sinnasamma, ühiskonna äärealale, kus ta alati 
käinud on - krüptozooloogia ja psioonika vahele. Valdav avaliku elu massiiv ei ole 
selline, nagu Sven von Fersen. Põhjamaine stiilitunnetus on neis liiga selgelt välja 


kujunenud, ekstreemsused ei leia kõlapinda. Toimetaja delikaatne käsi juurib taolistest 
kirjutistest rassitundliku sõnavara välja. Avaldamata ta neid ei jäta — oleks see ju 
sõnavabaduse vastu. Nii siseneb seegi maalahmakas hallis koos ülejäänud maailmaga 
geopoliitilise apokalüpsise staadiumisse, aga kokkuvarisemise asemel ta pigem triivib 
laiali. Ikka veel sotsiaaldemokraatiana. Ikka veel jagatakse seal niisama lulli lööjatele 
lahkelt abirahasid. Ristlejad hukkuvad Põhjamerel mürsutules, aga töötule kunstnikule 
pakutakse ikka veel riigi poolt tema enda valdkonnas ümberõppimisvõimalusi. Graad 
kaotab ülal põhjas boreaalplatoo, Jelinka põleb kolmekuises talveöös ja keegi ei jää ellu, 
aga töötu Per-Jonas räägib ikka veel sellest raamatust, mida ta kirjutab. Graad hülgab 
Katla vähetähtsa sõjateatri, koondamaks jõud oma koduiisola kaitseks, tee Ardasse on 
nüüd agressorile valla ja rinne nihkub päev-päevalt lähemale, aga Per-Jonase raamatust 
pole ikka veel midagi kuulda. Niimoodi — ekstremistide vastuväiteist hoolimata — läheb 
Vaasariik ajaloo kardinate taha koos oma kolmeaastase tasutud isapuhkuse ja laitmatult 
töötava ühistranspordiga. 

Ka ökoloogilise südametunnistusega tulevikuprojekte ei näi seal miski peatavat. 
Päris viimastel kuudel, siis kui hall üle ookeani Vaasa poole hiilib, saab teoks 
valgussaaste vastaste lobigruppide suur unelm. Tööstus- ja ärihooned kustutavad 
tööpäeva lõpus tehisvalgustuse, tänavalaternad kiiverdatakse spetsiaalsete filtritega. 
Esimese ja viimase suurlinnana maailma ajaloos kaotab Vaasa täielikult valgussaaste. 
See ei ole ainult pommireidide vastane meede, see säästab ka linde, kes muidu võiksid 
linna valguslabürintidesse eksida, ja rannahülgeid, kelle paaritumisrütmid liiga pikast 
päevast sassi lähevad. Sa võib-olla naerad selle peale, aga õhtul, siis kui suur maailm 
taamal paisub veriseks keeriseks, tullakse Vaasas peredega tänavale ja ollakse koos 
vähetähtsad. Ainult kauged plahvatused rikuvad talveöö sügavat rahu, ta veatut 
tähistaevast. Kõik vaatavad, pead kuklas. 

Ka Khani vana ema vaatab, Saalemis. Ta silmad on iilmaraalikult tumedaks 
värvitud. Ta juukseid katab kuldne pearätik. On külm ja naise hingeõhk aurab puitlinna 
tänavatel. Oma poega nägi Aliyah Khan viimast korda sel õhtul, neli aastat tagasi. See ei 
olnud palju hiljem — mitte rohkem kui kuuke — kui ta helistas ja emaga hüvasti jättis. 
Ümberringi kõnnib perekondi, nende seas teenistusealisi mehi. Inayat ütles, et tema ei 
tule enam tagasi, aga neid, põhjarindelt, tuleb kogu aeg. Soldateid. Ka sõda on kuidagi 
unarusse jäänud. See kõik on omamoodi mandunine, allaandmine, aga selleski kajastub 
deviis, mida seostatakse just moralismiga; liikumisega, mille tütarrakuks on ka 
sotsiaaldemokraatia. See kõlab niimoodi: «Hetkeks tundus, nagu inimkonnal oleks 
lootust.» 

Siis, kui tähed kaarduvad ülalt peale vajuva hävingu alla, ei suuda paljud liitsõna 
«maailmalõpp» enam selle täies tõsiduses võtta. Paanika on jahtunud. Evakuatsiooni 
kummalises ükskõikses rauguses jäävad terved perekonnad Vaasasse maha. Seal 
mängivad nad lauamänge, eramajades, avara planeeringuga korterites. Nad armastavad 
vitamiinirikast toitu ja siis, kui hall on vaid mõne päeva kaugusel, annab sellest alati 
märku ükssama ilus sündmus. Puuviljad lähevad hallitama. See vohab neis haiglaselt. 
Lapsed kuulavad, kuidas apelsinid laua peal krudisevad. Viljalihas tärkab eoseid, õunad 
on neist karvased. Kui sa neid katsuda proovid, siis nad lähevad praksuga lahti. Keegi ei 


tea, miks see niimoodi on. Aga vähesed jaksavad seks ajaks karta ja seepärast ma ütlengi, 
et see on ilus. 

Khani ema on üks neist, kes otsustab Vaasasse maha jääda, kui hall tuleb. Paljud 
ka põgenevad. Nad suunduvad üles Ardasse, lähemale rindele, eemale hallist. Anita 
Lundgyvist võtab seal, talveorbiidil, oma peened käed ja läheb laskemoonatehasesse 
padruneid poleerima. Neil viimastel aastatel, eriti pärast evakuatsiooni, tundub 
pesumodell äärmiselt tugev. Kõik see kergemeelsus ja elujanu, mis tüdrukust 
funktsioneerivas maailmas mudelinimese tegid, tõlgendub maailmalõpus millekski 
sootuks muuks. Need on juhiomadused ja Anita Lundgvist on põgenikelaagri 
kuninganna. Kui Äre Äkerlund teda seal kohtab, ei tunne ta tüdrukut äragi. Kes on see 
valküür? Aga siis tuleb Anita ta juurde, tervitab nimepidi ja toob põlle seest nähtavale 
ravimeid, leevendamaks Äkerlundi võõrandumisnähte. Tuntud minimalist ja kurt 
muusikakriitik on tänulik. Ta räägib tüdrukule rahvusvahelisest uimastiärist, mis enam 
ei tööta. Ja sellest, kuidas must rahatäht IIR — interisolaarne reaal — on devalveerunud ja 
maailma majandus kokku varisenud. Viimaks räägib Äkerlund talle ka eba-maailmast— 
kõigest sellest, mida ta koges teel põgenikelaagrisse. Ta tuli Ardasse jala. Evakuatsioonist 
maha jäänud, rühkis mees kaks kuud üle kinnijäätunud fjordide. Ta tuli läbi mahajäetud 
kummittuslinnade, ta oli seal üksi ja hall tuli ta kannul. Ta roomas üle igikeltsa, kus 
allalastud õhulaevade vrakid ta ümber hangedesse mattusid. Äkerlund räägib ka 
hobusest, kes ta saani vedas ja kelle ta viimaks ära sõi. Ja Anita räägib talle Jesperist 
vastu. Ta räägib ainult head. 

Tehas, kus Anita töötab, on strateegiline ressurss. Kuigi ta on peidetud sügavale 
fjordidesse, leiab vastselt orbiidile saadetud Meski luuresatelliit «Mosaiik» ta sealt üles. 
Oikumeeniline agressor pühib laskemoonatehase pomnirahega maalt ja pesumodell 
jääb sõjakeerisesse kadunuks. See on kuus aastat pärast lumetornist õhtut, mil Khan, 
Jesper ja Tereesz minema sõitsid. 

All, Katla lõunaranniku kohal, matab aine vaenlane, suur üleminek, kunagist 
iisolat. Seal oli Vaasa ja Charlottesjäli rand. Nüüd ei tule sealt enam kedagi, kuigi laagrites 
muudkui oodatakse mahajäänuid — sõpru ja perekonnaliikmeid. Seal kuskil istub ka 
Ann-Margret Lund oma köögis, keset halli, ta tubades on vaikne ja puhas. Kunagine 
õpetaja kannab beeži jakki ja ülepõlveseelikut, ta vaatab, kuidas aprikoosid hallitavad. 
Oleks vist liigne öelda, et politseisse pole ta vahepeal helistanud. AnnMargret laseb oma 
abikaasa käest lahti. Nagu kõik teisedki, ei oska ta midagi ette võtta selles pikendatud 
viibimises, kus oleviku tunne vaikselt minema triivib. Aga kui teised lahustuvad oma 
mälestustesse, jääb tema lihtsalt kadunuks. Ta elu oleks justkui olemata jäänud. Minevik 
ei oota teda tagasi. Ta uitab niisama tubades ringi, kohendab vanaema pitslinikut ja 
päevatekke, korrastab kardinaid siinidel. Ja niimoodi, maitsekalt, keeldub ta andumast 
nendele ekstaasidele, mis inimvaimu maailma koost lagunemisel külastavad. Miski ei 
nõrgu ta pihkudest, miski ei naase. 

Siis kui Katla iisola viimaks halli sisse kreeni vajub, muutub Ann-Margret Lund 
ilma vähimagi naudinguta valkkehaks. 


16. ENTROPONAUT 


Kuus aastat varem, kuskil kaugel eemal, hoopis teise iisola serval, ärkab üles üks mees. 
Aasta on 72. Ta on ihuüksinda. Presenttelgis on külm ja hommiku pime, mees on 
magamiskotis kerra tõmbunud. Ta hõõrub külgi, et sooja saada, viledaks kulunud 
karakulist kampsun kriibib nahka. See paneb vere käima ja nii söandab mees viimaks 
käe maganiskoti soojast välja pista. Ta kannab magadeski villaseid sõrmeotsteta kindaid. 
See on tema ametis levinud nõks. Ta sobrab põrandal ringi, leiab pimedas taskulambi ja 
pusib pool minutit selle kinnijäätunud lüliti kallal. Lõpuks pirn süttib, elektrivalgus on 
nii armetu, et see vaevu valgustab üheinimesetelki. Mees ajab ennast magamiskotis 
rätsepistesse ja soojendab käsi. Ta hingab sõrmede peale, hambutu suu võdisemas. 
Taskulambivihus, telgi siseküljel, on valmistaja nimega tempel «Kooperatiiv 
«Mikrokosmos»». 

Mees paneb käe presendi vastu, see on külm, telk on lume raskusest alla vajunud, 
insuleeritud. Väljast ei immitse vähimatki valgust, ta ei kuule ka tuule vihinat, torm on 
ööga vaibunud. Elektronkäekell näitab, et täna on ta sünnipäev, ta on kolmekümne 
üheksa aastane. Kell on 7.15 hommikul. Oma mikrokosmoses küürutades ronib mees 
magamiskotist välja, tõmbab anorakjope kampsuni peale ja pistab jalad nöörsaabastesse. 
Lukk siriseb lahti ja niimoodi, koivad paljad, astub ta telgist välja otse halli. 

Kakskümmend kilomeetrit maailma servast sajab vaikselt lund. On hommiku 
hämar ja mehevare kalpsab lummemattund telgist paar sammu edasi, raagus puu alla. 
Ta ümber, taigamaastiku mustvalgest unenäost, tuleb kaljuhambaid ja košoti 
kuusepuude tontjaid rüüsid välja. Läbi lume ja udu imbub värvitu maailma sisse 
vaevuaimatavat sinist — sealt, kuhu nägemisraadius ei ulatu. See on homnik, sellest 
valgemaks siin enam ei lähe. Ja selle keskel, raagus puu vastas, seisab täielikult hävitatud 
inimolend. Ta on entroponaut. Ta on vananev rokkar. Ta nimi on Zygismunt Berg, tal on 
tumesinised, valge randiga trussikud. Ta kuseb. 

Laager asub mäenõlval, kuuskedest piiratud terrassil. Ka allpool oru uduses 
kauguses kaikuvad lumelabida kaaped, kui entroponaut oma telgiesist välja kaevab. Ja 
siis — kirvetoksed. Raagus puuoksad käes tuleb Zygismunt Berg üle lagendiku tagasi telgi 
juurde. Pakse lumehelbeid hõljub, mees on kulunud džiinide kaunad jalga tõmmanud. 
Anorakjope hõlmad tööhoos eest lahti tehtud ja kapuuts õlgadel — nii jääb ta seisma. 
Miski liigutas ennast hallis, otse ta ees. 

Vaikus. See on see vaikus, kust kõik ülejäänud vaikus on tuletatud. Entroponaut 
hingab järsult sisse, ta hingamise hääl, verekohin kõrvus on siin nii vali, et see segab 
kuulmist. Lõkkematerjal nagiseb süles. Ta seisab liikumatult, selg veidi küürus nagu alati. 
Lumesadugi lakkab, hall seisab paigal koos temaga. Minutid mööduvad, elektronkell 
randmel tardub loendil «07.48». 

Kostab sõrgade samme graniidil. Otse ta ees, kivikõrgendikul, astub kaljukits halli 
seest välja. Zygismunt vaatab teda teraselt ja kaljukits vaatab Zygismunti vastu. Neil 
mõlemal on tumedad silmad, külmast niisked. Zygismunt Bergil on taanduv juuksepiir ja 


vananeva rokkari ponisaba, alfaisasel on tohutu sarvedest kroon. Looma selja taga hallis 
libiseb mööda ta kari, värvitud siluetid, sõrgadel sirged jalad paindumas; nad rühivad 
ülesmäge. Kozoroogide sarvi mähkub halli nagu mööduva sõjaväe odapäid, tallede 
sõõrmeist tõuseb turtsatades aurupahvakaid. Nad lähevad emaste küljel ja viimasena 
läheb kuningas ise. Kaljukits vangutab oma sarvedest krooni ja taandub halli. Ta jätab 
entroponaudi sinna üksinda maha. 

«Ärge minge,» kostab Zygismunti hale joodikuhääl. «Palun ärge minge!» Ta pillab 
lõkkematerjali maha ja koperdab mööda lumist kiviseina üles. Sõrmedeta kindad 
libisevad graniidil, ta jalad ei leia pidepunkti. Ähkides koperdab ta läbi halli, 
kääbuskuuskede vahel. Kedagi ei ole seal enam, kõik on ära läinud, mida sa lollakas otsid 
siit? 

«Ärge minge, palun ärge minge... Sa oled nagu see vanamees! Tead, see, kes käib 
pargis oravate seltsi otsimas: «Väike Miki, tule siia Miki!» Läheduse vajadus on lihtsalt nii 
tappev. Ta ei saa.» 

«Aga ma olennii üksi.» 

«Sa ei ole kunagi üksi, Zigi. Sul oled ju sina!» 


Kakskümmend üks aastat tagasi, talvevaheaja õhtul, seisab Zigi 
hobutrammipeatuses. Kahe päeva pärast saab viiekümne esimesest aastast viiekümne 
teine. Ta ümber magab Vaasa aedlinn, on juba hilja ja väljas on pime, aga tal pole kuhugi 
kiiret. Ema ei oota teda koju. Poiss lõngub edasi-tagasi mööda peatuse puupinki, nahktagi 
lukud helisevad. Taustaks on talle teeäärse krundi kõrge lippaed, alaline meeldetuletus 
eraomandist. See ajab teda närvi. 

Ta tuleb just rikaste lastele kraamimüümast. Ja veidi enne seda esines ta 
talvepööripäevapeol oma kuulsa sprechgesangimisega. Algkooli kutid igatahes naersid 
laginal, neile läks väga peale. Keskkooli sellidest mõned vaatasid, et «näe, mis idioot, ega 
see tüüp kahekümneseks välja ei ela». Aga Zigit ei huvita need gümnasistid niikuinii. Nad 
on etableerunud. «Väikesed pihkurid», nagu Zigi neid hellitavalt kutsub — ainult neil on 
veel lootust. 

Zigi on purjus ka ja kohe kindlasti on ta tülinorimise tujus. Aga Fahlu peatuses ei 
ole sel kellaajal kedagi ja nii peab ta leppima elutu objektiga. Vaata, kuidas ta 
sõidugraafikule väljakutse esitab, aga sõidugraafik liiga kuse on. Pettunud graafiku 
väheses agressiivsuses, katsub poiss teda posti küljest lahti kangutada, aga plekk lihtsalt 
paindub selle peale. Ja kuna Zigi on see kõige hullem värdjas kogu maa peal — see, kes 
sõidugraafikuid varastab, et teised ei teaks, kas viimane tramn on juba läinud või ei ole — 
käkerdab ta vajaliku informatsiooniga lehe pallikeseks kokku ja viskab minema. Peatus 
ikka veel tühi ja Zigi müramise tujus, pole prügikasti weltanschauungta jaoks enam 
vastuvõetav. 

«Mida sa ütlesid?!» Zigi tõukab kahe käega jälki prügikasti, aga see on liiga 
täissöönud ja endaga rahul, et oma au eest seista. «Ma kuulsin küll, mida sa rääkisid seal. 
«Märatsev pööbel,» su toon oli selline üleolev ka veel, «julgeb kätt tõsta eraomandi 


vastu.» Sa arvad, et sa oled ikka päris šikk kutt, eksju? «Pööbel», «julgeb kätt tõsta». Mis 
viga vaielda, oleme ju kõik haritud inimesed... Aga tead, mis?» 

Prügikast ei tea, millest Zigi räägib. Tal on lumemüts peas, sinna sisse on 
suitsukonisid kustutatud — see on kõik. Kas poleks siiski võimalik rahumeelsele 
kokkuleppele jõuda? 

«See sulle meeldiks, eksju? Aah? Meeldiks, jah? Söö muna, kodanlane!» Zigi lööb 
prügikasti jalaga mõlki ja kaotab peaaegu tasakaalu. Jäätmekonteiner lõplikult 
alandatud, pöörab vaakuv loodusjõud oma tähelepanu peatuse sildile. See laperdab 
tuules, sinna on kirjutatud «Fahlu». Silt hakkab nagu vesiveski ringi käima, kui Zigi seda 
hüppelt lööb. Aga maandudes ta libastub ja prantsatab selili. Lumepilv tõuseb õhku ja 
hetkeks jääb Zigi sinna lamama, puuderlund sajab ta näole, ta naerab. Laternad säravad 
talveöö tumesinises taevas ta kohal, lumehelbeid hõljub. Seal kuskil ülal, nähtamatus 
mustas libiseb läinud ajast orbiidile unustatud sidesatelliite. Kõik käib nii armsalt ringi, 
ilus, tume, hoopide all vaakuv maailm. 

Aga Zigi ei ole veel piisavalt pidu pannud. Ta ajab ennast püsti. Kuna ta 
sõidugraafiku demonteeris, ei tea ta nüüd, kas viimane tramm on läinud või ei ole. 
Õnneks on noormees ikka veel maailma muutmise hoos ja nii me näeme teda jala 
tulemas, džiinide põlved lumest valged, nahktagi hõlmad eest lahti ja popiidoli juuksed 
tuules lehvimas... Ta tuleb mööda aedlinna tänavat, ta läheb jala koju. Ja kahel pool teed, 
lippaedade taga, tukuvad puitmajad. Ta heidab põlastavaid pilke, hubasus on kodanlik. 
Ta otsib seda õiget, seda kõige armsamat neist. 


Tal ontelliskivi käes 
Tal on otsa ees vinn. 


Noor paberitööstur Karl Lund loeb alumise korruse elutoas ajalehte. Ajalehe 
päises on torukübaraga kentauri siluett, seriifidega, väärikas šrihtis kiri ütleb 
«Kapitalist». See siin ei ole mingi isehakanud spekulandi päevakiri, see on 
turumajanduse koidikuaastail, viissada aastat tagasi algatatud ajaleht, üks maailma 
vanimaist. Siin ei anta nõkse kiireks rikastumiseks; Kapitalistis käsitletakse kogu 
poliitilist reaalsust läbi ökonoomilise prisma. Nii, nagu see tegelikult on, teisel pool 
sajandialguse soovunelmaid. Karl Lund on maailma pärast mures, ta loeb, et mõista, 
mõistab, et aidata. Siiralt. Sa loeksid seda ise ka, hea meelega — ning oleksid sellest 
kaalukam inimene — aga paraku ei saa sa Kapitalistist aru. 

Zigi ka ei saa. Ta on proovinud, aga ta ei saa. Ega ta väga ei pingutanud ka. Ikaldus 
Yeesutis, tsaraadiepideemia Saramirizas — need asjad ei puuduta Zigit. Ta ei tunne ennast 
neist liigutatuna. Talle on need lihtsalt etteheited, negatiivsus. Zigi pole maailma pärast 
mures, ta eitaha ei mõista ega aidata. Ta tahab midagi hoopis teistsugust ja kohe ta 
näitab sulle, mis see on. Poiss pingutab ketsipaelu, tänu viinauimale ei hakka tal külm. Ta 
seisab telliskivi käes valge puitmaja väravas ja võtab hoogu. 

Tellis vabaneb heitekäest, Zigi näol on elajalik irve. Kivikamakas katapulteerub 
edasi talveöö pimedusse, selle lõpus ootab purustamist šarž — see, mis veidigi 
normaalsemat elu elav inimene noore Zygismunt Bergi jaoks on: nahkköites raamatud, 


mahagonilõhn. Aken puruneb tuhandeks väikeseks killuks ja paberitööstur hüppab 
tugitoolist püsti. Üleval korrusel, nagu halb enne, avanevad tumerohelised silmad. 

«Ma ei jaksa enam oodata!» röögib Zigi, tal on küünarnukid pingutusest külgedel 
ja selg kaardus. «Lõppe, maailm, 1õ p pe!» Ta suust lendab sülge ja aurupahvakaid. See 
on ta hingeõhust viinahaisune leek, ta on draakon. 

Karl Lund on 51 aastal ikka veel noor mees, ta on kolmekümnendate keskel, 
lendab nagu kuul püssist majauksele ja tõmbab seal spordikingad jalga. Viimased kuu 
aega onta omaaiast leidnud prügikotte kirjaga «KODANLANE». Hommikul on kõik 
kohad prügi täis, rõvedad konservikarbid ripuvad ebaküdooniapõõsastes. Ta tuiskab 
välja, lööb aiaväravad kahte lehte ja peatub hetkeks. Vaevalt viiekümne meetri kaugusel, 
tänava keskel, lidub kõigest väest mustas nahktagis kuju. Paberitööstur plahvatab kohalt, 
ta kihutab poisile järgi. 

Zigi mustad popstaari juuksed lehvivad tuules, lainelised, veits rasvased ka. 
Laternate külmahalod ta selja taga tõmbuvad kokku ja põimuvad oreoolideks lahti, kui 
Zigi neist mööda tuiskab. Lund lendab ta ketside alt, tagihõlmad laperdavad tuules. Siin, 
alkoholist tiivustatult, jookseb Zigi läbi oma elu parimate päevade. Aga ketsid libisevad 
lumel ja ta on suitsetanud üheksandast eluaastast saati. Ja kehalise kasvatuse tund ei ole 
ta lemmiktund. 

Karl Lund käib tihti kolleegidega koos jooksmas. Ja muidugi ta ei suitseta. Fi, ka 
sigareid mitte. Kuigi Zigi — prügikott kirjaga «KODANLANE» näpu otsas — omast arust 
nägi teda just üleeile üht suurt ja peenisekujulist ette pistmas. Kuskil seal, maitseka 
puumaja klaasi taga. Ta ei joo muuseas ka karahvinist brändit ega kuulu Les Mortsi. Ega 
tegele seksturismiga arengumaades. 

Mees kihutab, kõrge kaelusega must džemper seljas, spordikingade valge nahk 
välgub lumel. Vahemaa kahaneb, Zigi libastub nurga peal, ta stardib uuesti kätelt. 
Kolmkümmend meetrit, ta kuuleb, kuidas Karl Lund selja taga hüüab: «Pea kinni, raisk!» 
Peopesad kipitavad, kopsudes veritseb, aga Zigi eest räägib jälle alkoholi pakutav 
üliinimlik valutaluvus. Tegelikult on ta oma jalalihased juba ribadeks tõmmanud, pärast 
aastatepikkust niisama vedelemist tulevad äkilised sprindid neile suure üllatusena. Aga 
Zigi ei tunne midagi. Ta võiks igavesti joosta. 

See on muidugi näivus, reaalsus on see, et ta kehal on omad piirid ja pärast 
kaheksaminutilist tagaajamist annavad need ennast tunda. Raudteeülekäigul jooksevad 
kaks meest vaevalt kümnemeetrise vahega. Zigi teeb järsu pöörde ja lidub mööda treppi 
üles, perroonile. Aedlinna vaikuses on jalgade plaginat betoonil, nende kahe järjest 
ahmivamat hingamist kaugele kosta. Kaks tumedat kuju liigub perroonil laternate 
valgusvihkudes, vahemaa kahaneb. Üks pilk selja taha ja Zigi näeb, kuidas 
kodanlasehärra seal hoogsate, kontrollitud liigutustega läheneb nagu tulevikust saadetud 
roobot. Poiss hüppab perrooni lõpus maha, ta sihib aedlinna raudtee-industriaalsetesse 
soppidesse — sinna, kus ta vedelemas käib. Ta säilitab maandudes tasakaalu ja rassib 
edasi üle lume. Raudteevalli pimedas, arvab ta, saab rooboti viimaks maha raputada. Et 
see ka alla ei anna! Tavaliselt ei julge temasugused majast väljagi tulla. Helistavad oma 
armastatud politseisse ja siis kügelevad seal koos. 


Mööda lumist riba, lippaedadest seina ja raudteevalli vahel, tuleb esimesena Zigi. 
Viina maagia hakkab maha kuluma, ta teeb joostes väikseid kaapseid nagu haavatud 
uluk. Ta tunneb, kuidas parem jalg krampi lööb. Mingu! Aga enne veel on tal seda vaja 
üheks viimaseks pingutuseks. Ära nüüd järgi anna, jala-raisk! Õudsalt tahaks suitsu teha. 

Ta selja taga tunneb Karl Lund poisi higijälge oma sõõrmeis. Ta tuleb tulevikust, 
kus maailn ei lõppenudki ära. Kõik inimesed on seal kodanlased ja töölisklass on 
peaaegu hävitatud. Üks jooksurappuv pilk ümbritsevale ja Karl Lund näeb, kuidas ees 
ootab garaažidest tupik. Ta pigistab endast viimase välja, valmistub kokkupõrkeks, 
kavatsusega Zigi seina vastu naelutada. Täie jõuga otsa sõita. Vaid pilk sellele 
ämblikulogule ja ta teab, et saaks tast jagu. Mees sirutab käe välja ja puudutab ta 
tagihõlma. Täpselt sel hetkel on garaaži seinani jäänud vaid meetrijagu maad. Zigi 
tõukab ennast paremalt jalalt otse telliskiviseina vastu, aga krampis teine jalg ei haaku 
õieti selle õnarusega müüris, mida ta silmas pidas. Plaan teostub poolikult, ta ei jookse 
mööda seina üles, šefilt nagu seraiidi ensiferant. Ta libastub, aga jõuab sellegipoolest 
kahe käega katuseservast kinni haarata. Zigi rapsib mööda seina üles, aga Karl Lund 
saab ta jalast kinni. 

«Kurat võtaks, poiss, anna alla!» 

Kuid ülal ta kohal, garaaži katusel, kõrgub Zigi sõber ja kannustab teda tagant. Zigi 
sõber on uhke ja vägev, kuigi ajast sandistatud. Ta lehvib pimedas nagu hall lipp ja 
kutsub. 


Täielikult hävitatud inimolend keerab endale suitsu vastselt halli vajunud 
Kirde-Samara taigas, Nad-Umai ökoregioonis. Kakskümmend kilomeetrit lõunas algab 
maailm, Samara Rahvavabariigiga. Neli tuhat kilomeetrit edasi, kirdes, on Katla iisola ja 
seda, mis nende kahe vahele jääb, ei tea keegi. 

«Ära ole naiivne, muidugi ei ole see mingi teispoolsus,» lõpetab Zygismunt 
mõttetu vaidluse. Ta tõmbab alumiiniumist kurgipurgist tubakaribasid ja asetab neid 
paberile. Ta varus enne väljasõitu Sapurmat Ulanist kahe kuu jagu suitsumaterjali kaasa. 
Ratsioonidest peaks piisama. Keskturul pakuti tatratalongide vastu vahetamiseks ainult 
kuivand purgipõhjasid ja paber ka ei tööta, liimiriba ei kleepu õieti. Paber jääb huule 
külge kinni, hõõguvat tubakat kukub suitsu otsast rinnale. Entroponaut materdab käega 
oma jopet, sädemete hõõguvad jaaniussid on ainus värv ta ümber hallis. Ta istub telgi 
kolmnurkses sissekäigus, jalad väljas, ja otse ta ees, lume sisse kaevatud augus, tossab 
lõke. Teisel pool lõket kükitab Ignus Nilseni, Kras Mazovi kooliõpetajast sõbra ja 
apokalüptilise veristaja tontlik hall tsütoplasma. Seda filmilindi kõhedusttekitavat 
defekti raamivad košoti kuusepuud taamal udus, ta on must-valge ja üdini ebaloomulik. 

«Palju õnne sünnipäevaks,» ütleb tontlik hall tsütoplasma. 

«Kolmkümmend üheksa,» vastab Zygismunt Berg. «No ja kuidas see nüüd juhtus?» 

«Võid juba vabalt neljakümneks ümardada. Ega seal enam vahet ei ole. Sea end 
valmis, ütle endale kohe, et sa oled neljakümneaastane.» 

«Ma olen neljakümneaastane.» 

«Neljakümneaastane! Mis juhtus? Oli ju jutt, et kahekümnest vanemaks ei saa! Ega 
sul ei ole ju mingit plaani selleks ajaks. Mida sa ukerdad siin?» 


«Tead, Ignus, haihtuda tahaks...» uneleb mees ja kohendab tukiga lõket. 
TumeoranžŽ leegikeel ärkab lõkke südames ellu. 

«Jälle? Kas pole juba piisavalt haihtutud?» 

«Alati saab rohkem, Ignus. Saab vähem maha jätta: paberiradasid, hambaarste...» 
Zigi paneb kastruli tulele, seal sulab värske lumi. 

«Selle hambajamaga nad saavad su kätte ka! Sa oleks ise pidanud, tookord 
Graadis, sa oleks ise pidanud, eksju, ruuvimeisseliga välja kiskuma need raisad!» 

«Ma proovisin, aga see oli liiga valus.» 

«Ma ei saa aru, mida sa räägid, mees, ära puterda! Ja pealegi, kui see pole arst, siis 
ülehindad sa kodanlikku õigussüsteemi. Diskreetsuslepped, nagu augi, on neil ainult 
pakazuuha. Mazovit mäletad?» 

Zigi pistab anorakjope põuest proteesid suhu. «Ise sa puterdad kogu aeg. Mis 
Mazov? Ja pealegi — vaata, kus ma olen! Kes mind siit enam üles leidma tuleb? Isegi 
entroponautika instituut ei leia mind siit üles.» 

«Arvad?» 

Zigi pistab pajakinda kätte ja jääb vee keemist ootama. «Arvan jah. Ja pealegi! 
Seekord ma ei taha enam lihtsalt niisama, riigist välja.» 

«No kust siis, Zigi? Riigid on tohutud.» 

«Ma tahan maailmast.» 

Hall sinetab, lumeväljad ta all. Vesi lööb kastrulis kahisema. «Jumal küll...» ohkab 
aja tsensorist köndistatud Ignus Nilsen. Mäeselg jätab ta tagurpidihääle õõnsaks, kajata. 
«Issand jumal, kui kõrini mul sellest haihtumise jamast on.» 


Zigi saab suure rahminise peale jala Karl Lundi haardest vabaks. Ta astub pereisa 
õlale ja peksab end üles garaaži katusele. Seal ta kõrgub, võidurõõmsalt talvetaeva all, nii 
noor ja nii vaba. Kodanlane kügeleb alistatult ta ees. 

«Aah? Mida sa teed nüüd?» ärpleb Zigi ja žestikuleerib tuusalt oma kätega, nagu ta 
«paneks alla» seda töösturihärrat. «Mida sa teed, ah? Katsud üles ronida? Ma peksan su 
sõrmed sodiks!» Ta tambib jalaga garaaži äärt, demonstreerimaks, mis juhtub, kui talle 
järgi ronida. «Sa kaotad! Mina võidan! Sa fucking kaotasid just!» 

«Hästi paned,» sosistab Ignus Nilsen varjudest. «Ma tegin ka niimoodi nooblilt 
sellele keskklassile ära. Koos Mazoviga me tapsime neid, saad aru, sadades tuhandetes. 
Peaaegu miljon kodanlast tapsime ära, oleks rohkem veel tapnud, aga aeg sai otsa.» 

«Ma tapan su ära!» röögib Zigi. Mansardkorrusel apokalüpsise sepistaja fiilis on 
jälle peale tulnud, miski pole keelatud. «Sa hoiad maailma koos, ma tapan su ära. Ma 
tapan su perekonna ära.» 

«Poiss, mine arsti juurde,» lööb Karl Lund käega ja pöörab minekule, aga Zigi 
mätsib lumepalli käte vahel kokku. Kui see meest matsuga kuklasse tabab, pöörab ta 
tulivihaselt ringi ja sööstab tagasi. «Raisk, mul on su nägu meeles!» 

«Mul on su nägu meeles,» toksib Zigi mõnitavalt oma nägu. «Mul on su nägu ka 
meeles, ma tean, kus sa elad!» Lund hõljub Zigi ümber, lumehelbed sulavad ta mustadel 
juustel. 

«Tule alla raisk, tule alla, kui sa nii kõva mees oled!» 


«Oo, ma tulen!» virutab Zigi lumepalliga alla, aga mees põikab eest ära. «Ma tulen 
koos surmainglitega alla, neil on nahkmantlid seljas, su perekond on surnud! Pederast!» 
«Väga stiilne,» kiidab Ignus Nilsen varjudest takka, «hästi panid selle vihje 
erikomiteelastele. Sa oled poeet. Aga tegude poeet, mitte sõnade!» 

«Ma vägistan su naise ära!» 

«sa oled tules, poiss, sa oled tules! Pane edasi!» 

«Sa lähed Yekokataasse asumisele, ma riigistan su ettevõtted!» 

«Nüüd läheb liiga teoreetiliseks, sa ära sinna mine, see on libe jää. Sa ju tead, et sa 
tegelikult midagi ei tea sellest värgist. Ütle talle, et ta on pede!» 

«Pede!» 

Raevunud Karl Lund katsub üles ronida, aga Zigi lööb talle ketsiga sahmaka lund 
näkku ja hakkab juba ta sõrmede peal hüppama, kui mees alla tagasi kukub. 

«Okei, nüüd on hea aeg leebet lasta, aga enne ütle veel midagi ägedat talle!» 

«Pede!» 

«See kõlbab kah,» ütleb Ignus Nilsen ja Zigi nahktagis kuju kaob garaažide 
pimedusse. 


Üks siluett koorub sinihallist välja, lummemattund kallurauto suurte 
rattakummide kõrval. Nad-Umais on ikka veel poolvalgus ja hall. Zygismunt Berg tuleb 
üksi mööda teed mäeserval, üüratu seljakott seljas ja vananeva rokkari ponisaba sügaval 
kapuutsi all peidus. Anorakjope karvase servaga kapuuts suitseb nagu nagu korsten. 
Mees rühib, kaks suusakeppi käes ja suits hambus, läbi entroponeetilise katastroofi. 

«Kui Mazov enam maailmarevolutsiooni ära oodata ei jaksanud...» 

«Sa mõtled, siis kui ta endale kuuli pähe lasi, sellepärast, et ta oli koletiseks 
muutunua? Või sellepärast, et ta oli kaotamas.» 

«Ei ole nii,» Ignus Nilsen lehvib nagu hall lipp ta vasakul käel. «Mazov oli õrna 
hingega, kõikjal vohas reaktsioon, kuitahes palju me neid ka ei tapnud, neid tuli alati 
juurde. Ja siis veel need tagasilöögid, Revacholis vajus kõik täiesti ära. Ta oli kurb lihtsalt, 
ta ei arvanud, et ta koletis oleks.» 

Zygismunti üksikud kirsajäljed jooksevad teel, kuusepuude vahel. 
Suusakepitorked nende kõrval. «Ütle mulle — see, et võim sinu kätte läks, palju see 
maksma läks? Mitu seltsimeest see maksma läks? Ütle mulle nii, nagu päriselt oli 
seekord. «Seda, et Mazovi idee jälle töötab, teadsin ma siis, kui teised kommunistid mind 
tapma tulid!» Oli nii? Või ei olnud?» 

«Muidugi mitte, sa tahad meist halvimat eeldada, Zygismunt. Selleks, et sa ei peaks 
enam millessegi uskuma. Et sa saaksid teha seda, mida sa siia tegema oled tulnud. Ütle, 
millal meil siis kaadripuhastust oodata on? Meil kahel. Millal sa üksi edasi lähed?» 

«Ausalt, ma olen selle peale mõelnud küll, Ignus.» 

«Mõtle siis pealegi, aga tea, et see ei olnud kõik mõrv ja tapmine. Siis kui ma üle 
võtsin, siis kui see kõik lõpuks minu käes oli, see oli joovastav tunne. Kujutad sa ette, 
kogu riik on sinu oma? See oli ainult headusest tehtud, see tunne. Ma hoidsin Graadi 
õrnalt, nagu arhitekt hoiab paneelrajoone...» hallide kastide laotus säriseb Ignuse rinnus, 


aknana ajaloo sisse, «nagu tikutopse pihus. Ja ma lubasin, et nüüd, kui mulle on võimalus 
antud — ma teen kõik inimese heaks. Ja tead, ma ei valmistanud endale pettumust.» 

«See ju libises kõik ära, ainult üks ekstraisolaarne koloonia jäi, mingi 
kaljukitsesitt!» 

«Ära ole nii väiklane. Ole skeptiline, aga ära alahinda Samarat. Mu süda on 
Samarasse maetud. Kui me taandusime siia...» 

«Just nimelt taandusite! Miks te jälle taandusite? Miks minu kutid alati 
taanduvad?» 

«See oli paratamatu. Ja mina ei kavatsenud fatalistiks hakata. Kindaid nurka 
visata. Ma andsin kõik selle koloonia heaks. Minu Samara Revolutsiooniline Vabariik!» 

«Õige jah, «Rahvavabariik» on seniilne.» 

«Ma ei andesta neile kunagi, et nad niimoodi tegid. Pärast mind selle ära lörtsisid. 
Milline seniilsus! Ma ei andesta seda kunagi!» on tontlik hall tsütoplasma nördinud. 

Entroponaut läheb üle avatud tõkkepuudega mägisilla. Valveputkad tukuvad 
lumes, tühjalt, kahel pool teed. Silla lõpus ütleb silt «Nemengi Uul - 36 kilomeetrit». Ja 
edasi, läbi lumise halli, Umai mäestiku taiga. Veel kaks nädalat tagasi riisuti siit 
maapõuest maailma suurimaid fluoriidi, tungsteni ja tsingi varamuid, üliharuldast 
samarskiiti... tsehhid lõgisesid, tööstusjäätmed värvisid ökoregiooni karged hõbevirded 
roostevahuseks. Aga mitte enam, nüüd on siin vaikus ja rahu. Ja mööda kallurautoteed 
läheb entroponaut alla oru tumedasse prakku, kus kuusepuumets ta ümber tumetab. Ja 
tema ees, lumisel teel, jookseb sõrajälgede ribu-rabu. 

«See oli suurejooneline! See oli enese kaotamine, täielik andumine rahva heaks. 
Ma olin valitsemise masin amfetanniini all, ma ei maganud kunagi. Meist keegi ei 
maganud. Me ehitasime kõik selle üles, eimillestki. Jikuutide abiga, see oli rahvaste 
vendlus. Nad austasid meie relvi ja meie nende rõõmsat meelt ning tantsu. Kuue aastaga 
tõusis eimillestki riik. Töölised töötasid ennast surnuks, nad sõna otseses mõttes surid 
ehitusel, viiendat päeva järjest rabades, südameatakki, väsimusse...» 

«Püssikaba kuklas?» 

«sa arvad nii, aga sa eksid. See oleks nüüd niimoodi, muidugi, aga siis ei olnud. Sa 
ei suuda seda ette kujutada, mis siin juhtus, kuidas see oli. See läbis maailma nagu 
õnnejoovastus!» 

«Õnnejoovastus? Amfetamiin oli teil üldlevinud siis, meditsiiniliselt testimata 
veel.» 

Aga Ignus ei kuula. «Ma ütlesin kohutavaid asju, jah! Ma seisin valgel hobusel, 
lumetornis ja pidasin kõnesid. Mägedes, ehitusplatsil... Ma vibutasin oma mõõgaga, 
mõõgal olid hõbedased päiksekiired käepidemel. Ja kõikjal mu ümber lehvis valgeid 
lippe, kroonsarvedega vapid, hõbeniidiga, viisnurk sarvehaarade vahel, harud taeva 
poole. Kõik, kes minuga siia kaasa tulid, said õnnelikuks, Zigi! Kommunism on vägev! 
Usu kommunismi, see on vaimustusepuhang! Ma luban! See on ilus, kui sa inimesse 
usud, aga ilma selleta!» 

«Ilma selleta ei ole midagi.» 

«Mitte midagi. Oli lumetorm, aga valge oli, hommik oli. Kommunisn on valge, see 
sätendab! Kommunism on homnik, see on juubeldus!» Hall hakkab entroponaudi ümber 


ohtlikult taanduma. Maailm valgeneb, Ignuse rinnust tihub kuusepuude hämarasse 
kiirepärgasid. Langev lumi sädeleb nende käes nagu hõbedane konfeti, värvus hiilib 
ohuna maailma sisse. Zygismunt lööb jalaga maha. Ta katab kõrvad kätega ja karjub: 
«Aitab! Lõpeta!» 

«Aitab, lõpeta...» rullub üle laane nagu mõõgaga õhu sisse lõigatud. 

«Ma palun vabandust, Zygismunt, sõber,» kõlab moonutise hääl. Mees hingeldab 
kesk metsateed, on jälle hämar ja poolvalgus. Hall naaseb, entroponaut hingab 
kergendunult. «Sa tahad, et ma... et ma oma mõistuse kaotaksin?» 

«Ei, ma tahtsin lihtsalt, et sa aru saaks, kui hästi kõik siis oli. Milline aeg see oli. 
Milline ilus aeg! Vabandust...» 

«See aeg on läbi. See on su perfokaartide ja sita sisse mattunud. Keegi ei oska 
enam öelda, mis seal oli. Keegi ei tea, milline see tegelikult oli. See on paigalt nihkunud. 
See, mis tegelikult oli, on kadunud, ainult hall on jäänud. See on mulaaŽ. Sa ju tead seda. 
Mina ju tean seda.» 

«Need on su tüdrukud, kes niimoodi räägivad,» sosistab tsütoplasma vaikselt 
Zygismuntile kõrva. Kuusepuud õõtsuvad, hallis on hämar, aga võrgutavalt pehme. 
«Need on su tüdrukud, tüdrukud ei usu millessegi, kõik tüdrukud on kodanlased, Zigi.» 

«Nad ei olnud kodanlased.» 

«Nad olid kodanlased, iga viimane kui üks neist. Nad lugesid oma tüdrukute 
ajakirju. Revacholi pursuide mood ja parfüümid, süütuse kaotamise jutud. See kõik on 
kodanlus. Iga tüdruk on tegelikult kodanluse relv.» 

«Sa ei tundnud neid, sa ei tea, millest nad mõtlesid. Keegi ei tea, millest nad 
mõtlesid. Mina ka eitea, aga see ei olnud kodanlus, Ignus. See oli midagi muud.» 

«Kui sa niimoodi soovid, siis palun. Aga usu parem inimesse, mitte neisse, usu 
kommunismi.» 

«Ma ju proovisin, aga ma ei saa! See ei tule mul välja... ma ei ole kommunisti 
tüüpi.» 

«Aga miks sa siis minuga räägid? Mina ju olengi kommunisn ise, see tont, kes käib 
mööda maad. Miks sa siis minuga oled olnud kõik need aastad, kui sa kommunisni ei 
usu?» 

«Vihast nende vastu, kellel on elus paremini läinud, Ignus. Ja pealegi — sa oled 
koletis, grotesk. Kes siis ei armastaks koletiste seltsi?» 

«Ma ei ole koletis.» 

«sa oled koletis, nad kutsuvad sind «apokalüptiliseks veristajaks». Keda teist sa 
veel tead, keda niimoodi kutsutaks? Kedagi ei kutsuta! Kõik see Graadi veresaun käis 
sinu kätest läbi, igal pool on sinu allkiri all. Ja taandudes, isegi siis, kui Mazov enam 
käske ei andnud, sa lasid vaenlase sõdurid puude otsa tõurastada. Kaksteist tuhat tükki. 
Sa viilisid kuusepuud teivasteks, sa tegid teibametsa, see oli rõve, Ignus!» 

«See oli sellepärast, et nad laseksid mul oma riiki ehitada! Oma tulevikuriiki. Saad 
aru, nad ei oleks meid kunagi rahule jätnud... Nad oleks meid surnuks küttind nagu 
ulukeid!» 

«Nii võib olla küll, kuid siiski: ekstsess. «Veristaja» — vaata, mis sust saanud on!» 


Mimkõne kõlab halli vaikuses kohatult. See kajab puude hämaras, kui Zygismunt 
tuleb läbi lume. On K. Voronikini, vahva entroponaudi vana nõks, et hallis peab 
räuskama. Muidu kisub nukrameelseks ja minevik tuleb peale. Aga Zygismunt ei pea 
seda kartma. Juba siis, kui ta esimest korda halli tuli, avastas ta oma suureks 
meelehärniks, et ta ei saa tagasi nagu kõik teised. Või õigemini — saab küll, aga mitte 
sinna, kuhu ta tõesti tahaks. See teeb ta Mazovi ideele vajalikuks. Lundi laste kadumine 
on Zigile sõna otseses mõttes entroponeetilised erivõimed kinkinud. 

Homnik on läbi, läheb pimedaks. Mõnikümmend kilomeetrit edasi algab süvahall 
ja maailma päevaajad ei registreeru seal enam üldse. Selleks ajaks tuleb patareisid 
säästa. Ta kaalub, aga lülitab siis ikkagi taskulambi sisse. Lumi sillerdab lambi 
valgusvihus, Zygismunt suunab ta oma armetule sõbrale. Ignuse defekt paistab läbi. 

«Vaata ennast! Sa oled hale. Kõigile oleks parem, kui nad puhta töö oleks teinud. 
Parajad asjaarmastajad! Ma oleksin kõik su filmirullid põlema pistnud. Nii julm kuidagi, 
ripud siin...» 

«Aga siis ei oleks sa mind kunagi tundnud, Zigi. Mõtle, kõik need ajad, mis me koos 
oleme veetnud. Kõik ei ole ju ainult halb olnud.» 

«Mis mul endast? Ma räägin sinust. Kas poleks siis parem see ajalugu, kui sind ei 
oleks siin? Teibametsa poleks ja amfetamiini, köndistatud tsütoplasmat, kellele seda vaja 
oli?» 

«See ei tähenda niikuinii midagi enam,» venitab Ignus, «sa ju tead seda. Ei ole 
vahet, kui palju me tapsime. Maailn lõpeb. Varsti ei mäleta mind enam keegi. Sinust 
rääkimata. Kui isegi selle ilma vägevaid ei mäletata.» 

«Nii ongi parem. Nii on õige. Ja selle ilma vägev? Rõve peletis oled, märatsesid 
ringi siin maailmas!» 

«Ka sina märatsesid! Vaata oma kätt, Zigi! Ärgem unustagem...» 

«Üks sõna veel! Ütle ja sa oled läinud!» käratab entroponaut. «Sinuga võrreldes 
ma ei ole midagi teinud! Ja üldse! Kes meist on Revolutsiooni komissar? Kas sina oled?» 

«Ei ole!» väreleb Ignus, ta kardab. «Anna andeks, sõber, kümme tuhat vabandust! 
Sina üksi oled Revolutsiooni komissar — Zygismunt Berg — oma mõistuse partei ladvik. 
Mul pole mingeid volitusi. Kõik, mis mul on, on see alandlik kriitika, mille ma endast 
kirjutanud olen. Võta see. Aga ära tapa mind. Teiselpool mind on eimiski. Ma teen 
ükskõik mida, et jääda. Ükskõik, mida. Ma olen lootus.» 

«Sa tead, mida ma tahan. See on viimane asi. Hakka rääkima!» 

Aga Ignus on kõnevõimetu. Tal puudub suu. Filmilindi defekt hubiseb pimedas, 
taskulambivihus, see on julmuse tipp. Nõutakse võimatut. Ta ümber metsaõhus levib 
ebamugav vaikus. Kõigil on piinlik. «Miks, Ignus?» kordab entroponaut ja naaldub 
lähemale, taskulambiga ajaloo südamesse piiluma. «Miks sa seda tegid, see ei maksnud ju 
midagi. Ma saan aru, sa riisusid pangad tühjaks, see oli vajalik. Isegi sümfooniaorkestri 
sa võtsid kaasa oma taandunisele. Vägisi. Rahvale ju meeldib muusika. Aga miks see? 
Kellele see rõõmu valmistas? Miks «Harnankur», see mudel ei maksnud ju midagi! Ütle 
mulle seda ja sa võid jääda.» 

«Aga ma ju ei tea,» kostab pahupidihääl kurvalt, helirada aeglustub. «Ma eitea 
midagi, mida sina ei tea.» 


Rohken ei räägita. Entroponaut raputab ennast. Lund pudeneb ta õlgadelt, 
anorakjopelt. Ta läheb üksi edasi. Jäätund masinarööpaid jookseb seal, sõrajäljed lumel, 
taskulambivihus. Ja siis, kui kaljukitsede kari viimaks pimedast välja koorub, on nad 
keset teed paigale tardunud. Nagu loodusloomuuseuni eksponaat. Mõni emane vahel 
nõksatab kohalt, norsatab, see on närviimpulss, lihasvärin. Topistel on seljad juba lumes, 
aga koonud ikka veel auravad, nad hingavad veel — mõned paar päeva, mõned nädala. 
Anorakjopes kuju liigub karja vahelt läbi, professionaali ükskõiksusega, kuni 
taskulambivihk heidab alfaisase sarvkrooni varjuna kuusepuudest müürile. Zygismunt 
vaatab looma klaasistunud silmadesse. Ajataju on seal lagunenud. Automatooni 
primitiivne ajuripats eksib inimesest varem halli sisse ära. Äärealade jahimehed käivad 
niimoodi entrokataas küttimas. Nad lähevad sellest muidugi ise ka lõpuks peast segi, ega 
tule üks päev enam tagasi. Aga mitte Zigi, tal on erivõimed. Ta võtab pussnoa vöölt ja 
lõikab valkkehal kõri läbi. 


17. HARNANKUR 


Sada viiskümmend aastat tagasi, ühel teisel iisolal, Graadi iisolal, Mirova linnas sajab 
lund. On südatalve õhtu, aga tuhanded inimesed on sadamasse kogunenud. Kai kihab 
neist, taustal laotub keiserlik Graad — kirikutornid ja korstnad. Rahvas lehvitab, nad 
jätavad hüvasti taevasse kerkiva õhulaevaga. Puidust ja niklist luik tõuseb üles tuisu 
sisse, ta rõdukorvidelt lehvitab rahvale vastu maailma esimese interisolaarse lennu 
reisijaskond: uhkelt riides pürjelid, ees enneolematu seiklus. See on hall, hirmuäratav, 
kuid samas nii meeleolukas ja unustamatu kogemus. Tänapäeva tehnika, luksuslikult 
polsterdatud õhulaeva näol, teeb selle nüüd ka tavalise, kui ehk tavalisest veidi paremal 
järjel kodaniku jaoks võimalikuks. Ning teisel pool halli — oo müstilist halli! — ootab 
Katlamaa, Vaasa ta kuninglik pealinn. 

Hetk on monumentaalne, ajakirjanikud parvlevad, välklambid sähvivad. 
Pirnikesed fotoaparaatides põlevad läbi, nende valgus paneb lumehelbed õhku tarduma. 
Nii püüab säriaeg ka Nadja Harnankuri kinni. Operetitäht sööbib fotole peainseneri 
käevangus, pikk ilus kael õieli ja karvamüts peas. Ta naeratab ja lehvitab taskurätikuga 
oma nimekaimule taevas. Lahkuval õhulaeval ilutseb vanas graadi tähestikus kiri 
«Harnankur». See on Nadja menu tipp. 

Kaks päeva hiljem siseneb interisolaarne lend halli ning seejärel, vaevalt kuue 
tunni pärast, leiab aset hälve õhulaeva kursis. «Harnankur» jääb teadmata kadunuks, 
tuhat viissada reisijat pardal. Arvatakse, et lend kaldus kaardistamata entroponeetilisse 
massi, ülisüvahalli. 

Aga kesnii arvavad? Para-ajaloolased. Haihtumisnohkarid ja paar hullu SRV 
hallifanaatikut. Sellised mehed nagu K. Voronikin, oma mõistuse kaotanud entroponaut 
ja kommunist Samara Rahvavabariigist, ning rahvusvaheliselt tunnustamata autoriteet 
ajaloo vallas, Inayat Khan, kes vist küll enam ei ela oma ema keldris. Kuid siiski. See osa 


ajalooteadusest, mida Khani ja Voronikini masti mehed põlglikult meinstriimiks 
kutsuvad, ei tunnista «Harnankuri» nimelise õhulaeva olemasolu. Esimene 
interisolaarne tsiviillend oli «Anastasia Lux», ja seda hoopis järgmisel kümnendil. 

Seitsekümmend viis aastat hiljem, sajandivahetuse revolutsioonide vaibudes, oli 
«Harnankur» enam-vähem ununenud. Dokumentatsioon ajalehearhiividena võis küll 
hävida, näiteks Graadi revolutsiooni tulekahjudes, ent siiski — sündmus oleks selle jaoks 
liiga mastaapne. Kui isegi haihtuva komissari, Julius Kuznitski taolise mutrikese puhul 
tõestab ajalooline mälu ennast tagantkätt, siis kuhu kadus maailma esimene 
interisolaarne lend, tuhat viissada inimest pardal? Revolutsioonijärgsel sajandil vajus 
«Harnankur» lõplikult ajaloo varjusurma. Kuni viiekümnendateni, mil huvi 
haihtumisjuhtumite vastu võttis arenenud maade keskklassis järsku subkultuuri 
mõõtmed - kindlasti mitte vähem seletamatu fenomen. Need oma žanri menuraamatu 
«Los Desaparecidos» järgi desaparetistideks ristitud, enamasti noored, vastassugupoole 
seas suurema menuta mehed, hakkasid huvi tundma ühe foto vastu: keegi Nadja 
Harnankur, marginaalselt huvitav haihtumisjuhtun, seisab sadamas. Ta lehvitab, 
karvamüts peas, peainseneri käevangus. Taamal on ebamaised rahvamassid ja nad kõik 
lehvitavad millelegi taevas. Taevas aga on mõistatuslik tühjus. 

See tühjus on haihtumisnohkarite püha graal. Desaparetistide arvates sobib sinna 
lumesaju keskele veenvaim nende tõestusmaterjalist. See on samanimelise õhulaeva 
tööstuslik presentatsioonimudel, mille kommunistid Graadilt Samarale taandudes oma 
siis veel Revolutsioonilisse, nüüd Rahvavabariiki, kaasa võtsid. Originaal on väljapanekul 
Sapurmat Ulani entroponeetikamuuseunis ja kommunistid võtavad seda väga tõsiselt. 
Kahju ainult, et keegi kommuniste endid tõsiselt ei võta. SRV entroponaut K. Saronovitš 
Voronikin argumenteerib oma memuaarides: laev pidi olemas olema, kuna mudel on 
inseneritehniliselt teostatav. Teisisõnu, sellega saanuks üle tuhande inimese kõigi 
mugavustega kommertsreisil läbi halli viia. Sellise tööstusprojekti valmistamine pidi 
olema oma ajastu hiilgav teadussaavutus. Miks jätta kõik see töö kaubanduslikult 
atraktiivseks ettevõtteks teostamata? See ei oleks sugugi diamaterialistlik. 

Kriitikud ütlevad, et üle kahesaja välitöö hallis on oma jälje jätnud. Voronikini 
sõnul teostatav projekt jäi — jälle tema enda sõnul — esmareisil igavesti kadunuks. Kas siis 
mudel ikkagi töötaks? Kas «Harnankur» võib olla «Anastasia Luxi» mingit sorti 
ebaõnnestunud prototüüp? Miks puudub igasugune dokumentatsioon? 

K. Voronikin aga väidab, et mudel tehti laevaks valmis, laev kaldus kursilt ja 
kohtus hallis senitundmatu nähtusega. 


18. KOLM ÕLITAIGNAS 
LIHAPIRUKAT 


Kõrghoone akendest seina taga helendab Mirova, Graadi pealinn, sada nelikümmend 
kaheksa aastat hiljem. Ajaloo palavikuöödel õhiti kogu keisriaegne arhitektuur. Siis aeti 
märatsejad välja, nüüd on linn demokraatia poolt uueks loodud, valgusest hõõguvaks 
vaimuks. See on kohutav, kontrolli alt väljunud elukeskkond, alalises liikumises 
pilvelõhkujate klaasipeegelduste pinnal. Ka Mirovat tohib vaadata vaid peeglist nagu 
mõnd mütoloogilist õudust. Ta liikumine on Graadi pidurdamatu majanduskasv, 
füüsiliseks saanuna; tõeline termodünaaniline võimatus kehtestab ennast niimoodi. 
Metrood libisevad, liikluse pärlijõed keerlevad päeval ja ööl. Siit kuuekümnendalt 
korruselt tuleb nähtavale närvikeskus Noo. Noo on ühe rahvuse — Graadi rahvuse — 
arrogantsi tipp, finantspoolsaar. Siinsed teadlased väidavad: kunagi oli maapind kaetud 
geosfääriga, siis biosfääriga, nüüd on noosfääri aeg. Mõistus katab maad ja Noo 
pilvelõhkujad on selle võrgustiku troon. Mõistuse troon. Siin teeb ta oma tehteid 
kaugekõnedes, nähtamatutes ülekannetes. Ta mõtted on hoomamatud 
finantsinstrumendid. Keegi ei tea, mis nad on või kui palju nad maksavad. Klaaside 
peegel on musta värvi — ilmselge, et interisolaarne reaal — aga mis on inimene? Inimene 
on valgus. 

Rahvavabariigi teadlaskond, välja heidetud märatsejate kolmas põlvkond, naerab 
selle peale. Samaras on kasutusele võetud ka neljas termin: entroposfäär. 
Lainevõrrandid, Samara rehkendused, on paljulubavad. Iga hetk pühib see ilus asi 
Graadi maa pealt. Seal vaevuaimatavas kohas, kus kommunismist saab nihilism 
(kindlasti veel peenem üleminek, kui laste sõbrast laste ahistajani), tundub partei 
tippudele: miks mitte? Meie idee enam teie seas südameid ei võida — ning olgem ausad — 
ei hakkagi võitma. Meile meeldib see idee, maailmale millegipärast enam mitte. Kadugu 
pealegi, kui ta kord juba selline on. 

Siis kui Sarjan Ambartsumjan oma Noo katusekorruse aknale selja pöörab, on 
selle päevani jäänud veel vaid kaks aastat. Tuleb klassikokkutulek, siis variseb Põhjaväil 
kokku ja vallandunud sündmusteahelas saab ilmsiks, et see, mis Ambartsumjani selja 
taga kumab, polnud midagi vähemat kui stiihia viimane arenguetapp. 

Kõik valgus tuleb väljast. Lund hõljub seal akna taga, aurustub ammu enne 
tänavatasandit, kuuskümmend korrust allpool, Noo mõtete huugamisest. Mirovas ei ole 
enam kunagi talv. Ainult siin taeva all ta kestab veel. Saalis on külm, tugisambad 
joonistuvad hämarast välja. Telefon heliseb. Ambartsumjan läheb paljajalu, ülikonna 
väel. Ta ümber klaasvitriinidel tantsib lumehelveste varje, seal puhkab maailma suurim 
erakogu haihtumismemorabiiliat. Kunagi enne, kui Ambartsumjan sai 
viiekümneaastaseks masuudiniljardöriks, oli ta vastassoo seas suurema menuta noor 
mees. Üks esimesi. Telefoni helin üksi rikub saali väärikat vaikust. Mees võtab 
kirjutuslaua taga istet, klõpsab kõlari sisse. Ta asetab vabaks jäänud käe Ramout Karzai 
kolbale kirjutuslaual. See on autentne. 

«Ma kuulen.» 

«Keegi mees Katlast, Vaasa suunakoodiga,» teatab truu sekretär. «Räägib küll, et 
number anti erakogu oksjonilt, aga mina arvan, et ta vist tahab laenu.» 

«Miks?» 

«No see kaugekõne, see on vastaja kulul.» 


Ambartsumjan mühistab naerda. «Vastaja kulul! No hea küll, ühenda. Aga 
laenu...» jääb mees ootama, üks käsi Ramout Karzai kolbal, teine hallis habemes. Ta on 
hiiglase kasvu. 

«Laenu te ei anna,» ütleb sekretär. 

«Just nimelt. Põhimõtteliselt ei anna. Ühenda.» 

Kõlar lülitub kaugekõnele ümber, selle riidega kaetud tsikuraadist imbub saaliõhu 
sisse halli. Signaal jookseb entroponeetilise jadana läbi Suure Tundmatu, Katlast Graadi. 
Releejaamad puhastavad kõnet tee peal ajaloo mürast, aga miski hiilib ikka ja alati 
traatidesse — kummitusraadiojaam. Ta vaikne hääl oma mõistmatus keeles meenutab, 
milleks ta siin on. Lõpetamaks elu. «Aasimut-Boreas-Sektor...» läbib peidetud 
raadiosagedusel eetrit ja kaob. Ambartsumjan on sellega harjunud. Seal keskel kõlab 
kolmest tuhandest kilomeetrist hallist moonutatud inimhääl. See ütleb: «Halloo, tervist, 
minu nimi on Inayat Khan.» 

«Kes?» 

«Inayat Khan.» 

«Okei, Yat Khan, kust te mu numbri saite?» 

«Ina-yat Khan. Norrsköpingu messilt, oksjonilt anti. Paluti helistada teie... hobi 
asjus. Kas te ikka olete härra...» mees kohmitseb millegi kallal, «härra Ambartsumjan?» 

«Jah, see olen mina.» 

«Ja teie kogute haihtunud inimeste asju?» 

«Haihtunud,» sosistab hall kõlaris järgi. 

«Jah, ma kogun neid,» vastab Ambartsumjan, «ning ei, see ei ole mu hobi. Ma 
panen oma südame sellesse, mida ma teen. Ma võtan seda tõsiselt.» 

«Ma võtan ka. Te võite selles kindel olla.» 

«Kas ikka võin? «Haihtunud inimeste asju» — no millest me räägime! Korrektne 
termin on ikka «haihtumismemorabiilia».» Ambartsumjan vajub rahulolevalt tugitooli, 
saali hämaras. Hästi öeldud. Tugitool on kallist nahast. 

«Kuulge, ma tean, mis on korrektne termin, eksju.» Khan hakkab vaikselt närvi 
minema. Desaparetistide vahelised kokkusaamised on harva südamlikud, kisub 
kemplemiseks. «See ei ole mu päris esimene ost, mille pärast ma helistan. Ja ei, ma ei 
soetand seda endale ka paberiraskuseks. Kui te seda kardate.» 

«Et teil on siis professionaalne kogu?» 

«Te ei küsiks mult seda, kui te annaksite mulle võimaluse rääkida, mis asja ma just 
ostsin!» 

«Kui ulatuslik on teie kogu?» 

«No näete! Te ju ei lase!» 

«No küll ma lasen. Ma tahaks ikka enne teada ka, kellega ma räägin.» 
Ambartsumjan ei tõsta häält, nohkari vingumisest on sinna jäänud vaid vaevuaimatav 
värelus. Pärast aastatepikkust treeningut. Vinnid on ka pigem psühholoogilised. Ta hall 
habe on autoriteetne. Mees silitab Ramout Karzai kolpa nagu lemmiklooma. 

«Oma kroonjuveeliks pean ma igatahes «Harnankuri» tehnilist mudelit,» 
prahvatab Khan välja, vinguv noot hääles. 


«Kellega sa räägid seal?» Naisterahva hääl taustal rikub hetke dramaatilisuse. 
«Tule sööma, toit jahtub ära!» Kuigi Khan summutab käega kõnetoru, kostab saaliõhus 
ikka: «Ema, las ma räägin! Ära sega!» 

«Ema,» sahiseb hall vastu, «see on minu ema.» 

Ambartsumjan vangutab pead. Ta naaldub lauale lähemale. «Ja tei/on 
«Harnankur»?» 

«Jah, mul on see,» teatab Khan. 

«Koopia?» 

«Ei, ma käisin raksus seal Sapurmat Ulanis. Muidugi ei ole mul originaali. Ja teil 
ka ei ole!» Khan kogub end hetke. «Ma saan aru, et teie valduses on siis teine koopia, jah? 
Selleks ma helistangi. See on lepingusse sisse kirjutatud, omaniku vastutus. Ma pidin teilt 
hooldusjuhendi saama.» 

«Kas te ikka teate, mis asi see on?» Ambartsumjan on surmtõsine. «Kas te teate, 
kui tähtissee on?» 

«Peale selle pole midagi jäänud.» 

Ambartsumjan noogutab aeglaselt. «Õige, te peate talle... aega pühendama. 
Hoidma teda. Te peate ta peale mõtlema, nagu tüdruku peale, saate aru? Nagu ilusa 
tüdruku peale. Olete te kunagi näinud üht? Te peate olema vastutustundlik, see ei ole 
mänguasi.» 

«Mis mõttes mõtlema ta peale?» 

«Selline on hooldusjuhend. Ega te ei arvanud, et ma teile lülitist räägin? Näiteks — 
kas te teadsite, et oli ka kolmas koopia?» 

«Kolmas koopia?» ei saa Khan aru. 

«Muidugi te ei teadnud...» Ambartsumjan voldib käed rinnale, kaalukalt. «Nüüd 
siis teate — oli ka kolmas koopia. Sellest jäi alles ainult tühi vitriin. Te peate teda vaatama. 
Kogu aeg. Ärge laske teda oma silma alt ära. Ärge jätke teda üksi. Ja kui jätate, siis mõelge 
ta peale. Arvate, et see on kokkusattumus, et nad originaali muuseumis hoiavad? Mõelge, 
sajad inimesed käivad mööda, iga päev. Vaatavad teda. Ja siis, kui muuseum on kinni, 
vaatavad öövahid.» 

Khan ei ütle midagi, hall nagu tondi ümin kõlab eetris. 

«See on võimatu objekt,» võtab Ambartsumjan kokku. «Maailn ei toeta teda 
enam.» 

Hall hangub oru põhjas, kaks aastat hiljem. Metsavaheteel ei ole enam hingelistki. 
Verepiiskade riburada jookseb lumel, mööda tee tumedat tunnelit, saapajälgedega võidu. 
Mööda kuusepuude hiiglastest, lume all kössis, kuni ristumiseni peateega. Seal ristmikul 
on punane loik maas ja selle kõrval tossab mahajäetud lõke. Lõkke peal on isetehtud 
kaadervärk. Kaks roigast hoiab kolmandat põiki üle kustunud tuleaseme. Lumes vedeleb 
puhtaks järatud konte. 

Ja edasi! Mööda maanteed, kus masinad enan ei sõida. Jäätund elektritraate 
lookleb pimedas. Tilk jookseb tilga haaval lumetekil; ja saapajälgi. Kohutava 
otsusekindlusega. Tee ääres kraavis magab roomikmasinate vrakke, masuuditankla tume 
kuju kössitab taamal maanteekurvis. 


«Oreool-Laudanum-ÜUltra-Ultra-Trikoloor-Nadir-Ellips...» Miski kerkib. Kostab 
terase kriiskamist. 


«Öelge mulle, et te saate aru, millest ma räägin ja hakkate seda tegema!» käsib 
Ambartsumjan. 

«Ma arvan jah. Ma proovin.» 

«Ärge proovige, tehke! Küll te lõpuks aru saate. Pärast seda, kui kolmas kadus, ma 
muutusin pehmelt öeldes paranoiliseks. Siiamaani, kui ma tuppa sisse astun ja tuled 
põlema panen, ma kardan, et see juhtub jälle. Et seal on tühi vitriin keset tuba. Või et 
selles toas ei ole üldse mitte midagi. Teil saab ka niimoodi olema. Siis te saate aru, millest 
ma räägin.» 

«Mis mõttes te kardate, et see juhtub jälle?» ei jää Khanile tähele panemata. 
Ambartsumjan on vait. Ta toksib kolpa laual. 

«Mis mõttes jälle?» kordab Khan. 

«Ma kaotasin ta ära. Nii juhtus. See oli ka minu oma, see kolmas. Aga teate, see ei 
olnud nagu tavaliselt. Siis kui mingi asi ära kaob. Võtmed näiteks, või midagi kallist. Olete 
te tundnud seda? Kokku puutunud sellise nähtusega? Sellise tundega?» 

Khani häälest on professionaalne ülbus nagu käega pühitud. «Olen,» ütleb ta. 

«Siis te teate, millest ma räägin. Keegi teab, millest ma räägin...» Mehe käsi libiseb 
Ramout Karzai kolbalt. Kauge õhulaeva prožektorivihkusid libiseb väljas saali akna taga, 
põrandal hiilivad sammaste varjud. «Millal see algas teil?» küsib Ambartsumjan. 

«Kaheksateist aastat tagasi. Siis oli esimene kord. Sealt edasi...» Khan jääb vait. 

«Sealt edasi tuleb järjest tihemini, eksju?» 

«Jah,» vastab Khan. «Ja muude asjade peale ka.» 

«Mis asjade peale?» Ambartsumjan on nüüd kõrvaga vastu kõlarit nihkunud, 
rinnuli laua peal. «Kas kõikide asjade?» 

«Jah. Kõrvaltänavad, tüdruk sõidab jalgrattal, ja valgus, või siis kui mingi hobune 
vaatab. Eriti loomad...» 

«Kogu maailma peale?» 

«Jah. Kogu maailma.» 


Kahel pool maanteed kerkib raskeid roomikmasinaid, rauast reliikviaid üles halli. 
Nad keerlevad, abitud kehad, lund langemas roostes karkassidelt. Aine degradeerub nii, 
tilk tilga järel nagu analoog-rütm jookseb punast läbi värvitu maailma. Rahvusvaheline 
tähestik peidetud madallainesagedusel «... Nadir-Ellips-Gamut-Aasimut...» ja nii kuni 
asula piirini välja. 

Nemengi Uul on kummituspaneelrajoon. Tänavad on tühjad, seal kummalgi pool 
orgu tõuseb kolmekordseid betoonehitisi mäenõlvadele. Üksik jalgratas ripub kiige 
kõrval õhus, muidu on kõik täiesti normaalne. Selvekaupluse aknad, rahvamaja möödub. 
Jalajälgi jookseb treppidest üles haiglaukseni, kus tabalukk on lahti murtud. Ta pääseb... 
ta pääseb ära! Koridori pimedas sahiseb «... Trikoloor-Sektor-Iikon-Oreool-OreoolNadir.» 

Side lõpp. 


«Ja nii on see olnud teil kaheksateist aastat? Mul on kaksteist.» Ambartsumjan 
vajub tooli tagasi, sügavale naha sisse. 

«Siis läheb veel hullemaks. Aga lõpuks...» Khani hääl sahiseb halli kõveras: 
«Lõpuks see muutub kuidagi... see on kuidagi hea, see tunne.» 

«Hea?» 

«Jah. Nagu kõik saaks korda.» 

«Nagu kõik saaks korda,» ohkab Ambartsumjan. «Mul ei ole seda enam. Ja nii ongi 
parem. Ma müüsin enda oma maha. Allesjäänud mudeli. Ammu juba. See lõputu 
vaatamine, kohustus...» mees kogub ennast, «see kurnas mind.» 

«Niisama müüsite maha?» 

«Niisama jah, odavalt ka veel, esimesele pakkujale. Mees tundus õige. Ta nii tahtis 
ka, see oli tähtis. Selline peab olema, kes hoolitseks asja eest. Selline, kes vaatab teda 
palju ega lase tal ära kaduda. Nagu mina. Tuhat viissada inimest ikkagi...» 

«Aga registris ütleb ikka veel, et see on teie käes!» 

«Mis registris?» 

«Oksjoniregistris,» kostab Khani järjest teravam hääl. «Muidu ma ei räägiks ju 
teiega! Ma räägiksin uue omanikuga.» 

«Ei, ma ei saa aru, see mees pidita ise registreerima. Olete te kindel?» 
Ambartsumjan tõuseb püsti, teeb lauale tiiru peale, kolp ikka veel käes: «Võib-olla...» 

«Kellele te müüsite selle? Kui te mäletate ikka.» 

«Muidugi mäletan, okei,» turtsatab Ambartsumjan, «Berg oli ta nimi. 
Erakollektsionäär.» 

«Zygismunt Berg?» sähvatab kõlarist. «Mustade juustega, kõhn?» 

«Umbes selline jah. See oli... mis ta nüüd oligi? Kümne aastat tagasi, aga jah. 
Zygismunt Berg.» 

«Olete te täiesti kindel? Oli ta ropu suuga? Ei, öelge parem, kas ta rääkis 
aktsendiga? Nagu ta oleks Vaasas elanud?» 

«Jumal, ma ei mäleta selliseid detaile... Võis olla aktsent. Miks see nii tähtis on?» 

«Ja te ütlesite kümme aastat tagasi? Mis aastaltäpselt?» 

«59. Või 60. Miks?» 

«Ja igal juhul oli see pärast '57-ndat?» 

«Täiesti kindel, kuulge, mul on ju paberid olemas siin! Aga palun,» kamandab 
Ambartsumjan kolbaga kõlari suunas, «miks see järsku nii tähtis on?» 

«Sellepärast...» hääl tsikuraadis võib iga hetk elevusest plahvatada, «et "57 aastal 
sai see mees surma!» 

Hiiglasekasvu masuudimiljardör küürutab laua kohale: «Öelge uuesti, mida?» 

Aga Khan teisel pool kõnet ei kuula enan. «Niidiots!» prahvatab ta. Ja viimane asi, 
mida Ambartsumjan kuuleb, on mehe kaugenev hääl aina kasvavas sahinas: «Ema, ema! 
Ma leidsin niidiotsa!» 


Kaks aastat hiljem. 


Mirova taevavaksali perroon on öiselt tühjaks jäänud. Ülejäänud reisijad on 
ammu kodus. Puhvritesse põkkunud magnetrong puhkab linna kohal, perrooni küljes. 
Vagunite viiekordseid liistakaid kõrgub ja nende kõrvalt, läbi lumetormi, astub roobot. 

Hääl läheneb. «Tzuut-tzuut-tzuut,» teeb roobot sammudes. Suur paks piloot ta 
kukil, kokpitis, pöörab rooboti pead. «Ti-diri-diit,» vastab juhtimissüsteem. Masinavärk 
korrigeerib kurssi, ta kalasabamustrilise mantli hõlmad lehvivad tuules. 

«Kuulge, päriselt ka! Äkki aitab juba,» toriseb kleenuke blond mees rooboti kõrval. 
Ta pea lõhub. Selja taga laiub kuuepäevane rongijooma, täis lakkamatut haihtumise 
pläma: Ambhartsumjanist ja Zigist, Ramout Karzai kolbast ja haihtunud õhulaevast, millel 
olevat «omadusi», mis Khanile tüdrukuid meenutavad. Aga see harrastus-entroponeetika 
läks nii morbaseks ära, et keegi ei tahtnud sellest eriti teada. Ja siis nad olid juba baar 
«Panoraami» laval ka ja laulsid karaoket. Kõik kolmekesi: « Now Im so happy 1 found 
you!» 

«Tzut-tzut-tzut,» kiirendab roobot hoopis. Piloot on masinal pea kuklasse 
tõmmanud, sellepärast. See tähendab kiirendust. Roobot tuleb ja paks mees kilkab ta 
kukil, türkiis-oranŽ-violetne sall tuule käes lehvimas. 

«Hydrauliczny operatywny, rozpoczynaja: diagnostykõw,» ütleb roobot rooboti 
häälega ja vaarub. 

«Hydrauliczny operatywny, rozpoczynaja: diagnostykõw,» ütleb roobot rooboti 
häälega ja vaarub. 

«Systemy broni operatywny,» vastab roobot. Kleenuke blond ulatab tõrksalt 
piloodile pudeli. See paneb kütuse masina suule. Masin kulistab ja punast värvi nestet 
tilgub lumele: «Paliwo rezerwuje przy: jedzicie setka procent.» 

«Edasi!» osutab paks mees tuisku. 

«Oota!» ütleb roobot ja kohendab kandanmitt. 

«Oled valmis?» 

«Valmis. Rozpoczynaja: szukaja i ratunkowe protokoly!» ütleb roobot. Aga vaid 
kolm sammu jõuab ta võtta — «tzuut-tzuuttzuut...» — kui kaugel teisel pool perrooni astub 
keegi tuisust välja. Roobot ehmatab, paks mees kukub ta seljast maha, blond põikab 
vaistlikult kõrvale. Tagaotsitav agent Tereesz Machejek tõmbab pistoleti põuest ja Mees 
Sisejuurdlusest teiselpool perrooni samuti. Ta selja tagant tuisu seest ilmub veel kaks 
Koostööpolitsei agenti, pistoletid laskeasendis. Nad sihivad ja tagaotsitav agent Machejek 
sihib neid vastu. 

«Kurb on vaadata,» ütleb Mees Sisejuurdlusest, «kui kaugele ta on langenud. 
Mõelda vaid, kakskümmend kaks lahendatud juhtumit. Aga nüüd — kompulsiivne 
haihtuja.» 

Taevavaksal ripub õhus nagu must vaim Mirova hõõgumise kohal. Seal perroonil, 
tuisusel tänaval taeva all seisab endine agent Tereesz Machejek. Mees Sisejuurdlusest 
näeb siiamaani ta ajamata habet, üle õla heidetud lipsu ja joodiku nägu. Aromatiseeritud 
marjaveini jäätub lõual, tubakarandilised hambad moonduvad naeratuselaadseks 
ilmeks. Kaks sõpra žestikuleerivad midagi lume sees küürakil. Nad on paanikas. 


Mees Sisejuurdlusest kannab korrektset musta mantlit ja musta ülikonda. «Ega sa 
ei arvanud, et sa võid KoMilist niisama kaduma minna?!» hüüab ta tuisku. «Paned relva 
maha, tuled rahulikult sisse ja keegi ei saa viga. All on kakskümmend meest. Siit ei ole 
pääsu!» 

Hullunud agent röögib midagi vastu, aga tõusvas tuules ei ole seda kuulda. 
Sisejuurdluse verekoer kergitab kõrvasid: «Mida?!» 

«František Vapper!!!» kostab teiselt poolt perrooni, koos pistoletilasuga. 

«Ei!» karjatab Khan. 

Zigi lööb jalaga ukse lahti. Aegluubis. Pinde lendab, luku selgroog annab raksuga 
järgi. Uks tuleb hingedelt lahti ja ripub seal armetult. Raamide vahel lõngub palja 
ülakehaga poiss, veinipudel paremas käes. Ta leemendab amfetaniinilistest, igatseb 
hellituste ja ilu järgi. Ta on seitseteist aastat vana, kolm aastat on jäänud ta 
säilimistähtajani. Poiss pistab endale vasaku käe püksi. 

«Milline teist kodanlaselibudest keppida tahab?» 

Zigi ees avaneb soliidse sisekujundusega elutuba. Paarkümmend keskklassi noort 
istub seal, majapeol. Pooled neist on tüdrukud, aga mitte ükski ei taha Zigiga magada. On 
järgmise päeva õhtu — vana aasta õhtu. Kahe tunni pärast saab °51. aastast “52. ja need 
noored on Zigi uued koolikaaslased. Umbes nüüd on see koht, kui nad mõtlevad, et 
vahest poleks pidanud Zigit kutsuma 

«Aitab!» hüppab Ilus Aleksander diivanilt püsti. Aga ta ei jõuagi kunagi öelda neid 
sõnu: «Kao välja, raisk!» Ta ei jõua reeta oma sõpra Zigit, sest tõele au andes — Zigil ei 
olegi sõpru. Zigi on leemendav peletis, ta karjub: «Zigi, löö esimesena!!!» 

Ja siis lendab punase veini pudel Ilusale Aleksandrile näkku. Noormees, kaunis 
nagu Absolom, paneb käed näole. «Issand jumal, mu nägu!» vaatab ta veini oma kätel ja 
peab seda vereojadeks. 

«Ta nägu!» karjatab Aleksandri tüdruk, üks paljudest, diivani taha hüpates. 

«Tegi Aleksi näo katki...» kahiseb toatäis. Ilus Aleksander ise on leinast 
pimestatud. Ta veininiredes nägu moondub võimatult kauniks lahingukarjeks. 
«Aaahhh...» vallandub ta huulilt. Poiss hüppab Zigi jalgadesse: «Mu nägu! Ma tapan su 
ära!» 

Higine narkomaan ja liibuvas särgis meeskaunitar aelevad põrandal. Zigi katsub 
püsti saada, aga Ilus Aleksander ei lase. Ta peksab rusikatega nii kõvasti kui jõuab. Ja see 
on ikka väga kõvasti. Paistab, et aset on leidnud valearvestus. Zigi unustas, et Ilus 
Aleksander käib pärast tunde võimlas, kõigile lihasgruppidele võrdselt tähelepanu 
pühendamas. Zigil on valus. Põrandalamp läheb ümber. Ja kellegi joogitops. Keskklassi 
noorus tiirleb löökide madalates veealustes tabamustes Zigi kolba sees. Kostab hääli, 
tüdrukute hääli. Need ütlevad: «Narkomaan, kaotaja!» 

Poisi käsi krabab ümberringi, aga ühtki relva ei satu ta sõrmede vahele. Ah, oleks 
mõõk, ilus mõõk! Tagurpidi viisnurk käepidemes. Nagu päikesekiired. 

«Kurat küll, lähme Aleksile appi...» Hakkajaid poisse läheneb. Ja jalahoope otse 
kõhtu. Zigi viskleb, sitke lihaskeha haardes. 

«Uluk. Alati uluk,» sosistab tsütoplasma. 


Sisejuurdleja mantlihõln lehvib. Seal musta kanga sees on tilluke kuuliauk — 
asjatu, lollakas vastupanu. Kolm püssirohupahvakat lendab vastusena tuisku. Endise 
Koostööpolitsei agendi põlvekeder plahvatab tabamusest. Esimene lask pühib Tereeszi 
jalust, teine tabab õlga. Kõõlustest ja vereklompidest lärakas tuisus. 

«Ffran... ti...» kuuleb Khan oma sõpra häälitsemas. Ta tõstab pea lumest. Tereeszi 
kartulikarva juuksed lehvivad tuules, need on verepritsmelised. Suvalist värvi silmad on 
tuisu käes niisked. Nii ajab kojko end põlveköndi peale püsti. Pistolett väriseb, püssirohtu 
pudeneb torusse. Ta mantlipõuest voolab laskemoona kuullaagreid, aga Tereesz ei leia 
neid lumisest vereloigust üles. Ta haavatud käsi ei saa laadimise peene näputööga 
hakkama. Kõik läheb segamini. 

Kolm mantlites kuju läheneb mööda perrooni. Ettevaatlikult, seljad küürus nagu 
šaakalitel. Tereesz kukub selili, taganeb roomates. Ta veab oma riiete märja kaltsuga 
lume sisse vererada. Khani ette auravasse basseini jäävad pistolett ja püssirohi maha. 
Mantlirootsud tiibadena lehvimas, pühib kolm Koostööpolitsei agenti Khanist mööda. 
Mees Sisejuurdlusest laseb põlved nõtku. Ta võtab hoogu, pistolett käes. Khan vaatab 
juhmistunult, kuidas Tereesz saab surmainglilt pidemega näkku ja nõksatab. 

Nii ei märka keegi Jesperit loiku küünitamas. Ta ei tea, miks, aga ta peidab sõbra 
ametirelva endale põue. Nagu memorabiilia. 


Zigi lendab aiaväravast välja. Kaks poissi viskavad teda nagu kartulikotti kätest ja 
jalgadest. Poiss maandub kägaras aedlinna tänavale. Valge lippaed helendab ta kõrval, 
pimedas. Värav jääb irvakile, poisid lähevad. Enne veel, kui maja uks mütsuga kinni 
tõmmatakse, kostab seest muusikat. Seal on pidu jälle käima saadud. Aga siis — vaikus. 

Lumehelbeid sädeleb. Katla talveöö on jäiselt selge ja Zigi selle all ajab end 
vaevaliselt selili. Keha ei allu ta käskudele. Ikka veel palja ülakehaga aeleb ta lumes. 
Armas maailm, hukule määratud, tiirleb ümberringi. Ta mustades silmades, suurtes 
nagu tõllaratastes, säravad tänavalaternate kiirepärjad. Poiss hakkab naerma, koerad 
hauguvad. Ja nende haukumine paneb kõik naabruskonna koerad haukuma. 

«Ilus uluk,» sosistab tsütoplasma, «kommunisn armastab sind. Aja ennast köndi 
peale püsti, mine tagasi ja verista kogu see majatäis!» 

Zigi haarab peotäie külma lund ja hõõrub seda näkku. Lumi muutub ninajuurel 
punaseks marjakisselliks. Ta lööb lumepalli oma paistes silmakoopasse. Pimedus, 
kõrvakuulmise kumeras kajab koerte haukumist. 

«Viska siis akengi sisse! Ütle neile, et nad on kodanlased!» 

«Nad ei saa ju aru!» röögib Zigi. «Nad ei tea, misasi see kodanlane on! Kas sa siis ei 
saa aru, et see ei solva neid enam! Nad ei tea, mida see tähendab!» 

«Mis mõttes ei tea, mida «kodanlane» tähendab?» 

«Just selles mõttes,» ägiseb Zigi ja virutab käega lumme. «See on suvaline 
ajalooline sõna, romantiline isegi. Nagu «kürass» või «kokett»...» Ta katsub ennast 
küünarnukkidele ajada, aga ei jaksa, vajub kokku. Aiast kostab lume krudinat kellegi 
kingatalla all. 

«See tuleb sind tapma! Jookse, uluk!» 

«Vait!» sosistab Zigi. 


Kõik koerad jäävad korraga vait. Kuskil sahiseb üks õbluke mantel. Talve lõhn 
tõuseb ninna, see on nii magus, et poiss ei julge enam hingata. Ta hoiab hinge kinni ja 
eemal pimedas krudiseb lumi. Ta teab, mis need sammud on. Need sammud on häving. 
Tema häving ja Iilmaraa oma. Sinna kummardaski lähtetsivilisatsioon, tuhat viissada 
aastat tagasi, sinna haihtus ta ajaloost, koos kõigi oma sammaste ja iidsete keelpillidega. 
Nii ei teagi keegi tegelikult, kust need rahvused tulid. Kõik need inimesed. Aiavärav 
vajub krigisedes lahti. Kõlab nagu mälestus, läinud juba nüüd, kui see juhtub. Zigi ei saa 
aru, millest selline kohutav tunne. See peab olema Samara anfist. Poiss ei jaksa enam, ta 
hingab välja. Hõbedane hingeõhk tõuseb puruks pekstud suult. 

Hukatus seisab ta kohal ja hingab. 


Kakskümmend üks aastat hiljem sammub entroponaut mööda Nemengi Uuli tühje 
haiglakoridore. Kahest värskelt nülitud kitsekoivast ta seljal tilgub verd linoleumile, tal 
on kummaski käes masuudikanister. Mees lööb jalaga ukse lahti. Ta sammub üles mööda 
tuletõrjetreppe, suure terasest ukseni. Seal ta peatub viimaks ja paneb kanistrid maha. 
Masuut kumiseb neis. 

Entroponaut tõmbab tangid nagu mõõga seljakotist. Raud naksatab. Terase hääl 
kajab mahajäetud laatsareti trepikojas. Ja tagasi läbi süvahalli, mahajäetud 
kumnmituspaneelrajooni, maanteele, masuuditanklasse, ristmikule kajab ta. Mööda 
vererada lõkkeasemeni. Ja tumedasse metsa, loodusloomuuseumi, kus hallitusseeni 
kasvab isaste sarvedel ja tallede sõõrmeist ei tõuse enam aurupahvakaid. Nad hingavad 
ikka veel, aga mitte hapnikku, vaid puhast halli. 

Uks lendab lahti ja entroponaut astub haigla katusele. Hall siiruviirutab seal. 
Anorakjopes mees astub tast läbi, kanistrid käes ja kitsekoivad seljal. Ta viskab anumad 
maha ja lööb neid jalaga edasi, kanistrid libisevad katusel, lume peal. Masuuti loksub. 
Entroponaut laseb käega läbi oma taanduva juuksepiiri ja vananeva rokkari ponisaba. 
Tema ees maandumisplatvormil, presentkatte all hõljub väikemaja suurune kogu. 

Seljakott kukub lumme. Ta haarab katet pingul hoidvast kaablist. Õline teras 
libiseb ta kinnaste vahelt. Mees pingutab kaablit, kogu õõtsub sellest hallis. Karabiiner 
klõpsab kinnitusest lahti ja Zygismunt laseb kaablil virisedes minna. Tume presentkate 
kerkib linnuna üles halli ja selle alt tuleb nähtavale väikeõhulaev; robustne rauast 
kamakas hõljub nagu soomustatud aprikoosikivi ja trossid hoiavad teda maa küljes 
kinni. Mööda laeva soomusplaate jookseb trafaretiga lastud kiri: «Roo 501», Samara 
väikeõhulaeva mark. 

Kõrgel haigla kohal laperdab presentkatte lipp. Zygismunt Berg vaatab 
maandunmisplatvornilt, kuidas see halli sisse mähkub. Ta hakkab trossi mööda üles 
ronima. 

Alles poole tunni pärast avaneb hermeetiline uks sissepoole. Sisinal. Hapnik 
voolab kokpitist välja, illuminaator ja mõõdikute klaasid värvuvad atmosfäärivahetusest 
uduseks. Higine Zygismunt Berg ronib uksest sisse. Väikse magamistoa suurune ruum 
rapub ta jõupingutusest, laev kõigub. Ta viskab anorakjope vihaselt põrandale ega pane 
seda enam kunagi selga. See on praktiline, seda küll. Ja entroponaudile lausa 
vormirõivaks. Aga temale isiklikult seostub jope hoopis moehullusega, mida ta silmad ei 


oleks kunagi pidanud nägema - diskoga. Mees hakkab talje ümber seotud nööre sisse 
kerima. Ta ei ütle ikka veel midagi, ei ühtegi sõna, kuigi ta on kukkumistest sinikaid täis. 
Ta isegi ei ropenda. Alguses tuleb seljakott, siis kitsekoivad. Ja kõige viimasena kolisevad 
laevakere vastas kaks masuudikanistrit. 

Ta vajub seina najal kurnatult kokku ja puhkab seal hetke, keerab endale suitsu 
kõrva taha valmis, kougib kaardirullid välja. Tikutoos hambus rivistab mees kaardid 
kokpiti aparaatidest vooderdatud seinale. Aerofotod jooksevad seal rivis: Nad-Umai 
tumeroheline taiga, Nemengi Uuli betoonkastidest kobarake. Ja selle ääres kunagine 
maailma piir, nagu halli vesivärviga tõmmatud. Tohutu tühi lahmakas täis asimuute, 
ellipseid ja sinusoide algab sealt, kus maailm lõppeb. Ja sellestki geomeetrilisest 
rägastikust kaugel eemal, üksindustest uhkeimas, tsükli silmas, kuhu ükski siht ei vii, 
jookseb tillukestest punktidest viirg, kauge tähtkuju, superpositsioon. See on lõpp. 

Rodionovi süvik asub halli südames, neli tuhat kilomeetrit maailma servast. 
Sinnalend võib võtta aastaid. Mees vaatab ja ta käel, valgeks tõmbund sõrmenukkidel 
jookseb tätoveering, numbrid nagu pärlid kees: «5; 12; 13; 14». 

Zygismunt Berg keerab süütevõtit. Tuled süttivad kokpitis, kuldsed udulaternad 
kesk halli. Elektri surin läbib õhulaeva nagu nurrumine, noolekesed hüppavad 
indikaatorite klaaside taga. Tere tulemast, entroponaut. 

Mees vajutab Samara tähistuses START-nuppu laeva Stereo 8 lindimängijal. 
Tüdruku lipsulises käekirjas sildike ketta peal ütleb: «Zigi Maailma Lõppu Sõitmise 
Mix-tape». Kui lint pöörlema hakkab, jääb südameke nime «Zigi» viimase «i» peal kõige 
keskele. Krappidest kostab viiekümnendate rock-muusikat, nüüdseks põhja kõrbenud 
suru joodikute bändilt. See on ilus laul, millest kodanlased paraku aru ei saanud. Rada +1 
— «Helvetti» — oli liiga keeruline, liiga tume ja liiga ägedate sõnadega nende etableerunud, 
emakakujulise muusikamaitse jaoks. Määndugu nad põrgus. Selleks ajaks, kui hall nende 
kööginurkadesse tungib ja nad valkkehadeks teeb, on vaatamata ponnistustele suurema 
publikumenuta jäänud ansambli liikmeskond end juba ammu Lemminkäise külapoe ees 
surnuks joonud. 

Zigi paneb suitsu põlema. Ta nõksutab peaga rütmi kaasa, karakulist kampsuni 
väel, kesk kokpitti. See musa on ehe. See ütleb nii, nagu on. Aga midagi on ikka veel 
puudu. 


«Sa unustasid oma tagi maha, Zigi!» ütleb häving pimedas, tüdruku häälega. Aga 
Zigi ei julge oma paistes silmi lahti teha. Ta teab, mis seal tegelikult ootab. Lumi lõhnab 
ümberringi, ta purustatud kapillaarides. Oo kodanlik parfüümike! 

«Uu-uu!» laulab häving, «su tagi.» 

«Ütle mulle... häving...» kähistab Zigi talve pimedas ruumis, «on see ka ägetagi?» 

«Päris lahe tagi jah.» 

Lukke heliseb ta kohal. Verd voolab suhu, silmakoopas sulab lumepall. Ta köhib: 
«Kraps häving... et sulle siis... meeldivad tagid?» 

«Meeldivad.» 

«Ja sa tead, kes ma olen?» 

«Muidugi!» hüüatab häving rõõmsalt. «Sa oled Zigi — kooli kõige paham poiss.» 


Kakskümmend üks aastat hiljem teeb Zygismunt Berg laeva tööriistakasti lahti. 
Seal mutrivõtmete peal vedeleb must nahktagi. See on tema tagi. Ta tõmbab selle endale 
selga. Õlad ei istu enam õieti, selg on küüru vajunud. Ka lukk ei lähe õllekõhu ümber 
kinni, aga las olla. Nii ongi äge. Ta jätab hõlmad eest lahti. Seljal jookseb seitse valget 
triipu, need näevad ikka veel raskelt kurjad välja. Niimoodi seisab entroponaut oma 
väikeõhulaeva kokpiti uksel ja heidab ponisaba üle õla. 

Välja hangund halli sisse kostab suru rocki. Suupill ulub. Võiks öelda, et Zigi 
ise-chillib seal ukse peal. 


Jr Mutta mikä on maa? 
Se on Helvetti 


... Ümiseb ta kaasa ja lööb peopesaga ohunupule. Nii kostab rauast kaadervärgi 
kolksatus takti algusesse, propellerite telikud kukuvad alla. Laev hakkab muusika sisse 
lõgistama, ta tiivikud voldivad end halli sees lahti nagu lopsakad terasest õielehed, terad 
allapoole rippu. Ja see, mis läheneb, on laulu kõige ägedam sõnade koht: 


J Se ei ole mikään kauhupaikka... 


... laulab ta ja tuttav tagurpidi keeratud koor liitub temaga. Koos on nad viimast 
korda vägevad: 


Jr Enneminkin siinnä on surullista 


Ignus Nilseni tontlik hall tsütoplasma seisab all maandumisplatvornil, end lahti 
voltivate tiivikuterade vahel. 

Zygismunt jääb teda vaatama ja Ignus vaatab Zygismunti vastu. Hall voolab sisse 
ja välja tsütoplasma hubisevast südamest. Üksnes veidike heledam klomp on Ignus 
tõusvas süvahallis. Aine vaenlane triivib tast läbi, tiibadena. 

«Kommunism andestab sulle,» ütleb ta, «kommunism mõistab.» 

«Ignus,» pomiseb entroponaut, «anna andeks.» 

«Antud juba. Ka Graadis oli meil üks sinu masti mees. Ion Rodionov oli ta nom de 
guerre. Ka teda pidasin ma sõbraks. Sa vist tead seda nime?» 

«Süviku järgi.» 

«Aga sa eitea, kes ta oli? Ta oli Revolutsiooni matemaatik, partei tipus, koos minu 
ja Mazoviga. Keegi ei tea seda. Ega seda, miks ta «Harnankuri» mudeli Graadist kaasa 
võttis.» 

«Aga mina ju ei tea seda!» pillab Zygismunt suitsu suust. 

«Muidugi sa ei tea. Seda teab ainult Revolutsiooni komissar ja käputäis 
lähikondlasi. See mees on tõeline non-entiteet. Kogu ta elutöö on selline. Kui nad juba 


dialektilist materialismi vastu võtta ei suutnud, kuidas oleksime neile selgeks teinud 
nihilmati?» 

Zygismunt on vait. Laul lõppeb. 

«Ta tahtis seda massilise ärajätmise relvana kasutada. Kodanluse vastu. See oleks 
olnud meie vastus aatomrelvale. Sa ju tead, et Samaras ei ole uraaniumi. Aga ta ei 
leidnud seda kohta üles.» 

«Meie leidsime,» ütleb SRV entroponaut. Õhulaeva maas hoidvad trossid 
laksatavad piitsadena lahti. 

«Kahju. Mulle ei ole see materialismi tiib kunagi meelt mööda olnud. Kohutav, kui 
neil peaks õigus olema. Ma armastan maailma, igat viimast kui aatomit tas. Aga kui 
maailm meie ideed enam vastu ei armasta, siis olete sina ja Rodionov teiseks parimad. 
Ka minu nini on ju sõjanimi,» ütleb Ignus Nilsen, «ja vähemasti ei ole me niimoodi enam 
ulukid.» Krappidest hakkab kostma maailma kõige kurvemat kriginat, rada 2: «Grave», 
haihtunud dodekafooniliselt heliloojalt, comte de Perouse-Mittrecielt. 

«Hüvasti, Zygismunt.» 

«Hüvasti, Ignus,» ütleb entroponaut ja tõmbab õhulaeva ukse enda tagant kinni. 
Ignus jääb üksinda haigla katusele. «Enneminkin siinnä on surullista,» ümiseb tont ikka 
veel, kui tiivikud hakkavad vaikselt ta tsütoplasmast läbi keerlema. Aga nende terad 
liiguvad järjest kiiremini ja kiiremeni. 

Zygismunt Berg seisab illuminaatori ees, käed hoobadel. Kangid tõusevad 
põranda seest, käigukastidest, nagu kaks harulist sarve. Mees lülitab transistorradari 
sisse. Ta krutib aparaadi peidetud raadiojaamale, poole seina suurune raal arvestab 
laeva kursi selle läkituse järgi. Signaal tuleb loendamatutest eri punktidest, 
superpositsiooni tähtkujust, nelja tuhande kilomeetri kauguselt. Krapist kostab 
keelpillide vibratsiooni sisse ta kõnekomponenti. Kiisuhäälega tüdruk kordab seal 
lõputus ringis, läbi kõigi aegade, mis tema jaoks — Rodionovi süvikust vaadates — on üks 
ja sama, üheaegne ja mõõtmatult keerukas sündmus. Täiuslik suletud süsteem: 
«Aasimut-Boreas-Sektor-Oreool-Laudanum-Ultra-Ultra-Trikoloor-Nadir-Ellips-Nadir-Ellip 
s-Gamut-Aasimut-Trikoloor-Sektor-Iikon-Oreool-Oreool-Nadir». 

Entroponaut tõmbab hoovad alla ja tagasi. Ta silmad punetavad. Väikeõhulaev 
stardib haigla katuselt, maandumisplatvornilt. Hall tõmbab tiivikute tuulest 
spiraalidesse, terad pühivad Ignus Nilseni laiali. 

Kaks meest lehvitab vilkuritest sini-punases tuisus. Nad kaugenevad aeglaselt, 
taevavaksali perroon jääb lumetorni sisse maha. Tereesz teeb taevas silmad lahti, ta ei 
tunne oma jalgu. Kõik keerleb ja kiirabiõhulaeva tiivikute müra põksub ümberringi. Ta 
kohal seisab mustas ülikonnas mees, südamemonitori ekraanist valgustatud. See mees on 
Mees Sisejuurdlusest. Ta on surmaingel. 

«Ma ei tunne oma jalgu,» köhib Tereesz. 

«Nii juhtub, kui sa KoMili pihta tule avad.» 

«Sina!» Tereesz katsub istukile tõusta, aga ta on randmeidpidi esmaabiraami 
küljes kinni: «Kuidas?» 

«Paraku ei saa ma sellele küsimusele vastata.» 


«Kontšalovski...» Endine agent vajub tagasi raamile. «Ulrichi ma andsin sulle, 
aga... Kontšalovskit ei ole ju olemas, kuidas sa... kes sulle...» Ta hakkab oma parema käe 
rannet sidemest lahti kiskuma. 

«Sa oled narkomaan, Machejek, sellepärast. Teiesugused on alati hooletud. Mitu 
aastat sa seda teinud olid juba, enne kui see mees südameataki sai? Kaks, viis?» 
Sisejuurdleja tõuseb Tereeszi kohalt püsti, aga side naksatab lahti ja mehe kanüüliga käsi 
haarab ta lipsu järgi. 

«Sina,» köhib Tereesz talle näkku, lips rusikasse pigistatud, «sa pead mind 
aitama!» 

Paarimees juba läheneb püssikabaga, aga agent osutab talle käega: «Oota!» 

«Ma leidsin asju! Vaasast! Ühe suletud juurdluse kohta. Deerek Trentmöller on ta 
nimi, ta on lapsi tapnud, kakskümmend, rohkem veel ja võib-olla Lundi lapsed ka, 
palun...» 

«Lase lahti!» 

Langenud agent laseb lipsust lahti ja vajub kokku: «Mul on märknik, seal on kõik 
olemas, luba mulle! Ma ei oleks muidu jooksnud, sa pead need järgi vaatama...» 

Surmaingel seisab ta kohal ja pühib oma lipsu verest puhtaks. Kojko rapsib kaugel 
allpool märkmikku otsides: «Sa võid selle eest medali saada! Ametikõrgendust 
kindlasti...» Mees Sisejuurdlusest pöörab talle selja ja paarimees tõttab Tereeszi kätt 
tagasi raami külge siduma. «Palun,» kostab murduv hääl mootori müras. Lips tiivikute 
tuules lehvimas, vaatab sisejuurdleja õhulaeva kõhust alla tuledes linna. «Jäta see, 
Machejek. Deerek Trentmölleril ei ole sellega midagi tegemist, neid kadumisi ei ole 
raporteeritud.» Peen inimsuse varjund käib ta häälest läbi: «See on ainus ilus asi selle loo 
juures.» 

Ees tuisus vilguvad haigla maandumisplatvorni tuled, taamal tõuseb Noo 
pilvelõhkujatest okkaline troon linna valguslaotuse seest. 

Seal vaatab masuudiniljardör, kuidas kiirabiõhulaeva tilluke valgusest täpp teisel 
pool Veera jõge tuisu sisse kaob. Noo mõtted jahtuvad ta ees, kursid langevad ja Graad 
läheb sõtta. Homme algab üldmobilisatsioon. Enam palju pole jäänud. Üle kolme tuhande 
ühiku jagu haihtumismemorabiiliat laiub mehe selja taga, aga seda vaadet siin peab 
Sarjan Ambartsumjan nüüd oma kollektsiooni juveeliks. 

Ta käe all puhkab magnetpostisaadetis, õhtuse rongiga Vaasast saabunud 
klaasvitriin. See on tühi. 


19.MA EI OLE 
NALJA ASI 


Nelikümmend kuus tundi hiljem, kuuskümmend korrust allpool. Hotelli fuajee on öiselt 
tühi ja läigib nagu hauakamber mustast marmorist. Vastuvõtulauas kostab raadio 
mängu, tüdruk kuulab murelikult, kuidas Meski aatomristlejaid luurab süvahallist, 
siinsamas aga hiilib tööstuslik spionaaž. Nad on kõikjal. Nii kajab sõjauudiseid ka saalist 
vastu, kui automaatuste vahelt tuleb kilejopes mees. Tuisupilv saadab teda, ta tõttab ja 
taustaks jookseb hõõguvvalge kiri «HOTELL INTERGRAAD». Tüdruk ei märka teda, ka 
turvamees on hirmust kütkestatud ja nii astub külaline neist otse mööda, residendi 
eralifti. Uksed sulguvad ta järel. Lifti kuldses valguses üksi jäänud, pöörab ta seljakoti 
rinnale, aasad ikka veel õlgadel, nagu talle seda kuuendas klassis õpetati. 

«Tee nii, Khan, nii on ilgelt šeff.» 

Khan sorib koti küljetaskus. Metalli helin, võtmekimp tuleb nähtavale. Seal ripub 
ta Saalemi puitmaja snepri võti, esiku täkkeline vasar ja alumiiniumist jurakas enda 
keldrikorrusele lukustamiseks, kõik kasutud, vanarauaks muutunud; kõik peale ühe — 
kuldse võtme, mille hambumus näib kõrgtehnoloogiliselt peen, justkui sellelaadseid 
üheaegselt keerates käivituks enesehävitusprotokoll, surnud käe tüüpi perimeeterkaitse, 
vastulöök oleks tagatud ka ülemjuhatuse hukkumise korral ennetavas aatomrünnakus. 

Khan pistab oma viimsepäevavõtme lukuauku ja keerab vastavalt juhendile: kaks 
korda vasakule, siis paremale, uuesti vasakule. «Ambartsumjan, Sarjan Asaturovitš» on 
vaskplaati graveeritud, lukuaugu järel. Kõlari sahin lõikab lifti vaikusse: «Härra 
Ambartsumjan, ma olin mures...» 

«Ma ei ole härra Ambartsumjan. Ma olen Inayat Khan.» Mees demonstreerib võtit, 
suutmata otsustada, kuhu ta seda näitama peaks. Ainult ta ise vaatab endale peeglitest 
vastu, tutimüts viltu peas ja lumi kilejope õlgadel sulamas. Ta on habetunud, näeb 
kohutav välja. «Mulle anti see, hädaolukorraks. Mis on nüüd. Miks te mu kõnedele ei 
vasta?» 

«Sa räägid nagu Ismael.» 

«Vabandust, mida?» 

«Sa räägid täpselt nagu Ismael.» 

«Ah jaa... kas sa Ismaeli mäletad?» 

«Ma olen Ismael,» vastab truu sekretär ja lift nõksatab paigalt. Kiirendus läbib 
Khani. «Te olite mures? Miks? Miks te vastu ei võtnud?» 

«Ma...» Sekretär kõhkleb. «Ma pole härraga kaks päeva ühendust saanud. Viimane 
instruktsioon oli peatada kõik kõned, mitte kedagi sisse lasta.» 

«See oli üleeile?» 

«Jah, siis kui härra teie saadetise sai, lnayat Khan.» 

«Hästi.» Khan noogutab peeglisse, lörtsilobjakad sulavad prilliklaasidel. Ta võtab 
prillid peast ja pühib neid kilejope varrukasse. «Ja midagi muud ei ole tulnud? Vahepeal? 
Koostööpolitseist?» 

«Nagu ma ütlesin, ma pole härrast kuulnud.» 

«Õige jah...» Liftikuubik libiseb hääletult edasi, üles taeva poole. Kõrvad tahavad 
rõhuvahetusest lukku minna. Khan neelatab, teeb liftile tiiru peale ja jääb siis näoga ukse 
poole seisma, seljakott ikka veel rinnal. 

«Härra Khan,» sahiseb kõlaris järsku. 


«Jah?» 

«Palun vaadake, et härraga kõik ilusasti oleks. Öelge talle, et ma palusin ühendust 
võtta.» 

«Miks ei peaks olema?» Lift aeglustab, käed tõusevad külgedelt nagu kaaluta 
olekus. «Miks härraga kõik ilusti ei ole?» küsib ta. Aga sekretär ei vasta. Liftiuksed 
avanevad Khani ees: «Till...» Valgusvihk lõikab saali pimedasse, kuuekümnendale 
korrusele. Tuul ulub seal, ta puhangus lehvib vitriinidelt katteriideid nagu tonte. Ja lumi 
tuiskab. Nii mattub maailma suurim erakogu haihtumismemorabiiliat aeglaselt 
hangedesse. 


Kostab kingade klõpsunist linoleumil. Mees Sisejuurdlusest tuleb mööda öist 
haiglakoridori, kohvertelefon käest rippumas, ketiga randmele lukustatud. Tilluke 
meelespea särab revääril, helesinisest emailist rinnamärk. Kaks politseinikku valvavad 
intensiivpalati ustel. Üks magab. 

«Miks sa magad?» Sisejuurdleja kummardub ta kohale. «Ma olen Meski 
infiltraator ja selles kohvris on viiekilotonnine lõhkekeha.» Ohvitser teeb silmad lahti ja 
hõõrub neid hämmeldunult, paarimees vaatab õudusega pealt. «Mirova keskhaigla näol 
oleme just kaotanud asendamatu strateegilise ressursi. Kolm tuhat Graadi kodanikku on 
hukkunud. Sellepärast, et sina ei täitnud oma tööülesannet!» 

Ohvitser kargab püsti ja ajab rinna kummi, pilk ikka veel unesegane. Sisejuurdleja 
sellest ei leebu. «Mida sa seisad siin? Kas see teeb midagi paremaks, kui sa püstijalu 
magad? Kes ma olen? Kus on mu töötõend? Miks ei ole ma esitanud oma külalise 
nimesilti?» 

Kahepoolsed metalluksed pendeldavad sisejuurdleja selja taga, ta läheb pimedas 
saalis ja ohvitserid koridoris hingavad kergendunult. Kilekardinatega eraldatud 
kuubikud mööduvad tast mõlemat kätt, aknapoolseist viimane helendab meditsiinilisest 
aparatuurist. Mees teeb kannapöörde, tõmbab kilekardinad lahti: «Machejek, mul on 
vaja, et sa helistaksid oma sõpradele. Mul on vaja, et sa kutsuksid nad tagasi. Kohe.» 

Voodipäitsis seisab morfiinitilguti, morfiini tilgub. See ei ole hea märk, toide pidi 
ammu kinni olema. Purustatud agent vaatab aknast välja, seal sajab paksu lund: «Sul ei 
ole mulle midagi anda.» 

«Mul ei peagi olema sulle midagi anda.» 

«Ma tean küll su juttu. «Ei ole raporteeritud...». Sa ei tea uurimisest midagi. Sa 
oled duch, sjawa. Sinusugused oskavad ainult kummitada.» 

Duch, sjawa. Tavaliselt on need töötud kodanikud, kes lahutavad oma meelt 
igasuguste kummituste ja tontidega, mis libisevad riigiaparatuuris ja koovad nende vastu 
valede võrku. «Meiesugused, Machejek. Meiesugused on Koostööpolitsei agendid. 
Koostööpolitsei eesmärk ei ole uurimine. Koostööpolitsei eesmärk on maailma jätkumine 
senisel kujul.» 

Machejek pöörab pilgu aknalt: «See sinu maailm senisel kujul on üks paras 
türaauk.» 

«Sohoh!» Sisejuurdleja teeskleb üllatust. «Selline filosoofia. Sulle siis meeldib 
Saint-Miro plaan inimkonna jaoks?» 


«Ainus nihilist oled siin sina, duch.» 

«Et sulle siis ei meeldi Saint-Miro ja tema plaan inimkonna jaoks?» Sisejuurdleja 
näojooned teravnevad, ta astub voodi kõrvale, südamemonitori rohekasse kumasse. «Aga 
veel ebanormaalsemad asjad jälle meeldivad? Või sa ei tea, mis seltskonnas su sõber 
liigub? Su ebanormaalne sõber. Mina ka ei teadnud. Mis see nende hobi on, millega nad 
tegelevad...» 

Machejek tõuseb istukile, õlaside värvub trotsist punaseks. «Khan või? Khan on 
geenius. Sa ei saa teda peatada.» 

«Jah,» sisejuurdleja kehitab õlgu, «ta teab, mida ta teeb. Erinevalt sinust. Kutsuks 
ta nüüd tagasi.» 

Sellest mööndusest Machejeki-laadsele piisab. «Tead ei, taat. Lõpeta küsimine. 
Keera parem mortffi juurde. Ma ei ulata.» Ta vajub haiglapatja, õnneks teevad 
naeruspasmid talle haiget ja pillerkaar lõppeb. 

«Ma arvan, et sa oled piisavalt narkootikume saanud.» 

«Narkootikume...» mõnitab Machejek. 

Sisejuurdleja vaatab teda põlastusega. All haiglavoodis vedeleb higine mehevare, 
paljas ülakeha veritseb, eritab higi. «Et sulle siis meeldib siin, jah? Oled rahul oma osaga, 
Kontšalovski?» 

Tereesz ulbib morfiinilahuses. Tumedad lained uhuvad tast üle, lumeräitsmeid 
langeb vette. Ta põleb külmalt. Šanss! Lapse käed hoiavad teda pinnal, õlgadest. 
Pisikesed tugevad käed... ta on armastuse sõdur. «Jah,» vastab ta ja vaatab, kuidas 
roheline täpike südamemonitoril põrkab. Rahustavalt, rütmiliselt. «Siin on okei. Nad 
ütlevad, et ma ei saa enam normaalselt kõndida, aga tead, mis? Ma ei olnudki kuhugi 
minemas. Ma vihkan seda riiki. Ma vihkan Graadi. Ma vihkan Koostööpolitseid ja 
Moraalinterni ka. See on mulle ainult tööriist, ma olen ise ka ainult tööriist. Ma tean seda 
küll... miks ma siin olen. Kes mu üles andis. Ära raiska õhku, ma ei ole idioot. Ma tean, et 
mu töö on tehtud.» 

Heleroheline jutt jääb pimedusse maha. 

«Mis ta sai mu eest? Khan? Mis sa andsid talle?» 


Kostab tuule ulgumist, tossumuster jookseb hangedes, katusekorrusel. Maailma 
juhtiv ekspert haihtumise alal astub ettevaatlikult, lumehelbeid tantsib fookusest 
sisse-välja. Ja seal nende taga, ta diamaterialistiprillid. Terased, tumedad silmad jälgivad, 
helbed prilliklaasidele kleepumas. Mees kükitab aeglaselt, kostab kilejope krudinat. Käsi 
sirutub, korjab midagi hangest. 

Tuul raugeb ümberringi, draperiisid vajub elutult maha. Tume riie võtab taas 
vitriinide vormi ja Inayat Khan seal keskel, ühel põlvel, käes inimese kolp. Ta vaatab 
sügavale silmakoobaste musta. Kuuskümmend tuhat reaali on laiali pillutud, kaugele siit 
— Ergi kõrbe, kuhu eepose kangelane läks jumalalt audientsi paluma. Kuuskümmend 
tuhat sügavat auku on kaevatud. Asjata. Khan puhub ja lund lendab Ramout Karzai 
silmist, lõug klambritega kinni löödud ja suu tumm. Oda murtud, lipukangas 
matuselinaks. 

«Härra Ambartsumjan!» 


Khan tõuseb. Ajast räbaldunud plagu lainetab seinal, trossidega pingule 
tõmmatud. See on üüratu, Iilmaraa trikoloori värvides. Tõuseb tuulehoog ja sama värvi 
sall lööb mehe kaelas lehvima, sama värvi müts on peas. «Ambartsumjan!» Khan läheb, 
laseb käega üle klaasvitriini. Lumekorra alt paistab odavarre pilpaid, antiikne 
roostetanud otsaga pea. «Me peame rääkima!» 

Tutimütsi halvaendeline vari nihkub töölauale, pabereid lendleb seal, kõlari 
astmikpüramiid on lumme mattunud. Käsi lifti valgusvihust pikaks venitatud varjul 
võbeleb järsku, nagu koll. Kostab pingutuse äginat, vuhh! Kolp lendab vastu kõlarit 
tuhandeks killuks. 

«Kus mu asjad on?! Kus nad on?!» 

Mees läheneb, teel väljapaneku vitriine ümber pöörates. Klaase puruneb. «Mulle 
ei meeldi, kui mu asjad on kadunud! Mulle ei meeldi see mitte üks teps!» Ta peatub, kaks 
kätt mahagonil, pühib laua ainsama liigutusega pabereist-kirjatarvetest puhtaks. «Kuidas 
ma nüüd teadma peaksin, kuhu sa panid selle?» Ta vahib ümberringi. «Oli ju jutt?! Kas ei 
olnud jutt? Sina saad laeva, sina vahendad, kõik saavad oma asjad. Kus minu asjad on?!» 
karjub ta, maast laeni akende rivi silmanurgast vilksamas. Keskmine, klaasidest suurim 
on seestpoolt puruks visatud, klaasikildude kolmnurgad osutavad väljapoole, lund 
tuiskab sisse. Ja Mirova hõõguvkuldset valgust. Akna ees suures hanges läigib tagurpidi 
pööratud vitriin. Paljad juhtmed, lüliti. 

Khan pöörab pea, plahvatab kohalt, paberimaaling jääb tast maha. Otsaseinale, 
kirjutuslaua kohale. Lumeniiske paber lainetab seal, akvarellitehnikas Gon Tzu voolab 
aegamisi laiali: draakonivuntside must millimallikana ribipurjedesse, pillirooturvis 
vikerkaareks. Varsti teda pole enam, aga veel on näha, kuidas Gon Tzu jagab — sulle üks, 
sulle üks ja sulle üks — oma meestele surematuks tegevaid virsikuid. Aga Khanil ei ole 
selle jaoks silmi. 

Ta kaevab, tuule vihin kõrvus. Ta on oma käpikud kätte tõmmanud. Vitriini kast 
tuleb lume seest välja ja mees pöörab selle õigetpidi, tõmbab sealt pabereid välja. Kalleid 
pabereid. Koostööpolitsei vimpliga kausta, röntgenpildi kellegi irevil hammastest, 
isikutuvastuse foto lendab kausta vahelt tuulde. Sinkjas tätoveering, võimatu meenutus 
sõrmenukkidel: 5, 12, 13, 14. Khan püüab foto kinni, topib seljakotti rinnal, koos 
ülejäänutega. Koos läbisõiduloaga Kukuškinasse, Graadi Samara oblastisse, koos 
Rahvavabariigi valepaberitega. Need jäävad kõige peale, tagurpidi viisnurk valgesse 
passikaande trükitud. 

Vitriini põhjas särab peaauhind, Rodionovi süvik. Khani suu paotub, ta sirutab 
käe. Perforeeritud tumesinine metall-leht laulab nagu saetera ta sõrmede vahel, linna 
valgus tuhandetest täpikestest läbi paistmas. Punktide järel jookseb kaardi legend, 
Voronikini käekirjas. Ta loeb ja tähistaevas sirab ta tõmmul näol. 

Machejek naeratab kurvalt. «Oli see hea?» 

Sisejuurdleja ei vasta, kohvertelefon avaneb Tereeszi põlvedel. Tuled süttivad 
sees, ta enda tuvivapiga märkmik libiseb klahvidelt, fotopaber vahel läikimas. Võõras. 

«See pidi midagi väga head olema.» Mees mõtleb hetke. «Nüüd on sul Vaasa 
kodanik, kelle minekuid ja tulekuid sa ei saa kontrollida, on nii? Sa ei saa talle midagi 


teha, ta on kollaborant... aga ta mängis su üle. Sa ei teadnud ise ka, mis asju sa talle 
andsid!» 

«Need ei olnud head, Machejek,» käratab sisejuurdleja, «ma eksisin! Ma eksisin 
veel palju rohkem kui sa arvad ja see ei saa sulle meeldima. Su enda kahtlusalune on 
ohver.» Ta võtab märkmiku kätte. «Mis sa arvad, miks su juhtumeid raporteeritud ei ole? 
Sa ju nägid neid, Machejek! Räägime sellest. Või ei taha enam? Ei taha Deerek 
Trentmöllerist rääkida? Nüüd ei ole enam naljakas?» 

Sisejuurdleja paneb käe mehe huugavale laubale. «Need asjad juhtusid, sa nägid 
neid ise oma silmaga. Ja nüüd neid ei ole juhtunud. Kuidas see võimalik on?» 

«Sellel ei ole sellega midagi pistmist.» Tereesz hingeldab, pupillid katavad ta 
suvalist värvi iiriseid. «Sa ju ise ütlesid nii. Ainult Khani plaan on nüüd tähtis.» 

«Khani plaan on ebanormaalsuse tipp. Rodionovi süvik! Vaimuhaiged 
kommunistid, kurat, surgivad ja teie kõik elate sellises maailmas. Mõtlete selliste asjade 
peale, tegelete nendega... Teile meeldivad igasugused objektid, jah? Mul on ka üks. See 
jõudis minuni täna, Vaasast. Ma lasin seda endale viis korda telefaksiga uuesti saata.» 
Mees vangutab vihaselt pead. «Ei tulnud teistsugune, kogu aeg tuli ainult see. Las ma 
näitan sulle ühte fotot, Machejek, kuna sa muidu täiskasvanud inimese kombel käitutud 
ei saa ja oma sõpradest on sul ka nähtavasti ükskõik pärast oma suurt ohverdust.» Ta 
võtab fotopaberi märkmiku vahelt. «See siin on ainus Deerek Trentmölleri varadest, mis 
sinu juttu kinnitab. Ta ise ilmutas selle oma pimikus. Sina nägid seda ka, oma masinaga. 
Ilmutuse kuupäev on 29. august, "52. aasta. Kaks päeva hiljem saatis ta selle koos 
negatiiviga Vaasa fotolaborisse. «Negatiiv ei ole rikutud, ilmutis on sama». Kuu aega 
hiljem kinnitab keskfotolabor järelpäringu peale: «Negatiiv ei ole rikutud, ilmutis on 
sama». Zeul kinnitab, et läätses ei esine defekte ja Trigat teeb kaamera aparatuuriga 
kolmsada proovikaadrit. Kõrvalekaldeid ei ilmne. See mees uuris seda aparaati kuus 
aastat, kuni mälutõbi algas. Ma arvan, et ta oleks seda eluaeg uurinud. Nagu teie.» 

Tereesz hoiab ebaühtlaselt lõigatud servadega fotopaberit käes, daatum ja templid 
tagaküljel. 29. august. "52. aasta. 

«Pööra seda!» 

Higi jätab paberile pleki. Fotolabori templid. «Zeul». «Trigat». 

«Sa ei julge seda vaadata, jah? Sa ei peakski julgema. Mitte keegi ei peaks, selliste 
asjadega ei tohi tegeleda. Need tuleb unustada. Aga Machejek — mul on kahju. Mul on 
vaja, et sa oma sõbrad tagasi kutsuksid. Sa pead seda tegema.» 

Valgus libiseb foto pinnast läikena üle, kui Tereesz seda pöörab. Seal on kolletund 
suvine päev, paigale tardunud. Vihma sajab kaljunukile, kibuvitsapõõsaste ees on nemad 
kolmekesi, väikestena, võidukad naeratused näol. Khan seletab aprikoosidest ja Gon 
Tzust, ta ise koos Jesperiga vaatab enda ette, rannavari käes. Kolm poissi hoiab 
rannavarje eimillegi kohal. 

«Mis see on?» Täpike südamemonitoril tardub. 

«See on see, kuhu su sõbrad on minemas. See on teie Rodionovi süvik.» 

«Te olete retušeerinud selle...» Tereesz pöörab lehte, paaniliselt, nagu ta otsiks 
neid pöördelt. «Miks te teete seda? Miks te teete muga nii?!» 


«Meie ei tee midagi. Mingeid ducheja sjawasid ei ole olemas, narkomaan. Me 
oleme inimkonna sõbrad. Millal sa juba aru saad? See ei ole inimene, kes selle retušeeris. 
Sa lihtsalt ei taha selle peale mõelda. Teist keegi ei taha. Nii ongi õige. Jätame selle.» Mees 
Sisejuurdlusest tõstab toru hargilt ja vajutab kordusvalimise klahvile. Kutsumistoon. 
Tereesz pöörab pea ära, aga sisejuurdleja võtab ta lõuast: «Ära nüüd lõpeta! Sa ei ole 
ainult halba teinud. Sa tegid nad mõlemad korda: Hirdi ja Trentmölleri. Sina koristasid 
selle õuduse ära nende peadest. Me oleme peaaegu paigas.» Torust kostab naise hääl: 
«Hotell «Intergraad»...» 

Foto pudeneb Tereeszi sõrmist: «Aga see ei ole ju võimalik!» 

«See ei olegi võimalik,» ohkab surmaingel, «ainult maailm senisel kujul on 
võimalik. Me ei uuri neid asju, me ei surgi neis. Me lepime. Me unustame. Me ootame ja 
me oleme kaitstud.» 

«Hotell «Intergraad», ma kuulen.» 

«Palun ühendage mind sviidiga number 4001.» 


«Ismael.» 

«Kas sa kuuled mind?» 

Khani hääl kostab ümberlülituslauda. Truu sekretär seisab juhtmeposu ees, 
tuhandeid metallist pistikuid jookseb analoogpesadesse. Tulukesi vilgub. Tal on roosa 
särk pintsakukaeluses, klõps-klõps vahetab noormees juhtmeid laual, harjumuspärase 
vilumusega: «Ma kuulen.» 

«Härra on ennast surnuks hüpanud. Ma loodan, et te mõistate, et ma oleksin 
võinud selle ütlemata jätta. Ma oleksin võinud niisama hoonest väljuda. Ma loodan, et te 
saate sellest aru ja kutsute võimud alles kümne minuti pärast. Härra oleks soovinud, et 
see niimoodi läheks. Et mind ei peatataks, et uurimine ei raiskaks mu aega.» Nii dikteerib 
Khan, tuule ulgumise kostel. «Aega, mida mul ei ole. Kas te saate must aru? Öelge, et te 
saate must aru ja teete nii.» 

Selja tagant kõlari tsikuraadist kostab katkevat raginat, nagu nuttu. 

«Kas te saate must aru?» kordab ta ja kõlar sahiseb: «... kümme minutit...» 

«Hästi.» 

Khan pöörab pea ja vaatab. Ta jalge all kumab laotus. Sinna heitis ennast mees, 
kes kartis, et maailm on haihtumas, aga tema ei karda enam ammu midagi. Ta ees on 
Noo ja sügaval prilliklaaside ja silmamandlite taga jookseb mõtteid. Korrastatuid, 
strateegilisi. See on laiaulatuslik päästeoperatsioon, ta koosneb sellest nüüdseks 
täielikult, ühtegi mõtet ei jää üle. Nad kutsuvad teda küll Khaniks veel, aga tegelikult on 
ta kahekümneaastases positsioonisõjas täiustunud taktikaline juhend, 
kohanemisvõimeline manööver, mille autoriks ja täidesaatjaks on tema ise — armastuse 
türann, totaalne maailmavaade üheainsa inimese teenistuses. Teisi on, aga teda ei ole 
võimalik peatada. Õudused külastavad teda, viimasel ajal ei mäleta ta enam nende 
nimesidki, vanused lähevad segamini. Kaasa vaatab enne magamaheitmist talle otsa, 
unustusest kängar silmnäo asemel. Horror-mnemoturnee. Ja inetumat veel, öised 
kaugekõned süvikust: «Sa tead, kes ma olen. Paks mees, ma ei ole su mängukann. Jäta 


meid!» Kuidas ta nuttis, kui ärkas, aga enam see ei juhtu. Vastumeetmed on käiku lastud, 
ta teab küll, mis oli. Ja mäletab. Igavesti. 

Nii seisab mees hoone kuuekümnenda korruse purunenud aknal, 
türkiis-oranŽž-violetne surilina õlgadelt lehvimas. Ta on superkangelane. Tüdrukud — ta 
tuleb teid päästma. 

Ta tuleb seljakott pungil üle lummetuisand põranda, alla mööda tuletõrjetreppe. 
Seal vahetab ta residendi eralifti külalise oma vastu. Ta laskub üheksateist korrust 
allapoole, koos vesperi ärimehe ja selle eskortidega, manab naeratuse esile, astub 
neljakümnendal maha ja pühib selle näolt. Pool tundi varem kui elektroonik on 
allkorrusel liftiuksed murdnud - ja nelikümmend viis minutit varem kui Khan 
parklakorruselt lumisele tänavale väljub — tuleb ta jalanõusid jalast võtmata sõbra nime 
alt üüritud sviiti. 

Esikus on hämar, Khan ei süüta tulesid. Ta teab, mida see tähendab. Kingariiulil 
kössitavad kolmetuhandereaalised siledaks kulunud seemisnahast kingad, 
verepritsmetest täkitud beež Perseus Blacki poolmantel ripub nagis — Jesperi jaoks on 
liiga morbiidseks läinud. 

Tühjades tubades kostab telefoni helin. Mees astub selle järgi magamistuppa, ase 
on tehtud, õhk värske, keset tuba valgel lauakuubikul mustab astmikpüranmiid. See on 
süsimustadest rahapatakatest laotud. Khan teeb seljakoti kõhu peal lahti, pakib surilina 
spordikotti ümber ja hakkab rahapatakaid endale kukrusse laduma, külma helina saatel. 
Sada, tuhat, kümme tuhat, sada tuhat, viissada tuhat reaali. Kaheksasada tuhat reaali. 
Kõige all nagu hauakambris puhkab Tereeszi ametirelv. Nikkel läigib hämaras, ta paneb 
selle kõige peale, siis tõuseb. 

Khan vaatab telefoni tühjal laual, punane tuluke kustub ja süttib seal, helinaga 
koos. Hetkeks see lakkab, möödub pool minutit, siis algab uuesti. Mees asetab käe torule, 
mõtleb. Näpud tõmbuvad higiseks. Ta tõstab toru ja asetab selle tagasi hargile. Siis tõstab 
uuesti, seekord kõrva äärde. Tumekollased sõrmed liiguvad nuppudel. Kui 
kuueteistkohaline seeria on lõppenud kostab torust vaikus, seejärel katkendlik 
kutsumistoon, signaal teise maailma. Ja kui teisel pool viimaks toru tõstetakse, täidab 
hall terve toa. Ühendus. Nagu kauge ookean. Vaevukuuldav hääl ta lainete murdumises: 
«Halloo?» 

«Ema, ma ei tule enam koju.» 


Kaks kuud hiljem, neli tuhat kilomeetrit põhjas, teisel pool jikuudi reservaati. 

Kunagine Kirde-Graadi taiga laotub silmapiiri kõveruseni, mõõtmatus kauguses 
hõbetab hall. Ja tema ees tuultes lainetab kaheksasada miljonit hektarit puudemerd. 
Maailm. Lumetähniline laotus õhkab hapnikku talveõhtu atmosfääri. Isegi põlisrahval on 
siin keelatud käia. Neid jäiseid kuuptonne hingab kogu Graad, need on ta kopsud -— 
Graadi kopsud. Hüdrometeoroloogiline kaitseala, hapnikupark. Tormihall mootorkaarik 
seisab metsavaheteel, suure välja ääres, salongituled sees nõrkemas. Plii-happeaku 
tühjeneb aeglaselt. Esitulede klaaskuplid kustuvad detsembrilõpu hämarasse. Masina 
masuudipaagist lookleb pumba juhe välja, kolmekümne nelja aastasel mehel on tühjaks 


valatud kanister käes. Lumivalge interjöör ta ees lõhnab kütuse järgi, valged istmed 
tilguvad sellest, valgest nahast rool ja armatuur. 

Ta tõmbab tikku, see kustub ta külmast punaste sõrmede vahel, tuul puhub. Mees 
varjab peopesaga toosi, tõmbab veel ühe, esimene ei tee midagi. Teise peale lahvatab 
mootorkaarik leekidesse. Üksik küünal süttib keset hämarduvat maailma. Valge nahk 
praksub põledes mustaks, söehelbeid koorub tast üles, tõuseb. Tagaistmel süttib valge 
reisikohver. Seal kägardub ta pass kaante vilisedes kokku nagu surev ämblik, Mälini 
kirjad hõljuvad heleda tuhana õhku. Ja kogu ülejäänud memorabiilia, mis juba kuhugi 
kadunud pole. Joonis süttib ta silme ees, sünnimärgid Anni seljal kaovad. Soojus huugab 
mehe näol, ta suleb silmad. Täpikesed tantsivad seal hetke; ja silmade rägu, mille täpset 
värvi ei oska enam öelda; nägu, mis ei tule enam meelde. Üks suudlus õpetaja tütrega, 
metsa hämaras, mida keel ei mäleta, aga milleta ta ise oleks mõeldamatu. See kõik 
kustub. 

Kunagine sisedisainer ajab suunupu torru, hõõrub veritsevad igemed pulbriga 
kokku ja heidab ülejäänud ninakomni põlevasse mootorkaarikusse. See sädeleb süttides. 
Siis võtab ta hoogu ja hüppab üle jäätund jõenire. All ulatub kõrkjatutte jää seest välja, 
taamal lookleb metsatee. Ta ees laiub juusheinast luht, lund sajab luha kohal. Ja 
kuuskedest saehambuline müür selle taga, siksakiline unenägu. Puude okstelt poetub 
lumeviirge tuulde nagu pulmalinte. 

Ta läheb, blond juuksesalk laubal värelemas, silmad tuulest niisked ja helesinised. 
Ta kannab lumivalget poolmantlit sel puhul, tal on valgest seemisnahast kingad jalas; 
mantli krae nurkadel on hõbedased ankrud, meremotiiv. Ta siluett helendab hämaras, 
sihvakas nagu surfilaud, veepudelid kolksuvad üleõlakotis. Keegi ei tea, kuhu ta läheb. 
Keegi ei tea, kus ta on — tilluke valendav täpp suurel härmatund väljal. Ja teisel pool välja 
ootab metsapiir, hämarus puude all on hapnikust pilgeni, see on kutsund kogu teadliku 
elu. Ta siseneb, okastest maapind vetrub talla all, tuul raugeb ja ühtegi kellukest ei helise 
seal. Ei kellegi häälekest. Nii ongi parem, nii on õige. 

Söestunud mootorkaarik jääb tast teepervele maha. 


Kuu aega hiljem, kuus tuhat kilomeetrit lõunas. 

Metroorong tuiskab maa all tunnelis. Vagunid on öiselt tühjad, kostab terase 
vingumist. Khan nõjatub ukse vastu, seljakott seljas. Ta vaatab alla mööda viraažis 
väänduvat vaguniterivi, metroo terasest ussikõhtu. Seal istub mõni üksik inimene, 
säästurežiimil tulede valgel. Graadiriik on sõjajalal ja öösiti väljas käimine ilma eriloata 
keelatud. Üks öö, kui ohvitserid teda rongijaamas kumminuiadega toksima tulid, ostis ka 
Khan endale sellise. Ta magab nüüd jaamapinkidel ja öösiti avatud kohvikute laudade 
taga, hotelle ta väldib. Inimestel on komme seal kaduma minna. 

Tööstuse kollane valgus tuiskab aken akna haaval sisse, metroorong väljub 
tunnelist, tõuseb üles sillale. AII mustab Peremennaja Veera alamvool, 
vikerkaarevärviline kirme peal ja ees, jõe kallastel tõusevad gaasihoidlate hiiglaslikud 
silindrid, kurgiistanduse helgiheitjad rivis. Ja hüdroelektrijaam. See on Polüfabrikaat, 
türannopol, inimasula megapolisejärgne, eelviimane arengujärk. See osa tast, kuhu Khan 
on tulnud, oli kunagi Lenka, Zsiemski pealinn. Siin sündis František Vapper. Ja Tereesz 


Machejek, aga selleks ajaks oli kasvaja juba ammu Lenka alla neelanud. Graadi teadlased 
prognoosivad, et järgmise kümne aasta jooksul kasvab Polüfabrikaat Mirova ja selle 
äärelinnadega kokku, moodustamaks inimasula arengujärkudest viimase, 
elamiskõlbmatuks muudetud geosfääri osa, ökoloogilise katastroofi tsooni — nekropoli. 
Nii ei lähe, ammu enne pühib hall siinse maajao. 

Silmapiiril, lahe kohal triivib Graadi ristlejate mustasid karkasse loodesse, 
hävitajate parved eostena kõhtudest pudenemas. Need on reservväed. Täna õhtul tungis 
Meski sõjalaevastik Graadi iisolale, koduiisolale. Ka Katlast, Holodnaja Zemlja oblastist ei 
tule häid uudiseid. Vangerdus läheneb üle boreaalplatoo. Kolmkümmend viis miljonit 
inimest kuulab ringhäälingu vahendusel sõjauudiseid, rongiakna taga, Polüfabrikaadis. 
Nad kõik on kojkod. Ainult üks ei kuula, ta teab niigi, mis saab. See mees on nihilist ja 
tema järgi ongi Khan siia tulnud. 

Ta astub peatuses uksest välja, tõmbab jope luku eest kinni. Perroonil on tühi ja 
vaikne, lõunapoolse hilistalve jahe. Paplid sahisevad tuules, tööstustuhka pudeneb puude 
okstelt. Mees laskub mööda kõnisevaid treppe alla tänavatasandile, ta läheb poolenisti 
ümbervajunud uberike vahelt. Jäätmehoidla kõrgub nende kohal, võitmatu monument, 
hõbedased silindrid viietuhandevatistest prožektoritest hiilgamas. Tänav ise on halvasti 
valgustatud, puumajad kössitavad kahel pool teed, jää praksub jalge all poriloikudes. Tee 
on asfalteerimata. 

Khan peatub ühe iseäranis halvas korras kahekordse uberiku ees. Hoone 
puitfassaad naksub tuulehoos, ähvardab iga hetk ta peale kokku vajuda. Ta kontrollib 
pastakaga käeseljale kirjutatud aadressi ja läheb siis trepist üles, esiku kassikusest 
ammoniaagilõhnalisse pimedusse. Tikk süttib, kaks tulekeelt tantsib Khani prilliklaaside 
kumerais, ta otsib korterit number kolm. 

Sealt tuleb trussikutes vanamees uksele, nahk rinnakorvi peal rippu ja otsekui 
palsameeritud. Kunagi oli ta noor ja hurmav oma äärmusliku maailmavaatega, irvitas 
kõige ning kõigi üle ja võttis rahulikult neid väikseid asju, mis tavalise inimese rajalt 
maha viivad. See klounaad, koos põhjamaa naisele omase sotsiaalse süütundega, teenis 
kojkole välja ta elu suurima vedamise — Zigi ema. Abielu aga osutus tema jaoks farsiks. 
Pealegi ei lubanud naine ennast Zigi nihilistist isa äranägemise järgi distsiplineerida. 
Zigit isa ei distsiplineerinud, temast ta hoolis. Piisavalt igatahes, et poiss Vaasasse maha 
jätta. Peksumaias nihilist ise läks Polüfabrikaati tagasi, vehkis seal kangi, hoidis tervist, 
et tõelise nihilisti kombel saja-aastaseks elada; maiustada iga vastiku tunni kallal, teades, 
et neid on veel palju ees. 

See kõik on Khanile selge, see on tal seljakotis kausta vahel. Ta tahab teada, mis 
juhtus, kui Zigi kolm aastat pärast tüdrukute kadunist isale Graadi järgi tuli. Mis Zigi ja 
tüdrukute vahel juhtus, mis tast maha jäi. Kojko-näss juhatab ta kööki, pesemata nõude 
keskele. Khan lööb viinapudeli koos saja reaaliga vakstule, kojko-näss keerab korgi maha, 
pits keskmise ja nimetissõrme otsas. 

«Mitte, et ma talle sellega mingeid jamasid tekitaks, ärge saage must valesti aru,» 
vaatab Khan täidetud pitsi enda ees. «Kõik on nii, nagu ma telefonis rääkisin, aga...» Ta 
mõtleb hetke ja kallutab siis viina endale kurku. 


«Poiss teab küll, kes ma olen. Ma olen nihilist.» Ka vanamees lööb pitsi lauale: 
«Tule vaata, kuidas vägev nihilist seisab surmaga silmitsi, täna õhtul kell kaheksa, 
rahvamajas. Surm on suur ja kohutav, aga... aga nihilist ei ole... mis ta nüüd oligi?» Ta 
paneb näpu suule ja katsub meenutada. Aga vaim ei tule peale, tuju on rikutud ja keha 
vajub õlgadest longu. «Varsti on lõpp ka, mis seal enam vahet on.» Vanamees noogutab 
ukse poole: «Kõik on nii nagu ta selle jättis.» 

Vihikulademed kõrguvad tornidena konku seinte najal. Khani vari seisab ukse 
ees, virnade vahel, köögi valgus paistab selja tagant sisse. Siis, kui mees ühe vihiku järgi 
ulatab, hakkab kogu ülejäänud virn ta peale kokku vajuma. Ta vaatab abi otsides Zigi isa 
poole, õlaga kõikuvat torni seina vastas hoides. «Lase olla,» köhatab see, «kõik on üks ja 
sama. Üks ja sama lugu.» 

«Mis mõttes?» Khan astub sammu tagasi, ruudulisi vihikuid voolab põrandale 
kokku, iga kaane peal on Zigi lohakas käekirjas tüdrukute vanused. Viis, kaksteist, 
kolmteist, neliteist. 

«Üks ja see sama lugu, noh!» Kojko-näss keerab Khanile selja, istub köögilaua 
äärde maha. «Imelik lugu. Eks see ole meie kõigi jaoks üks parajalt imelik lugu, ja kas 
nüüd õnneliku lõpuga...» Khan hakkab vihikuid spordikotti pakkima. Siis, kui ta punnis 
kott üle õla ukse ees seisab, vaatab kojko-näss ikka veel köögi väiksest aknast välja. «Nad 
tahavad selle maailma halli uputada, tead. Meskid. Nad raadios räägivad, et tulevad 
sõimed. Et me kõik passime seal, suud ammuli. Ja nemad vaatavad, et me oma keelte 
kätte ära ei lämbuks ja söödavad meid. Äpardumine, see ei ole enam nihilismus, see on 
farss, ma olen seda näinud küll, see on Lomonossovimaa valkkehade karantiin! Kogu 
maakerast tahab Lomonossovimaa teha.» 

Khan toksib kinganinaga uksematti. «Et hästi siis, ei tea, peaks minema 
hakkama...» 

«Eks ta üks pettumus ole, see Saint-Miro, aga tead, poiss?» Vanamees vaatab 
Khanile otsa, silmaterad viinaheldimusest läikivad, mustad nagu hobusel: «Ma arvan, et 
sealt on veel midagi tulemas...» 


Vagunid kustuvad Khani ees, üks teise järel, tunnel neelab rongi alla. Ta istub 
akna ääres, kumedas vaikuses, kõrvad on rõhuvahetusest lukku läinud. Rohelised tuled 
tähistavad väljapääse, muidu on vaguneis pime, terase vingumine. Ta võtab taskulambi, 
laob selle patareisid täis, maailm ruudulisel paberil ilmub pimedusest ta sülle. Khan 
istub, vihikute patakas paremat kätt, ja loeb. 

Lehekülg lehekülje haaval hargneb ta ees, taskulambivihkudes. Iga detail on 
jäädvustatud seal, autisti tähelepanuvõimega, iga sõna ja liigutus tallele pandud. See ei 
olegi niivõrd lugu kui tehniline joonis, ühe mälestuse tööstuslik mudel. Juhised tuleviku 
heatahtlikule jõule, mille alusel see saaks Zygismunt Bergi kadunud maailma kokku 
tagasi panna. Lõika, voldi, kleebi. Telliskivi trajektoor talveöös, elutoa akna 
koordinaadid. Tuttav aadress, tüdrukute maja Vaasas, Fahlu peatuses. Aedlinna rägastik 
tuleb lahtivolditaval kaardikesel nähtavale, punktiir tähistab põgenevat poissi. 

Ja meteoroloogilised detailid lehekülje nurgas. Õhurõhk ja -niiskus. Kaheksateist 
kraadi külma. Järgmisel õhtul Ilusa Aleksandri juures: diivanid seina ääres, 


kuuefaasiline kaklus tantsusammudena põrandal. Ja siis — suur pimedus. Üksainus 
hääleke helisemas ta kohal, poisi kohal, koos tagi lukkudega. «Sa oled Zigi — kooli kõige 
paham poiss.» Khan aimab halba, ta pühib prilliklaase taskurätikusse, hape keerleb 
kõhus. See on lähenev armukadedushoog. 

«Ja sina, kraps häving, oled kooli kõige ilusam tüdruk.» 

Ent lehepöördel ei oota teda tütarlapse nimi, tuttav ringikesega «ä» selle keskel. 
Seal ootab selle puudumine. Teda ja maailma ta ümber ei ole enam, kuupäevad lehtede 
all jooksevad aastavahetusest edasi, kord või kaks iga nädala kohta, aina harvemini. Kuni 
kahekümne kaheksanda augustini välja. Aga lehtedel endil on tühi ruudustik. Khan 
haarab istmelt järgmise vihiku ja lehitseb seda, siis järgmise, ta kougib seljakotist 
ülejäänud kladed välja, neis kõigis on see sama lugu. Imelik lugu. 

Perrooni valgus tulistab vagunid sõelapõhjaks. See kiirgab aknarividest sisse, 
aken akna haaval. Khan tõstab pea ja ta prilliklaasid süttivad. Kaks helendavat 
illuminaatorit, lõpppeatus — ta ei saa aru. Paks helesinise kravatiga idioot, kuskil on 
Zygismunt Berg, kes teab, et ta loost on jäänud ainult kestad. Magnetlint sahiseb, 
südameke üksi keerleb plastikkettal. Ja numbrid, need on tal ka, maailmast lahutamatud 
kuni lõpuni. Ta katapulteerubh, läbi ülisüvahalli, oma terasest aprikoosikivis selle suunas. 
Khani enda mälestus aga moondub ta peas. Varukoopiad on kustunud, üks teise järel, 
jätnud ta üksinda. Ta ei jaksa seda niimoodi kanda, aga ilma selleta ei suuda. 

Täna õhtul uinub ta jaama peldikus, pappõhukestest seintes kuubikus. Ta on 
ennast seina vastu kerra tõmmanud, uks on lukus. Ta keha katab kolmevärviline 
surilina, ajast räbaldunud. Narmad pühivad põrandat, kui mees külge keerab, vähkreb. 
Ta ei saa und, midagi on valesti. Midagi on väga valesti. «Räägi, sul on alati nii ägedad 
ettekanded. Ajaloos ja loodusõpetuses...» Mees teeb silmad lahti ja vaatab ta näo 
ilmetusse känkrasse, siledad blondid juuksed langevad kahhelplaadile. Laps puhkab 
põrandal, otse ta vastas. Ei hinga, ei lõhna. 

«Kus sa oled?» Madal vibratsioon, nähtamatu kaasa ei vasta. Khan tõmbab ennast 
nii kerra, kui saab, aga külm ei lähe luudest. Ta kordab: «Ma olen maailma lõpus. Ma 
olen maailma lõpus.» 

Kakskümmend üks aastat tagasi astuvad väiksed paljad jalad mööda aedlinna 
eramaja treppi alla. On talvepööripäeva öö ja veresooned jooksevad poollähipaistva 
naha all. Iga küüs on vaarikapunane kalliskivi, varbad tõmbuvad trepiastme jaheda 
peale kokku. Tumerohelised silmad. Öösärgi serv lehvib tuuletõmbest ümber ta 
sääremarjade. 

Nii astub Mälin Lund allkorrusele, põrandavaibale. Pimedas toas helendab puruks 
visatud aken. Kardin paisub purjena, põrandal vedeleb telliskivi ja esiku uks on lahti. Ta 
ise on peegel, peegel! tas on maailmast täiuslik koopia. Aga midagi on valesti. Alati on 
olnud. Ta pind on veatu, varateismeline, hõõguvalt puhas. See on valgus, mis eksib. See 
on maailm ise. 

Kaks noort tüdrukut astub pimedas kolmanda kõrvale. Kõige vanema käe otsas 
osutab neljas, pisike, hea võõrasema võlukepiga akna poole. Aken ripub nagu 
mõranenud naeratus raamidel. 

«Näe, vaata!» ütleb ta, «See läheb valesti.» 

